
PROLOG 


Într-un alt set de dimensiuni, îndepărtat și de mâna a doua, într- 
un plan astral care n-a fost conceput pentru a plana, rotocoale de 
ceață interstelară tremură și se despart... 

lată... 

Marele A'Tuin, Ţestoasa, se ivește înotând încet prin golful spaţial, 
cu chiciură de hidrogen pe membrele sale mătăhăloase, cu străvechea 
și uriașa sa carapace găurită de meteoriți. Prin ochii întinși ca niște 
mări, tiviți cu urdori și praf de asteroizi, El privește fix spre Destinaţie. 

Creierul său mai mare decât o metropolă se gândește cu o lentoare 
geologică numai la Greutate. 

Cea mai mare parte a greutăţii vine de la Berilia, Tubul, Marele 
T'phon și Jerakeen, cei patru elefanţi gigantici pe ai căror umeri lați și 
bronzaţi de atâţia sori se odihnește discul Lumii, încununat de 
cascada circulară care îi alcătuiește vasta circumferință și străjuit de 
bolta bleu-pal a Tăriei. 

Astropsihologia nu a fost până acum capabilă să stabilească la ce 
anume se gândesc cei patru. 

Marea 'Ţestoasă nu fusese decât o ipoteză până în ziua în care 
micul și secretosul regat Krull, ai cărui Munţi Mărginași își 
proiectează piscurile până chiar deasupra Cascadei, a construit un 
sistem de pârghii și scripeţi pe cel mai prăpăstios vârf de stâncă și a 
coborât o navă de alamă cu ferestre de quarț și câţiva observatori 
dincolo de margine, ca să se zgâiască prin perdeaua de ceaţă. 

După ce s-au bălăbănit o vreme în gol, la capătul unei frânghii 
susținute de către mari echipe de sclavi, acești pionieri ai 
astrozoologiei au adus numeroase informaţii despre forma și natura 
Marelui A'Tuin și ale elefanților, fără a putea răspunde însă 
întrebărilor fundamentale despre natura și scopul universului. 

De exemplu, care e de fapt sexul Marelui A'luin? Această 
problemă vitală, spuneau astrozoologii, care acum se bucurau de 
autoritate sporită, nu va fi rezolvată până nu va fi construit un braț și 
mai solid, care să susțină un vehicul spaţial de mare adâncime. Până 
atunci nu se puteau face decât speculaţii despre cosmosul care li se 
dezvăluise. 

Exista, de pildă, o teorie cum că Marele A'Tuin venea de nicăieri și 
avea să se îndrepte în continuare, fie târâș, fie la pas, dar cu viteză 
constantă, spre nicăieri, pentru totdeauna. Această teorie era la modă 


în lumea academică. 

Alternativa, preferată de cei cu înclinații religioase, era că Marele 
A'Tuin se târa de la Locul Nașterii spre Momentul Împerecherii, ca de 
altfel toate stelele de pe cer, care erau, evident, și ele purtate de 
țestoase uriașe. Atunci când ajungeau acolo, urmau să se împerecheze 
scurt și pasional, pentru prima și singura dată, iar din acea unire 
fierbinte aveau să se nască noi țestoase, care să ducă mai departe noi 
alcătuiri universului. Această ipoteză era cunoscută sub numele de 
Big Bang. 

Aşa s-a întâmplat că un tânăr student cosmochelonian din 
facțiunea „la pas”, ce testa un telescop cu care spera să măsoare cu 
precizie coeficientul de reflexie din ochiul drept al Marelui A'Tuin, a 
devenit în acea seară agitată primul străin care a zărit fumul care se 
ridica dinspre Miez, din ruinele arzânde ale celui mai vechi oraș din 
lume. 

Mai târziu a fost atât de absorbit de studiul său încât a uitat 
complet de fum. Totuși, el a fost primul. 

Mai erau și alții... 


CULOAREA MAGIEI 


Focul vuia pe străzile orașului bicefal Ankh-Morpork. Acolo unde 
atingea Cartierul Vrăjitorilor, limba de flăcări ardea albastru și verde, 
tivită chiar pe alocuri cu scântei bizare din cea de-a opta culoare, 
octarinul; acolo unde avangarda incendiului își croia drum până la 
butoaiele și depozitele de ulei înșirate de-a lungul Străzii 
Negustorilor, izbucnea în fântâni arteziene și explozii; pe străzile 
parfumierilor ardea cu dulceaţă; acolo unde cuprindea mănunchiurile 
uscate de buruieni rare din magaziile farmaciștilor, făcea oamenii să o 
ia razna și să stea de vorbă cu Dumnezeu. 

De-acum, tot centrul Morporkului era în flăcări, iar cetățenii mai 
bogați și mai virtuoși ai Ankhului, aflați pe celălalt mal, făceau față 
situației cu curaj, demolând febril podurile. Dar corăbiile aflate în 
docurile din Morpork - încărcate cu grâne, bumbac și cherestea și 
bine unse cu păcură - ardeau săltăreț, și odată ce odgoanele și 
pontoanele lor se prefăceau în scrum începeau să brăzdeze fluviul 
Ankh, luate de flux, aprinzând palatele și conacele de pe maluri, în 
timp ce se îndreptau spre mare ca niște licurici pe cale să se înece. În 
orice caz, scânteile erau purtate de vânt până dincolo de râu, în 
grădini dosite și printre stoguri de fân. 

Fumul voiosului incendiu se ridica la kilometri înălțime, într-o 
coloană neagră, sculptată de vânt, care se vedea de pe tot cuprinsul 
discului. 

Şi se vedea, cu siguranţă, copleșitor de pe vârful întunecat și rece 
al dealului din apropiere, de unde două siluete îl urmăreau cu interes 
considerabil. 

Cea mai înaltă dintre ele mesteca un copan de pui, sprijinită într-o 
spadă doar cu puţin mai scurtă decât un stat de om. Dacă nu ar fi avut 
acel aer de inteligență preocupată, ar fi putut trece drept un barbar 
din pustele Miezului. 

Partenerul său era mult mai scund și învăluit din creștet până în 
tălpi într-o manta cafenie. Mai târziu, când a avut ocazia să se miște, 
s-a putut observa că o făcea cu agilitate, ca o felină. 

Cei doi abia dacă schimbaseră un cuvânt în ultimele douăzeci de 
minute, cu excepția unei dispute scurte și fără deznodământ, cum că 
o anumită explozie, deosebit de puternică, ar fi avut loc fie la 
depozitul de îmbuteliere a uleiului, fie la atelierul lui Keribil, 
Magicianul. De acest detaliu depindeau niște bani. 


Acum, omul cel înalt termină de ros osul și îl aruncă în iarbă, 
zâmbind rușinat. 

— S-a zis cu toate aleile alea înguste, zise. Și ce-mi mai plăceau. 

— Toate trezoreriile, spuse omul cel scund. Și adăugă gânditor: 
Oare nestematele ard? Cică ar fi rude cu cărbunele. 

— Tot aurul topit și scurgându-se în rigole, zise lunganul, 
ignorându-l. Şi tot vinul fierbând în butoaie. 

— Erau niște șobolani, rosti tovarășul său maroniu. 

— Curat șobolani. 

— Nu era un loc de trăit vara. 

— Asta bașca. Totuși, nu te poţi opri să nu simţi, așa, cum să zic... 
o mică... 

Pierdu șirul, apoi se lumină. 

— Îi datoram bătrânului Fredor de la Lipitoarea Stacojie opt bani 
de argint, spuse. Omuleţul încuviinţă. 

Tăcură o vreme, în timp ce o nouă serie de explozii desenă o linie 
roşie pe o porțiune până atunci întunecată a celui mai mare oraș al 
lumii. Apoi lunganul făcu o mișcare. 

— Nevăstuică? 

— Da? 

— Oare cine a pus focul? 

Micuţul spadasin cunoscut sub numele de Nevăstuică nu 
răspunse. Supraveghea drumul la lumina roșiatică a incendiului. 
Puţini luaseră această cale, pentru că Poarta Deosil fusese printre 
primele care se prăbușise într-o ploaie de tăciuni aprinși. 

Dar acum pe drum veneau două persoane. Ochii lui Nevăstuică, 
totdeauna foarte abili în penumbră și la lumină slabă, deslușiră 
formele a doi călăreți, urmaţi de un fel de animal turtit. Desigur, 
vreun negustor bogat care își salvase din flăcări toate bunurile de preț 
pe care putuse să le adune la repezeală. Nevăstuică îi comunică 
acestea și tovarășului său, care suspină. 

— Postura de tâlhari de rând nu prea ne vine bine, dar, după cum 
tu însuţi ai spus, sunt vremuri grele și într-o astfel de noapte nimeni 
nu doarme în puf. 

Apucă mai bine spada, iar când călăreţul din frunte se apropie, ieși 
în drum, cu o mână ridicată și cu chipul aranjat într-un rânjet menit 
să pară încurajator și totuși ameninţător. 

— Să-mi fie cu iertare, domnule, începu el. Călărețul își struni 
calul și își trase gluga de pe cap. 

Lunganul privi un chip plin de arsuri și presărat cu ciufuri de 


barbă pârlită. Până și sprâncenele dispăruseră. 

— Şterge-o de aici, făcu posesorul chipului. Eşti Bravd, din Ţara de 
Miezi}, nu-i așa? 

Bravd își dădu seama că pierduse inițiativa. 

— Cară-te, da? zise călăreţul. Pur și simplu n-am vreme de tine, 
pricepi? 

După care privi în jur și adăugă: 

— Asta-i valabil și pentru tovarășul tău din umbră, ăla jegos, pe 
unde s-o fi vârât. 

Nevăstuică parcurse cei câțiva pași până la cal, ca să se uite atent 
la silueta aceea răvășită. 

— A, păi e Vânturache, vrăjitorul, nu? spuse el încântat, în timp ce 
memora cu grijă descrierea care tocmai i se făcuse, pentru o ulterioară 
răzbunare după toate regulile artei. Mi s-a părut mie că recunosc 
vocea. 

Bravd scuipă și vâri spada în teacă. Nu prea merita să te pui cu 
vrăjitorii, rareori aveau asupra lor vreo bogăţie demnă de acest nume. 

— E îndrăzneţ pentru un vrăjitor de două parale, bombăni. 

— Nu pricepi nimic, rosti vrăjitorul, exasperat. Mi-e atât de frică 
de voi încât mi se moaie șira spinării, doar că acum sufăr de o 
supradoză de spaimă. Adică o să pot să mă tem de voi în mod 
corespunzător abia după ce o să depășesc starea asta. 

Nevăstuică arătă spre orașul în flăcări. 

— Vii de acolo? 

Vrăjitorul își trecu o mână julită peste ochi. 

— Eram acolo când a început. Îl vedeţi? Pe cel din urma mea? 
Indică drumul pe care tovarășul său se tot apropia călărind după o 
metodă care implica prăbușirea din șa la fiecare câteva secunde. 

— Şi? făcu Nevăstuică. 

— Hl l-a declanșat, spuse simplu Vânturache. 

Bravd și Nevăstuică priviră silueta care acum ţopăia prin praful 
drumului cu un picior prins în scară. 

— Un piroman, eh? zise Bravd într-un târziu. 

— Nu, răspunse Vânturache. Nu tocmai. Să zicem doar că dacă 
trăsnetul ar reprezenta haosul total și de nedescris, atunci el ar fi cel 
care ar sta în vârful unui deal, în plină furtună, îmbrăcat într-o 
armură udă, și ar striga „Toți zeii sunt niște nenorociți”. Aveţi ceva de 
mâncare? 

— Nişte pui, spuse Nevăstuică, la schimb cu o poveste. 

— Cum îl cheamă? întrebă Bravd, care avea obiceiul să rămână în 


urma conversației. 

— Doiflori. 

— Doiflori? zise Bravd. Ce nume caraghios. 

— Si încă n-aţi auzit nimic, zise Vânturache, descălecând. Pui, 
ziceai? 

— Foarte picant, preciza Nevăstuică. Vânturache gemu. 

— Asta îmi amintește, adăugă Nevăstuică pocnind din degete, că a 
fost o explozie mare de tot acum, hmmm, cam o jumătate de oră... 

— Era depozitul de îmbuteliere a uleiului care a sărit în aer, spuse 
Vânturache strângând din ochi la amintirea ploii de scântei. 

Nevăstuică se întoarse și rânji cu subînțeles la tovarășul său, care 
mormăi și îi înmâna o monedă din punga lui. Apoi de pe drum se auzi 
un strigăt, întrerupt brusc. Vânturache nici nu ridică privirea din 
porţia sa de pui. 

— Unul din lucrurile care nu-i ies de loc e călăria, explică el. Dar 
se îndreptă deodată, de parcă o amintire bruscă îl pusese la colț, 
scoase un chelălăit de groază și dădu fuga în întuneric. Când se 
întoarse, creatura numită Doiflori îi atârna moale pe umăr. Era mică și 
slabă și îmbrăcată extrem de ciudat, cu pantaloni până la genunchi și 
o cămașă cu contraste de culori atât de violente încât ochiul 
pretenţios al lui Nevăstuică fu ofensat chiar și la lumina aceea. 

— Nu pare să aibă nimic rupt, zise Vânturache, care gâfâia din 
greu. Bravd îi făcu lui Nevăstuică cu ochiul și merse să investigheze 
forma despre care la început gândiseră că trebuie să aparțină vreunui 
animal. 

— Mai bine lăsaţi-o baltă, zise Vânturache fără să întrerupă 
examinarea atentă a lui Doiflori. Credeţi-mă, e o putere care o apără. 

— O vrajă? întrebă Nevăstuică lăsându-se pe vine. 

— Nu-u. Dar tot un fel de magie, cred. Nu felul obișnuit. Adică 
poate să transforme aurul în aramă, deși rămâne tot aur, îi 
îmbogățește pe oameni distrugându-le avutul, le permite celor 
neputincioși să meargă fără teamă printre răufăcători, trece prin cele 
mai puternice porți sau face să treacă prin ele cele mai bine păzite 
comori. Pe mine mă ţine acum sclav, astfel încât trebuie să-l urmez pe 
nebunul ăsta vreau nu vreau, și să-l apăr de rele. E mai puternică 
decât tine, Bravd. Și mai şireată chiar decât tine, Nevăstuică. 

— Şi cum se cheamă vrăjitoria asta fără pereche? Vânturache dădu 
din umeri. 

— Pe limba noastră ar veni sunet-reflectat-ca-al-spiritelor- 
subterane. Aveţi niște vin? 


— Trebuie să știi că nu sunt cu totul nepriceput când vine vorba 
de magie, spuse Nevăstuică. Chiar anul trecut, ajutat de prietenul 
meu aici de față, l-am lăsat pe Arhimagul de Ymitury fără toiag, fără 
brâul bătut cu piatra lunii și fără viață, aproximativ în aceeași ordine. 
Nu mă tem de acest sunet-reflectat-al-spiritelor-subterane de care 
vorbeşti. Totuși, mi-ai stârnit interesul, adăugă el. Ai putea să-mi spui 
mai multe? 

Bravd privi forma de pe drum. Se apropiase și se vedea mai bine 
acum, în lumina dinaintea zorilor. Și arăta în toată legea ca... 

— Un cufăr cu picioare? făcu el. 

— Să vă povestesc, zise Vânturache. Vreau să spun, dacă aveţi 
nişte vin. 

Jos în vale se auzi un vuiet și un sfârâit. Cineva mai cu cap decât 
ceilalți poruncise să se închidă zăgazurile cele mari, aflate la ieșirea 
fluviului Ankh din orașul îngemănat. Lipsit de calea sa obișnuită de 
scurgere, râul își ieșise din matcă și se revărsa pe străzile devastate de 
flăcări. Continentul de foc devenise deci o serie de insule care se 
micșorau treptat, pe măsură ce apele întunecate creșteau. lar din 
orașul de fum se ridica acum un nor de aburi fierbinți ce acoperea 
stelele. Lui Nevăstuică i se părea că seamănă cu o ciupercă neagră. 


Orașul îngemănat al mândrului Ankh și pestilențialului Morpork, 
față de care toate celelalte orașe din timp și spaţiu nu sunt decât niște 
palide reflecţii, a suferit multe atacuri de-a lungul încercatei sale 
istorii și de fiecare dată s-a ridicat și a înflorit din nou. Astfel încât 
nici incendiul sau inundația care a urmat și care a distrus tot ce nu era 
inflamabil şi rămăsese în picioare, adăugând la necazurile 
supraviețuitorilor și un flux otrăvit, nu a însemnat sfârșitul. Ele au 
marcat doar un semn de punctuație incandescent (o virgulă de 
tăciune sau un punct și virgulă ca o salamandră) într-o poveste care 
continuă. 

Cu câteva zile înainte de aceste evenimente, o corabie urcase pe 
Ankh cu fluxul de dimineață și trăsese, printre multe altele, în 
labirintul de docuri și pontoane de pe ţărmul Morporkului. Avea la 
bord perle roz, nuci de cocos, piatră ponce, câteva scrisori oficiale 
pentru Patricianul din Ankh și un bărbat. 

Acest bărbat i-a atras atenţia lui Hugh Orbul, unul din cerșetorii 
aflaţi în tura de dimineaţă la Docul Perlei. Acesta îl înghionti în coaste 
pe Wa Ologul și i-l arătă cu degetul. 

Străinul stătea acum pe chei, urmărind cum câțiva marinari se 


chinuiesc să descarce o ladă mare și ferecată în alamă. Un alt bărbat, 
în mod evident căpitanul, stătea lângă el. Acesta avea - și fiecare nerv 
din trupul Orbului Hugh, care vibra de obicei și în prezența unei 
cantități infime de aur impur aflat la cincizeci de pași depărtare, 
trimitea acest mesaj urgent către creierul lui - aerul unui om care 
așteaptă o îmbogăţire iminentă. 

Și, desigur, după ce lada fu depusă pe caldarâm, străinul băgă 
mâna într-o pungă și se zări sclipirea unei monede. A mai multor 
monede. Aur. Orbul Hugh, cu trupul vibrând ca o nuielușă de alun în 
apropierea apei, fluieră a mirare. Apoi îl înghionti din nou pe Wa și îl 
trimise repede, pe o alee dosnică, spre inima orașului. 

Când căpitanul urcă din nou pe corabie, lăsându-l pe străin pe 
chei cu un aer ușor perplex, Hugh Orbul își înșfăcă străchinioara 
pentru pomeni și își croi drum peste stradă cu un rânjet de bun sosit. 
La vederea lui, străinul puse mâna panicat pe punga cu bani. 

— O zi bună vă doresc, preacinstite jupân, începu Hugh Orbul, și 
se trezi că privește în față un chip cu patru ochi. Se întoarse s-o ia la 
fugă. 

— ...l, zise străinul, apucându-l de braț. Hugh își dădea seama că 
marinarii de pe punte râdeau de el. În același timp, simţurile sale 
specializate detectau prezența copleșitoare a banilor. Încremeni. 
Străinul îi dădu drumul și începu să răsfoiască repede o cărticică 
neagră pe care și-o scosese de la cingătoare. Apoi zise „Bună”. 

— Ce? făcu Hugh. Bărbatul nu avu nicio reacţie. 

— Bună? repetă el puțin mai tare decât ar fi fost nevoie și atât de 
atent încât Hugh auzi cum fiecare vocală se strecoară la locul ei. 

— Bună ţi-o fi dumitale, ripostă Hugh. Străinul zâmbi, scotoci din 
nou prin pungă. De data acesta, mâna lui extrase o monedă mare de 
aur. De fapt, era ceva mai mare decât o coroană ankhiană de 8ooo de 
dolari și, deși semnele de pe ea erau necunoscute, îi vorbea lui Hugh o 
limbă pe care mintea lui o pricepea perfect. Actualul meu stăpân, 
zicea moneda, are nevoie de ajutor; de ce să nu i-l dai, ca noi doi să 
putem merge undeva, să ne simțim bine? 

Câteva schimbări subtile în atitudinea cerșetorului îl făcură pe 
străin să se simtă mai în largul lui. Consultă din nou cărțulia. 

— Aș dori să fiu condus la un hotel, han, ospiciu, camping, la o 
pensiune, tavernă, cârciumă. 

— Cum, la toate? zise Hugh, nedumerit. 

— ...? zise străinul. 

Hugh își dădea seama că o mică mulțime de pescari, culegători de 


scoici și diverși gură-cască de meserie îi privește deja cu interes. 

— Ascultă, spuse el, știu o taverna ca lumea. Ți-ajunge? Îl lua cu 
frisoane dacă se gândea că moneda aceea ar putea ieși din viaţa lui. 
Voia s-o păstreze, chiar dacă Ymor avea să confiște tot restul. Iar lada 
cea mare, care constituia grosul bagajului acelui străin, părea plină cu 
aur, decisese Hugh. 

Omul cu patru ochi se uită în carte. 

— Aș dori să fiu condus la un hotel, loc de odihnă, la o tavernă... 

— Da, bine, bine. Vino atunci, zise Hugh grăbit. Luă una din 
boccele și se îndepărtă. După o clipă de ezitare, străinul o apucă după 
el. 

Câteva gânduri, deviate de la cursul lor firesc, ajunseră în mintea 
lui Hugh. Era un noroc, fără îndoială, să-l poată duce atât de lesne pe 
străin la Toba Spartă, iar Ymor îl va răsplăti, probabil. Dar, cu toată 
blândețea noului său amic, era la el ceva care-l neliniștea pe Hugh și 
pentru nimic în lume nu-și putea da seama ce. Nu cei doi ochi în plus, 
oricât ar fi fost de ciudați. Era altceva. Aruncă o privire înapoi. 

Omuleţul pășea prin mijlocul străzii, uitându-se în jur cu foarte 
mult interes. 

Altceva însă îl făcu pe Hugh să dea aproape în bâlbâială. 

Lada masivă de lemn, pe care ultima dată o văzuse așezată frumos 
pe chei, își urma stăpânul îndeaproape, în pas ușor și legănat. Încet, 
ca nu cumva o mișcare bruscă să-l facă să-și piardă controlul destul de 
fragil asupra propriilor genunchi, Hugh se aplecă puţin, ca să vadă ce 
era sub ladă. Era o mulțime de piciorușe. 

Cu mare atenție, Hugh făcu stânga împrejur și porni concentrat 
spre Toba Spartă. 


— Ciudat, zise Ymor. 

— Avea o ladă mare de tot, adăugă Wa Ologul. 

— Trebuie să fie negustor sau spion, zise Ymor. Rupse o bucată de 
carne din cotletul pe care-l ținea în mână și o aruncă în sus. Nici nu 
ajunsese în vârful traiectoriei, când o formă întunecată se desprinse 
din umbră, din colțul încăperii, și se năpusti, apucând carnea din 
zbor. 

— Negustor sau spion, repetă Ymor. Aș prefera un spion. Un spion 
aduce de două ori mai mult, pentru că iei și recompensa, după ce îl 
predai. Ce zici, Withel? 

În faţa lui Ymor, al doilea mare tâlhar din Ankh-Morpork își 
închise pe jumătate singurul ochi și ridică din umeri. 


— Am verificat corabia, zise. E o navă comercială independentă. 
Face când și când curse în Insulele Brune. Oamenii de-acolo sunt 
niște sălbatici. Nu știu ce-i aia spion, iar pe negustori probabil că-i 
mănâncă. 

— Arăta oarecum a negustor, interveni Wa. Doar că nu era gras. 

La fereastră se auzi un fâlfâit de aripi. Ymor își ridică trupul masiv 
din jilț și traversă încăperea, întorcându-se cu un corb uriaș. După ce-i 
desfăcu tubul pentru mesaje de la picior, pasărea zbură alături de 
celelalte tovarășe ale sale, cocoțate pe căpriorii podului. Withel o privi 
fără bunăvoință. Corbii lui Ymor erau cunoscuţi prin devotamentul 
față de stăpânul lor, care mersese până într-acolo încât unica 
încercare a lui Withel de a accede la rangul de prim tâlhar al orașului 
îl costase pe cel ce juca rolul de mână dreaptă a stăpânului ochiul 
stâng. 

Rămăsese totuși în viață, deoarece Ymor nu purta nimănui pică 
pentru ambițiile lui. 

— B12, spuse Ymor, aruncând capsula și desfășurând micul sul de 
hârtie dinăuntru. 

— Gorrin Pisica, rosti Withel automat. Plasat sus, în turnul 
gongului, la Templul Zeilor Mărunţi. 

— Zice că Hugh l-a dus pe străinul nostru la Toba Spartă. Asta-i 
bine. Lătărețu e prieten cu noi, nu? 

— Așa este, spuse Withel. Dacă-și cunoaște interesul. 

— Printre clienţii lui s-a numărat și omul tău, Gorrin, zise Ymor 
amuzat, pentru că scrie aici ceva despre o cutie cu picioare, dacă 
citesc eu bine. Îl privi pe Withel peste marginea biletului. 

Withel se uită în altă parte. 

— Va fi disciplinat, spuse el sec. Wa îl privi pe bărbatul ce stătea 
rezemat în jilț, cu silueta îmbrăcată în negru sprijinită la fel de 
nonșalant ca o pumă din Ţara de Margine pe o creangă de copac din 
junglă, și ajunse la concluzia că Gorrin de pe Templul Zeilor Mărunţi 
se va alătura în curând acelor mici zeități din dimensiunile multiple 
de Dincolo. Și îi datora lui Wa trei bănuţi de aramă. 

Ymor mototoli biletul si-l azvârli într-un colt. 

— Cred că o să mergem la 'Tobă ceva mai târziu, Withel. Poate că 
o să încercăm și noi berea aia pe care oamenii tăi o găsesc atât de 
îmbietoare. 

Withel nu răspunse. A fi mâna dreaptă a lui Ymor însemna a fi 
biciuit ușurel, până la moarte, cu un mănunchi de șireturi parfumate. 


Orașul îngemănat Ankh-Morpork, cel mai vestit dintre toate 
orașele de la Marea Circulară, găzduia în mod curent un mare număr 
de bande, bresle ale hoţilor, sindicate și alte organizaţii similare. De- 
aceea și era atât de prosper. Oamenii mai sărmani, de pe partea 
Inversă Rotirilor de Disc a fluviului, din labirintul de străduţe al 
Morporkului, își completau veniturile mizere îndeplinind câte o 
treabă pentru una sau alta din bandele rivale. Așa că, pe când Hugh și 
Doiflori intrau în curtea Tobei Sparte, șefii câtorva din aceste găști 
aflaseră că în oraș a sosit cineva ce părea să deţină bogății importante. 
Rapoartele spionilor cu un simț de observaţie mai dezvoltat notau 
detalii despre o carte care îi sufla străinului ce să spună și o ladă care 
umbla de una singură. Aceste fapte nu fură însă luate în serios. Niciun 
magician cu astfel de puteri nu se apropia vreodată de docurile din 
Morpork. 

Fiind încă ceasul la care cea mai mare parte din oraș fie se trezea, 
fie se ducea la culcare, la Tobă erau puţini oameni care să-l vadă pe 
Doiflori coborând treptele. Când în spatele lui apăru și Bagajul, care o 
luă cu pas sigur în jos pe scară, ca la un semn, mușteriii de la mesele 
de lemn negeluit se uitară bănuitori la băuturile pe care le aveau în 
faţă. 

Lătărețu tocmai îl muștruluia pe micul trol?! care avea grijă de bar, 
când cei trei defilară prin faţa lui. 

— Ce naiba mai e și asta? făcu el 

— Mai bine nu întreba, răspunse Hugh printre dinţi. Doiflori își 
răsfoia deja cărticica. 

— Ce face? zise Lătărețu, cu mâinile-n sold. 

— Cartea-i zice ce să spună. Știu că sună aiurea, bombăni Hugh. 

— Cum poate o carte să-i zică unui om ce să spună? 

— Doresc o cazare, cameră, apartament, casă de închiriat, 
pensiune completă, aveți camere curate, cameră cu priveliște 
frumoasă, cât costă pe noapte, turui Doiflori dintr-o răsuflare. 

Lătărețu se uită la Hugh. Cerșetorul ridică din umeri. 

— E plin de bani, zise el. 

— Spune-i atunci că face trei bani de aramă. lar Chestia aia o să 
stea în grajd. 

— ?, făcu străinul. Lătărețu ridică trei degete groase și stacojii, iar 
chipul bărbatului se lumină a înțelegere. 

Vâri mâna în pungă și-i puse hangiului în palmă trei monede mari 
de aur. 

Lătărețu se uită lung la ele. Reprezentau cam de patru ori valoarea 


Tobei Sparte, cu angajaţi cu tot. Se uită apoi la Hugh. Unul ca ăsta n- 
avea cum să-l ajute. Se uită la străin. Înghiţi. 

— Da, zise, cu o voce sugrumată. Și mai sunt mesele, normal. 
Înţelegi, da? Mâncare. Mănânci, nu? Și îi făcu din mâini semnele 
corespunzătoare. 

— Mânci? zise străinul. 

— Da, răspunse Lătărețu, care începea să transpire. Eu m-aș uita 
în cărticică... 

Omul deschise cartea și trecu degetul peste una din pagini. 
Lătărețu, care știa întrucâtva să citească, trase și el cu ochiul în 
volumaș. Văzu însă lucruri care nu aveau nicio noimă. 

— Mâncaare, zise străinul. Da. Cotlet, ghiveci, costiță, friptură la 
grătar, la tavă, frigărui, tocătură, rulouri, sufleu, gălușcă, lapte de 
pasăre, șerbet, terci, cârnat, nu servesc cârnat, fasole, fără fasole, 
aperitiv, dulceaţă, gem. Organe. Zâmbi către Lătărețu. 

— Toate astea? bâigui hangiul. 

— Așa vorbește el, explică Hugh. Pur și simplu - nu mă întreba de 
ce. 

Toţi ochii erau îndreptaţi asupra lui Doiflori, cu excepția unei 
singure perechi, care-i aparținea lui Vânturache, vrăjitorul, care şedea 
în cel mai întunecat colț, întârziind asupra unei foarte mici halbe de 
bere. 

Privea Bagajul. 

Priviţi-l pe Vânturache. 

Uitaţi-vă la el. Uscăţiv, ca mai toţi vrăjitorii, și îmbrăcat într-o 
manta de un roșu închis pe care erau brodate, cu paiete vechi, câteva 
simboluri mistice. Unii l-ar fi putut lua drept vreun ucenic magician 
care fugise de la stăpân în semn de sfidare, de plictiseală, de frică și de 
dorul unei experienţe heterosexuale. Totuși, la gât purta un lanţ cu 
octogonul de bronz care îl clasa printre absolvenţii Universităţii 
Nevăzute, înalta scoală de vrăjitorie al cărei campus transcende 
spaţiul și timpul, neaflându-se niciodată în mod cert Aici sau Dincolo. 
În general, absolvenţii ei ajungeau cel puţin magicieni, dar 
Vânturache părăsise școala - după un eveniment nefericit - 
cunoscând o singură vrajă și își câștiga existenţa în oraș cu ajutorul 
talentului său înnăscut pentru limbi străine. Evita pe cât posibil 
munca, dar avea o agerime a minţii care îi făcea pe cunoscuți să-l 
asocieze cu un șobolan inteligent. Și recunoștea lemnul de păr 
înţelept dintr-o privire. Privea un astfel de lemn chiar acum și nu-i 
venea să creadă. 


Câte un Arhimag mai reușea, eventual, după multă cheltuială de 
energie și timp, să obțină un toiegel făcut din lemnul unui păr 
înțelept. Acest copac creștea doar pe locurile încărcate de magie 
străveche. Probabil că în toate orașele de la Marea Circulară nu erau 
mai mult de două astfel de toiege. lar o ladă întreagă din păr... 
Vânturache făcu niște socoteli și ajunse la concluzia că, nici dacă lada 
ar fi fost plină cu stele de opal și batoane de auricholatum, conţinutul 
n-ar fi valorat decât o zecime din valoarea containerului. O vână 
începu să-i pulseze la tâmplă. 

Se ridică și se îndreptă către cei trei. 

— Pot să vă ajut cu ceva? se oferi el. 

— Cară-te, Vânturache, mârâi Lătărețu. 

— Mă gândeam că poate aveţi nevoie să vorbiţi cu acest domn pe 
limba lui, spuse vrăjitorul cu blândeţe. 

— Se descurcă foarte bine și singur, spuse hangiul, dar se dădu 
câţiva pași înapoi. 

Vânturache îi zâmbi politicos străinului și încercă două vorbe pe 
himeriană. Se mândrea cu fluența pe care o dobândise în acea limbă, 
dar străinul păru încurcat. 

— N-o să-ți meargă, spuse Hugh cu tonul unui cunoscător. Totu 
e-n carte. Ea îi zice ce să spună. E vrăjită. 

Vânturache o dădu pe borograveza de nord, apoi încercă 
vanglemeșa, limba sumtri și chiar urgu negru, dialectul fără 
substantive și cu un singur adjectiv, și acela obscen. Fiecare din 
tentative fu întâmpinată cu aceeași politicoasă perplexitate. În 
disperare de cauză, se lansă în trobeza păgână, iar chipul omuleţului 
se relaxa într-un zâmbet fericit. 

— În sfârșit, zise el. Domnul meu, e absolut remarcabil! (deși, în 
trobeză, ultimul cuvânt deveni „un lucru care se întâmplă o singură 
dată pe durata de folosire a unei canoe meșterite grijuliu cu toporișca 
și la foc din cel mai înalt copac cu lemn de diamant, care crește în 
știuta pădure cu lemn de diamant, la poalele Muntelui Acolola, sălașul 
zeilor focului, sau cel puţin așa se spune”). 

— Ce-a fost asta? făcu Lătărețu, bănuitor. 

— Ce-a zis hangiul? întrebă omuleţul. 

Vânturache înghiţi în sec. 

— Două halbe din cea mai bună bere, te rog, Lătărețu. 

— Înţelegi ce spune? 

— Normal. 

— Spune-i... Spune-i că e cât se poate de binevenit. Spune-i că 


micul dejun costă... mmm... un ban de aur. Pentru o clipă, pe faţa lui 
Lătărețu se putură citi semnele unei cumplite lupte interioare, apoi 
adăugă, într-un acces de generozitate: îl pun și pe-al tău în banii ăștia. 

— Străinule, spuse Vânturache fără intonaţie. Dacă rămâi aici, 
până la căderea nopții o să fii înjunghiat sau otrăvit. Dar continuă să 
zâmbești, ca să nu fiu și eu. 

— Ei, haide, zise străinul, privind în jur. Pare un loc minunat. O 
tavernă morporkiană adevărată. Am auzit atâtea despre aceste locuri. 
Și grinzile astea vechi, cu patină autentică. Și nu-i scump de loc. 

Vânturache aruncă o privire furișă în jur, să se asigure că vreo 
scurgere de puteri din Cartierul Vrăjitorilor de peste râu nu-i 
transportase cumva pe nesimţite într-un alt loc. Dar nu - erau tot în 
salonul Tobei, cu pereţii afumaţi, cu podeaua acoperită de rogojini și 
gândaci de toate felurile, cu berea ei acră, care nu se vindea, ci mai 
curând se închiria pentru un timp. Încercă să pună aceste imagini 
alături de expresia „patină autentică” sau, mai precis, lângă cel mai 
apropiat echivalent din trobeză, care era „acea plăcută ciudăţenie a 
formei ce se regăsește în căsuţele de coral ale pigmeilor mâncători de 
bureţi din peninsula Orohai”. 

Mintea i se înceţoșa de efort. Vizitatorul continuă. 

— Numele meu e Doiflori, și întinse mâna. Instinctiv, ceilalți trei 
priviră în jos, să vadă dacă palma conţinea vreo monedă. 

— Îmi pare bine, răspunse Vânturache. Eu sunt Vânturache. 
Ascultă, nu glumesc. Asta e un loc cam periculos. 

— Perfect! Exact ce-mi doream! 

— Hă? 

— Ce e lichidul din halbe? 

— Asta? Bere. Mulţumesc, Lătărețu. Da. Bere. Înţelegi. Bere. 

— Aha, băutura specifică. O monedă mică de aur e de ajuns, 
crezi? Nu vreau să jignesc pe nimeni. Moneda era deja pe jumătate 
scoasă din pungă. 

— Nnnnaaah, gemu Vânturache. Adică nu, nu vei jigni pe nimeni. 

— Bun, zici că e un loc periculos. E frecventat oare de eroi și 
aventurieri? 

Vânturache se gândi. 

— Da? zise până la urmă. 

— Excelent. Vreau să cunosc și eu câțiva. 

Vrăjitorul crezu că a găsit o explicaţie. 

— A, zise. Ai venit să angajezi mercenari („războinici care luptă 
pentru tribul cu cea mai multă hrană din nucă de cocos”)? 


— A, nu! Vreau doar să-i cunosc. Ca să pot să povestesc, când 
ajung acasă, că i-am cunoscut. 

Vânturache considera o întâlnire cu majoritatea clienţilor Tobei ca 
pe o garanţie că Doiflori nu va mai ajunge niciodată acasă, dacă nu 
cumva casa era chiar în josul fluviului, pe unde leșul lui avea să 
plutească în curând. 

— Unde e casa ta? se interesă el. Observă că Lătărețu dispăruse 
undeva în spate, iar Hugh îi urmărea cu suspiciune de la o masă 
alăturată. 

— Ai auzit de orașul Bes Pelargic? 

— Păi n-am petrecut prea mult timp în Trob, eram în trecere... 

— Dar nu e în Trob. Eu vorbesc trobeza pentru că sunt mulți 
marinari trobi la noi în porturi. Bes Pelargic e principala ieșire la mare 
a Imperiului Agatean. 

— Mă tem că n-am auzit. Doiflori ridică din sprâncene. 

— Nu? E destul de mare. Dacă navighezi în sensul Rotirilor de 
Disc, e cam la vreo săptămână de Insulele Brune. Te simţi bine? 

Ocoli repede masa ca să-l bată pe vrăjitor pe spate. Acesta se 
înecase cu berea. 

Continentul Contragreutate! 


La trei străzi mai încolo, un bătrân lăsa să-i cadă o monedă într-un 
vas plin cu acid, amestecând ușor. Lătărețu aștepta cu nerăbdare, 
simțindu-se apăsat de încăperea în care etuve și pahare Berzelius 
fierbeau, otrăvind aerul, iar pe rafturi stăteau înșirate forme incerte, 
sugerând tigve umane și diverse imposibilități împăiate. 

— Ei bine? vru el să știe. 

— Nu putem grăbi lucrurile, se smiorcăi bătrânul alchimist. 
Evaluarea cere timp. Aha. Mișcă vasul în care moneda se rotea în 
mijlocul unui vârtej verzui. Făcu niște calcule pe o bucată de 
pergament. 

— Extraordinar de interesant, zise el într-un târziu. 

— E autentică? Bătrânul își ţuguie buzele. 

— Depinde cum definim termenul, zise. Dacă vrei să întrebi: este 
această monedă la fel cu cea de, să zicem, cincizeci de dolari, 
răspunsul este nu. 

— Ştiam eu, strigă hangiul, și o porni spre ușă. 

— Nu sunt sigur că m-am făcut înţeles, spuse alchimistul. 
Lătărețu se întoarse furios. 

— Cum adică? 


— Vezi dumneata, cu timpul monedele noastre au fost, dintr-un 
motiv sau altul, diluate. Cantitatea de aur dintr-o monedă obișnuită 
este de patru părți din doisprezece, restul fiind argint, cupru... 

— Și ce-i cu asta? 

— Ziceam că moneda asta nu-i ca ale noastre. E din aur curat. 

După ce Lătărețu plecă în fugă, alchimistul petrecu o vreme 
privind fix în tavan. Apoi scoase o bucăţică de pergament foarte 
subțire, scormoni printre troacele de pe masa de lucru după o peniță 
și scrise un mesaj scurt și înghesuit. Apoi merse la cuștile în care ţinea 
porumbei albi, cocoși negri și alte animale de laborator. Scoase un 
şobolan cu blana lucioasă, rulă pergamentul, îl strecură în capsula pe 
care animalul o avea la piciorul din spate și îi dădu drumul. 

Şobolanul mirosi o clipă podeaua, apoi dispăru într-o gaură din 
perete. 

Cam în același timp, o ghicitoare până atunci fără noroc, care 
locuia pe o stradă paralelă, aruncă o privire în globul de cristal, dădu 
un țipăt şi, în nicio oră, își vându bijuteriile, diversele obiecte magice, 
cele mai multe haine și orice alt avut care nu putea fi încărcat pe cel 
mai rapid cal, cumpărat la repezeală. Faptul că mai târziu, în vreme ce 
casa ei goală se prăbușea în flăcări, ea murea undeva în Munţii 
Morpork, într-o inexplicabilă alunecare de teren, dovedește că și 
Moartea are simțul umorului. 


Tot cam în vreme ce șobolanul care, ascultând de un instinct 
străvechi, o pornise teleghidat spre casă prin labirintul de conducte de 
sub oraș, Patricianul Ankh-Morporkului își cerceta corespondenţa 
livrată de dimineaţă prin albatros. Aruncă gânditor o a doua privire la 
scrisoarea de deasupra teancului și îl convocă pe șeful spionilor. 

lar la Toba Spartă, Vânturache îl asculta cu gura căscată pe 
Doiflori. 

— Așa că am hotărât să vin să văd cu ochii mei, zicea omuleţul. 
M-a costat opt ani de economii, dar merită fiecare jumătate de rhinu. 
Adică, iată-mă aici, în Ankh-Morpork. Cel cântat și slăvit de poeţi. Pe 
aceleași străzi pe care a pășit Heric Spadă-Albă, Hrun Barbarul și 
Bravd cel din Țara de Miez și Nevăstuică... Și totul e exact așa cum mi- 
am imaginat. 

Expresia lui Vânturache era înmărmurită într-un amestec de 
fascinaţie și groază. 

— Pur și simplu nu mai puteam îndura viața din Bes Pelargic, 
continuă Doiflori senin, înțepenit toată ziua la un birou, adunând 


coloană după coloană de cifre și neavând altă perspectivă decât o 
pensie... și unde-i aventura? Doiflori, mi-am spus, acum ori niciodată. 
Nu trebuie să stai aici să asculți povești. Te poţi duce acolo. E 
momentul să renunți să mai asculți istorisirile marinarilor de pe 
docuri. Așa că am compilat un dicționar de expresii și mi-am rezervat 
loc pe următoarea corabie către Insulele Brune. 

— Fără o gardă de corp? 

— Nu. De ce? Ce am eu care să merite furat? 

Vânturache își drese vocea. 

— Păi, ai aur, zise. 

— Nici două mii de rhinu. Abia cât să trăiești o lună-două. Acasă, 
vreau să zic. Aici s-ar putea să ajungă ceva mai mult. 

— Un rhinu e o monedă din aceea mare de aur? întrebă 
Vânturache. 

— Da. Doiflori se uită îngrijorat la Vânturache peste ciudatele sale 
lentile de văzut. Crezi că o să-mi ajungă două mii? 

— Nnmaah, gemu Vânturache. Adică da, sigur, o să-ţi ajungă. 

— Bun. 

— Ăăă, toată lumea e la fel de bogată ca tine acolo, în Imperiul 
Agatean? 

— Bogată ca mine? Doamne ferește, de unde ţi-a mai venit și 
ideea asta? Nu sunt decât un funcționar amărât! Crezi că i-am dat 
prea mult hangiului? 

— Ăăă, cred că s-ar fi mulțumit și cu mai puţin, recunoscu 
Vânturache. 

— Aha, data viitoare o să știu. Văd că am multe de învăţat. Mi-a 
venit o idee. Vânturache, oare ai accepta să lucrezi ca, nu știu, poate 
cuvântul „ghid” ar fi cel mai potrivit? Cred că îmi pot permite să te 
plătesc cu un rhinu pe zi. 

Vânturache deschise gura să răspundă, dar cuvintele i se opriră în 
gât, nedoritoare să iasă într-o lume care o lua razna. Doiflori roși. 

— Te-am jignit, spuse. A fost o impertinenţă să cer așa ceva unui 
om cu studii ca tine. Fără îndoială că ai multe proiecte la care vrei să 
te întorci - vreo lucrare de magie înaltă, ceva... 

— Nu, îngăimă Vânturache. Nu în momentul de față. Un rhinu, 
spui? Unu pe zi, în fiecare zi? 

— Poate că în aceste condiţii ar trebui să-ti ofer unu și jumătate. 
Plus toate cheltuielile, se înțelege. 

Vrăjitorul își reveni spectaculos. 

— E bine, zise el. Grozav. 


Doiflori vârî mâna în pungă și scoase un obiect rotund din aur, se 
uită la el pentru o clipă și îl puse la loc. Vânturache nu apucă să îl 
vadă prea bine. 

— Cred, spuse turistul, că mi-ar prinde bine puţin somn. A fost o 
călătorie lungă. Şi dacă ai vrea să te întorci pe la amiază, putem să 
aruncăm o privire prin oraş. 

— Sigur. 

— Atunci fii bun și spune-i hangiului să mă conducă în cameră. 

Vânturache se execută și urmări cum un Lătărețu agitat, sosit la 
galop de prin cămările sale dosnice, îl conducea pe Doiflori pe scara 
de lemn din spatele barului. După câteva secunde, Bagajul se ridică și 
tropăi pe dușumea în urma lor. Apoi vrăjitorul privi cele șase monede 
mari de aur din palma sa. Doiflori insistase să-i plătească în avans 
primele patru zile de lucru. 

Hugh dădu din cap aprobator și zâmbi. 

Vânturache mârâi la el. 

Ca student în vrăjitorie, Vânturache nu obținuse niciodată note 
mari la activităţi precognitive, dar acum circuitele ruginite din 
creierul său pulsau de parcă viitorul îi era înscris pe retină în culorile 
cele mai vii. Începu să-l mănânce între omoplaţi. Ştia că singurul 
lucru de bun simţ ar fi fost să-și cumpere un cal. Unul rapid și scump, 
musai - pentru că nu-i venea în minte niciun geambaș suficient de 
bogat ca să-i poată da restul la aproape o uncie de aur. 

Apoi, desigur, cu celelalte cinci monede și-ar fi deschis un cabinet 
undeva, la distanţă sigură, să zicem la două sute de leghe. Asta ar fi 
fost de bun simţ. 

Dar ce avea să se întâmple cu Doiflori, singur într-un oraș unde 
până și gândacii aveau un instinct infailibil pentru aur? Ar fi trebuit să 
fie un ticălos fără pereche ca să-l părăsească. 


Patricianul Ankh-Morporkului zâmbi, dar numai cu gura. 

— La Poarta de Miez, spuneţi? 

Căpitanul gărzii salută cu aplomb. 

— Da, domnia-voastră. A trebuit să doborâm calul ca să-l oprim. 

— Şi astfel, fără prea mari ocolișuri, iată-te aici, zise Patricianul 
privindu-l dispreţuitor pe Vânturache. Ce ai de spus în apărarea ta? 

Se zvonea că o întreagă aripă a palatului era plină cu funcţionari 
care își petreceau tot timpul organizând și aducând la zi informaţiile 
furnizate de excepţionalul sistem de spionaj organizat de Patrician. 
Vânturache nici nu se îndoia că așa era. Se uită spre balconul deschis 


pe una din laturile sălii de audienţe. Un sprint scurt, o săritură 
îndemânatică... o ploaie de săgeți. ÎI trecu un fior. Patricianul își 
sprijinea bărbia într-o mână cu inele și îl privea pe vrăjitor cu niște 
ochi mici și duri ca două mărgele. 

— Deci, ia să vedem, rosti el. Încălcarea jurământului, furtul unui 
cal, punerea în circulație a unor monede false... da, mă tem că o să 
ajungi în Arenă, Vânturache. 

Asta era prea mult. 

— N-am furat calul, l-am cumpărat cinstit! 

— Dar cu bani falși. Tehnic, e un furt. 

— Dar rhinu sunt din aur masiv!! 

— Rhinu? Patricianul roti una dintre monede între degetele sale 
groase. Așa le zice? Foarte interesant. Dar, aşa cum bine ai subliniat, 
nu prea seamănă cu dolarii... 

— Păi normal, nu sunt... 

— Aha, deci recunoști? Vânturache deschise gura să răspundă, dar 
se gândi un pic și o închise la loc. Chiar așa, continuă Patricianul. Și 
peste toate, te-ai mai și discreditat moralmente, trădând cu lașitate un 
vizitator al meleagurilor noastre. Rușine, Vânturache! Patricianul făcu 
un semn aproximativ din mână. Gărzile din spatele lui Vânturache se 
retraseră, iar căpitanul lor făcu câţiva pași la dreapta. Vânturache se 
simţi deodată foarte singur. 

Se zice că atunci când moare un vrăjitor, Moartea vine personal 
să-l ia (în loc să delege această sarcină unui subordonat, precum Boala 
sau Foametea, cum face de obicei). Vânturache se uită nervos în jur 
după o siluetă înaltă, în negru (vrăjitorii, chiar și cei rataţi, au pe 
retină, pe lângă conuri și bastonașe, niște mici octogoane care le 
permit să vadă în infraoctarin, culoarea fundamentală, față de care 
toate celelalte culori sunt doar umbre palide ce încalcă spaţiul 
normal, cvadridimensional). Se zice că ar fi un fel de purpuriu galben- 
verzui fosforescent. 

Ce să fie acolo, în colt, umbra aceea mișcătoare? 

— Desigur, spuse Patricianul, aş putea să fiu generos. Umbra 
dispăru. Vânturache ridică privirea, cu o expresie de speranță 
dementă pe chip. 

— Da? 

Patricianul mai făcu un semn cu mâna. Vânturache văzu cum 
gărzile părăsesc încăperea. Dar, rămas singur cu seniorul celor două 
orașe gemene, aproape că le simţi lipsa. 

— Apropie-te, Vânturache, spuse Patricianul. Îi indică un vas cu 


delicatese, aflat pe o măsuţă joasă de onix, lângă tron. Dorești cumva 
o meduză glasată? Nu? 

— Mmm, făcu Vânturache, nu. 

— Acum vreau să asculți foarte atent ce am de spus, spuse 
Patricianul prietenos, altminteri vei muri. Într-un mod interesant. 
Prelung. Te rog, nu te mai foi atât. De vreme ce ești oarecum vrăjitor, 
știi, desigur, că trăim într-o lume de forma unui disc? Şi că se spune 
că undeva, la marginea cea mai îndepărtată, există un continent care, 
deși mic, este egal în greutate cu toată masa uriașă a pământurilor din 
semicercul nostru? Și aceasta, spune legenda, pentru că este făcut în 
cea mai mare parte din aur? 

Vânturache încuviință din cap. Cine nu auzise de Continentul 
Contragreutate? Unii marinari mai credeau chiar în basme și plecau în 
căutarea lui. Bineînţeles, se întorceau cu mâna goală, dacă se mai 
întorceau. Potrivit marinarilor mai bătrâni, erau în general mâncaţi pe 
drum de  ţestoasele uriașe. Pentru că, firește, Continentul 
Contragreutate nu era decât un mit solar. 

— EI există, desigur, spuse Patricianul. Deși nu este făcut din aur, 
e adevărat că aurul este acolo un metal foarte comun. Masa 
continentului constă în straturi masive de octiron, care se întind până 
în adâncimea scoarţei. Pentru o minte incisivă ca a ta e ușor de înțeles 
că existența Continentului Contragreutate reprezintă o amenințare de 
moarte pentru oamenii de aici. Făcu o pauză, uitându-se la gura 
deschisă a lui Vânturache. Oftă. Şi spuse: Se întâmplă cumva să nu mă 
poţi urmări? 

— Nnnaahhh, gemu Vânturache. Înghiţi, apoi își linse buzele. 
Vreau să zic, nu. Adică, ăăă, aur... 

— Înţeleg, spuse Patricianul cu dulceaţă. Ți se pare poate că ar fi 
un lucru minunat să mergi pe Continentul Contragreutate și să te 
întorci cu o corabie plină de aur? 

Vânturache simţea că i se întinde un soi de capcană. 

— Da? se aventură el. 

— Și dacă fiecare locuitor de la Marea Circulară ar avea câte un 
munte de aur? Ar fi oare un lucru bun? Ce crezi că s-ar întâmpla? 
Gândește-te bine. 

Vânturache își încreţi fruntea. Se gândi. 

— Am fi bogaţi cu toţii? Viteza cu care temperatura scăzu la 
remarca sa îi sugeră că nu nimerise răspunsul corect. 

— Ți-aş putea spune, Vânturache, că există oarece contacte între 
Lorzii de la Marea Circulară și împăratul Imperiului Agatean, cum se 


numește oficial acel tărâm, continuă Patricianul. Dar sunt extrem de 
diluate. Avem puţine lucruri în comun. Ei nu au nevoie de nimic de la 
noi, noi nu ne putem permite nimic de la ei. E un Imperiu străvechi, 
Vânturache. Străvechi și înșelător, și crud, și foarte, foarte bogat. Așa 
că ne limităm să ne transmitem reciproc urări frățești, prin albatros. 
La intervale neregulate. O astfel de scrisoare a sosit astăzi. Unui supus 
al împăratului i-a venit, se pare, ideea să viziteze orașul nostru. Pare- 
se că-și dorește să-l vadă. Numai un nebun s-ar putea supune 
privațiunilor unei traversări peste Oceanul din Sensul Rotirilor de 
Disc doar ca să se uite la ceva. Dar, în sfârșit. Omul a debarcat în 
dimineaţa aceasta. Putea să dea peste un mare erou, peste cel mai abil 
dintre hoţi sau peste un bătrân înțelept. A dat însă peste tine. Te-a 
angajat ca ghid. Așa că, Vânturache, vei fi ghidul acestui privitor, al 
acestui Doiflori. Vei avea grijă să se întoarcă acasă cu un raport 
favorabil despre mica noastră patrie. Ce spui? 

— Ăăă, mulțumesc, înălțimea voastră, rosti Vânturache, amărât. 

— Ar mai fi ceva, desigur. Ar fi o tragedie să i se întâmple vreun 
necaz micului nostru vizitator. Ar fi groaznic să moară, de exemplu. 
Groaznic pentru toată țara noastră, căci Imperiul Agatean are grijă de 
supușii săi și ne-ar șterge de pe fața pământului la un semn. Un 
simplu semn. Și ar fi cumplit și pentru tine, Vânturache, deoarece în 
săptămânile care ar precede sosirea uriașei flote imperiale de 
mercenari, unii dintre servitorii mei s-ar ocupa în mod special de tine, 
în speranța că mânia răzbunătorilor căpitani va fi temperată la 
vederea leșului tău încă în viață. Există vrăji care pot împiedica 
sufletul să părăsească trupul, oricât de chinuit ar fi, și... văd pe chipul 
tău că începi să înţelegi? 

— Nnneahhh. 

— Poftim? 

— Da, stăpâne. O să, ăăă, am grijă, adică o să mă străduiesc să am, 
vreau să zic, ăăă, o să încerc să am grijă de el să nu păţească nimic. (Şi 
după asta o să-mi iau o slujbă în iad, ca jongleur cu bulgări de zăpadă, 
adăugă el cu obidă, în intimitatea propriei tigve). 

— Perfect! Înţeleg că tu și Doiflori sunteţi deja în cele mai bune 
relaţii. Un început excelent. După ce se va întoarce teafăr în ţara lui, 
vei vedea că știu să fiu recunoscător. Aș putea chiar să renunţ la 
acuzaţiile împotriva ta. Mulţumesc, Vânturache, poți pleca. 

Vânturache hotărî să nu mai ceară înapoi cei cinci rhinu care 
rămăseseră. Se retrase cu spatele, prudent. 

— A, şi încă ceva, spuse Patricianul, pe când vrăjitorul căuta 


clanţa pe pipăite. 

— Da, înălțimea voastră? răspunse el cu inima cât un purice. 

— Sunt convins că nici nu visezi să mai încerci să scapi de 
obligaţii fugind din oraș. Îmi pari un orășean get-beget. Și poți fi sigur 
că lorzii celorlalte orașe vor fi anunțați de situaţie până la lăsarea serii. 

— Vă asigur că nici nu mi-a trecut prin cap, stăpâne. 

— Serios? Atunci, în locul tău mi-aş da fața în judecată pentru 
calomnie. 

Vânturache ajunse la Toba Spartă în mare fugă și tocmai la timp ca 
să se ciocnească de un bărbat care ieșea din cârciumă cu spatele și 
repede. Graba necunoscutului era în parte explicată de sulița care i se 
înfipsese în piept. Horcăi puternic și căzu mort la picioarele 
vrăjitorului. Vânturache se uită după ușă și se dădu repede înapoi, ca 
să lase să treacă o secure masivă, care-i flutură pe la ureche ca o 
potârniche. Probabil o lovitură la întâmplare, îi spuse o a doua privire 
prudentă aruncată în interiorul Tobei. Încăperea întunecoasă era plină 
de bărbaţi - mulţi dintre ei deja bucăţi, după cum îi confirmă o a treia 
privire, mai atentă - care se băteau de zor. Vânturache se feri de un 
scaun aruncat cu patimă, ce plană pe lângă el și se sfărâmă pe partea 
opusă a străzii. Apoi se cufundă în marea de trupuri. 

Purta o robă de culoare închisă, care devenise și mai închisă din 
cauza purtatului neîntrerupt și a spălărilor neregulate. În penumbra 
răscolită, nimeni nu păru să bage de seamă o formă întunecată, care 
se târa disperată de la o masă la alta. La un moment dat, un luptător 
care se împleticea păși înapoi și calcă pe ceva de consistenţa unor 
degete. Un număr de obiecte de consistenţa unor dinţi i se înfipseră în 
gleznă. Bărbatul dădu un țipăt și lăsă garda jos, suficient cât să 
permită unei spade, răsucite de un adversar mirat, să-l străpungă. 

Vânturache ajunse la scări sugându-și mâna rănită și alergând 
într-un chip curios, aplecat de șale. O săgeată se înfipse cu zgomot în 
balustrada de lângă el, făcându-l să scâncească. Urcă treptele fără să 
răsufle, așteptându-se în orice clipă la o săgeată mai bine ţintită. 

Pe coridorul de sus își reluă, cu răsuflarea tăiată, poziţia verticală 
și privi podeaua plină de cadavre. Un bărbos uriaș, cu o sabie 
însângerată în mână, încerca o ușă. 

— Hei! strigă Vânturache. 

Bărbatul se uită la el și, aproape absent, scoase un cuţit din 
bandulieră si-l aruncă. Vânturache se lăsă în jos. În spatele lui se auzi 
un strigăt scurt, iar arcașul, care tocmai țintea, lăsă arma și se apucă 
de beregată. Uriașul tocmai se pregătea să scoată al doilea cuţit. 


Vânturache se uită în jur cu o privire hăituită, apoi, într-o 
improvizație disperată, se lansă într-o poză vrăjitorească. Își aruncă 
un braţ înapoi. 

— Asoniti! Kyoruchal! Beazleblor! 

Bărbatul ezită. Ochii îi alunecară nervos într-o parte și alta, 
așteptând efectul vrăjii. Ajunse la concluzia că acesta nu avea să se 
producă abia în clipa în care Vânturache, alergând nebunește pe 
coridor, îi trase un șut zdravăn în vintre. În timp ce urla, apucându-se 
cu mâinile de locul dureros, vrăjitorul deschise ușa, sări înăuntru, o 
trânti în urma lui și se sprijini de ea, gâfâind. 

Aici era liniște. Doiflori dormea cuminte în pat. lar la picioarele 
patului stătea Bagajul. 

Vânturache înaintă câţiva pași, împins de lăcomie de parcă era pe 
roţi. Lada era deschisă. Înăuntru se vedeau pungi, iar dintr-una se 
vedea licărind aurul. Pentru o clipă, cupiditatea învinse prudența și 
întinse mâna ușurel... dar la ce bun? N-ar fi apucat să se bucure de 
bani. Își retrase mâna cu părere de rău și fu surprins să vadă capacul 
lăzii tremurând ușor. Nu se mișcase cumva, ca legănat de vânt? 

Vânturache își privi degetele, apoi capacul. Părea greu și era 
ferecat în alamă. Acum stătea neclintit. 

Care vânt? 

— Vânturache! 

Doiflori sări din pat. Vrăjitorul sări și el înapoi, schimonosindu-și 
fata într-un zâmbet. 

— Dragul meu, tocmai la timp! Să mâncăm și apoi sunt sigur că ai 
pregătit un program grozav pentru după-amiază. 


— Excelent! 

Vânturache oftă prelung. 

— Ascultă, zise rugător, hai să mâncăm în altă parte. Jos s-au cam 
luat la bătaie. 

— O încăierare de tavernă? De ce nu m-ai trezit? 

— Păi, vezi tu, am... Ce? 

— Credeam că m-am făcut înţeles azi dimineaţă, Vânturache. 
Vreau să văd viaţa autentică a Morporkului, piaţa de sclavi, Fundătura 
Fetițelor, Templul Zeilor Mărunțţi, Breasla Cerșetorilor... și o încăierare 
autentică într-o tavernă. O notă bănuitoare se strecură în vocea lui 
Doiflori. Aveţi toate astea, nu-i așa? Ştii tu, lupte cu oameni agățaţi de 
candelabre, lupte între spadasini cocoţaţi pe mese, chestii de genul 
celor în care se bagă mereu Hrun Barbarul și Nevăstuică. Înţelegi - 


chestii incitante! 

Vânturache se lăsă pe marginea patului. 

— Vrei să vezi o încăierare? întrebă. 

— Da. Ce-i rău în asta? 

— Păi, de exemplu, faptul că oamenii sunt răniți. 

— Ah, dar nu mă gândeam să ne batem și noi. Vreau doar să văd 
cum e. Și pe câţiva din faimoșii voştri eroi. Aveţi câţiva, nu? Nu sunt 
doar povești marinărești? Și, spre uimirea vrăjitorului, tonul lui 
Doiflori era aproape rugător. 

— Avem, avem, zise repede Vânturache. Şi-i zugrăvi în minte, iar 
gândul îi dădu fiori. 

Toţi eroii de la Marea Circulară treceau mai devreme sau mai 
târziu pe sub porţile Ankh-Morporkului. Majoritatea proveneau din 
triburile barbare de lângă Miezul îngheţat, care practica un fel de 
export de eroi. Aproape toţi aveau săbii magice rudimentare, ale căror 
vibrații armonice eliberate în planul astral dădeau peste cap orice 
experiment vrăjitoresc mai de doamne-ajută pe o rază de mai multe 
leghe, dar nu de-aici proveneau obiecțiile lui Vânturache. El se lăsase 
de magie, deci nu-l deranja faptul că la simpla apariţie a unui erou la 
porțile orașului retortele explodau și demonii începeau să se 
materializeze prin tot Cartierul Vrăjitorilor. Nu, ce nu-i plăcea lui la 
eroi era dispoziţia lor sumbră până la suicid când erau treji și dementă 
până la homicid când erau beți. În plus, erau și prea mulți. Câteva din 
traseele de aventură de pe lângă oraș ajungeau vara un adevărat 
furnicar. Era chiar vorba să se organizeze în schimburi. Își frecă nasul. 
Singurii eroi care meritau să fie băgați în seamă erau Bravd și 
Nevăstuică, plecaţi din oraș pentru moment, și Hrun Barbarul, care 
după standardele de la Miez era practic de nivel academic, pentru că 
reușea să gândească fără să-și miște buzele. Se vorbea că Hrun ar fi 
hălăduit pe undeva în Sensul Rotirilor. 

— Ascultă, zise el în sfârșit, ai întâlnit vreodată un barbar? 
Doiflori scutură din cap. Așa mă temeam și eu. Ei bine, barbarii sunt... 

De afară se auzi un tropăit de picioare, iar din tavernă o larmă 
puternică. Urmă un zgomot pe scări. Ușa fu trântită de perete înainte 
ca Vânturache să aibă prezenţa de spirit să se arunce pe fereastră. Dar 
în loc de huiduma înnebunită de lăcomie pe care se aștepta să o vadă, 
se trezi privind la faţa roșie și rotundă a unui sergent din Gardă. Își 
reluă respirația. Desigur. Garda avea totdeauna grijă să nu intervină 
prea devreme într-o încăierare în care șansele nu înclinau masiv în 
favoarea ei. O slujbă în Gardă aducea o pensioară bună și atrăgea 


genul de oameni prudenti, grijulii. 

Sergentul se uită cu furie la Vânturache, apoi cu interes la Doiflori. 

— Totul e în regulă aici? 

— Da, perfect, răspunse vrăjitorul. Aţi fost reținuți altundeva, nu? 
Sergentul îl ignoră. 

— El e străinul? se interesă dânsul. 

— Noi tocmai plecam, zise repede Vânturache și o dădu pe 
trobeză. Doiflori, cred că trebuie să prânzim în altă parte. Știu eu 
niște locuri. 

leși pe coridor afișând cât mai mult aplomb. Doiflori îl urmă, iar 
în câteva secunde se auzi și geamătul strangulat al sergentului, după 
ce Bagajul își închisese brusc capacul, se ridicase, se întinsese și o 
luase la trap după ei. 

Membrii Gărzii scoteau cadavrele din încăperea de dedesubt. Nu 
existau supraviețuitori. Garda se asigurase de acest lucru, lăsându-le 
tuturor suficient timp s-o șteargă pe ușa din dos, un compromis 
elegant între prudenţă și justiție, care convenea ambelor părți. 

— Cine sunt oamenii aceștia? întrebă Doiflori. 

— Nişte oameni acolo, zise Vânturache. Și înainte să se poată opri, 
o parte a creierului lui, care nu avea de lucru, prelua controlul asupra 
gurii, făcându-l să adauge: Nişte eroi, de fapt. 

— Serios? 

Când ești cu un picior în Mlaștina Cenușie din H'rull, e mai ușor 
să te arunci drept în ea decât să continui să te mai zbaţi. Vânturache 
îşi dădu drumul. 

— Da, ăla de acolo e Frig Brațdefier, iar celălalt e Zenel cel Negru... 

— Hrun Barbarul, nu e pe aici? zise Doiflori, uitându-se avid în 
jur. Vânturache trase adânc aer în piept. 

— E ăsta din spate, spuse. 

Minciuna era atât de gogonată încât undele stârnite de ea într-un 
plan astral inferior ajunseră până în Cartierul Vrăjitorilor de peste râu, 
unde prinseră o viteză uriașă de la valul masiv de putere care plutea în 
permanență asupra locului și se întoarseră cu forță sălbatică asupra 
Mării Circulare. O undă armonică ajunse până la însuși Hrun, care 
tocmai se lupta cu niște gnolib! pe o margine de prăpastie gata să se 
surpe, undeva în Munţii Caderack, provocându-i un moment de 
disconfort inexplicabil. 

Între timp, Doiflori ridicase capacul Bagajului și extrăgea grăbit 
din adâncul lui un cub negru și greu. 

— Fantastic, zise el, n-o să le vină să creadă celor de acasă! 


— Ce tot zice? întrebă neîncrezător sergentul. 

— E bucuros că ne-aţi salvat, explică Vânturache. Se uită pieziș la 
cutia neagră, de parcă s-ar fi așteptat să explodeze sau să emită cine 
știe ce sunete muzicale ciudate. 

— Aha, făcu sergentul. Și el se uita lung la cutia neagră. 

Doiflori le zâmbi fericit. 

— Aș vrea să înregistrez evenimentul, spuse el. Crezi că îi poți 
ruga să treacă toți lângă fereastră? Nu durează decât o clipă. Și, ăăă, 
Vânturache? 

— Da? 

Doiflori se ridică pe vârfuri ca să-i șoptească ceva la ureche. 

— Presupun că știi ce-i ăsta, nu? 

Vânturache se mai uită o dată la cutie. În centrul uneia dintre fete 
avea un ochi rotund de sticlă, iar în spate o manivelă. 

— Nu în totalitate, răspunse el. 

— E un aparat de făcut imagini rapide, zise Doiflori. O invenţie 
relativ recentă. Sunt destul de mândru de el, dar, înţelegi, nu cred că 
acești domni ar... vreau să zic că s-ar putea să fie oarecum temători. 
Poţi să le explici tu? O să-i recompensez pentru timpul pierdut, 
desigur. 

— Are o cutie cu un demon care pictează, zise scurt Vânturache. 
Faceţi ce vă zice nebunul și o să vă dea niște aur. Gărzile zâmbiră 
nervos. 

— Aș vrea să te am și pe tine în pictură, Vânturache. Așa-i mai 
bine. Doiflori scoase discul de aur pe care Vânturache îl observase mai 
devreme, se chiori la el o clipă, mormăi „Treizeci de secunde ar cam fi 
suficient” și apoi zise voios: Zâmbiţi, vă rog! 

— Zâmbiţi, mârâi și Vânturache. Din cutie se auzi un zgomot. 

— Bun. 


Undeva, deasupra discului, al doilea albatros se ridică sus, în 
văzduh. Atât de sus încât ochișorii lui sălbatici, portocalii cuprindeau 
întreaga lume și sclipitoarea Mare Circulară care o înconjura. De unul 
din picioare avea prinsă o capsulă galbenă cu un mesaj. Dedesubt, 
ascuns de nori, albatrosul care adusese mai devreme un mesaj pentru 
Patricianul din Ankh Morpork zbura alene înapoi spre casă. 


Vânturache se uita uimit la bucata de sticlă din faţa lui. Se vedea 
pe el însuși, zugrăvit cu grijă, o siluetă mică și colorată ca la carte, în 
faţa unui grup de membri ai Gărzii cu feţele crispate de spaimă. Un 


murmur de groază nerostită în cuvinte se ridică dinspre bărbaţii 
adunați în jurul lui, care-și lungeau gâturile să vadă imaginea. 

Rânjind, Doiflori scoase un pumn de monede mai mici, în care 
Vânturache recunoscu sfertul de rhinu. Îi făcu vrăjitorului cu ochiul. 

— Am mai avut astfel de probleme în timpul escalei din Insulele 
Brune, povesti el. Credeau că iconograful le fură și câte o bucăţică de 
suflet. Te pufnește râsul, nu-i așa? 

— Mda, făcu Vânturache, iar apoi, pentru că își dădu seama că 
asta nu ajunge pentru a întreține conversaţia, adăugă: Nu prea 
seamănă cu mine, totuși. 

— E ușor de mânuit, continuă Doiflori fără să-i dea atenţie. Uite, 
tu nu trebuie decât să apeși pe butonul ăsta. De rest se ocupă 
iconograful. Acum eu o să stau acolo, lângă Hrun, să-mi faci și mie o 
pictură. 

Monedele potoliră agitația gărzilor, așa cum numai aurul poate, 
iar Vânturache fu uimit să constate că, jumătate de minut mai târziu, 
ţinea în mână un portret de sticlă al lui Doiflori, care agita o uriașă 
spadă știrbită și zâmbea de parcă i se îndepliniseră toate visele. 


Prânziră într-un mic local de lângă Podul de Alamă, cu Bagajul 
cuibărit sub masă, la picioarele lor. Mâncarea și băutura, mult mai 
bune decât cele cu care era învățat Vânturache, avură darul să-l 
calmeze. Până la urmă nu va fi așa rău, se gândi el. Cu puţină 
inventivitate și spirit de improvizație o să se descurce. 

Şi Doiflori părea dus pe gânduri. Privind meditativ în cupa de vin, 
zise: 

— Încăierările de tavernă sunt destul de frecvente aici, presupun? 

— Da, destul. 

— Fără îndoială că amenajările interioare și instalaţiile sunt 
distruse, nu? 

— Amena... a, înțeleg. Vrei să zici bănci, mese și alte alea. 
Presupun că da. 

— Trebuie să fie destul de neplăcut pentru hangii. 

— Nu m-am gândit niciodată. Cred că face parte din riscurile 
meseriei. 

Doiflori îl privi gânditor. 

— Aș putea să dau o mână de ajutor, zise el. Riscurile sunt meseria 
mea. Pe cuvânt, mâncarea asta e cam grasă, nu ţi se pare? 

— Tu ai spus că vrei să încerci niște mâncare tipic morporkiană. 
Ce ziceai de riscuri? 


— Păi, ştiu totul despre riscuri. Ele sunt meseria mea. 

— Da, ai mai spus. Și nu te-am crezut nici prima dată. 

— A, păi eu nu-mi asum riscuri. Cel mai periculos lucru care mi s- 
a întâmplat la muncă a fost să răstorn călimara cu cerneală. Eu le 
evaluez. Zi după zi. Ştii care sunt șansele ca o anumită casă să ia foc în 
cartierul Triunghiul Roșu din Bes Pelargic? Cinci sute treizeci și opt la 
unu. Eu am făcut calculele, adăugă el, cu oarecare mândrie. 

— Pentru... Vânturache încercă să-si ascundă un râgâit... ce? 
Scuze. Își mai turnă vin. 

Doiflori făcu o pauză. 

— Nu pot să-ţi explic în trobeză. Nu cred că trobii au vreun cuvânt 
pentru chestia asta. În limba noastră se cheamă... Și rosti o alăturare 
de silabe străine. 

— Ași-gură-are, repetă Vânturache. Ce cuvânt caraghios. Ce- 
nseamnă? 

— Păi, să zicem că ai o corabie încărcată cu... lingouri de aur, de 
pildă. Poate să fie surprinsă de o furtună sau să fie atacată de pirați. 
Tu nu vrei să se întâmple așa ceva, deci cumperi o pol-iță-de-ași-gură- 
are. Eu calculez ce șanse are încărcătura să se piardă pe baza 
buletinelor meteo și a listelor cu atacuri piraterești din ultimii 20 de 
ani, apoi mai pun ceva de la mine, iar tu îmi plătești bani în funcţie de 
acele șanse... 

— ... plus acel ceva... preciza Vânturache, ridicând solemn un 
deget. 

— ... iar dacă încărcătura se pierde, eu îți rambursez banii. 

— Ranbusez...? 

— Îţi plătesc valoarea încărcăturii, explică răbdător Doiflori. 

— Aha, pricep. E ca un pariu, nu? 

— Un rămășag? Într-un fel. 

— Şi faci bani cu această ași-gură-are? 

— Îţi aduce un beneficiu la fiecare investiție, desigur. 

Învăluit de lumina caldă, gălbuie a vinului, Vânturache încercă se 
se gândească la ași-gură-are în condiţiile Mării Circulare. 

— Nu cre că-nţeleg io această ași-gură-are, spuse el hotărât, în 
timp ce urmărea leneș lumea care prindea să se învârtească în jurul 
lui. Magie, da. Aia înţeleg. 

Doiflori râse. 

— Magia e una și sunetul reflectat-al-spiritelor-subterane e alta, 
zise el. 


— Şe? 


— Ce? 

— Se cuvânt aiurea ai zis? insistă Vânturache. 
— Sunet-reflectat-al-spiritelor-subterane? 

— N-am auzit de el. 

Doiflori încercă să-i explice. 

Vânturache încercă să înţeleagă. 


În lunga după-amiază ce urmă făcură turul orașului în Sensul 
Rotirilor. Doiflori mergea în frunte, cu ciudata cutie pentru picturi 
atârnată de gât cu o curea. Vânturache se târa în urma lui, scâncind 
din când în când și verificând dacă mai are capul pe umeri. Îi mai 
urmau și alții. Într-o metropolă unde execuțiile publice, duelurile, 
rivalitățile dintre vrăjitori și alte evenimente ciudate punctau cu 
regularitate viața de zi cu zi, locuitorii aduseseră profesiunea de 
băgător de seamă pe cele mai înalte culmi ale perfecțiunii. Toţi erau 
gură-cască profesioniști. În orice caz, Doiflori lua imagine după 
imagine cu oameni angajaţi în ceea ce el numea „activităţi specifice”. 
Şi cum o monedă de un sfert de rhinu își schimba proprietarul în 
urma fiecărei picturi, în curând o ceată de nouveaux-riches, fericiți și 
uluiți, îl urmau pe acest nebun, ca să fie acolo în caz că ar exploda 
într-o ploaie de aur. 

La Templul lui Sek cel cu Șapte Braţe, preoţii și meșterii de 
transplanturi de cord rituale fură convocați de urgenţă și căzură de 
acord că statuia cât zece staturi de om a lui Sek este prea sacră pentru 
a fi pusă într-o pictură magică. Totuși, după ce încasară doi rhinu, 
consimţiră că poate nu era chiar într-atât de sacră. 

Un popas prelungit în Fundătura Fetiţelor se soldă cu un număr 
de imagini instructive și pitorești, dintre care Vânturache reținu 
câteva asupra propriei persoane, pentru a le studia mai bine în 
intimitate. Pe măsură ce capul i se limpezea de aburii alcoolului, 
începea să-și pună serios întrebări despre modul în care funcționa 
iconograful. 

Chiar și un vrăjitor ratat știa că unele substanţe sunt sensibile la 
lumină. Poate că plăcile de sticlă erau procesate după o metodă 
secretă și înghețau lumina care trecea prin ele? Sau Ceva de genul 
ăsta. Vânturache avea adesea bănuiala că există Ceva și mai tare ca 
magia. De obicei, rămânea dezamăgit. 

Oricum, în curând folosi fiecare ocazie de a mânui el cutia. 
Doiflori era foarte încântat, pentru că așa putea să apară și el în 
picturi. Astfel constată Vânturache un lucru ciudat. Aparatul conferea 


un soi de putere celui care-l folosea, în sensul că orice om aflat în fața 
hipnoticului ochi de sticlă asculta supus cele mai tiranice ordine cu 
privire la poziția și expresia sa. Și tocmai în timp ce era angajat în 
studiul acestui fenomen, undeva, în Piaţa Lunilor Sparte, se produse 
dezastrul. 

Doiflori poza alături de un vânzător de amulete copleșit de mirare, 
iar gloata de admiratori de ultimă oră îl urmărea cu interes, în caz că 
ar fi făcut vreo tâmpenie hazlie. 

Vânturache se lăsă pe un genunchi, să aranjeze mai bine imaginea, 
și apăsă pe mânerul fermecat. 

Cutia zise: „Nu merge, am rămas fără roz”. O ușiță până atunci 
nevăzută se deschise în fata ochilor săi. Un umanoid mic, verde și 
desfigurat de negi se aplecă în afară, arătând cu gheara o paletă plină 
de culori, și ţipă la el. 

— Nu mai am roz, pricepi? chițăi omuleţul. Degeaba tot apeşi pe 
buton dacă nu mai e roz, nu-i așa? Dacă vroiai roz, nu trebuia să faci 
atâtea picturi cu dame tinere, da? De-acum încolo, picturi 
monocrome. Ne-am înțeles? 

— Da, sigur, ne-am înţeles, zise Vânturache. Într-un cotlon 
întunecat al cutiei i se păru că zărește un șevalet și un pătuț cu 
lenjeria în dezordine. Speră că doar i se pare. 

— Sper că ai priceput, zise drăcușorul și trânti ușa. Lui Vânturache 
i se păru că aude bombăneli surde și zgomotul unui scaun târșâit pe 
podea. 

— Doiflori... începu el, ridicând privirea. 

Doiflori dispăruse. În timp ce Vânturache scruta mulțimea și fiori 
de groază îi străbăteau șira spinării, simți o împunsătură ușoară în 
șale. 

— Întoarce-te încetișor, rosti o voce ca mătasea neagră, sau ia-ti 
adio de la rinichi. 

Gloata privea cu interes. Se vădea a fi o zi bună. 

Vânturache se întoarse încet, simțind cum vârful unei săbii îi 
zgârie coastele. La celălalt capăt al lamei, îl recunoscu pe Stren Withel 
- hoţ, spadasin necruţător, aspirant fără noroc la titlul de cel mai rău 
om din lume. 

— Bună, spuse el cu glasul stins. La câţiva metri mai încolo, zări 
cum doi indivizi lipsiți de amabilitate ridicau capacul Bagajului, 
arătând lacomi spre sacii cu aur. Withel zâmbi. Pe fata lui brăzdată de 
cicatrice, zâmbetul producea un efect înspăimântător. 

— Te ştiu, zise el. Un vrăjitor de doi bani. Ce-i chestia aia? 


Vânturache observă cum capacul Bagajului începe să tremure 
ușor, desi nu bătea vântul. lar el avea încă în mână cutia de imagini. 

— Asta? Face picturi, zise el vesel. Hei, ia mai zâmbește așa, bine? 
Se dădu puţin înapoi și fixă cutia. Pentru o clipă, Withel ezită. 

— Ce? făcu el. 

— Excelent, rămâi așa... zise Vânturache. 

Hoţul se opri un moment, apoi scoase un muget și ridică sabia. 

Se auzi un clămpănit și un duet de urlete oribile. Vânturache nu se 
uită înapoi, de teamă că va vedea lucruri îngrozitoare, iar când Withel 
îl căută din nou cu privirea, el era deja la capătul celălalt al pieţei și 
continua să accelereze. 


Albatrosul cobori în cercuri largi și lente, care sfârșiră cu o zbatere 
lipsită de graţie a aripilor și cu o bufnitură greoaie, atunci când ateriza 
pe platforma din curtea de păsări a Patricianului. 

Îngrijitorul păsărilor, care moţăia la soare, nemaiașteptându-se la 
un mesaj internațional atât de curând după albatrosul de dimineaţă, 
sări în picioare, privind buimac în jur. Câteva secunde mai târziu 
străbătea în fugă coridoarele palatului, ducând capsula și sugându-și 
rana urâtă de cioc de pe dosul palmei, căpătată după ce, de atâta 
uimire, lăsase prudenţa la o parte. 

Vânturache alerga pe o alee, fără să țină seama de strigătele 
furioase care veneau din cutia de imagini, și sări un zid înalt, cu 
poalele robei sale ferfeniţite fluturând în jurul lui ca penele unui corb 
jumulit. Ateriză în curticica unui magazin de covoare, împrăștiind 
marfa și clienţii, plonjă spre ușa din dos aruncând din mers niște 
scuze, derapă pe o altă alee și se opri, în echilibru periculos, chiar 
când era gata să cadă pe neașteptate în Ankh. 

Se spune că există fluvii mistice, o picătură din apa cărora poate 
ucide un om. După trecerea sa tulbure prin orașul îngemănat, Ankhul 
putea să se numere printre acestea. 

Undeva, în urmă, strigătele furioase pe care le stârnise fură 
înlocuite de ţipete înspăimântate. Vânturache se uită în jur disperat 
după o barcă sau un punct de sprijin pe zidurile netede din dreapta și 
din stânga. Era prins în capcană. 

Nechemat, descântecul i se ivi în minte. Poate nu e corect să 
spunem că Vânturache îl învățase. Mai curând descântecul îl învățase 
pe el. Episodul dusese la exmatricularea sa din Universitatea 
Nevăzută: pentru un pariu, îndrăznise să deschidă ultimul exemplar 
existent al grimoir-ului ce aparținea creatorului însuși - Cartea 


Octavo - în timp ce bibliotecarul era ocupat cu altceva... Descântecul 
sărise dintre pagini și se cuibărise imediat în adâncul minţii lui, de 
unde nici talentele reunite ale Facultăţii de Medicină nu mai reușiseră 
să-l extragă. De care anume descântec era vorba, nimeni nu putuse să 
afle, dar se știa că era una din cele opt vrăji fundamentale, întreţesute 
în însăși textura spaţiului și timpului. 

De atunci, avusese tendința îngrijorătoare ca, de câte ori 
Vânturache se simțea doborât sau ameninţat în mod special, să 
încerce să se facă rostit. 

Vrăjitorul strânse dinţii, dar prima silabă își croi drum prin colțul 
gurii. Mâna stângă i se ridică de la sine și, în timp ce forța magică îl 
învârtea în loc, începu să emită scântei octarine... 

Bagajul apăru atunci de după colț, cu cele câteva sute de genunchi 
mișcându-i-se ca niște pistoane. 

Vânturache rămase cu gura căscată. Descântecul pieri, nerostit. 

Lada nu părea nicidecum incomodată de covorul drapat 
șmecherește în jurul ei, nici de hoţul care-i atârna de capac. Și care 
alcătuia împreună cu lada o interesantă natură... moartă. Alături, pe 
capac, se zăreau resturile a două degete de apartenenţă necunoscută. 

Bagajul se opri la câţiva metri de vrăjitor și după câteva clipe își 
retrase picioarele. Nu avea ochi, propriu-zis, dar vrăjitorul putea să 
jure că se uita fix la el. Așteptând ceva. 

— Marş, spuse el fără convingere. Lada nu se clinti, dar deschise 
puţin capacul, lăsând să cadă leșul hoţului. 

Vânturache își aminti de aur. Probabil că lada avea nevoie de un 
stăpân. Oare în absenţa lui Doiflori îl adoptase pe el? 

Pe râu se schimba fluxul și în lumina galbenă a după-amiezii se 
puteau vedea gunoaiele plutind spre zăgazuri la vreo câteva 
aruncături de băț în josul apei. Nu dură decât o clipă să-l facă pe hoţul 
mort să li se alăture. Chiar dacă ar fi fost găsit mai târziu, nimeni n-ar 
fi avut nimic de comentat. Și, în plus, rechinii din Ankh erau obișnuiți 
cu mese regulate și mâncare solidă. 

Vânturache urmări trupul cum se îndepărtează, gândindu-se la 
următoarea mișcare. Bagajul plutea, probabil. Nu trebuia decât să 
aștepte să se însereze ca să o ia spre vărsarea râului odată cu fluxul. 
Mai în vale era plin de locuri neumblate, unde ar fi putut acosta, și 
dacă Patricianul chiar trimisese vorbă despre el, un rând nou de haine 
și un ras rezolvau problema. În orice caz, mai erau și alte ţinuturi, iar 
el se descurca ușor în multe limbi străine. Să ajungă numai la Chimera 
sau la Gonim sau Ecalpon, și nici cu o jumate de duzină de armate nu 


l-ar mai putea aduce înapoi. Și-apoi... bogăţie, confort, siguranţă... 

Mai era, desigur, și problema lui Doiflori. Vânturache își acordă un 
moment de tristeţe. 

— Putea fi și mai rău, spuse el în chip de rămas bun. Puteam să fiu 
eu. 

Abia când încercă să facă prima mișcare își dădu seama că roba îi 
era prinsă în ceva. Răsucindu-și gâtul, văzu că era ţintuită ferm de 
capacul Bagajului. 


— Ah, Gorfal, spuse Patricianul afabil. Intră. Ia loc. Pot să te 
îndemn să guști o stea de mare în caramel? 

— Sunt la porunca ta, stăpâne, mai puţin în domeniul echinidelor 
conservate, spuse calm bătrânul. 

Patricianul ridică din umeri și arătă spre sulul de pe masă. 

— Citește asta, zise. 

Gorfal luă pergamentul și ridică ușor dintr-o sprânceană când 
văzu cunoscutele ideograme ale Imperiului de Aur. Citi în liniște preț 
de aproximativ un minut, apoi întoarse sulul, ca să studieze cu mare 
atenţie sigiliul de pe faţă. 

— Eşti recunoscut drept un mare expert în probleme imperiale, 
reluă Patricianul. Poţi să-mi explici? 

— Cunoașterea Imperiului constă mai puţin în notarea diverselor 
evenimente cât în studierea unui anumit tip de gândire, spuse 
bătrânul diplomat. Mesajul este curios, da, dar nu surprinzător. 

— Azi dimineaţă împăratul mi-a dat - Patricianul își îngădui aici 
luxul unei strâmbături - mi-a dat instrucțiuni, Gorfal, să-l protejez pe 
acest personaj, Doiflori. Acum se pare că trebuie să pun să-l omoare. 
Nu ţi se pare surprinzător? 

— Nu. Împăratul e doar un copil. E idealist. Entuziast. Un zeu 
pentru poporul lui. În timp ce scrisoarea sosită acum este, dacă nu 
greșesc amarnic, de la Nouă Oglinzi Rotitoare, Marele Vizir. Acesta a 
îmbătrânit în serviciul mai multor împărați. Îi privește ca pe un 
ingredient necesar, dar obositor, pentru controlarea cu succes a 
Imperiului. Lui nu-i plac lucrurile nelalocul lor. Imperiul nu a fost 
clădit lăsând lucrurile la întâmplare. Aceasta este viziunea sa. 

— Încep să înţeleg, spuse Patricianul. 

— Exact, zâmbi Gorfal în barbă. Acest turist e ceva nelalocul lui. 
După ce i-a îndeplinit stăpânului său voia, Nouă Oglinzi Rotitoare își 
va face, sunt convins, propriile aranjamente ca să se asigure că niciun 
călător de aiurea nu va putea să se întoarcă acasă aducând cu el boala 


nemulțumirii. Imperiului îi place ca oamenii să stea acolo unde sunt 
puși. Cu atât mai convenabil dacă acest Doi Flori dispare pentru 
totdeauna în ținuturile barbare. Adică aici, stăpâne. 

— Şi care e sfatul tău? 

Gorfal ridică din umeri. 

— Să nu faci nimic. Lucrurile se vor rezolva în mod sigur de la 
sine. Totuși, spuse scărpinându-se gânditor după ureche, poate că 
Breasla Asasinilor...? 

— A, da, spuse Patricianul. Breasla Asasinilor. Cine mai e 
președinte acolo? 

— Zlorf Picior-de-Lână, stăpâne. 

— Vorbește tu cu el, bine? 

— Desigur, stăpâne. 

Patricianul încuviinţă din cap. Era o ușurare. Era de acord cu Nouă 
Oglinzi Rotitoare - viața e și așa dificilă. Oamenii ar trebui să stea 
acolo unde sunt puși. 


Constelații strălucitoare își revărsau lumina asupra Discului. Unul 
câte unul, comercianții își închideau prăvăliile. Unul câte unul, șuții, 
tâlharii, hoţii cățărători, piromanii, târfele, iluzioniștii și alți păcătoşi 
se trezeau și luau micul dejun. Vrăjitorii își vedeau de treburile lor 
polidimensionale. În noaptea aceea avea loc conjuncţia a două planete 
influente și deja atmosfera din Cartierul Vrăjitorilor era învăluită în 
ceața primelor descântece. 

— Ascultă, zise Vânturache. Așa nu ajungem nicăieri. Făcu un pas 
lateral. Bagajul îl urmă conştiincios, cu capacul întredeschis 
ameninţător. Vânturache se gândi pentru o clipă să facă un salt 
disperat ca să scape. Capacul clănțăni, anticipându-i mișcarea. 
Oricum, își spuse el deznădăjduit, blestemăţia o să-i dea din nou de 
urmă. Avea privirea aia de câine. Chiar dacă făcea rost de un cal, avea 
bănuiala neplăcută că lada l-ar fi urmat, în ritmul ei. Fără încetare. 
Traversând râuri și oceane. Câștigând teren în fiecare noapte, în timp 
ce el trebuia să se odihnească. Și într-o bună zi, în cine știe ce oraș 
exotic și după cine știe câți ani, ar fi auzit sunetul a sute de piciorușe 
accelerând pe caldarâmul din spatele său... 

— Faci o mare greșeală, gemu el. Nu e vina mea! Nu eu l-am răpit! 

Lada înaintă puţin. Mai rămăsese doar o bucată îngustă și soioasă 
de bordură între călcâiele lui Vânturache și fluviu. Nu-i trebui decât 
un moment de luciditate ca să realizeze că lada înota oricum mai 
repede decât el. Încercă să-și imagineze cum ar fi să se înece în Ankh. 


— N-o să se lase până nu-i faci pe plac, spuse o voce firavă, pe un 
ton de conversaţie. 

Vânturache se uită la iconograful care îi atârna în continuare la 
gât. Ușiţa era deschisă, iar drăcușorul se sprijinea de prag, fumând o 
pipă și urmărind amuzat derularea evenimentelor. 

— Măcar o să te trag și pe tine după mine, replică Vânturache 
printre dinți. 

Aghiuţă scoase pipa din gură. 

— Ce-ai zis? întrebă. 

— Am zis că o să te trag după mine, ce dracu’! 

— Cum dorești. Ciocăni cu subînţeles în lemnul cutiei de picturi. 
Vedem noi cine se duce primul la fund. 

Bagajul căscă și mai avansa un centimetru. 

— Bine, bine, spuse Vânturache enervat. Dar trebuie să mă lași să 
mă gândesc. 

Bagajul se dădu înapoi încet. Vânturache înaintă și el până pe o 
bucată de uscat mai sigură, apoi se așeză cu spatele rezemat de un 
zid. Dincolo de fluviu străluceau luminile orașului Ankh. 

— Eşti vrăjitor, spuse pictorul-drăcușor. O să găsești tu o cale să 
dai de el. 

— Mă tem că nu sunt un vrăjitor atât de grozav. 

— Poţi să-i ataci pe toți și să-i transformi în viermi, adăugă 
drăcușorul încurajator, ignorând ultima remarcă. 

— Ba nu. Transformarea în animale e o vrajă de Nivelul al 
Optulea. Eu nu mi-am terminat studiile. Știu un singur descântec. 

— Bun și ăla. 

— Mă îndoiesc, spuse Vânturache disperat. 

— Dar ce știe să facă? 

— Mi-e greu să-ți spun. Nu prea vreau să vorbesc despre asta. Dar 
sincer, oftă el, vrăjile astea nu-s prea grozave, în general. Durează trei 
luni să memorezi chiar și una simplă, și după ce-ai folosit-o huști! S-a 
dus. Asta-i tâmpenia cu magia, înţelegi. Petreci douăzeci de ani ca să 
înveţi vraja care-ţi aduce fecioare dezbrăcate în dormitor și când în 
sfârșit o rostești ești atât de otrăvit de aburi de mercur și orbit de 
lecturile interminabile din grimoire vechi încât nu mai știi ce 
urmează. 

— Nu mi-am închipuit că așa stau lucrurile, spuse drăcușorul. 

— Hei, ia ascultă. Ceva nu-i în regulă. Când Doiflori mi-a zis că în 
Imperiu au un tip mai bun de magie am crezut... am crezut... 

Drăcușorul aşteptă continuarea. Vânturache înjură în sinea lui. 


— Ca să fiu cinstit, am crezut că nu se referea la magie. Nu magie 
propriu-zisă. 

— Dar de care? 

Vânturache începu să se simtă de-a dreptul mizerabil. 

— Nu știu, spuse. Un alt mod de-a face lucrurile, probabil. Ceva 
care să aibă sens. Domesticirea... domesticirea fulgerelor, de exemplu, 
sau așa ceva. 

Drăcușorul îi aruncă o privire binevoitoare, dar plină de milă. 

— Fulgerele sunt sulițele aruncate de uriașii furtunii atunci când 
se luptă între ei, spuse el blând. Un fenomen meteorologic stabilit. Nu 
le poţi domestici. 

— Ştiu, spuse Vânturache cu un aer nenorocit. Asta-i hiba teoriei. 

Micul diavol încuviință din cap și dispăru în adâncurile 
iconografului. După câteva momente, Vânturache simți un miros de 
şuncă prăjită. Așteptă până când stomacul lui nu mai putu suporta și 
bătu în cutie. Drăcușorul își făcu din nou apariţia. 

— M-am gândit la ce ai spus, zise înainte ca Vânturache să apuce 
să deschidă gura. Chiar dacă reușești să-l domesticești, cum îl faci să 
tragă la căruță? 

— Ce naiba spui acolo? 

— Fulgerul. El merge-n sus și-n jos, pe când tu vrei să facă hăis, 
cea. Și, oricum, probabil că și-ar arde hamurile. 

— Nu fulgerul mă interesează pe mine. Cum pot să gândesc pe 
stomacul gol? 

— Păi mănâncă ceva, logic. 

— Cum? De câte ori fac o mișcare, blestemata de ladă își arată 
balamalele la mine. 

Bagajul, pe fază, căscă rapid din capac. 

— Vezi? 

— Nu încearcă să te muște. Are mâncare înăuntru. N-are ce face 
cu tine lihnit de foame. 

Vânturache se uită în cotloanele întunecate ale Bagajului. Erau, 
într-adevăr, în vălmășagul de cutii și pungi cu aur, câteva sticle și 
pachete învelite în hârtie unsuroasă. Râse cinic, căută pe pontonul 
abandonat până găsi o bucată de lemn de lungimea potrivită, o propti 
cât mai politicos posibil în spaţiul dintre capac și ladă și scoase unul 
din pachete. Conţinea biscuiţi, care se dovediră tari ca lemnul de 
diamant. 

— Hir-ar să hie, mormăi el, pipăindu-și dinţii. 

— Biscuiţii Digestivi pentru Voiaj ai Căpitanului Optpantere, rosti 


aghiuță din ușa cutiei. Multe vieți au salvat pe mare. 

— Sunt convins. Îi folosiţi ca plute, sau îi aruncaţi rechinilor, ca 
să-i vedeți cum se duc la fund? Si-n sticle ce e? Otravă? 

— Apă. 

— Dar e apă peste tot. De ce să aduci apă? 

— Pentru mai multă încredere. 

— Încredere? 

— Da, în asta să n-ai încredere. În apa de aici, înţelegi? 
Vânturache deschise o sticlă. Lichidul dinăuntru ar fi putut fi apă. 
Avea un gust plat, golit de orice urmă de viaţă. 

— Nici tu gust, nici tu miros, bodogăni el. 

Bagajul scârțâi încet, atrăgându-i atenţia. Cu un aer leneș, calculat 
ameninţător, capacul se închise ușor, zdrobind pana improvizată a lui 
Vânturache ca pe un pesmet. 

— Bine, bine, zise vrăjitorul. Mă gândesc. 


Cartierul general al lui Ymor se afla în Turnul înclinat de la 
intersecția Străzii Poleiului cu Aleea Chiciurii. La miezul nopții, garda 
solitară ascunsă în penumbră se uita la planetele care se aflau în 
conjuncţie, întrebându-se ce schimbări anunţă ele în soarta lui. 

Se auzi un sunet foarte slab, cât un căscat de musculiță. 

Bărbatul privi în josul străzii pustii și zări luna reflectată într-un 
obiect care zăcea în noroi, la câţiva paşi mai încolo. Îl ridică. Lumina 
lunii se reflecta în niște aur, ceea ce-l făcu să tragă aer în piept atât de 
zgomotos că se auzi pe toată aleea. 

Din nou un sunet stins și o altă monedă se rostogoli în șanț, pe 
partea opusă a străzii. 

Nici nu o ridicase bine și apăru alta, care încă se mai învârtea, 
puțin mai departe. Aurul se forma, își aminti el, din lumina 
cristalizată a stelelor. Până acum nu crezuse că ceva așa de greu ca 
aurul putea să cadă din cer în mod natural. 

Când ajunse în capătul aleii, mai căzu ceva aur. De data asta cu sac 
cu tot. Un sac plin. Pe care Vânturache i-l trânti cu putere în cap. 

Când paznicul își veni în fire, privea drept în ochii unui vrăjitor 
fioros, care îi ținea o spadă la beregată. lar din întuneric, ceva îl ţinea 
zdravăn de picior. 

Era acel gen deconcertant de strânsoare care sugera că cel care 
strânge poate să strângă și mult mai tare dacă vrea. 

— Unde e străinul cel bogat, șuieră vrăjitorul. Repede! 

— Cu ce mi-aţi prins piciorul? întrebă omul, îngrozit. Încercă să se 


elibereze. Apăsarea spori. 

— Nu vrei să afli, spuse Vânturache. Fii atent aici mai bine. Unde-i 
străinul? 

— Nu-i aici, l-au dus la Lătărețu. Toată lumea îl caută. Tu ești 
Vânturache, nu-i așa? Lada... lada care mănâncă oameni... ah, nu, nu 
nu... Vă 1000g... 

Vânturache dispăruse. Paznicul simți că acel cineva sau, cum 
începea să se teamă, acel ceva care îl ţinea de picior își slăbește 
strânsoarea nevăzută, iar când încercă să se ridice, ceva-ul, mare, 
greoi și pătrăţos îl izbi din toate puterile și se îndepărtă pe urmele lui 
Vânturache. Era ceva cu sute de piciorușe. 


Având doar ghidul de conversaţie drept ajutor, Doiflori se chinuia 
să-l inițieze pe Lătărețu în misterele lui ași-gură-are. Hangiul cel gras 
îl asculta cu luare aminte și cu sclipiri în ochii lui mici și negri. 

De la celălalt capăt al mesei, Ymor îi urmărea ușor amuzat, 
hrănindu-și din când în când corbii cu resturi din farfurie. Lângă el, 
Withel se plimba încolo și încoace. 

— Te agiţi prea mult, spuse Ymor fără să-și ia privirea de la cei doi 
bărbaţi din fața lui. Te simt, Stren. Cine ar îndrăzni să ne atace aici? 
lar acel vrăjitor decăzut o să vină singur. E prea laș ca să nu apară. O 
să încerce să se tocmească. Și atunci punem mâna pe el. Și pe aur. Și 
pe ladă. 

Withel scapără din singurul său ochi și plesni cu pumnul în palma 
înmănușată în negru. 

— Cine ar fi crezut că pe disc se află atâta lemn de păr înțelept? 
zise el. Cum am fi putut bănui? 

— Te agiți prea mult, Stren. Sunt sigur că de data asta te vei 
descurca mai bine, zise Ymor pe un ton amabil. 

Adjunctul pufni dezgustat și plecă să-și muștruluiască oamenii. 
Ymor continuă să-l urmărească pe turist. 

Ciudat, dar omuleţul nu părea să-și dea seama de gravitatea 
situației sale. Ymor îl văzuse de mai multe ori privind în jur cu o 
expresie de profundă încântare. Vorbise, de asemenea, foarte mult cu 
Lătărețu și Ymor văzuse cum o hârtie trecuse de la unul la altul și cum 
hangiul îi dăduse străinului niște monede. Era ciudat. 

Când Lătărețu se ridică și trecu pe lângă el, braţul șefului hoţilor 
ţâșni ca un arc de oţel, apucându-l pe grăsan de șorţ. 

— Ce-a fost asta, prietene? întrebă Ymor liniștit. 

— N-n-nimic, Ymor. Nişte afaceri, cum s-ar zice. 


— Între prieteni nu există secrete, Lătărețu. 

— Mda. Nici eu nu sunt prea sigur, zău așa. E un fel de pariu, 
înţelegi, zise hangiul speriat, se cheamă ași-gură-are. E ca un pariu că 
Toba Spartă nu va lua foc. 

Ymor se uită ţintă la hangiu până când acesta începu să tremure 
de teamă și umilință. Atunci Ymor izbucni în râs. 

— Ce, grămada asta de lemn putred, mâncat de cari? zise. Trebuie 
să fie nebun! 

— Da, da' un nebun cu bani. Zice că acum are o... nu mai țin 
minte cum îi zice, ceva cu P, cum ar fi gajul... și că oamenii pentru 
care lucrează în Imperiul Agatean vor plăti. Dacă Toba Spartă arde. 
Nu că aș vrea. Să ardă. Toba Spartă, vreau să spun. Adică, pentru mine 
e ca un cămin, e doar Toba... 

— Nu ești chiar tâmpit, nu? zise Ymor și îl împinse cât colo. 

Ușa fu aproape smulsă din balamale și se izbi de perete. 

— Ei, asta-i ușa mea! strigă hangiul. Apoi își dădu seama cine se 
ivise în capul scărilor și se adăposti în spatele unei mese cu o fracțiune 
de secundă înainte ca o ţepușă să străbată încăperea și să se înfigă în 
lemnărie. 

Ymor întinse mâna cu grijă și umplu o altă ulcică de bere. 

— Bei ceva cu mine, Zlorf? spuse el calm. Și lasă spada, Stren. 
Zlorf Picior-de-Lână e prietenul nostru. 

Şeful Breslei Asasinilor își roti îndemânatic sarbacana și o băgă în 
teacă dintr-o singură mișcare. 

— Stren! zise Ymor. 

Hoţul îmbrăcat în negru mârâi și băgă sabia în teacă. Dar rămase 
cu mâna pe mâner și cu ochii pe asasin. 

Nu era o treabă ușoară. Promovarea în Breasla Asasinilor se făcea 
prin concursuri, dintre care cel practic era cel mai important - și de 
fapt singurul. Astfel încât fata lată și cu un aer onest a lui Zlorf 
ajunsese o amestecătură de ţesuturi cicatrizate, rezultat al multor 
întâlniri periculoase. Probabil că nu fusese prea arătoasă, oricum - se 
zicea că Zlorf alesese o profesie în care abundau glugile negre, 
mantiile și ieșirile nocturne din cauză că avea în familie ceva sânge de 
trol, care-l făcea să nu prea agreeze lumina zilei. Cei care ziceau aceste 
lucruri în auzul lui Zlorf obișnuiau să plece acasă cu urechile la 
pachet. 

Zlorf coborî scările, urmat de mai mulți asasini. Când ajunse în 
faţa lui Ymor, spuse: 

— Am venit după turist. 


— Crezi că e treaba ta, Zlorf? 

— Da. Grinjo, Urmond, luaţi-l. 

Doi dintre asasini avansară. Atunci Stren le ieși în față, cu sabia 
materializându-se direct la un deget de beregatele lor, fără să fi avut 
nevoie să străbată spaţiul intermediar. 

— Poate că n-aș reuși să omor decât pe unul din voi, dar vă 
sugerez să vă întrebaţi... pe care? 

— Privește-n sus, Zlorf. 

Un șir de ochi galbeni, răi pândeau din întunecimea căpriorilor. 

— Încă un pas și o să plecaţi cu mai puţini ochi decât ați venit. 
Aşa că luaţi loc și să bem ceva, spuse șeful hoților, și să vorbim cum se 
cuvine despre chestia asta. Zlorf, doar aveam o înţelegere. Tu nu 
jefuiești, eu nu ucid. Pentru bani, vreau să zic, adăugă el după o 
pauză. 

Zlorf luă berea care i se oferea. 

— Şi? făcu el. Eu îl ucid. Pe urmă tu îl jefuiești. Care e, ăla ciudat 
de acolo? 

— Da. 

Zlorf se uită lung la Doiflori, care îi zâmbi larg. Dădu din umeri. 
Rareori își pierdea vremea întrebându-se de ce unii oameni voiau să-i 
vadă pe alții morţi. Era doar o meserie. 

— Pentru cine lucrezi, dacă mi-e permis să te întreb? 

Zlorf ridică mâna în semn de protest. 

— Te rog frumos! Eticheta profesională. 

— Desigur. Apropo... 

— Da? 

— Mi se pare că am afară vreo doi oameni de pază... 

— Ai avut. 

— Și alți câţiva în poarta de peste drum... 

— Au fost. 

— Şi doi arcași pe acoperiș. 

O umbră de îndoială trecu pe chipul lui Zlorf, ca ultima rază de 
soare pe un câmp prost arat. 

Ușa zbură din nou în lături, izbindu-l rău pe asasinul care stătea 
lângă ea. 

— Încetaţi cu chestia asta! strigă Lătărețu de sub masă. Zlorf și 
Ymor se uitară uimiţi la individul din prag. 

Era mic, îndesat și îmbrăcat foarte luxos. Din spatele său se iveau 
câteva siluete înalte și masive. Foarte masive și amenințătoare. 

— Cine-i ăsta? întrebă Zlorf. 


— ÎI ştiu, răspunse Ymor. Îl cheamă Rerpf. E patronul tavernei 
„Iava care Geme” de lângă Podul de Alamă. Stren, înlătură-l. 

Rerpf ridică o mână plină de inele. Stren Withel ezită în înaintarea 
sa spre ușă după ce mai mulți troli uriași se strecurară pe sub pragul 
ei, așezându-se de-o parte și de alta a grăsanului. Pe antebraţele cât 
sacii cu făină li se vedeau mușchii cât pepenii. Fiecare dintre troli 
ţinea câte un topor cu două tăișuri. Cu două degete. 

Lătărețu ieși din ascunzătoare cu fața congestionată de furie. 

— Afară! urlă el. Scoateţi-i pe trolii ăștia de-aici!! Nimeni nu se 
clinti. În încăpere se făcu deodată liniște. 

Lătărețu privi repede în jur. Începu să-și dea seama ce spusese și 
mai ales cui. Un scâncet îi scăpă de pe buze, bucuros de libertate. 

Ajunse la ușa pivniţei exact când unul din troli, cu o mișcare 
leneșă a braţului cât pulpa de porc, aruncă toporul spre el. Sunetul 
ușii care se trântea în spatele hangiului se contopi cu zgomotul 
lemnului despicat de tăiș. 

— Să fiu al naibii! exclamă Zlorf Picior-de-Lână. 

— Tu ce mai vrei? întrebă Ymor. 

— Mă aflu aici din partea Breslei Neguţătorilor și Comercianţilor, 
zise Rerpf fără intonaţie, pentru a ne proteja, să zicem, interesele. 
Adică pe omuleţul acela. 

Ymor se încruntă. 

— Scuză-mă. Mi s-a părut că ai spus Breasla Neguţătorilor? 

— Şi Comercianţilor, preciza Rerpf. În spatele lui se aflau acum, pe 
lângă alți troli, și câțiva oameni pe care Ymor îi recunoștea vag. Îi 
văzuse, probabil, în spatele tejghelelor și barurilor. Figuri șterse de 
obicei — ușor de ignorat, ușor de uitat. Un gând neplăcut începu să i se 
contureze în minte. Își imagină cum s-ar simţi, de exemplu, o vulpe în 
faţa unei oi furioase. A unei oi care-și putea permite să angajeze niște 
lupi. 

— Şi când s-a format acesta Breaslă, dacă nu te superi? zise el. 

— Azi după-amiază, spuse Rerpf. Eu sunt vicemaestru al breslei, 
responsabil cu turismul. 

— Şi ce este acest turism de care vorbeşti? 

— Aăă, nu știm încă prea bine... răspunse Rerpf. Un bătrânel 
bărbos scoase capul de după umărul vicemaestrului și chicoti. 

— Vorbind în numele vânzătorilor de vinuri din Morpork, 
turismul înseamnă prosperitate. Înţelegi? 

— Ei și? spuse Ymor cu răceală. 

— Şi vrem să ne protejăm interesele, cum am mai spus. 


— JOS cu hoţii, JOS cu hoţii! scandă bătrânul. Alți câțiva privitori 
preluară lozinca. Zlorf rânji. Și cu asasinii! scanda bătrânul. Zlorf 
mârâi. 

— E firesc, zise Rerpf. Peste tot borfași și ucigași, ce impresie o să 
le lase vizitatorilor? Să faci atâta drum ca să vezi acest oraș frumos, cu 
atâtea puncte de interes civic și istoric, cu atâtea tradiţii vechi, și să te 
trezești mort pe vreo alee dosnică sau plutind pe fluviul Ankh, cum 
mai poţi pe urmă să le spui prietenilor ce bine te-ai distrat? Hai să fim 
cinstiți, trebuie să vă adaptaţi noilor vremuri. 

Zlorf și Ymor schimbară o privire. 

— Dacă trebuie, trebuie, ce să facem? zise Ymor. 

— Atunci să-i dăm drumul, frățioare, încuviință Zlorf. Dintr-o 
mișcare duse ţeava la gură și suflă o ţepușă spre cel mai apropiat trol. 
Acesta se răsuci în loc, agitând toporul, care vâjâi pe deasupra capului 
asasinului, și se înfipse în ţeasta unui hoţ ghinionist din fundul odăii. 

Rerpf se lăsă în jos, permițând trolului din spate să ridice ditamai 
arbaleta și să tragă o săgeată mare cât o suliță spre cel mai apropiat 
asasin. Acesta fu doar începutul... 


S-a constatat de multă vreme că cei care sunt sensibili la radiaţiile 
infraoctarine - a opta culoare, pigmentul imaginaţiei - pot vedea 
lucruri pe care alţii nu le pot. 

Astfel se întâmplă că Vânturache, care se grăbea prin bazarele 
aglomerate, luminate de făclii, ale Morporkului, cu Bagajul 
hurducăindu-se după el, se izbi de o siluetă înaltă, se întoarse ca să-i 
plaseze câteva înjurături adecvate și se trezi față în față cu Moartea. 

Trebuie să fi fost Moartea. Nimeni altcineva nu mai umbla cu 
orbitele goale, iar coasa de pe umăr era și ea, desigur, un indiciu. În 
timp ce Vânturache se holba îngrozit, un cuplu de îndrăgostiţi, 
înveselit de cine știe ce glumă secretă, păși drept prin apariția 
spectrală, fără să o observe. 

Moartea părea, atât cât e posibil pentru un chip fără trăsături 
mobile, surprinsă. 

VÂNTURACHE? zise Moartea, pe un ton profund și apăsător ca 
sunetul unor uși de plumb care se trântesc undeva, sub pământ. 

— Hm, făcu Vânturache, încercând să se ferească de acea privire 
fără ochi. 

DE CE EŞTI AICI? (Bum, făcură porţile cavoului în tainița bântuită 
de viermi din inima munţilor...) 

— Hm, de ce nu? zise Vânturache. Oricum, sunt sigur că ai multe 


de făcut, așa că eu o să... 

SUNT SURPRINS CĂ NE-AM CIOCNIT, VÂNTURACHE. PENTRU 
CĂ AM ÎNTÂLNIRE CU TINE CHIAR ÎN NOAPTEA ASTA. 

— Ah nu, nu... 

DESIGUR, CE-I MAI ÎNGRIJORĂTOR E CĂ ÎNTÂLNIREA 
TREBUIA SĂ AIBĂ LOC LA PSEFOPOLOLIS. 

— Bine, dar asta-i la aproape o mie de kilometri de aici! 

MIE-MI SPUI? TOT SISTEMUL S-A DAT DIN NOU PESTE CAP, 
VĂD ASTA. ASCULTĂ, OARE N-AI PUTEA SĂ...? 

Vânturache se dădu înapoi, cu mâinile ridicate în faţa lui, defensiv. 
Vânzătorul de pește uscat de la taraba de alături îl urmărea cu interes 
pe acest nebun. 

ŢI-AȘ PUTEA ÎMPRUMUTA UN CAL IUTE. 

— Nu! 

N-O SĂ DOARĂ DELOC. 

— Nu, strigă Vânturache, întorcându-se și luând-o la goană. 
Moartea îl urmări cu privirea și ridică din umeri cu amărăciune. 

ATUNCI MAI DU-TE-N MĂ-TA, zise Moartea. Se întoarse și îl zări 
pe vânzătorul de pește. Cu un mârâit, Moartea întinse un deget osos și 
îi opri inima, dar nu fu prea mândru de gestul Său. 

Apoi își aminti ce trebuia să se întâmple mai târziu, în cursul 
nopţii. N-ar fi adevărat să spunem că Moartea a zâmbit, pentru că 
trăsăturile Sale erau de la sine îngheţate într-un rânjet calcaros. 
Începu în schimb să fredoneze un cântecel vesel ca o groapă comună 
pentru ciumaţi, apoi, oprindu-se doar cât să extragă viaţa dintr-o 
muscă în zbor și o șeptime din vieţile unei pisici care se ascundea sub 
taraba cu pește (toate pisicile pot vedea în infraoctarin), făcu stânga- 
mprejur și se îndreptă către Toba Spartă. 


Strada Scurtă din Morpork este de fapt una dintre cele mai lungi 
artere ale orașului. Strada Filigranului o intersectează la capătul 
dinspre Sensul Rotirilor de Disc, iar Toba Spartă e plasată pe ea în așa 
fel încât domină toată lungimea Străzii Scurte. 

La celălalt capăt al acesteia, un dreptunghi întunecat se săltă pe 
sute de piciorușe și o luă la fugă. La început o luă la un trap 
hodorogit, dar când ajunse pe la jumătatea distanţei alerga ca o 
săgeată... 

O umbră și mai întunecată avansa încet de-a lungul unuia din 
zidurile Tobei, la câţiva pași de locul unde doi troli stăteau de pază. 
Vânturache era ud de sudoare. Dacă s-ar fi auzit clinchetul surd al 


sacilor pe care-i avea special pregătiți la cingătoare... 

Unul din troli îl bătu pe colegul său pe umăr, producând un 
zgomot ca de cremene. Arătă în josul străzii... 

Vânturache sări din ascunzătoare, se răsuci și își azvârli 
încărcătura prin cea mai apropiată fereastră a Tobei. 


Withel o văzu venind. Sacul parcurse o traiectorie arcuită, 
rotindu-se ușor în aer, și explodă pe muchea unei mese. După o clipă, 
monede de aur se rostogoleau pe toată podeaua, rotindu-se sclipitor. 

În încăpere se lăsă deodată tăcerea, cu excepţia micilor sunete ale 
aurului și a gemetelor celor răniți. Cu o înjurătură, Withel se 
descotorosi de asasinul cu care se luptase. 

— E o capcană! strigă el. Nimeni nu mișcă. Cinci duzini de bărbaţi 
și una de troli încremeniră în plină bâjbâială. 

Apoi, pentru a treia oară, ușa fu izbită în lături. Doi troli intrară 
grăbiţi, o închiseră în urma lor și traseră zăvorul cel mare, apoi 
coborâră scările în fugă. 

De afară se auzea tot mai tare un tropăit de picioare. Și ușa se 
deschise pentru ultima dată. De fapt explodă, zăvorul de lemn masiv 
fiind aruncat în partea opusă a tavernei, iar pragurile smulse cu totul. 

Ușa cu tot cu cadru ateriza pe o masă, care se frânse în bucăți. 
Abia atunci observară luptătorii încremeniți că în maldărul de lemne 
se mai afla ceva. Era o ladă care se scutura din răsputeri ca să scape de 
sub mormanul de scânduri rupte. 

Vânturache apăru în locul unde fusese ușa, învârtind cea de-a 
doua bombă cu aur. Aceasta se sparse de un perete, împrăștiind o 
nouă ploaie de monade. 


În pivniţă, Lătărețu ridică privirea, mormăi ceva în sinea lui și își 
continuă treaba. Întreaga sa rezervă de lumânări pentru larna Fusului 
fusese înșirată pe jos și amestecată cu stocul de surcele. Acum 
cârciumarul atacase un butoi cu ulei de opaiţ. 

— Ași-gură-are, mormăi el. Uleiul țâșni, încolăcindu-i-se în jurul 
picioarelor. 


Withel se năpusti înainte cu chipul desfigurat de mânie. 
Vânturache ţinti cu grijă, nimerindu-l chiar în piept cu un sac plin cu 
aur. 

Acum Ymor era cel care striga, îndreptând spre el un deget 
acuzator. De pe bârnele căpriorilor, un corb se repezi spre vrăjitor, cu 


ghearele sclipind, gata de atac. 

Dar nu ajunse până la el. La jumătatea drumului, Bagajul țâșni din 
pătulul de așchii, deschise capacul și clămpăni în aer. 

Ateriza la loc fără zgomot. Vânturache văzu cum capacul se 
întredeschide puţin. Cât să lase loc unei limbi mari cât o frunză de 
palmier și roșii ca mahonul să lingă cele câteva pene rămase pe 
dinafară. 

În același moment, candelabrul uriaș se desprinse din tavan, 
lăsând încăperea în întuneric. Vânturache, lăsându-se în jos ca un arc, 
sări, se apucă de o bârnă și se cocoță la adăpostul relativ al 
acoperișului cu o forță care îl uimi și pe el. 

— Grozav, nu-i așa? zise o voce în apropiere de urechea lui. 

Dedesubt, hoţii, asasinii, trolii și negustorii realizară deodată că se 
aflau într-o încăpere unde podeaua aluneca din cauza monedelor și 
unde, printre celelalte umbre amenințătoare din semiîntuneric, se 
mai afla și Ceva absolut oribil. Ca un singur om, se îndreptară către 
ușă, fiecare amintindu-și însă diferit poziţia ei exactă. 

Deasupra haosului ce se dezlănţui, Vânturache se holbă la 
Doiflori. 

— Tu ai tăiat lumina? șuieră el. 

— Da. 

— Cum se face că te-ai urcat aici? 

— M-am gândit că e mai bine să nu încurc lumea. 

Vânturache se gândi. Nu prea avea ce să spună. Doiflori adăugă: 

— O încăierare pe cinste! mai frumos decât tot ce-mi imaginam! 
Crezi că ar trebui să le mulțumesc? Sau ai aranjat tu totul? 

Vânturache se uită la el cu ochii goliți de expresie. 

— Cred că ar trebui să coborâm, spuse el cu glasul stins. Au plecat 
cu toţii. 

ÎI trase pe Doiflori de-a curmezișul podelei pline de rămășițe și pe 
scări în sus. leșiră la suprafață chiar înaintea zorilor. Mai erau câteva 
stele pe cer, dar luna coborâse și o palidă linie cenușie se ivise înspre 
Margine. Şi, cel mai important, strada era pustie. Vânturache 
adulmecă. 

— Nu-ţi miroase a ulei? zise el. 

În clipa aceea, din întuneric se ivi Withel, care îi puse piedică. 


În capătul scării, Lătărețu îngenunche și cotrobăi după 
scăpărătoare. Se dovedi a fi udă. 
— O să omor afurisita de pisică, bombăni el și întinse mâna după 


amnarul de rezervă, care stătea de obicei pe raftul de lângă ușă. Nu 
era acolo. Lătărețu spuse ceva urât. 

O lumânare aprinsă se ivi deodată, de nicăieri, chiar lângă el. 

POFTIM, IA-O PE ASTA. 

— Mulţumesc, spuse Lătărețu. 

CU PLĂCERE. 

Lătărețu se duse să arunce lumânarea în jos pe scări. Se opri însă, 
cu mâna ridicată. Se uită la lumânare, încruntându-se. Apoi se răsuci, 
ridicând sfeșnicul deasupra capului. Nu făcea prea multă lumină, dar 
dădea totuși întunericului o formă... 

— O, nu, făcu el. 

BA DA, zise Moartea. 


Vânturache se rostogoli la pământ. Pentru o clipă, se temu că 
Withel o să-l străpungă cât era la podea, dar era mai rău decât atât. ÎI 
aștepta să se ridice. 

— Văd că ai o sabie, vrăjitorule, zise el încetișor. Îți sugerez să te 
ridici, ca să vedem cât de bine o mânuiești. 

Vânturache se ridică, încet cât să nu-l scoată din sărite pe 
adversar, și trase de la brâu săbiuța pe care o luase de la santinelă cu 
câteva ore și parcă o sută de ani înainte. Era un instrument scurt și 
bont în comparaţie cu rapiera subţire ca firul de păr a lui Withel. 

— Dar nu știu să mânuiesc o spadă, se văicări el. 

— Foarte bine. 

— Ştii doar că vrăjitorii nu pot fi uciși cu obiecte ascuţite? încercă 
el, în disperare de cauză. 

Withel zâmbi cu răceală. 

— Așa am auzit, zise. Abia aștept să verific. 

Atacă. Vânturache pară lovitura printr-un noroc chior, șocul 
ciocnirii îi devie braţul, opri a doua lovitură dintr-o coincidenţă și o 
primi pe a treia, prin robă, în dreptul inimii. 

Se auzi un clinchet. 

Mugetul triumfător i se opri lui Withel în gât. Trase spada înapoi 
și îl împunse din nou pe vrăjitor, care înțepenise de spaimă și 
vinovăţie. Se mai auzi un clinchet, și monede de aur începură să curgă 
din tivul robei. 

— Așadar sângerezi aur, da? şuieră Withel. Da’ cred că n-ai aur si- 
n barba aia răzleață, nenoro... 

Dar când spada se retrase pentru a lansa lovitura finală, lumina 
care tot crescuse în interiorul Tobei Sparte pâlpâi, se micșoră și erupse 


într-un glob de foc distrugător, care dărâmă zidurile și aruncă 
acoperișul la zeci de metri în aer înainte să explodeze prin el, ca un 
buboi plin cu ţigle incandescente. 

Withel se uită perplex la flăcările care se zvârcoleau. lar 
Vânturache sări. Se strecură pe sub braţul înarmat al hoțului și lovi, 
dar mișcarea fu atât de prost necalculată încât lovi doar cu latul și 
scăpă sabia din mână. Ploua cu scântei și picături de ulei arzând când 
Withel îl apucă pe Vânturache de gât cu mâinile înmănușate în zale și 
îl trânti la pământ. 

— Tu ai făcut asta, ţipă el. Tu și lada ta cu șmecherii magice. 

Degetul hoţului găsi traheea lui Vânturache. Asta a fost, gândi 
vrăjitorul. Oriunde m-aș duce, nu poate fi mai rău ca aici... 

— Scuzaţi-mă, spuse Doiflori. 

Vânturache simţi că strânsoarea slăbește. Withel se ridica încet, 
având pe față o expresie de ură totală. 

Un tăciune căzu pe vrăjitor. ÎL îndepărtă în grabă și se ridică în 
picioare. Doiflori era în spatele lui Withel, proptindu-i în șale rapiera 
ascuţită ca un ac. Ochii lui Vânturache se îngustară. Băgă mâna în 
robă și o scoase cu pumnul strâns. 

— Nu mișca, zise el. 

— E bine așa? se interesă Doiflori, îngrijorat. 

— Zice că-ţi feliază ficatul dacă te mişti, traduse el destul de liber. 

— Mă îndoiesc, spuse Withel. 

— Pui pariu? 

— Nu! 

În momentul în care Withel se pregătea să se întoarcă spre turist, 
Vânturache își luă avânt și îi arse una în falcă. Withel îl privi mirat o 
secundă, apoi se prăvăli fără zgomot în noroi. 

Vrăjitorul desfăcu pumnul care-l ardea și un fișic de monede de 
aur îi scăpă printre degetele ce pulsau de durere. Se uită la hoțul 
prăbușit. 

— Doamne sfinte! exclamă el. 


Ridică ochii și ţipă când un alt tăciune îi ateriză pe grumaz. 
Flăcările jucau pe acoperișurile de pe cealaltă parte a străzii. De jur 
împrejur, oamenii își scoteau lucrurile pe ferestre și trăgeau caii afară 
din grajduri. O altă explozie în Toba care era de-acum un vulcan 
încins trimise placa șemineului ca pe un proiectil pe deasupra 
capetelor lor. 

— Poarta Opusă Rotirilor e cel mai aproape! strigă Vânturache 


încercând să acopere trosnetul grinzilor care se prăbușeau. Vino! 

Îl apucă pe Doiflori de braţul care încă i se împotrivea și îl trase 
după el. 

— Bagajul meu! 

— Arză-l-ar focul de bagaj! Dacă mai stai mult pe-aici, o să ajungi 
într-un loc cu verdeață și fără bagaje. Vino! urlă Vânturache. 

Alergau prin mulțimea de oameni înspăimântați care părăsea 
zona, iar vrăjitorul trăgea în piept cu nesaţ aerul rece al dimineţii. 
Ceva îl nedumerea totuși. 

— Știu sigur că toate lumânările s-au stins, zise el. Deci cum a luat 
foc Toba? 

— Nu știu, gemu Doiflori. E îngrozitor, Vânturache. Şi ne 
înţelegeam atât de bine. 

Vânturache se opri înmărmurit, astfel încât un alt fugar se izbi de 
el și plecă mai departe înjurând. 

— Vă înțelegeaţi? 

— Da, ce băieți grozavi. Cred că limba a fost o problemă, dar erau 
atât de dornici să mă aflu printre ei că nici nu voiau să audă vreun 
refuz. Foarte prietenoși oameni, mi s-a părut mie... 

Vânturache vru să îl corecteze, dar își dădu seama că nu știe de 
unde să înceapă. 

— O să fie o adevărată lovitură pentru bătrânul Lătărețu, continuă 
Doiflori. Totuși, a fost înțelept. Încă mai am acel rhinu pe care l-a 
plătit ca primă rată. 

Vânturache nu știa ce înseamnă cuvântul rată, dar mintea îi 
mergea. 

— Ai făcut ași-gură-are pentru Toba Spartă? Ai pariat cu Lătărețu 
că n-o să ia foc? 

— Da. La evaluarea standard. Două sute de rhinu. De ce întrebi? 

Vânturache se întoarse și se uită la flăcările ce înaintau spre ei, 
întrebându-se cât din Ankh-Morpork putea fi cumpărat cu două sute 
de rhinu. O bucată destul de mare, decise el. Dar nu acum, nu când 
flăcările avansau în felul acela... 

Se uită la turist. 

— Nenoro... începu el, căutând în memorie cea mai urâtă vorbă 
din trobeză. Dar micuţii trobi trăiau fericiți și nu știau cum să înjure 
ca lumea. Neno... repetă el. Încă o siluetă grăbită îl tamponă, cât pe- 
aci să-l secere peste umăr. Nervii torturați ai lui Vânturache explodară. 
Nenorocit („cel care, în timp ce poartă un inel de cupru în nas, sade 
într-un lighean cu apă pe vârful Muntelui Raruaruaha în plină furtună 


și urlă că Alohura, Zeița Fulgerelor, are trăsăturile faciale ale unei 
rădăcini bolnave de uloruaha”) mic ce ești! 

ÎMI FAC ȘI EU DATORIA, se scuză silueta, îndepărtându-se. 

Fiecare cuvânt căzu greu, ca o dală de marmură. În plus, 
Vânturache știu cu precizie că numai el auzise. Îl înșfăcă din nou pe 
Doiflori. 

— S-o ștergem de-aici, sugeră el. 


Un interesant efect secundar al incendiului din Ankh Morpork 
viză polița de ași-gură-are, care părăsi orașul prin acoperișul 
pulverizat al Tobei Sparte, fu purtată până sus, în atmosfera Discului, 
de valul de aer cald care urmă și reveni pe pământ după câteva zile și 
la câteva mii de kilometri depărtare, într-un tufiș de uloruaha din 
Insulele 'Trobeze. Localnicii, simpli și fericiți, o adulară de atunci 
înainte ca pe o zeitate, spre amuzamentul vecinilor lor mai sofisticați. 
În mod inexplicabil, ploile și recoltele din anii următori fură 
nepământesc de abundente, ceea ce determină ca o echipă de 
cercetare de la Facultatea de Religii Minore a Universităţii Nevăzute să 
fie trimisă pe Insule. Verdictul acesteia fu că nu făcea decât să 
dovedească. 


Purtat de vânt, focul se răspândea cu o viteză mai mare decât 
putea să înainteze un om pe jos. Lemnul Porții Opuse Rotirilor ardea 
deja când Vânturache, cu fața numai bășici și roșie de căldura focului, 
ajunse acolo. El și Doiflori erau deja călare - caii nu fuseseră greu de 
obținut. Un negustor șmecher ceruse de cincizeci de ori valoarea lor și 
fusese lăsat cu gura căscată după ce I se pusese în palmă preţul înmiit. 

leșiră din oraș chiar înainte ca primul dintre stâlpii uriași ai porții 
să se prăbușească într-o explozie de scântei. Morporkul era deja un 
cazan în clocot. 

În timp ce galopau pe drumul luminat în roșu, Vânturache arunca 
priviri către tovarășul său de drum, care încerca din răsputeri să învețe 
să se țină pe cal. 

„Mii de draci” se gândi el. „E în viaţă! Și eu la fel. Cine ar fi crezut? 
Poate că e ceva cu acest sunet-reflectat-al-spiritelor-subterane” Era o 
expresie cam greoaie. Vânturache încercă să-și obișnuiască limba cu 
silabele cărnoase care formau cuvântul în limba lui Doiflori. 

— Ecolirime? se strădui el. Ecro-gnotie? Ecou-nomie? Cam așa 
ceva. Ultima variantă suna aproape corect. 


La câteva sute de metri în aval de ultima suburbie fumegândă a 
orașului, un straniu obiect rectangular și aparent plin ochi cu apă 
ajunse în noroiul de pe malul Opus Rotirilor de Disc. Imediat, sute de 
picioare îi crescură și începură să bâjbâie după un punct de sprijin. 
După ce se săltă pe mal, Bagajul - murdar de funingine, îmbibat de 
apă și foarte, foarte furios - se scutură și își stabili coordonatele. Apoi 
porni la trap mărunt, în timp ce un prichindel minuscul și incredibil 
de pocit stătea cocoţat pe capac și urmărea cu interes peisajul. 


Bravd se uită la Nevăstuică și ridică din sprâncene. 

— Asta a fost tot, încheie Vânturache. Bagajul ne-a ajuns din 
urmă, nu mă întrebaţi cum. Mai e vin? 

Nevăstuică ridică burduful gol. 

— Cred că pentru seara asta ai băut destul, zise el. 

Fruntea lui Bravd se încreți. 

— Aurul e aur, rosti el în final. Cum poate un om cu atâta aur să se 
considere sărac? Ori ești sărac, ori ești bogat. Logic. 

Vânturache sughiță. Logica i se părea destul de alunecoasă în 
momentul acela. 

— Păi, ce zic eu e că, cum să vă zic... știți octironul, nu? 

Cei doi aventurieri încuviințară din cap. Bizarul metal cu irizaţii 
era aproape la fel de valoros în ţinuturile de la Marea Circulară ca și 
lemnul de păr înțelept și cam la fel de rar. Cine avea un ac de octiron 
nu putea să se rătăcească, pentru că acesta era permanent îndreptat 
către Miez, fiind extrem de sensibil față de câmpul magic al discului; 
în plus, îi cârpea singur și ciorapii. 

— Ce vreau să spun e că aurul are și el, dacă mă înţelegeţi, câmpul 
lui magic. Un fel de vrăjitorie financiară. Ecou-nomie, chicoti 
Vânturache. 

Nevăstuică se ridică și se întinse. Soarele se ridicase binișor, iar 
orașul care se întindea la picioarele lor era încununat de cețuri și plin 
de vapori nocivi. Şi de aur, hotărî el. În fata unei morţi iminente, chiar 
și un cetățean al Morporkului și-ar abandona avutul ca să-și scape 
pielea. Era timpul de plecare. 

Omuleţul numit Doiflori părea să doarmă. Nevăstuică se uită la el 
și clătină din cap. 

— Orașul, sau cât a mai rămas din el, ne așteaptă, rosti. 
Mulţumesc pentru povestea ta fantastică, vrăjitorule. Acum ce o să 
faci? 

Se uită la Bagaj, care se dădu imediat înapoi, clănțănindu-și 


capacul spre el. 

— Păi, acum nu mai pleacă nicio corabie din oraș. Presupun că o 
s-o luăm de-a lungul coastei, spre Chirm. Ştii, trebuie să am grijă de 
el. Dar să nu-ţi închipui c-am scornit... 

— Nu, sigur că nu, îl alină Nevăstuică. Se întoarse și se aruncă în 
șaua calului pe care i-l adusese Bravd. După câteva clipe, cei doi eroi 
erau niște puncte depărtate în mijlocul unui nor de praf, în drum spre 
orașul carbonizat. 

Vânturache privi confuz la turistul prăvălit la pământ. La doi 
turiști prăvăliți la pământ. În această stare lipsită de apărare, un gând 
rătăcit, care călătorea prin diversele dimensiuni în căutarea unui 
creier în care să se aciueze, nimeri în mintea lui. 

— În ce dandana sinistră m-ai băgat, oftă el, și se prăbuși pe spate. 


— Nebun, spuse Nevăstuică. Bravd, care galopa alături de el, 
aprobă din cap. 

— Toţi vrăjitorii ajung așa, zise el. E de la aburii de mercur. Le 
putrezește creierul. Și de la ciuperci. 

— Totuși, spuse cel îmbrăcat în cafeniu. Băgă mâna în tunică și 
extrase un disc auriu atârnat de un lănțișor. Bravd ridică din 
sprâncene. 

— Vrăjitorul spunea că omulețul are un fel de disc de aur care îi 
spune cât e ora, spuse Nevăstuică. 

— Și ţi-a stârnit poftele, micuțule? Totdeauna ai fost un hoț pe 
cinste, Nevăstuică. 

— Așa-i, încuviință cu modestie Nevăstuică. Atinse butonul de pe 
marginea discului și acesta se deschise. Minusculul demon închis 
înăuntru ridică ochii din micul său abac și se încruntă. 

— Mai lipsesc doar zece minute până opt ale ceasului, spuse el 
repezit. Capacul se trânti, cât pe ce să prindă degetele lui Nevăstuică. 

Blestemând, Nevăstuică aruncă măsurătorul de timp în tufișuri, 
unde probabil că se lovi de o piatră. Oricum, cutia se sparse. O lumină 
octarină puternică și un un fum de pucioasă anunţară că ființa 
păstrătoare a timpului se evaporase în dimensiunea demonică din 
care venise. 

— De ce ai făcut asta? întrebă Bravd, care nu fusese suficient de 
aproape încât să audă vorbele. 

— Ce să fac? întrebă Nevăstuică. N-am făcut nimic. Nu s-a 
întâmplat nimic. Hai să mergem, să nu pierdem vreo ocazie. 

Bravd încuviință. Își întoarseră armăsarii și galopară spre 


străvechiul Ankh, cu farmecele lui mai oneste. 


INVOCAREA LUI OPT 
Prolog 


Discul oferă priveliști mult mai impresionante decât cele posibile 
în alte universuri, construite de Creatori cu mai puțină imaginaţie și 
mai multe aptitudini tehnice. 

Deși soarele Discului nu e decât un satelit care orbitează în jurul 
lui, iar ca mărime e doar cu puțin mai răsărit decât o poartă de 
crichet, acest neajuns e compensat de copleșitoarea imagine a Marelui 
A'Tuin, 'Țestoasa, pe a cărui carapace bătută de meteori odihnește, în 
ultimă instanţă, tot Discul. Uneori, în lenta Sa traversare a infinitului, 
El își întoarce capul de dimensiuni geografice pentru a înhăţa din zbor 
câte o cometă. Însă cea mai impresionantă privelişte - poate pentru 
că, atunci când sunt confruntate cu imensitatea galactică a lui A'Iuin, 
majoritatea minţilor refuză să-și creadă ochilor - este nemărginita 
Cascadă, locul în care mările Discului se prăvălesc fără încetare peste 
Margine, direct în spaţiu. Sau poate că este Cercubeul - curcubeul în 
opt culori care încinge lumea, format în aerul umed de deasupra 
cascadei. Cea de-a opta culoare este octarinul, ivit din fenomenul de 
reflexie a luminii puternice pe un câmp magic de mare forță. 

Sau poate că cel mai minunat loc este totuși Miezul. Acolo, o 
spirală de gheaţă verde înaltă de zece leghe se ridică deasupra norilor, 
purtând în vârf tărâmul Dunmanifestin, sălașul zeilor. În pofida 
splendorii lumii de la picioarele lor, zeii Discului sunt arareori 
mulțumiți. E jenant să te știi zeu al unei lumi care există doar pentru 
că orice curbă a improbabilităţii trebuie să aibă și ea un capăt; în 
special când poți trage cu ochiul spre alte dimensiuni, unde Creatorii 
au avut mai mult aptitudini tehnice decât imaginaţie. Nu-i de mirare, 
deci, că zeii discului își petrec timpul mai mult cu certurile mărunte 
decât cu omniscienţa. 

În acea zi, lo cel Orb, care datorită vigilenţei sale constante era în 
continuare sef al zeilor, stătea cu bărbia în mâini și se uita la tabla de 
joc de marmură roșie din faţa lui. lo cel Orb își dobândise numele 
pentru că în locul orbitelor avea două bucăţi de piele netedă. Ochii, 
pe care-i deţinea în număr impresionant, aveau o existență 
semiindependentă. Câţiva pluteau chiar în momentul respectiv 
deasupra mesei. 

Tabla de joc era o hartă amănunțită a Discului, gravată în relief și 
pictată în pătrăţele. Câteva figurine frumos sculptate ocupau 


pătratele. Un muritor ar fi recunoscut, de exemplu, figurile lui Bravd și 
Nevăstuică. Celelalte întrupau alți eroi și campioni, dintre cei cu care 
discul era aprovizionat din belșug. 

Mai rămăseseră în joc lo, Offler - Zeul Crocodil, Zefir - zeul 
adierilor ușoare, Destinul și Doamna. Acum, că jucătorii mai puţin 
importanţi fuseseră eliminaţi, în jurul tablei de joc se așternuse o 
atmosferă de concentrare. Norocul ieșise din joc printre primii, după 
ce piesa lui nimerise într-o casă plină de gnoli înarmaţi (rezultatul 
unui zar norocos al lui Offler), iar la scurt timp după aceea, Noaptea 
îşi luase jetoanele și se retrăsese, pretinzând că avea întâlnire cu 
Soarta. Alte zeități mărunte, scoase din competiţie, chibițau în spatele 
jucătorilor. 

Se făceau deja pariuri că următoarea care va părăsi jocul va fi 
Doamna. Ultimul ei campion de valoare se transformase într-o mână 
de cenușă risipită printre ruinele fumegânde ale Ankh-Morporkului, 
iar celelalte piese nu erau demne de a fi promovate într-un rol de 
conducere. 

lo cel Orb luă paharul de zaruri, un craniu ale cărui orificii 
fuseseră astupate cu rubine, și, ațintind câteva perechi de ochi pe 
Doamnă, dădu trei de cinci. 

Ea zâmbi. lată cum erau ochii Doamnei: de un verde strălucitor, 
fără iris sau pupilă și luminaţi pe dinăuntru. 

În încăpere se lăsă tăcerea, în vreme ce ea scotoci în cutia ei cu 
piese și, de undeva de la fund, scoase o pereche de pioni pe care îi 
plasă pe tablă cu două mișcări hotărâte. Ca un singur zeu, restul 
jucătorilor se aplecară ca să le vadă mai bine. 

— Un fghăsitoh ghenegat și un soi de funcsionagh! rosti Offler, 
Zeul Crocodil, stânjenit ca de obicei în vorbire de colții săi. Cu una din 
gheare, împinse până în mijlocul tablei de joc un teanc de jetoane 
albe ca osul. 

Doamna încuviință în tăcere. Luă paharul de zaruri și îl ținu 
neclintit, deși toţi ceilalți zei auzeau huruitul cubulețelor dinăuntru. 
Apoi le răsturnă pe masă. Un șase. Un trei. Un cinci. 

Cu cinciul se petrecea însă ceva. Împins de ciocnirea 
întâmplătoare a câtorva miliarde de molecule, zarul se ridică pe un 
colț, se răsuci ușor și deveni un șapte. 

Io cel Orb ridică cubul minuscul și îi numără feţele. 

— Ei hai, zise el plictisit. Joacă și tu ca lumea. 


INVOCAREA LUI OPT 


Drumul de la Ankh-Morpork la Chirm șerpuiește la înălțime, o 
cărare alburie de vreo treizeci de leghe, plină de gropi și bolovani, care 
se încolăcește printre piscuri, coboară în văi înverzite și răcoroase cu 
livezi de lămâi, traversează pe poduri de frânghie defilee îmbrăcate în 
liane și este, în general, mai mult pitoresc decât folositor. 

Pitoresc. lată un cuvânt nou pentru Vânturache (Licenţă în Magie, 
Universitatea Nevăzută (respins)). Parte din cuvintele cu care-și 
îmbogăţise vocabularul de când părăsise ruinele calcinate ale Ankh- 
Morporkului. O altă sintagmă nouă era „patină autentică”. Pitoresc 
însemna, decisese vrăjitorul după ce studiase cu atenţie peisajul care-i 
inspirase lui Doiflori acest adjectiv - că terenul era îngrozitor de 
accidentat. Patină autentică se referea la satele răzlețe prin care 
treceau și însemna „pe jumătate dărâmate și bântuite de molimi”. 

Doiflori era turist. Primul întâlnit vreodată în lumea Discului. 
Turist, decise Vânturache, însemna „idiot”. 

În timp ce călăreau la pas în parfumul de lămâiță și acompaniați 
de zumzetul albinelor, Vânturache medita la întâmplările din ultimele 
zile. Deși micuțul vizitator era în mod evident nebun, el era și generos 
în același timp și mult mai puțin nociv decât majoritatea oamenilor 
cu care avea de-a face vrăjitorul. Vânturache era înclinat să-l placă. Să 
nu-l placi pe unul ca el era ca și când ai fi dat un șut unui cățeluș. 

Mai nou, Doiflori dovedea un mare interes pentru teoria și 
practica magiei. 

— Mi se pare mai degrabă inutilă. Credeam că vrăjitorul spune, 
știi tu, cuvintele magice și gata. Nu atâta toceală insipidă. 

Vânturache aprobă morocănos. Încercă să-i explice că magia 
fusese cândva, într-adevăr, o putere sălbatică, nesupusă legilor, dar că 
încă de demult, din negura vremilor, Cei Bătrâni învăţaseră să o 
stăpânească, silind-o să asculte, printre altele, de Legea Conservării 
Realităţii; ea cerea ca efortul depus pentru a obţine un anumit 
rezultat să fie același, indiferent de mijloacele folosite. În termeni 
practici, aceasta însemna că era relativ ușor să creezi, să zicem, iluzia 
unui pahar cu vin, pentru că implica doar o modificare subtilă a 
luminii. Pe de altă parte, să ridici un pahar adevărat cu vin doar cu 
ajutorul energiei mintale cerea mai multe ore de pregătire sistematică, 
dacă vrăjitorul în cauză nu dorea ca simplul principiu al pârghiilor să-i 
scoată creierul afară prin urechi. 


Mai preciză că parte din vechea magie se mai putea regăsi, în stare 
brută, și putea fi recunoscută de inițiați prin forma octogonală pe care 
o crea în structura cristalină a timpului și spaţiului. Un metal, 
octironul, și un gaz, octogenul, radiau, de exemplu, cantităţi 
periculoase de magie pură. 

— E extrem de deprimant, încheie el. 

— Deprimant? 

Vânturache se întoarse în șa și se uită la Bagajul lui Doiflori, care 
mergea în pas domol pe piciorușele lui și din când în când mai sărea 
să înhaţe câte un fluture. Oftă. 

— Vânturache crede că ar trebui să se poată domestici fulgerul, 
spuse drăcușorul-pictor, care admira priveliștea din ușița cutiei 
atârnate la gâtul lui Doiflori. Petrecuse dimineaţa pictând peisaje 
pitorești și scene cu patină autentică pentru stăpânul lui, iar acum i se 
îngăduise o pauză de țigară. 

— Când am pomenit de domesticire nu mă refeream la 
domesticire propriu-zisă, îl repezi Vânturache. Voiam să spun, adică 
voiam doar... nu știu, nu-mi găsesc cuvintele. Cred doar că lumea ar 
trebui să fie ceva mai organizată. 

— Basme, zise Doiflori. 

— Ştiu. Asta-i și problema mea, oftă Vânturache din nou. Era ușor 
să perorezi despre logica pură, despre cum lumea e condusă de logică 
și de armonia numerelor, dar adevărul era că Discul plutea în spațiu 
pe spinarea unei țestoase uriașe, iar zeii aveau obiceiul să meargă pe la 
casele ateilor și să le spargă geamurile. 

Se auzi un sunet slab, doar cu puţin mai tare decât cel al albinelor 
care zburau în rozmarinul de pe marginea drumului. Avea o 
rezonanță de os, ca zgomotul unor cranii date de-a dura sau al unui 
pahar de zaruri. Vânturache privi în jur. Nu era nimeni. Chestia asta 
fu de natură să-l îngrijoreze. 

Apoi se porni un vânticel, care ținu doar două-trei bătăi de inimă. 

Trecu fără să afecteze în vreun fel lumea, cu excepţia câtorva 
detalii minore. De exemplu, acum în mijlocul drumului se afla un trol 
de munte înalt de cinci metri. Era din cale-afară de furios. Asta pe de- 
o parte pentru că așa sunt trolii în general. În plus, teleportarea sa 
bruscă și pe nepusă masă din văgăuna pitită în Munţii Rammerorck, 
la patru mii de kilometri și câteva sute de metri mai spre Margine, îi 
crescuse temperatura până la un nivel periculos, în concordanţă cu 
legile conservării energiei. Așa că trolul își arătă colții și atacă. 

— Ce creatură neobișnuită, remarcă Doiflori. E periculoasă? 


— Numai pentru oameni! strigă Vânturache. Scoase sabia și cu o 
mișcare lină o aruncă spre trol, reușind să-l rateze cu totul. Lama se 
înfipse în tufișul de la marginea drumului. 

Se auzi un sunet imperceptibil, ca un clănțănit din dinţi. 

Sabia lovi un colț de stâncă ascuns în frunziș - ascuns cu atâta 
îndemânare, ai fi zis, încât parcă nici nu fusese acolo cu câteva clipe 
înainte -, apoi sări ca un somon în amonte, ricoșa și se înfipse zdravăn 
în ceafa cenușie a trolului. 

Creatura gemu și trase o gheară în coastele calului lui Doiflori, 
care necheză și se repezi în desiș. Trolul făcu stânga-mprejur și se 
năpusti asupra lui Vânturache. 

În momentul acela, sistemul său nervos întârziat îi transmise 
mesajul că era mort. Păru surprins o clipă, apoi se prăbuși, 
prefăcându-se în pietriș (trolii sunt forme de viață pe bază de siliciu și 
în momentul morţii trupurile lor revin instantaneu la starea de rocă). 

„Aaaahhh”, gândi Vânturache pe când calul său se agita, cuprins 
de spaimă. Se ţinu disperat în șa, în timp ce animalul se balansa 
înainte și înapoi pe două picioare și apoi, nechezând, se întoarse și o 
luă la galop spre pădure. 

Sunetul copitelor se stinse, lăsând din nou loc zumzetului 
albinelor și fâlfâitului ocazional al fluturilor. Se mai auzea însă și 
altceva, cam bizar pentru ora amiezii. Se auzeau niște zaruri. 


— Vânturache? 

Șirurile lungi de copaci aruncară ecoul dintr-o parte într-alta și 
până la urmă i-l trimiseră înapoi lui Doiflori, fără răspuns. Acesta se 
aşeză pe o piatră și încercă să se adune. 

Mai întâi, se rătăcise. Asta era cam descurajator, dar nu-l îngrijora 
prea tare. Pădurea arăta destul de interesant și probabil că adăpostea 
spiriduși sau gnomi!4, sau și una și alta. De fapt, de câteva ori i se 
păruse că zărește niște mutre verzi holbându-se la el de după copaci. 
Doiflori își dorise întotdeauna să întâlnească un spiriduș. De fapt, ce- 
și dorea cu adevărat era să vadă un dragon, dar și un spiriduș era bun. 
Sau un goblin adevărat. 

Bagajul se pierduse, ceea ce era neplăcut. Plus că începea să plouă. 
Se foi pe piatra umedă și defel confortabilă și încercă să se 
concentreze asupra lucrurilor pozitive. De exemplu, în timpul 
galopului său nebun calul intrase în desișuri și dăduse peste o 
ursoaică și puii ei, dar se depărtase înainte ca aceasta să poată 
reacționa. Apoi se trezise că trece în goană pe deasupra unei haite de 


lupi care dormea în iarbă, dar din nou avea o viteză atât de mare încât 
schelălăiturile fiarelor fuseseră curând lăsate în urmă. Totuși, ziua era 
pe sfârșite şi poate că ar fi fost o idee bună, se gândi Doiflori, să nu 
înnopteze sub cerul liber. Poate că trebuia să găsească o... își scormoni 
creierul încercând să-si aducă aminte ce fel de cazare oferea o 
pădure... poate o căsuţă de turtă dulce sau ceva de genul ăsta? 

Piatra era incomodă de-a binelea. Doiflori privi în jos și observă 
pentru prima dată că pe ea erau săpate niște semne stranii. Părea un 
fel de păianjen. Sau homar? Mușchii și lichenii acopereau unele 
detalii, dar nu ascundeau și runele săpate dedesubt. Doiflori putu să 
le citească perfect și iată ce citi: Călătorule, ospitalierul templu al lui 
Bel-Shamharoth se află la o mie de pași spre Miez. Era ciudat, își dădu 
seama Doiflori, că reușise să citească mesajul cu toate că literele în 
sine îi erau complet necunoscute. Într-un fel sau altul, textul ajungea 
la creier fără a mai fi nevoie să facă un ocol prin ochi. 

Se ridică și dezlegă armăsarul, care acum stătea cuminte, priponit 
de un arbust. Nu-i era prea clar încotro era Miezul, dar un fel de 
cărare mai veche părea că se zărește printre copaci. Acest Bel- 
Shamharoth făcuse eforturi vizibile ca să vină în întâmpinarea 
călătorilor rătăciri. Oricum, avea de ales între această variantă și lupi. 
Doiflori dădu din cap hotărât. 

Merită pomenit faptul că, după câteva ore, doi lupi care îi luaseră 
urma lui Doiflori ajunseră în luminiș. Ochii lor verzi căzură pe 
gravura cu opt picioare - care, într-adevăr, semăna cu un păianjen, sau 
cu o caracatiță, sau poate cu ceva mult mai ciudat - și deciseră 
imediat că în aceste condiţii nu le era chiar atât de foame. 


La vreo cinci kilometri depărtare, un vrăjitor decăzut atârna în 
mâini de creanga unui fag înalt. 

Acesta fusese rezultatul a cinci minute aglomerate. Mai întâi, o 
ursoaică turbată de furie ieșise din desiș, sfâșiind beregata calului de 
sub el cu o singură lovitură de labă. Apoi, după ce Vânturache reușise 
să scape din măcel, ajunsese într-o poiană unde o haită de lupi 
enervați se foia încoace si-ncolo. Profesorii de la Universitatea 
Nevăzută, care fuseseră exasperați de incapacitatea lui Vânturache de 
a-și însuși levitaţia, ar fi fost uimiţi de viteza cu care ajunsese la cel 
mai apropiat copac, și apoi în vârful lui, aproape fără să-l atingă. 

Apoi mai apăruse și problema șarpelui. 

Acesta era mare și verde și se încolăcea pe creangă cu răbdarea 
unei reptile. Vânturache se întrebase dacă era veninos, apoi se 


mustrase pentru o atare prostească întrebare. Normal că era veninos. 

— Şi tu de ce rânjești? întrebă el silueta cocoţată pe creanga de 
alături. 

N-AM ÎNCOTRO, zise Moartea. ACUM VREI SĂ FII ATÂT DE 
AMABIL SĂ-ȚI DAI DRUMUL? NU POT SĂ STAU AICI TOATĂ ZIUA. 

— Eu pot, spuse Vânturache sfidător. 

Lupii se adunaseră sub copac și urmăreau cu interes cum prânzul 
lor vorbește de unul singur. 

N-O SĂ TE DOARĂ, promise Moartea. Dacă vorbele ar fi avut 
greutate, o singură propoziție a Morţii ar fi putut ancora un vapor. 

Braţele lui Vânturache își strigau cu disperare durerea. Se încruntă 
la personajul vulturesc, ușor transparent, de alături. 

— N-o să doară!? întrebă. N-o să doară să fiu sfâșiat de o haită de 
lupi? 

Observă că o altă ramură se încrucișa cu a lui, care devenise 
periculos de subţire. Dac-ar fi putut să ajungă la ea... 

Își făcu vânt, cu o mână întinsă. Creanga nu se rupse. Scoase doar 
un sunet slab și se lăsă în jos. Vânturache se trezi că alunecă încet, 
atârnat de capătul unei fâșii de coajă. Privi spre rădăcină și avu 
satisfacția finală de a constata că urma să aterizeze pe cel mai mare 
dintre lupi. 

Acum se mișca ușor, pe măsură ce fâșia care îl susținea se cojea 
încet de pe copac. Şarpele îl privea gânditor. Dar deodată lunecarea se 
opri. Vânturache începu să se felicite, până când, cercetând locul, 
observă ceva care-i scăpase. Desprinderea scoarţei fusese oprită de cel 
mai mare cuib de viespi pe care-l văzuse în viaţa lui. Închise ochii. 

De unde răsărise trolul? se întrebă. Restul era firesc, ghinionul lui 
de toate zilele, dar de unde trolul? Ce naiba se întâmpla? 

Clic! Suna ca o rămurică ruptă, doar că se auzea numai în capul lui 
Vânturache. Clic, clic. Şi iar un vânticel, care însă nu reușea să miște 
nici măcar o frunză. 

Cuibul de viespi fu desprins de pe ramură de fâșia de coajă în 
coborâre. Căzu pe lângă urechea vrăjitorului, care îl urmări cum se 
face tot mai mic, apropiindu-se de boturile care adulmecau văzduhul. 

Cercul se strânse subit. 

Cercul se sparse subit. 

Concertul de chelălăituri al haitei care încerca să scape de norul 
de insecte se îndepărtă printre copaci. Vânturache rânji tâmp. 

Cotul lui se izbi de ceva. Fâșia de coajă îl transportase până la baza 
ramurii, dar alte ramuri nu mai erau. Scoarța netedă nu oferea niciun 


punct de sprijin. Îi oferea totuși niște mâini. Două tocmai ieșeau din 
mușchii care acopereau copacul; mâini subțiri, verzi ca frunzele 
tinere. Le urmă un braţ bine făcut, apoi o driadă se aplecă în afară, 
înșfăcându-l pe vrăjitorul uluit și, cu acea forță vegetală capabilă să 
trimită rădăcini până în inima stâncilor, îl trase în copac. Scoarța 
solidă se dădu în lături ca o ceață și se închise în urma lui ca o scoică. 

Moartea privea impasibilă. Se uită apoi la norul de gâze care 
dansau vesele în jurul craniului Său. Pocni din degete. Insectele 
căzură la pământ. Dar, totuși, nu era același lucru. 


lo cel Orb își trase jetoanele de pe masă, fulgeră din ochii ce se 
aflau la momentul respectiv în încăpere și ieși. Câţiva semizei 
chicotiră. Cel puțin Offler suportase pierderea unui trol de cea mai 
bună calitate cu o graţie perfectă - chiar dacă oarecum reptiliană. 

Ultimul oponent al Doamnei se trase cu scaunul până ce ajunse 
faţă în faţă cu aceasta. 

— Domnul meu, spuse Ea politicoasă. 

— Doamna mea, răspunse el. Ochii li se întâlniră. 

Era un zeu taciturn. Se zvonea că ajunsese pe Disc după un 
eveniment cumplit și misterios petrecut într-o altă Eventualitate. Este, 
desigur, privilegiul zeilor să își controleze forma aparentă, cu care se 
înfățișează chiar și în fata celorlalți zei. Destinul Discului era un 
bărbat bonom de vârstă mijlocie, cu părul grizonat pieptănat frumos 
în jurul unor trăsături care ar fi îndemnat și cea mai cuminte fecioară 
să-l servească fără teamă cu un pahar de bere, dacă i-ar fi bătut la ușă. 
Era genul de chip pe care un tânăr săritor l-ar fi ajutat cu plăcere să 
sară un pârleaz. Cu excepţia ochilor, desigur. 

Nicio zeitate nu-și poate ascunde felul și natura ochilor. lar natura 
ochilor Destinului era aceasta: dacă la prima vedere erau închiși la 
culoare, o privire mai atentă ar fi dezvăluit - prea târziu însă! — că 
erau doar niște găuri ce se deschideau spre o întunecime atât de 
îndepărtată încât privitorul se simţea atras inexorabil în cele două 
lacuri gemene ale nopții, în care se roteau cumplite stele... 

Doamna tuși politicos și așşeză pe masă douăzeci și unu de jetoane 
albe. Apoi scoase din robă un alt jeton, translucid și de două ori mai 
mare decât celelalte. Sufletul unui adevărat Erou are o rată mai bună 
de schimb și e prețuit de zei. 

Destinul ridică o sprânceană. 

— Şi fără şmecherii, Doamnă, spuse. 

— Cine ar putea să înșele Destinul? întrebă Ea. El ridică din 


umeri. 

— Nimeni. Dar toţi încearcă. 

— Și totuși, parcă am simţit că mi-ai dat oarecare ajutor împotriva 
celorlalți? 

— Firește. Ca sfârșitul jocului să fie mai plăcut. Și acum, 
Doamnă... 

Băgă mâna în cutia cu pioni și scoase o piesă, pe care o așeză pe 
tablă cu un aer mulțumit. Zeităţile de pe margine tresăriră la unison. 
Chiar și Doamna fu pentru un moment deconcertată. 

Era ceva teribil de urât. Fusese cioplit de o mână nesigură, de 
parcă meșteșugarul însuși tremurase de spaimă în fața lucrului ce i se 
ivea de sub degete. Părea să fie compus din ventuze și tentacule. Și 
mandibule, după cum observă Doamna. Și un singur ochi cât toate 
zilele. 

— Credeam că ființe asemenea Lui au pierit la începutul 
Timpurilor, rosti Ea. 

— Se vede treaba că amicului nostru necrozat i-a fost anevoie să 
se apropie de dânsul, râse Destinul. Se distra. 

— Nici n-ar fi trebuit să fie creat. 

— Și totuși, spuse Destinul, aforistic. Amestecă zarurile în paharul 
lor special, apoi ridică privirea spre ea. Doar dacă nu vrei să te retragi, 
adăugă. 

Ea scutură din cap. 

— Joacă, spuse. 

— Crezi că poţi să ţii miza? 

— Joacă. 


Vânturache știa bine ce se găsește în interiorul unui copac: lemn, 
sevă, eventual veverițe. Nu un palat. 

Totuși, pernele de sub el erau în mod sigur mai moi decât lemnul, 
vinul din cupă cu mult mai gustos decât seva, iar între fata care-i 
stătea dinainte, cu palmele pe genunchi și privirea gânditoare, și o 
veveriță nici nu încăpea comparaţie, decât dacă ne-am referi la 
anumite porțiuni cu blăniță. 

Încăperea era înaltă, spațioasă și luminată în galben, dintr-o sursă 
pe care Vânturache nu reuși să o identifice. Pe sub bolțile răsucite și 
noduroase se vedeau alte încăperi și ceea ce părea a fi o scară 
șerpuitoare. Și când te gândești că de afară părea un copac perfect 
normal. 

Fata era verde - avea pielea verde. Vânturache putea fi absolut 


sigur de asta, pentru că singura ei îmbrăcăminte era medalionul de la 
gât. Părul era lung și avea o vagă textură de mușchi. Ochii nu aveau 
pupile și erau de un verde luminos. Vânturache își dori să fi fost mai 
atent la orele de antropologie de la Universitate. 

Gazda lui nu spusese niciun cuvânt. După ce îi arătase sofaua și îi 
oferise vinul, nu făcuse altceva decât să stea și să se uite la el, 
frecându-și din când în când o zgârietură adâncă de pe braţ. 

Vânturache își aminti deodată că o driadă e atât de legată de 
copacul ei încât, dacă acesta păţește ceva, ea capătă răni prin 
simpatie. 

— Îmi pare rău, zise el repede, a fost un accident. Adică erau niște 
lupi și... 

— Ai fost nevoit să te urci în copacul meu, iar eu te-am salvat, 
rosti driada lin. Ce noroc pe tine. Și poate și pe prietenul tău? 

— Prietenul? 

— Omuleţul cu lada fermecată, explică driada. 

— A, el, răspunse Vânturache fără entuziasm. Da, sper că n-a pățit 
nimic. 

— Are nevoie de ajutorul tău. 

— Ca de obicei. A reușit și el să ajungă într-un copac? 

— A reușit să ajungă la Templul lui Bel-Shamharoth. Vânturache 
se înecă cu vinul. Urechile încercară să-i intre în cap ca să se apere de 
teroarea acelor silabe. Mâncătorul de Suflete. Înainte să li se poată 
împotrivi, amintirile se întoarseră în forță. Odată, pe când era student 
la magie practică la Universitatea Nevăzută, pentru un pariu, se 
strecurase în cămăruța din corpul principal al bibliotecii - cămăruța 
cu pereţii acoperiți de pentagrame protectoare, încăperea în care 
nimeni nu avea voie să rămână mai mult de patru minute și treizeci și 
două de secunde, o cifră la care se ajunsese după două sute de ani de 
experimente prudente... Deschisese ușurel Cartea care stătea legată de 
un piedestal de octiron în mijlocul podelei acoperite de rune, și asta 
nu ca să n-o fure cineva, ci ca să nu fugă, căci era vorba de Cartea 
Octavo, cea atât de încărcată de magie încât aproape că trăia. Un 
descântec se desprinsese atunci din paginile fremătânde și se fixase în 
adâncul minţii lui. Și în afară de faptul că era unul din cele Opt Mari 
Descântece, nimeni n-avea să știe care anume până când nu va fi fost 
rostit. Nici măcar Vânturache. Îl simțea uneori strecurându-se 
nevăzut prin spatele Egoului său, așteptând să-i vină vremea... 

Pe coperta Cărţii Octavo se afla o reprezentare a lui Bel- 
Shamharoth. El nu era Răul, căci și Răul are vitalitatea lui. Era reversul 


monedei pe a cărei față stau Binele și Răul laolaltă. 

— „Mâncătorul de Suflete. Numărul său adastă între șapte și nouă; 
este de două ori patru”, cită Vânturache cu mintea blocată de frică. 
Oh, nu. Unde e Templul? 

— Spre Miez, în adâncul pădurii, spuse driada. E foarte vechi. 

— Dar cine să fie atât de prost să-l aduleze pe Bel-dumnealui? Pe 
diavol, da, înţeleg, dar ăsta e Mâncătorul de Suflete. 

— Existau... anumite avantaje. lar oamenii care au trăit prin 
părţile astea aveau niște idei ciudate. 

— Ce s-a întâmplat cu ei? 

— Așa cum am spus, au trăit prin părţile astea. Driada se ridică și 
întinse o mână. Vino, zise ea. Eu sunt Druellae. Vino să vedem care va 
fi destinul prietenului tău. Promite să fie interesant. 

— Nu sunt sigur că... începu Vânturache. Driada își aținti ochii 
verzi asupra lui. 

— Crezi că ai de ales? 


O scară mare cât o autostradă principală șerpuia prin copac, iar la 
fiecare nivel se zăreau șiruri vaste de încăperi. Lumina galbenă care 
venea de nicăieri era peste tot. Mai era și un sunet - Vânturache ciuli 
urechile ca să-l identifice - ca de tunet sau de cascadă îndepărtată. 

— E copacul, spuse imediat driada. 

— Ce face? întrebă Vânturache. 

— Trăiește. 

— Mă întrebam eu. Chiar suntem într-un copac? M-am micșorat 
eu? Că de afară părea suficient de subţire ca să-l poţi cuprinde cu 
brațele. 

— Aşa și este. 

— Hm, dar uite că sunt înăuntru. 

— Eşti. 

— Hm, făcu Vânturache. 

Druellae izbucni în râs. 

— Te citesc, vrăjitor prefăcut ce ești! Nu sunt eu o driadă? Nu știi 
că ceea ce batjocorești cu numele de copac este echivalentul 
cvadridimensional al unui întreg univers multidimensional care... da, 
văd că nu știi. Trebuia să-mi dau seama că nu ești vrăjitor adevărat de 
când am văzut că nu ai toiag. 

— L-am pierdut într-un incendiu, spuse Vânturache automat. 

— Nici pălărie cu semne magice brodate pe ea. 

— Mi-a explodat. 


— Nici duh care să te slujească. 

— A murit. Ascultă, mulțumesc că m-ai salvat, dar, dacă nu te 
superi, ar cam trebui să plec. Dacă ai putea să mă conduci... 

Ceva din expresia ei îl făcu să se întoarcă în loc. În spatele lui 
apăruseră trei driade de gen masculin. La fel de goi ca și femeia și 
neînarmaţi. Fapt irelevant, de altfel. Nu păreau că ar fi avut nevoie de 
arme ca să-i țină piept lui Vânturache. Păreau că ar fi putut să-și 
croiască drum prin stâncă doar împingând niţel cu umărul și între 
timp să stâlcească în bătaie și un regiment de troli. Cei trei uriași 
frumoși se uitau la el cu expresii de ameninţare înlemnită. Pielea lor 
era de culoarea tecilor de castană, iar mușchii le jucau pe braţe ca 
niște saci cu pepeni. 

Se răsuci la loc și îi zâmbi fără convingere Druellaei. Viața revenea 
la rutina ei binecunoscută. 

— Nu am fost salvat, nu? Am fost capturat, așa-i? 

— Desigur. 

— Și nu ai de gând să-mi dai drumul? Fusese mai curând o 
afirmaţie. Druellae scutură din cap. 

— Ai rănit copacul. Dar ai noroc. Prietenul tău se va întâlni cu Bel- 
Shamharoth. Tu doar o să mori. 

Din spate, două mâini îl apucară de umeri cam așa cum se 
încolăcește o rădăcină de copac bătrân în jurul unei pietre. 

— Nu fără cuvenita ceremonie, bineînţeles, continuă driada. După 
ce Emisarul lui Opt va termina cu prietenul tău. 

Vânturache nu găsi ceva mai bun de spus decât: 

— Ştii, nu credeam că există și driade-bărbaţi. Nici măcar în 
stejari. 

Unul dintre uriași se strâmbă la el. 

— Ce dobitoc! Cum credeai că apar ghindele? pufni Druellae. 

Era un spațiu mare și gol, un fel de sală cu tavanul pierdut în ceața 
gălbuie. Scara fără sfârșit ducea chiar acolo. La celălalt capăt al sălii 
erau adunate câteva sute de driade, care se dădură în lături, 
respectuoase, în fața Druellaei, dar priviră drept prin Vânturache, care 
era purtat cu fermitate în urma ei. 

Majoritatea erau de gen feminin, dar printre ele se aflau și câțiva 
bărbați uriași. Stăteau ca niște statui de zei printre micile și 
inteligentele femei. „Nişte insecte”, gândi Vânturache. „Copacul e ca 
un stup”. 

Dar erau oare, într-adevăr, driade? Din câte își amintea, nimfele 
pădurii dispăruseră cu secole în urmă. Fuseseră depășite de evoluţia 


oamenilor, ca de altfel majoritatea Popoarelor Crepusculare. Doar elfii 
și trolii supraviețuiseră sosirii Omului pe Disc; elfii pentru că nu erau 
nici pe sfert atât de fraieri pe cât se credea, iar poporul trolilor pentru 
că se pricepea la fel de bine ca neamul omenesc să fie rău, disprețuitor 
și lacom. Driadele dispăruseră probabil odată cu gnomii și zânele. 

Zgomotul de fond se auzea mai tare aici. Uneori, o lumină galbenă 
pulsa pe pereţii translucizi până când se pierdea în ceața de deasupra. 
Era în aer o putere care o făcea să vibreze. 

— Acum să-ți arătăm noi niște magie, vrăjitor incapabil, zise 
Druellae. Nu magie de-a ta, dresată, ci magie de la rădăcini, străveche. 
Magie sălbatică. Privește. 

Vreo cincizeci de driade se adunară, își dădură mâinile și se 
depărtară formând o horă mare. Restul femeilor începură o incantaţie 
în surdină. Apoi, la un semn al Druellaei, hora începu să se 
învârtească în sensul Opus Rotirilor de Disc. 

Pe măsură ce ritmul sporea, iar modulaţiile complicate ale 
cântecului se auzeau tot mai tare, Vânturache se surprindea urmărind 
jocul cu o fascinaţie crescândă. Auzise la Universitate despre Magia 
Străveche, deși vrăjitorilor le era interzisă. Știa că atunci când hora 
avea să se rotească suficient de repede împotriva câmpului magic al 
Discului, care se învârtea încet, fricțiunea astrală astfel creată avea să 
nască o uriașă diferență de potenţial, care urma să se descarce printr- 
o Forță Magică Elementară. 

Hora abia se mai distingea acum, iar pereţii Copacului răsunau de 
ecourile cântului... 

Vânturache simţi niște furnicături familiare în pielea capului, 
indicând acumularea unei mari cantități de magie brută în zonă, așa 
că nu fu prea uimit când, după câteva secunde, un fulger de lumină 
octarină țâșni din tavanul invizibil direct în mijlocul horei. 

Acolo dădu naștere imaginii unui deal înconjurat de copaci și 
bătut de furtună, având pe coamă un templu. Forma acestuia provoca 
neplăcere ochiului. Vânturache știa că, dacă era vorba de un templu al 
lui Bel-Shamharoth, trebuia să aibă opt laturi. (Opt era și Cifra lui Bel- 
Shamharoth, motiv pentru care niciun vrăjitor decent nu rostea acest 
număr de bună voie. Doar dacă nu voia să se trezească c-opt, cum 
erau avertizați, în glumă, ucenicii. Bel-Shamharoth era foarte atras de 
amatorii în ale magiei, care, fiind prin definiţie niște căutători prin 
gunoaiele supranaturalului, erau pe jumătate prinși în capcana lui. 
Camera lui Vânturache la cămin avusese numărul 7a. Ceea ce nu-l 
mirase prea tare.) 


Ploaia șiroia pe zidurile templului. Singurul semn de viață era 
calul priponit afară și care nu era calul lui Doiflori. În primul rând era 
prea mare. Era un cal de luptă, vânăt rotat, cu copitele cât niște tăvi și 
cu dârlogii de piele strălucind de ostentative ornamente aurii. La 
momentul respectiv, tocmai savura conținutul unui sac ce-i atârna de 
gât. 

Avea un aer familiar. Vânturache încercă să-si aducă aminte unde- 
| mai văzuse. 

Oricum, părea capabil să alerge destul de repede. Și s-o ţină așa 
mult timp, odată ce prindea viteză. Vânturache nu trebuia decât să 
scape de gardieni, să-și croiască drum afară din Copac, să găsească 
templul și să fure calul de sub ceea ce Bel-Shamharoth folosea în chip 
de nas. 

— Emisarul lui Opt are două porţii la cină, se pare, zise Druellae 
uitându-se fix la  Vânturache. Al cui e  armăsarul acela, 
pseudovrăjitorule? 

— N-am idee. 

— Nu? Oricum, nu contează. Vom afla în curând. Făcu un semn 
cu mâna. Imaginea se mută în interior, trecu pe sub o boltă 
octogonală și se grăbi de-a lungul unui coridor. 

Acolo se zărea o umbră ce înainta tiptil, cu spatele lipit de zid. 
Vânturache văzu sclipirea aurului și bronzului. 

Nu mai încăpea îndoială. Văzuse silueta aceea de multe ori. 
Pieptul lat, gâtul ca un trunchi de copac, capul surprinzător de mic 
ascuns sub o claie de păr negru, ca o roșie pe un sicriu... Silueta aceea 
furișată avea un nume, iar numele era Hrun Barbarul. 

Hrun era unul dintre cei mai rezistenți eroi de la Marea Circulară: 
ucigaș de dragoni, jefuitor de temple, mercenar, om de bază în fiecare 
încăierare de stradă. Spre deosebire de mulţi alți eroi cunoscuţi de 
Vânturache, știa chiar și cuvinte mai lungi de două silabe, dacă nu-l 
grăbeai și îl mai ajutai cu câte o sugestie. 

Undeva, la limita auzului, Vânturache percepu un sunet ca de 
tigve care se prăvălesc pe scara unui turn îndepărtat. Se uită la 
gardieni ca să vadă dacă auziseră și ei. 

Aceștia își concentraseră însă toată atenţia lor limitată asupra lui 
Hrun, care era, ce-i drept, construit pe același tipar ca și ei. Mâinile li 
se odihneau relaxat pe umerii vrăjitorului. 

Vânturache se lăsă pe vine, făcu un salt înapoi ca un acrobat și se 
ridică din fugă. Auzi în urma lui strigătul Druellaei și își dublă viteza. 


Ceva îl apucă de glugă, dar aceasta se rupse. O driadă mascul îl 
aștepta la capătul scării, cu braţele deschise și rânjind băţos la 
omuleţul care se năpustea spre ea. Fără să încetinească, Vânturache se 
lăsă din nou în jos până când bărbia îi atinse genunchii și auzi cum îi 
șuieră pe la ureche un pumn cât un buștean. 

În fata lui se afla un adevărat hățiş de locuitori ai copacilor. Se 
întoarse, se feri de încă o lovitură a gardianului perplex și o rupse la 
goană înapoi spre horă, trecând pe lângă driadele care veneau în urma 
lui și lăsându-le zăpăcite, ca pe niște popice culcate la podea. 

Dar în faţă mai erau alți și alți gardieni. Își croiau drum prin 
mulțimea de femei și-și izbeau cu pumnii palmele bătucite, ca unii 
care abia așteaptă confruntarea. 

— Stai pe loc, pseudovrăjitorule, spuse Druellae, înaintând. În 
spatele ei, hora continua să se învârtească, iar centrul ei aluneca de-a 
lungul unui culoar scăldat în lumină violacee. 

— Vrei să mă lași cu chestia asta? mârâi el. Hai să ne lămurim, 
bine? Eu chiar sunt vrăjitor! Bătu din picior, iritat. 

— Serios? făcu nimfa. Atunci hai să te auzim rostind o vrajă. 

— Ăăă, începu Vânturache. Adevărul era că, de când descântecul 
misterios i se cuibărise în creier, nu mai fusese în stare să țină minte 
nici vrăji banale, cum era cea pentru omorât gândacii sau cea pentru 
scărpinat pe spate fără ajutorul mâinii. Magii de la Universitatea 
Nevăzută puseseră acest fenomen pe seama memorării involuntare, 
care, vezi bine, i-ar fi blocat celulele de absorbție a vrăjilor. În 
momentele sale mai sumbre, Vânturache găsea însă alte explicații 
pentru faptul că până și vrăjile de începători refuzau să i se fixeze în 
minte. 

Le era frică, hotărâse el. 

— Ăăă, repeta. 

— Merge și una neînsemnată, zise Druellae, urmărindu-l cum își 
mișcă buzele, sfâșiat între furie și rușine. Făcu semn și câteva driade- 
masculi se apropiară. 

Descântecul alese taman acel moment ca să se arunce în șaua 
momentan abandonată a conștiinței lui Vânturache. Îl simți cum 
stătea acolo, făcându-i în sâc. 

— Ştiu un descântec, spuse el, exasperat. 

— Serios? Spune-ni-l și nouă, te rugăm frumos, zise Druellae. 

Vânturache nu era sigur că are curajul, deși Descântecul încerca 
deja să preia controlul asupra limbii lui. Încercă să-l înfrunte. 

— Ai zis că-mi poți citi gândurile, spuse el. Citește-l pe acesta. 


Nimfa înaintă, privindu-l batjocoritor în ochi. 

Zâmbetul îi îngheţă pe buze. Ridică mâinile defensiv. Din gâtlej îi 
ieși un sunet de spaimă. 

Vânturache se uită în jur. Celelalte driade se dădeau și ele înapoi. 
Ce făcuse? Se părea că ceva cumplit. 

Dar știa din experienţă că nu va dura mult până când universul va 
ajunge la echilibrul iniţial și va reîncepe să-i facă tot felul de neplăceri. 
Făcu câţiva pași înapoi, se strecură printre driadele care învârteau în 
continuare hora și se uită să vadă ce va face Druellae. 

— Puneţi mâna pe el! strigă ea. Duceţi-l departe de Copac și 
omorâţi-l! 

Vânturache se întoarse și sări. Prin centrul cercului. Se făcu o 
lumină orbitoare. Se făcu brusc întuneric. Apăru o umbră violacee, 
amintind vag de Vânturache. Care dispăru apoi cu totul. 


Hrun Barbarul se strecura fără zgomot pe coridoarele scăldate 
într-o lumină atât de violet încât părea aproape neagră. Nedumerirea 
de la început îl părăsise. Era în mod evident un templu magic, iar asta 
explica totul. 

Explica de ce, în cursul după-amiezii, în vreme ce călărea prin 
această pădure a nopţii, observase un cufăr pe marginea cărării. Avea 
capacul deschis ca o invitaţie, iar înăuntru mult aur. Dar când sărise 
de pe cal ca să se apropie de cufăr, acestuia îi crescuseră picioare și o 
luase la trap spre adâncul pădurii, oprindu-se ceva mai încolo. 

Acum, după câteva ore de urmărire și joacă de-a v-aţi ascunselea, 
îl pierduse prin aceste tuneluri luminate ca un infern. Desigur, 
gravurile neplăcute și eventualele schelete dezmembrate care îi ieșeau 
în cale nu-l speriau pe Hrun, pe de-o parte pentru că nu era peste 
măsură de inteligent, fiind totuși peste măsură de lipsit de imaginație, 
iar pe de alta pentru că gravurile bizare și tunelurile periculoase 
făceau parte din ziua lui de lucru obișnuită. Se aflase de nenumărate 
ori în situaţii similare, în căutare de aur, sau demoni, sau fecioare la 
ananghie, pe care să le scape de proprietari, de viaţă, respectiv de cel 
puţin una din cauzele ananghiei. 

Priviţi-l pe Hrun cum sare ca o mâţă prin fața unei guri suspecte 
de tunel. Chiar și în lumina aceasta violacee, pielea sa sclipește a 
bronz. Poartă foarte mult aur, sub formă de brățări și lănțișoare, dar în 
rest este gol, cu excepţia pieii de leopard de la brâu. O are din junglele 
Țării Ceminunelor, unde l-a ucis cu dinţii pe posesorul ei. 

În mâna dreaptă poartă sabia magică numită Kring, croită dintr- 


un fulger, înzestrată cu suflet și care nu suportă nicio teacă. Hrun a 
furat-o cu doar trei zile în urmă din palatul inexpugnabil al 
Arhimandritului din B'ltuni și deja începe să regrete. Sabia îl cam 
calcă pe nervi. 

— Dacă-ţi spun că a luat-o pe ultimul coridor din dreapta, șuieră 
Kring cu o voce care semăna cu râcâitul unei lame de metal pe piatră. 

— Linişte! 

— Dar n-am spus decât... 

— Taci odată! 


În vremea aceasta Doiflori... 

Se rătăcise. Își dădea și el seama de atâta lucru. Fie clădirea era 
mult mai mare decât păruse iniţial, fie ajunsese la un nivel subteran, 
dar fără să fi coborât vreo treaptă, fie - după cum începea să 
suspecteze - dimensiunile interioare ale clădirii sfidau o regulă 
elementară a arhitecturii, fiind mai mari decât cele exterioare. Și ce 
era cu toate luminile acelea ciudate? Cristale cu opt laturi erau plasate 
pe tavan la intervale regulate, răspândind o lucire neplăcută, care mai 
mult reliefa decât risipea întunericul. 

lar cel care făcuse gravurile de pe pereţi, gândi Doiflori cu 
mărinimie, băuse probabil prea mult. Timp de ani de zile. 

Pe de altă parte, era o clădire fascinantă. Constructorii fuseseră 
obsedaţi de cifra opt. Podeaua era un mozaic neîntrerupt de dale cu 
opt laturi, coridoarele erau boltite în opt unghiuri, dacă socoteai și 
pereţii, iar în locurile unde căzuse tencuiala, Doiflori observase că și 
pietrele din zid aveau câte opt feţe. 

— Nu-mi place deloc, zise drăcușorul-pictor din cutia agăţată la 
gâtul lui Doiflori. 

— De ce? se interesă Doiflori. 

— E ciudat. 

— Bine, dar tu ești un demon, nu poţi să hotărăști tu ce e ciudat. 
Vreau să zic, ce mai poate părea ciudat unui demon? 

— Ei, știi tu, spuse drăcușorul prudent, legănându-se de pe o 
gheară pe alta. Unele lucruri. Tot soiul de chestii. 

Doiflori îl privi cu asprime. 

— Ce lucruri? 

Drăcușorul tuși nervos (demonii nu respiră, dar orice ființă 
inteligentă, fie că respiră sau nu, tușește nervos într-un moment sau 
altul al vieţii. lar în ceea ce-l privește pe acest demon, un astfel de 
moment tocmai se ivise). 


— Ei, lucruri, zise el disperat. Lucruri rele. Lucruri despre care nu 
se vorbește, asta tot încerc să-ți sugerez, stăpâne. 

Doiflori dădu din cap necăjit. 

— Aţ fi vrut să fie și Vânturache aici. El ar ști ce să facă, zise el. 

— Ăla? pufni dracul. Nu prea văd eu un vrăjitor venind aici. Nu au 
voie să aibă de a face cu cifra opt. Își acoperi gura cu palma, cu un aer 
vinovat. 

Doiflori se uită la tavan. 

— Ce-a fost asta? Ai auzit? 

— Eu? Ce s-aud? Nu aud nimic, insistă prichindelul. Se retrase în 
cutia lui și trânti ușa. Doiflori bătu în ea. Ușiţa se crăpă un pic. 

— Suna ca o piatră în mișcare, explică el. Ușa se închise la loc. 

Doiflori ridică din umeri. „Probabil că locul ăsta se dărâmă cu 
încetul”, zise în sinea lui. Se ridică. 

— Hei! strigă el. E cineva? Aveţi musafiri! 

FIRI, Firi, firi, răspunseră tunelurile întunecate. 

— N-am venit cu gând rău, încercă el. 

HĂU, Hău, hău. 

— V-am auzit jucând zaruri! Chiar nu-i nimenea? 

NEA, Nea, nea. 

— Ascultaţi, vreau doar... 

Doiflori se opri. Din cauza unui punct luminos care apăruse la doi 
pași în fața ochilor săi. Creștea cu repeziciune, iar după câteva 
secunde căpătă o formă umană. În acest stadiu, începu să scoată și un 
sunet sau, mai bine zis, Doiflori reuși să perceapă sunetul pe care-l 
scosese de la bun început. Era ca o așchie de țipăt surprins într-o 
clipită mai lungă. 

Silueta luminată în ape avea acum mărimea unei păpuși și atârna 
în aer, mișcându-se contorsionat. Doiflori se întrebă de unde-i venise 
expresia „așchie de țipăt”... și își dori să nu-i fi venit. 

Începea să semene cu Vânturache. Gura vrăjitorului era deschisă, 
iar chipul luminat puternic de lumina a... ce anume? A unor sori 
ciudațţi, se trezi gândind Doiflori. Sori pe care oamenii nu-i văd de 
obicei. ÎI luă cu fiori. 

Vrăjitorul ajunsese acum cât jumătate de stat de om. 

Apoi începu să crească foarte rapid, timpul se condensă, se simţi 
un suflu de aer și sunetele explodară. Vânturache se prăbuși, urlând, 
din neant. Căzu grămadă la podea, sufocându-se, și se rostogoli pe jos, 
cu capul ascuns între brațe și cu trupul ghemuit. După ce norul de 
praf stârnit se mai așeză, Doiflori întinse mâna și-l bătu cu gingășie pe 


umăr. Ghemul se strânse și mai tare. 

— Eu sunt, spuse binevoitor Doiflori. Vrăjitorul se descolăci un 
pic. 

— Ce? 

— Eu. 

Dintr-o mișcare, Vânturache se îndreptă și sări în picioare în fața 
omulețului, pe care-l apucă disperat de umeri. Avea ochii mari și ieșiți 
din orbite. 

— Să nu o rostești! șuieră el. N-o rosti și poate mai ieşim de aici! 

— Să ieşim? Dar tu cum de-ai intrat? Nu știi că... 

— Nu o rosti! 

Doiflori se îndepărtă de nebunul din faţa lui. 

— Nu o rosti! 

— Să nu rostesc ce? 

— Cifra. 

— Cifra? întrebă Doiflori. Ascultă, Vânturache... 

— Da, cifra. Dintre șapte și nouă. Patru plus patru. 

— Care, o... 

Palma lui Vânturache se lipi pe gura lui Doiflori. 

— Dacă spui cuvântul ăsta suntem pierduţi! Nu te gândi la el, da? 
Ai încredere în mine! 

— Nu înţeleg, se plânse Doiflori. 

Vânturache se relaxă puţin. Doar cât să facă o coardă întinsă de 
vioară să pară, prin comparaţie, un fel de peltea. 

— Hai, zise. Să încercăm să scăpăm de aici. Și o să încerc să-ți 
explic. 


După prima Eră Magică, depozitarea cărților de vrăji uzate 
devenise o problemă pe Disc. Un descântec rămâne tot descântec, 
chiar dacă e întemnițat temporar în tuș și pergament. Are puteri 
latente. Câtă vreme proprietarul cărţii e în viață, acestea nu ridică 
probleme, dar la moartea sa cartea de vrăji devine o sursă de putere 
necontrolată și greu de dezamorsat. 

Mai pe scurt, din cărțile de farmece se scurge magie. Fuseseră 
încercate mai multe soluţii. Țările de lângă Margine le îngreunau pur 
și simplu cu pentalfa de plumb și le aruncau în spaţiu. La Miez însă, 
opţiunile erau mai puţin satisfăcătoare. Una era să se închidă cărțile 
problemă în canistre de octiron polarizat negativ care să fie depuse pe 
fundul mării (îngroparea lor în adâncul peșterilor fusese interzisă 
după ce unele regiuni reclamaseră apariția copacilor umblători și a 


pisicilor cu cinci capete), dar până la urmă magia tot își croia drum 
afară, iar pescarii ajungeau să scoată în plase bancuri de pești 
invizibili și stridii vizionare. 

O soluție temporară fusese ca în diferite centre magice să se 
construiască buncăre de octiron denaturat, care e imun la cele mai 
multe forme de magie. Aici fuseseră depuse Cărţile cele mai 
incomode, până când puterea lor avea să se atenueze. 

Așa ajunsese să fie găzduit de Universitatea Nevăzută acel Octavo, 
cel mai mare dintre grimoare, cândva proprietatea Creatorului însuși. 
Era Cartea pe care Vânturache o deschisese în urma unui pariu. 
Apucase să se uite în ea o singură secundă înainte să se declanșeze 
diversele vrăji de alarmă, dar fusese suficient ca un descântec să sară 
dintre pagini și să se așeze în memoria lui ca un broscoi pe o frunză 
de nufăr. 


— Şi pe urmă? întrebă Doiflori. 

— Păi, m-au târât afară și m-au caftit, bineînţeles. 

— Și nimeni nu știe ce conţine descântecul? 

Vânturache clătină din cap. 

— A dispărut din carte, spuse. Nimeni nu va ști până când n-o să-l 
rostesc eu. Sau până n-o să mor. Atunci o să se rostească singur. Din 
câte știu, e posibil să oprească lumea în loc, sau să omoare Timpul, 
sau orice. 

Doiflori îl bătu pe umăr. 

— N-are rost să te mai necăjești, îl încurajă el. Hai să mai căutăm 
ieșirea. 

Vânturache îi făcu semn că nu. Groaza i se risipise. Probabil că 
trecuse de partea cealaltă a barierei terorii, unde mintea îi funcționa 
cu o răceală ucigătoare. Oricum, încetase să mai bâiguie. 

— N-avem nicio șansă, spuse. Am mers toată noaptea. Locul ăsta e 
ca o pânză de păianjen, ascultă-mă ce-ţi spun. Oriîncotro ne-am 
îndrepta, tot în centru ajungem. 

— Foarte frumos din partea ta să vii după mine, zise Doiflori. Cum 
ai reușit, până la urmă? A fost absolut impresionant. 

— Păi, începu vrăjitorul, jenat. M-am gândit că nu era să-l 
părăsesc într-un loc ca ăsta pe bătrânul Doiflori și... 

— Ce-avem de făcut acum e să-l găsim pe acest Bel-Shamharoth și 
să-i explicăm cum stau lucrurile, poate ne dă drumul să plecăm. 

Vânturache își trecu degetul peste ureche. 

— Sunt tot felul de ecouri năstrușnice pe aici, zise. Mi s-a părut că 


ai folosit cuvintele „să găsim” și „să explicăm”. 

— Exact. 

Vânturache se uită furios la el prin infernala lumină purpurie. 

— Să-l găsim pe Bel-Shamharoth? repetă el. 

— Da. Nu trebuie să ne implicăm. 

— Să-l găsim pe Torţionarul Sufletelor fără să ne implicăm? Îl 
salutăm din cap, presupun, și-l întrebăm unde e ieșirea, nu? Să-i 
servim explicații Emisarului lui Opppp-uuuh. În ultimul moment, 
Vânturache înghiţi finalul cuvântului și încheie: Eşti nebun. Hei! Vino 
înapoi! 

Se repezi pe coridor, pe urmele lui Doiflori, dar se opri după 
câteva clipe, gemând. 

Lumina violetă devenise foarte intensă, aruncând de jur împrejur 
culori noi și neplăcute. Nu era un coridor, ci o sală spațioasă, cu un 
anumit număr de pereţi pe care Vânturache nu dorea să-l știe și cu 
op... cu 7a tuneluri dispuse în formă de raze. 

Puțin mai departe, Vânturache zări un altar scund, cu același 
număr de laturi ca și patru ori doi. Acesta nu ocupa însă centrul 
încăperii. Acolo se afla o dală uriașă de piatră, având de două ori mai 
multe laturi decât pătratul. Avea un aspect masiv. În lumina aceea 
bizară, părea ușor înclinată, cu una din margini ridicându-se 
maiestuos deasupra dalelor dimprejur. Pe ea ședea Doiflori. 

— Hei, Vânturache, ia uite ce-a venit! 

Bagajul apăru legănându-se dintr-unul din tunelurile care ieșeau 
din încăpere. 

— Grozav, zise Vânturache. Bun. Atunci poate să ne scoată de aici. 
Chiar acum. 

Doiflori cotrobăia deja prin ladă. 

— Da, zise el. Numai să fac niște picturi. Stai o clipă să fixez 
lampa... 

— Am zis acum... Vânturache se opri. Hrun Barbarul se afla în 
gura tunelului din fața lui, cu o sabie mare și neagră strânsă în 
pumnul cât o halcă de slană. 

— Tu? făcu Hrun, nesigur. 

— Aha. Da, zise Vânturache. Hrun, nu-i așa? Nu te-am văzut de 
mult. Ce te-aduce pe aici? 

Hrun făcu un semn către Bagaj. 

— Chestia asta, răspunse. Atâta conversaţie părea să-l epuizeze. 
Apoi adăugă, pe un ton care combina o afirmaţie, o pretenţie, o 
ameninţare și un ultimatum: A mea. 


— E a lui Doiflori, aici de față, explică Vânturache. Și-ţi vând un 
pont: nu o atinge. 

Îşi dădu seama că exact asta nu trebuia să spună, dar Hrun îl 
dăduse deja pe Doiflori la o parte și întinsese mâna după Bagaj... 

„.. care făcu picioare, se dădu înapoi și ridică ameninţător capacul. 
În lumina înșelătoare, lui Vânturache i se păru că zărește șiruri de 
dinți enormi, albi ca lemnul de fag uscat. 

— Hrun, zise el repede, trebuie să-ți spun ceva. Hrun se întoarse 
nedumerit. 

— Ce? 

— E ceva cu cifre. Fii atent. Ştii că dacă aduni șapte cu unu, sau 
trei cu cinci, sau dacă scazi doi din zece obţii un număr. Câtă vreme te 
afli aici, să nu rostești numărul ăla și poate avem noroc să scăpăm cu 
viață. Sau numai morți. 

— Cine e? vru să știe Doiflori. Din adâncurile Bagajului extrăsese 
o cușcă plină cu șopârle rozalii prost-dispuse. 

— Hrun, spuse Hrun cu mândrie. Apoi se uită la Vânturache. Ce? 
îl întrebă. 

— Să nu-l rostești, bine? zise Vânturache. 

Privi sabia din mâna lui Hrun. Era neagră, acel negru care e mai 
curând un cimitir al culorilor decât o culoare în sine, și văzu că pe 
lamă are o inscripție runică plină de înflorituri. Și mai vizibilă era aura 
octarină care o înconjura. Și sabia îl observase, probabil, căci vorbi 
deodată, cu o voce care semăna cu hârșâitul unei gheare pe sticlă. 

— Ciudat, rosti ea. De ce nu poate să zică opt? 

OPT, Opt, opt, repetă ecoul. De undeva din adâncul pământului 
se auzi un huruit slab de tot, iar ecourile, deși își pierdură din forţă, 
continuară să răsune. Ricoșau din perete în perete, intersectându-se 
iar și iar. Lumina violacee pâlpâia în ritm cu sunetul. 

— De ce ai făcut asta!? zbieră Vânturache. Am zis să nu spui opt! 

Se opri uimit de sine însuși. Dar cuvântul fusese de-acum rostit și 
se alătură tovarășelor sale în susurul general. 

Vânturache se întoarse ca s-o ia la goană, dar aerul devenise subit 
mai gros ca melasa. În jur se acumula magie într-o cantitate mai mare 
decât văzuse vreodată. Când se mișca, cu greu și dureros, trupul său 
lăsa urme de scântei aurii, care indicau traiectoria lui prin spaţiu. 

În spate se auzi un zgomot. Uriașa dală octogonală se ridică în aer, 
atârnă o clipă pe o muchie și se prăbuși la podea. 

Ceva negru și subţire se târî afară din puţul căscat sub piatră și se 
încolăci în jurul gleznei vrăjitorului. Acesta ţipă, în timp ce se 


prăbușea pe dalele care vibrau. Tentaculul începu să-l târască pe jos. 

Apoi în fața lui răsări Doiflori, care-i întinse mâinile. Se apucă 
disperat de brațele omulețului și stătură așa, față în față. Însă 
Vânturache continua să alunece. 

— Pe tine ce te ține? gâfâi el. 

— N-nimic, răspunse Doiflori. Ce se întâmplă? 

— Ceva mă trage înspre puţul ăla, ce să se întâmple! 

— Vai, Vânturache, îmi pare rău. 

— Tie îți pare rău? 

Se auzi un zgomot ca de ferăstrău, iar menghinele din jurul 
picioarelor lui Vânturache dispărură brusc, întoarse capul și îl văzu pe 
Hrun aplecat deasupra puţului, atât de ocupat să hăcuiască 
tentaculele cele negre încât spada abia i se mai zărea. 

Doiflori îl ajută pe vrăjitor să se ridice și cei doi se adăpostiră lângă 
altarul de piatră, urmărindu-l pe maniacul care se bătea cu mulțimea 
de braţe. 

— N-o să meargă, zise Vânturache. Emisarul poate să aibă câte 
tentacule vrea. Ce faci? 

Doiflori muncea febril ca să atașeze colivia cu șopârle la cutia cu 
picturi pe care o instalase pe un trepied. 

— Vreau neapărat o pictură cu chestia asta, murmura el. E 
uimitor! Mă auzi, demonule? 

Drăcușorul-pictor deschise ușița, aruncă o privire la scena care 
avea loc și dispăru la loc în cutie. Vânturache sări în sus când ceva îi 
atinse piciorul și calcă cu forță pe tentaculul care căuta să-l apuce. 

— Hai, zise el. E timpul să ieşim din obiectiv. Îl apucă pe Doiflori 
de braţ, dar turistul opuse rezistență. 

— Să fugim și să-l lăsăm pe Hrun cu chestia aia? întrebă. Pe chipul 
lui Vânturache nu se citi nicio remușcare. 

— De ce nu? răspunse. E meseria lui. 

— Dar o să-l omoare! 

— Poate fi și mai rău, spuse Vânturache. 

— Cum așa? 

— Ne-ar putea omorî pe noi, explică el logic. Hai! Doiflori zări 
deodată ceva. 

— Hei! Ala e Bagajul meu! 

Înainte ca Vânturache să-l poată opri, Doiflori ocoli puţul și ajunse 
la cufărul care era târât încet pe podea, în timp ce capacul clănțănea 
neputincios la tentaculul ce se încolăcise în jurul lui. Omuleţul începu 
să care șuturi furioase în brațul șerpuitor. 


Un altul se ridică însă din viermuiala ce-l înconjura pe Hrun și îl 
apucă de brâu. Hrun însuși era greu de distins dintre atâtea tentacule 
încolăcite. Şi chiar în timp ce Vânturache urmărea îngrozit scena, 
sabia magică fu smulsă din mâna eroului și izbită de un perete. 

— Descântecul!!! strigă Doiflori. 

Vânturache rămase nemișcat. Se uita la Lucrul care tocmai se 
ridica din puț. Era un ochi uriaș care îl privea fix. Scânci când un 
tentacul i se strânse în jurul taliei. 

Cuvintele descântecului i se iviră în gâtlej, nechemate. 

Deschise gura ca prin vis și prima silabă păgână i se contură pe 
buze. 

Un alt tentacul ţâșni ca un bici și îl apucă de gât, sufocându-l. 
Vânturache fu tras de-a lungul podelei, în timp ce se zbătea și încerca 
să respire. 

Un braţ lovi, în mișcarea sa convulsivă, cutia cu picturi a lui 
Doiflori, cocoţată pe trepied. O apucă așa cum unul din strămoșii săi 
ar fi apucat o piatră pentru a înfrunta un tigru pornit la vânătoare. 
De-ar fi avut destul spațiu de mișcare ca să i-onfigă în Ochi... 

.. Ochiul ocupa tot universul din fața lui. Vânturache simţi că 
voinţa îl părăsește ca apa care se scurge dintr-o sită. 

În faţa lui, șopârlele adormite se mișcau în cușca de pe cutia cu 
imagini. lrațional, așa cum omul ce urmează să fie decapitat 
înregistrează fiecare zgârietură de pe butucul călăului, Vânturache 
observă cum cozile lor disproporționat de mari deveniseră alb- 
albăstrii și pulsau rapid. 

Văzându-se supt înspre Ochi, vrăjitorul mut de spaimă puse cutia 
în faţa lui, ca pe un scut, și îl auzi pe drăcușorul pictor rostind: 

— Cred că sunt încărcate acum. Nu mai pot să le ţin. Toată lumea 
să zâmbească, vă rog! 

Urmă un... 

... fulger de lumină atât de albă și puternică...... încât nici nu părea 
lumină. 

Bel-Shamharoth urlă cu o voce care începea în registrul ultrasonic 
și se încheia undeva în măruntaiele lui Vânturache. Tentaculele 
înțepeniră deodată, aruncându-și prăzile prin diverse colțuri ale sălii, 
și se repeziră să acopere protector Ochiul maltratat. Întreaga arătare 
se prăbuși în puț, iar după o clipă, două duzini de tentacule se iviră, 
apucară dala de piatră ce servea drept capac și o traseră deasupra, 
strivind sub marginile ei câteva din braţele întârziate. 

Hrun ateriză rostogolindu-se, se izbi de un zid și sări în picioare. 


Îşi găsi sabia și începu să măcelărească metodic tentaculele moarte. 
Vânturache zăcea la pământ, străduindu-se să n-o ia razna. Un sunet 
lemnos îl făcu să întoarcă privirea. 

Bagajul aterizase pe capacul curbat și se legăna furios, cu 
piciorușele în aer. 

Temător, Vânturache se uită după Doiflori. Omuleţul zăcea 
grămadă lângă un zid, dar cel puţin gemea. 

Vânturache se târî cu mare efort spre el, șoptind: 

— Ce naiba a fost asta? 

— De ce au fost așa de luminoase? îngăimă Doiflori. Of, capul 
meu... 

— Prea luminoase? zise Vânturache. Se uită la cușca de pe cutia 
cu picturi. Șopârlele, acum vizibil mai subțiri, îl urmăreau cu interes. 

— Salamandrele, se tângui Doiflori. Pictura va fi supraexpusă, știu 
eu... 

— Sunt salamandre? se minună Vânturache. 

— Normal. Intră în dotarea standard. 

Vânturache merse clătinându-se până la cutie și o ridică. Mai 
văzuse el salamandre, desigur, dar mult mai mici. Şi conservate în 
borcane, la muzeul de curiobiologie al Universităţii Nevăzute, căci la 
Marea Circulară salamandrele erau o specie dispărută. 

Încercă să-și amintească puţinul pe care îl știa despre ele. Erau 
creaturi magice. Nu aveau gură, pentru că trăiau de pe urma 
substanţelor hrănitoare din undele de octarin ale luminii solare, pe 
care o absorbeau prin piele. Desigur, odată cu octarinul absorbeau și 
restul luminii, dar aceasta era depusă într-un fel de sac, de unde era 
eliminată pe calea obișnuită. Un deșert populat cu salamandre de disc 
arăta noaptea ca un adevărat far. 

Vânturache le lăsă jos și clătină din cap încruntat. La câtă lumină 
octarină se afla în locul acela, nu era de mirare că șopârlele se 
îmbuibaseră, iar natura își urmase cursul firesc. 

Cutia cu imagini trecu furiș pe lângă el, pe trepiedul ei. 
Vânturache încercă să îi ardă un șut, dar rată. Începea să-i displacă 
lemnul de păr înţelept. 

Ceva îl pișcă de obraz. Se feri cu mâna, iritat. Auzi un sunet de 
piatră sfărâmată și ridică ochii, iar o voce ca un cuţit zimțat care tăia 
mătase rosti: 

— E total lipsit de demnitate. 

— Gura, zise Hrun. Folosea sabia Kring ca să ridice capacul 
altarului. Se uită la Vânturache și zâmbi. Sau mai bine zis, lui 


Vânturache îi plăcu să-și închipuie că acea strâmbătură maniacală era 
un zâmbet. 

— Magie în toată legea, comentă barbarul, apăsând din răsputeri 
pe lama sabiei nemulțumite cu mâna lui cât lopata. Acum împărțim 
comoara, da? 

Vânturache mormăi când ceva mic și dur îl lovi la ureche. Se simți 
o boare de vânt foarte ușoară. 

— De unde știi că o să găsești o comoară acolo? întrebă. 

Hrun se opinti și reuși să-și vâre degetele sub piatră. 

— Sub mărul pădureţ găsești mere pădureţe, sub altare găsești 
comori. Logic. 

Scrâșni din dinţi. Pietroiul se urni și ateriza cu zgomot pe jos. 

De data aceasta, ceva îl lovi cu putere pe Vânturache în mână. Cu 
o mișcare rapidă, prinse din zbor obiectul și îl examina. Era o bucată 
de piatră cu cinci plus trei fete. Privi în sus. Oare tavanul trebuia să fie 
așa de lăsat? Hrun începu să descarce niște obiecte de piele putredă 
din altarul profanat, fluierând o melodie. 

Aerul scapără, se aprinse, vibră. Vânturi imateriale îl apucară pe 
vrăjitor de robă, făcând-o să zburătăcească în vârtejuri de scântei 
verzi-albastre. În jurul capului lui Vânturache, spirite pe jumătate 
formate urlau și strigau înnebunite în timp ce erau purtate de vânt. 

Încercă să ridice o mână. Fu înconjurată imediat de o aură 
octarină strălucitoare, pe lângă care se năpustea vuind furtuna 
magică. Vântul mugea prin sală fără a stârni niciun fir de praf, deși 
Vânturache simţea că are puterea de a-i întoarce pleoapele pe dos. În 
tuneluri, bocetul lui se izbea nebunește de fiecare piatră, 
multiplicându-se. 

Doiflori se ridică pe două picioare, dar rămase îndoit de mijloc, ca 
să înfrunte furtuna astrală. 

— Ce naiba mai e și asta? strigă el. 

Vânturache se răsuci. Vijelia îl lovi în plin, aproape răsturnându-l. 
Vârtejuri fantomatice care se răsuceau în mijlocul șuierului de aer îl 
apucară de picioare. 

Hrun întinse braţul și îl prinse. După o secundă, și el, și Doiflori 
gâfâiau pe podea, la adăpostul altarului golit. Lângă ei, sabia 
vorbitoare Kring lumina cu aura ei, căreia furtuna îi însutise puterile. 

— 'Țin-te bine! ţipă Vânturache 

— Vântul! strigă Doiflori. De unde vine? Încotro bate? Privi la 
figura împietrită de spaimă a lui Vânturache și se apucă și mai 
zdravăn de pietre. 


— Suntem pierduţi, murmură Vânturache în timp ce acoperișul 
trosnea și tremura. Ştii de unde vin umbrele? Într-acolo bate și vântul. 

Ceea ce se întâmpla de fapt, și vrăjitorul știa, era că în vreme ce 
spiritul înfrânt al lui Bel-Shamharoth se scufunda în planurile 
htoniene cele mai adânci, spiritul lui rămas în piatră era aspirat spre 
regiuni despre care cei mai mari preoți ai discului spun că se află sub 
pământ, dar și Altundeva. În consecință, Templul era lăsat în voia 
Timpului, care de mii de ani refuza în mod rușinos să se apropie de 
un asemenea loc. Toată greutatea acumulată a acelor secunde 
nemanifestate era acum eliberată și apăsa asupra pietrelor. Hrun privi 
la crăpăturile care se tot lărgeau și oftă. 

Apoi vâri două degete în gură și scoase un fluierat. 

În mod neașteptat, sunetul real acoperi pseudosunetul uraganului 
astral care se forma în centrul dalei octogonale. Fu urmat de un ecou 
sec, ca niște oscioare care se lovesc între ele, își imagină vrăjitorul. 
Apoi un alt sunet, de data aceasta lipsit de mister. Sunet de potcoave. 

Bidiviul lui Hrun veni în galop ușor pe sub o boltă care stătea să 
cadă și se opri lângă stăpânul său, cu coama fluturând în bătaia 
furtunii. Barbarul se ridică, aruncă săculeţii conținând comoara într- 
un sac atârnat la oblânc, apoi se săltă pe spinarea animalului. Se 
întinse, îl apucă pe Doiflori de ceafă și îl trase de-a curmezișul șeii. 
Când calul se întoarse în loc, Vânturache făcu un salt disperat și 
ateriza în spatele lui Hrun, care nu avu nimic de obiectat. 

Armăsarul o porni hotărât prin tuneluri, sărind peste crevasele 
care i se deschideau în cale și evitând cu îndemânare bolovanii care se 
prăbușeau cu zgomot de tunet din acoperiș. Vânturache, care se ţinea 
cu îndârjire, aruncă o privire în urmă. 

Nu era de mirare că animalul se mișca atât de repede. Chiar în 
spatele lui, gonind prin lumina violacee pâlpâitoare, veneau o ladă 
amenințătoare și o cutie de imagini care se bălăbănea, la limita 
echilibrului, pe cele trei picioroange ale sale. Capacitatea lemnului de 
păr înţelept de a-și urma stăpânul oriunde era atât de mare că 
bunurile care îi însoțeau de obicei pe împărați în mormânt erau făcute 
din acest material... 

Ajunseră sub cerul liber doar cu o clipă înainte ca bolta 
octogonală să cedeze în sfârșit, prăbușindu-se pe dalele de piatră. 

Răsărea soarele. În spatele lor templul se surpă ridicând o coloană 
de praf, dar ei nu se uitară înapoi. Păcat, pentru că Doiflori ar fi putut 
obţine picturi ieșite din comun, chiar și după standardele Discului. 

În ruinele fumegânde se zări o mișcare. Părea că un covor verde 


crește cu repeziciune peste ele. Apoi un lăstar de stejar țâșni în sus ca 
o rachetă, explodă într-un desiș de ramuri și, înainte chiar ca frunzele 
de pe cele mai înalte crengi să se oprească din crescut, domina o 
venerabilă pădure. Un fag răsări ca o ciupercă, ajunse la maturitate, 
putrezi și se prăbuși într-un nor de rumeguș printre lăstarii săi. 
Templul era deja pe jumătate îngropat sub pietre acoperite de mușchi. 

Dar Timpul, care la început sărise ca turbat la beregată, se apuca 
acum să-și facă treaba pe îndelete. Interfața clocotitoare creată între 
magia în descompunere și entropia ascendentă se revărsă peste deal, 
depășind calul în galop. Călăreţii lui, ființe temporale, nu observară 
însă nimic. În schimb, asupra pădurii fermecate din jur se abătu biciul 
secolelor. 

— Impresionant, nu-i așa? observă o voce cu bizare inflexiuni 
metalice de la înălțimea genunchiului lui Vânturache. 

Calul înainta prin ceața de frunze în cădere și praf de lemn putred. 
Vânturache se uită la sabia Kring. În mâner avea încrustate două 
rubine. Avu impresia că acestea îl privesc. 

leșiți la liziera dinspre Margine, urmăriră bătălia dintre copaci și 
Timp, care nu se putea încheia decât într-un fel. Priveliștea era un fel 
de cabaret care însoțea principala activitate a acelui popas, respectiv 
consumarea unei mari părți dintr-un urs care intrase imprudent în 
raza săgeţii lui Hrun. Vânturache îl urmărea pe barbar pe deasupra 
hălcii grase de carne pe care o ţinea în mână. Își dădu seama că Hrun 
cel preocupat de meseria sa era cu totul diferit de Hrun cel îmbibat de 
băutură și pus pe harță care venea din când în când la Ankh-Morpork. 
Era prudent ca o pisică, suplu ca o panteră și foarte în largul lui. 

Şi i-am supravieţuit lui Bel-Shamharoth, își reaminti Vânturache. 
Fantastic. 

Doiflori îl ajuta pe erou să facă ordine în comoara furată din 
templu. Era formată în special din argint bătut cu niște pietre 
purpurii, neplăcute. În grămadă figurau și o mulțime de reprezentări 
ale unor păianjeni, caracatiţe și octarsieri de pădure. 

Vânturache încercă să nu mai dea atenţie vocii scârțâitoare din 
spatele lui. Zadarnic. 

— ... apoi am ajuns în stăpânirea Pașei din Re durat și am jucat un 
rol esenţial în bătălia de la Marele Nef, unde am și căpătat știrbitura 
pe care ai observat-o, poate, mai jos de jumătatea tăișului, povestea 
Kring din culcușul ei temporar de iarbă. Un necredincios purta la gât 
un zgărdan de octiron, total nesportiv. Desigur, pe vremea aceea eram 
mult mai ascuţită, iar stăpânul mă folosea pentru a tăia năframe de 


mătase în zbor și... Te plictisesc cumva? 

— Ce? A, nu, nu, deloc. E foarte interesant, spuse Vânturache cu 
ochii pe Hrun. Oare câtă încredere putea avea în el? Pentru că, iată, se 
aflau în sălbăticie, pe unde mișunau trolii... 

— Mi-am dat seama că ești o persoană cultivată, continuă Kring. 
Arareori am ocazia să întâlnesc oameni cu adevărat interesanțţi, care 
să și rămână mai mult în preajma mea. Ce mi-ar plăcea mie cu 
adevărat ar fi un șemineu frumos, deasupra căruia să atârn, într-un 
loc plăcut și liniștit. Odată am stat vreo două sute de ani pe fundul 
unui lac. 

— Trebuie să fi fost distractiv, zise Vânturache, absent. 

— Nu tocmai, protestă Kring. 

— Nu, bănuiesc că nu. 

— Mi-ar plăcea să fiu o lamă de plug. Nu știu exact ce înseamnă, 
dar pare o viață trăită cu un scop. 

Doiflori dădu fuga spre vrăjitor. 

— Mi-a venit o idee grozavă, se precipită el. De ce să... 

— Da, da... de ce să nu-l rugăm pe Hrun să ne însoţească până la 
Quirm? Doiflori rămase mască. 

— De unde ai știut? 

— M-am gândit că o să te gândești la asta, explică Vânturache. 

Hrun încetă să-și mai îndese argintăria în sacii de la oblânc și le 
zâmbi încurajator. Apoi, ochii îi alunecară înspre Bagaj. 

— Dacă ar fi cu noi, cine ar mai îndrăzni să ne atace? zise Doiflori. 

Vânturache se scarpină în bărbie. 

— Hrun? sugeră el. 

— Bine, dar i-am salvat viaţa la Templu! 

— Dacă prin atacat vrei să spui omorât, nu cred că ar face una ca 
asta. Nu e genul ăla de om. S-ar mulțumi să ne jefuiască, să ne lege și 
să ne lase pradă lupilor, presupun. 

— Ei, şi tu! 

— Ascultă, aici vorbim despre viaţa reală! îl repezi Vânturache. 
Uită-te la tine, umbli cu o ladă plină cu aur. Nu crezi că orice om 
întreg la minte ar folosi ocazia ca să ciupească ceva? Eu unul așa aș 
face, își spuse în sinea lui, dacă n-aș fi văzut ce face Bagajul cu 
degetele indiscrete. 

În momentul acela, soluţia i se ivi limpede. Se uită de la Hrun la 
cutia cu imagini. Drăcușorul-pictor își spăla rufele într-o minialbie, 
iar salamandrele moțăiau în cușca lor. 

— Hei, am o idee, zise. Ce vor eroii cu adevărat? 


— Aur? sugeră Doiflori. 

— Nu, vreau să zic ce vor cel mai tare. Doiflori se încruntă. 
— Nu prea înţeleg. 

Vânturache luă cutia cu picturi și spuse: 

— Hrun, vino puţin încoace. 


Zilele se scurgeau fără incidente. E adevărat, niște troli care 
păzeau un pod încercaseră o dată să-i prindă în ambuscadă și o bandă 
de tâlhari aproape că-i luase prin surprindere într-o noapte (dar 
hotărâse în mod neînţelept să cerceteze Bagajul înainte de a-i 
măcelări pe proprietari). Hrun ceru - și primi - plată dublă pentru 
ambele ocazii. 

— Dacă ni se întâmplă ceva, n-o să mai aibă cine să opereze cutia 
magică. Și adio picturi cu Hrun, înţelegi? 

Hrun dădu din cap că da, cu ochii fixaţi pe ultima imagine. ÎI 
înfățișa pe Hrun într-o poză eroică, cu un picior pe o grămadă de troli 
doborâți. 

— Eu cu tine și cu micuțul prieten Doi Flori ne înțelegem foarte 
bine, zise el. Și mâine poate scoatem un profil mai bun, bine? 

Înveli grijuliu pictura în piele de trol și o depozită în sacul de la șa, 
alături de celelalte. 

— Pare să funcţioneze, spuse Doiflori admirativ când Hrun o luă 
înainte, să verifice drumul. 

— Normal, zise Vânturache. Eroilor le place cel mai tare propria 
lor persoană. 

— Şi ai ajuns să mânuiești destul de bine cutia cu imagini, știi? 

— Mda. 

— Așa că poate vrei să ţii asta ca amintire. Doiflori îi întinse o 
pictură. 

— Ce-i asta? întrebă Vânturache. 

— A, e imaginea pe care ai luat-o din templu. 

Vânturache o privi oripilat. Văzu, înconjurat de câteva umbre care 
aduceau a tentacule, un deget uriaș, cu amprente, cu bătături și prost 
focalizat. 

— Povestea vieții mele! exclamă el abătut. 


— Ai câștigat, spuse Destinul împingând grămada sa de suflete 
spre partea opusă a tablei de joc. Zeii se relaxară. Vom mai juca și 
altădată, adăugă el. Doamna zâmbi către cei doi ochi care semănau cu 
două găuri în univers. 


Și nu mai rămaseră decât pădurile în putrefacție și un nor de praf 
la orizont, care fu curând risipit de vânt. Și, pe o piatră de hotar 
măcinată de timp și acoperită de mușchi, o siluetă neagră și 
zdrențăroasă. Avea aerul unei persoane nedreptăţite, temute și 
ocolite, deși era în realitate singurul prieten al celor săraci și cel mai 
bun doctor pentru cei răniți de moarte. 

Deși, firește, total lipsită de ochi, Moartea îl urmări pe Vânturache 
cum se îndepărtează, cu o expresie care - dacă mobilitatea trăsăturilor 
i-ar fi permis - s-ar fi numit încruntată. Deși avea un program extrem 
de încărcat tot timpul, Moartea decise că de-acum înainte va avea și 
un hobby. Era ceva la vrăjitorul ăsta care te scotea din sărite. În primul 
rând, nu respecta întâlnirile. 

TE PRIND EU PÂN-LA URMĂ, FRAIERE, zise Moartea cu vocea 
unui capac de sicriu plumbuit care se trântește. 

SĂ MOR DACĂ NU. 


ADEMENIŢI DE WYERME 


Se numea Wyermenberg(5! și se ridica la aproape un kilometru 
deasupra văii înverzite; era un munte uriaș, cenușiu și cu susul în jos. 

La bază abia dacă avea câțiva metri de jur împrejur. Apoi se ridica 
printre nori, curbat elegant în afară ca o trompetă, până când se 
termina brusc, cu un platou neted, mare de vreo cincisprezece 
hectare. Sus crescuse o mică pădure, iar verdeaţa se revărsa peste buza 
prăpastiei. Erau și clădiri. Un râuleţ se prăbușea într-o cascadă, atât de 
spulberată de vânt că ajungea jos sub forma unei burniţe. 

La câţiva metri sub platou se aflau și câteva peșteri. Păreau săpate 
grosolan, dar oarecum uniform, astfel încât, în acea dimineaţă rece de 
toamnă, Wyermenberg se înălța deasupra norilor ca un coteț de 
porumbei meșterit de un uriaș. Sigur, asta ar fi însemnat ca porumbeii 
să aibă o deschidere a aripilor de vreo patruzeci de metri. 


— Ştiam eu, zise Vânturache. Ne aflăm într-un câmp magic de 
mare forţă. 

Doiflori și Hrun priviră în jur, în mica peșteră unde făcuseră 
popasul de prânz. Apoi se uitară unul la altul. 

Caii pășteau liniștiți iarba grasă de lângă pârâu. Fluturi galbeni 
jucau printre tufe. Mirosea a lămâiță și se auzea zumzet de albine. 
Porcii sălbatici din frigare sfârâiau ușor. 

Hrun ridică din umeri și reîncepu să-și ungă bicepșii cu ulei. Erau 
strălucitori. 

— Mie mi se pare în regulă, zise el. 

— Încearcă să dai cu banul, sugeră Vânturache. 

— Ce? 

— Hai, dă cu banul. 

— Bine, zise Hrun, dacă-ţi face plăcere. Scoase din buzunar un 
pumn de mărunțiș luat cu japca de prin zece tărâmuri diferite. Selectă 
cu grijă un iot de plumb, în valoare de un sfert de zhlot, și îl puse în 
echilibru pe degetul lui stacojiu. 

— Alege tu, zise. Cap sau... inspecta el moneda cu atenţie... un soi 
de pește cu picioare? 

— Aleg după ce o arunci. Hrun rânji și făcu vânt monedei, care se 
ridică, învârtindu-se. 

— Muche, spuse Vânturache, fără să se uite la ea. 


Magia nu moare niciodată. Poate eventual să se atenueze. 

Nicăieri pe întinderea albastră a Discului nu se vedea acest lucru 
mai clar ca pe fostele câmpuri de bătaie din Războaiele Magilor, care 
avuseseră loc imediat după Creaţie. În acele vremuri, magia în stare 
pură era la îndemână, iar Primii Oameni o folosiseră cu succes în 
bătălia lor împotriva Zeilor. 

Originile exacte ale Războaielor Magilor s-au pierdut în negura 
Timpului, dar filozofii Discului au ajuns la concluzia că, la scurt timp 
după ce au fost creaţi, Primii Oameni și-au ieșit, pe bună dreptate, din 
fire. Bătăliile care au urmat au fost măreţe, cu multe efecte 
pirotehnice - soarele s-a rotit pe cer, mările au dat în clocot, furtuni 
nemaivăzute au devastat pământul, în hainele oamenilor au apărut în 
mod misterios porumbei albi și însăși stabilitatea Discului (purtat în 
spinare, cum era, pe spatele a patru elefanți încărcaţi pe o ţestoasă) s- 
a aflat în pericol. Toate astea au dus la o reacție fermă din partea Celor 
Bătrâni, în fața cărora chiar și Zeii dau socoteală. Zeii au fost 
surghiuniți în locuri mai înalte, oamenii au fost re-creaţi, de data 
acesta mult mai mici, iar o mare parte din magia brută prezentă în 
pământ a fost eliminată. 

Problema locurilor care fuseseră direct lovite de vrăji în timpul 
războaielor nu s-a rezolvat însă. Magia s-a stins încet, de-a lungul 
multor milenii, dar a eliberat, pe măsură ce se descompunea, miriade 
de particule sub-astrale, care au distorsionat puternic realitatea din 
jur... 


Vânturache, Doiflori și Hrun se holbară la monedă. 

— Muche! zise Hrun. Păi tu ești vrăjitor. Ce-i cu asta? 

— Eu nu fac... genul ăsta de vrăji. 

— Vrei să zici că nu poți? 

Vânturache preferă să treacă mai departe, pentru că era adevărat. 

— Mai încearcă o dată, îl îndemnă el. 

Hrun mai scoase un pumn de monede. Primele două și a patra 
aterizară în mod obișnuit. A treia căzu pe muche și rămase așa. A 
cincea se prefăcu într-o mică omidă galbenă și se depărta târâș. A 
șasea ajunse în vârful traiectoriei și dispăru cu un „clinc!” sonor. După 
o clipă se auzi un mic tunet. 

— Hei, ăla era de argint! exclamă Hrun ridicându-se în picioare și 
uitându-se după banul pierdut. Adu-l înapoi! 

— Nu știu unde-a dispărut, spuse Vânturache exasperat. Probabil 
accelerează în continuare. Oricum, cele pe care le-am încercat azi 


dimineață n-au mai căzut. 

Hrun scruta în continuare văzduhul. 

— Ce? făcu Doiflori. 

Vânturache oftă. Se temuse de așa ceva. 

— Am pătruns într-o zonă cu un indice crescut de magie, zise. Nu 
mă întrebaţi cum. Probabil că de-aici a fost generat un câmp magic 
puternic, care dacă n-ar fi fost nu s-ar fi povestit, iar noi simțim 
efectele secundare. 

— Exact, comentă un tufiș care tocmai trecea pe-acolo. 

Hrun întoarse capul după el. 

— Vrei să spui că ăsta e un loc dintr-alea? întrebă. S-o ștergem de- 
aici. 

— De-acord, spuse Vânturache. Dacă ne întoarcem pe propriile 
noastre urme, avem șanse să reușim. O să ne oprim la fiecare 
kilometru, să mai aruncăm câte o monedă. 

Vrăjitorul se ridică grăbit și începu să-și îndese lucrurile în sacii de 
la oblânc. 

— Ce-i? zise Doiflori. Vânturache se opri. 

— Uite ce, îl repezi el, lasă tocmeala. Să mergem. 

— Dar totul pare-n regulă, zise Doiflori. Cam pustiu, atâta tot... 

— Da, spuse Vânturache, ciudat, nu-i așa? Haide odată! 

Deasupra lor se auzi un zgomot ca plesnetul unei bucăţi de piele 
pe o piatră udă. Ceva sticlos și nedefinit trecu peste capul lui 
Vânturache, stârnind un nor de scântei din vatra improvizată, iar 
porcul se smulse din frigare și zbură spre cer. 

Devie de la traiectorie ca să evite un pâlc de copaci, se îndreptă la 
loc și dispăru în direcția Miezului, lăsând în urmă o dâră de stropi de 
grăsime fierbinte. 


— Acum ce fac? se interesă bătrânul. 

Tânăra se uită în oglinda fermecată. 

— Se îndreaptă către Margine, cu mare viteză, raportă ea. Apropo, 
lada aia cu picioare e în continuare cu ei. 

Bătrânul chicoti, un sunet tulburător în liniștea criptei prăfoase și 
întunecate. 

— Lemn de păr înţelept, spuse el. Remarcabil. Da, cred că trebuie 
să punem mâna pe el. Ai grijă de asta, draga mea, eventual înainte să 
scape de sub puterea ta. 

— Taci din gură sau... 

— ... sau ce, Liessa? replică bătrânul (în lumina insuficientă, felul 


în care zăcea tolănit în jilțul de piatră părea oarecum bizar). M-ai 
omorât deja o dată, ai uitat? 

Femeia pufni și se ridică, dându-și părul pe spate cu o mișcare 
disprețuitoare. Era roșu, cu ape aurii. În picioare, Liessa Wyiermaior 
oferea o priveliște minunată. Era și aproape goală, cu excepția unor 
bucățele mici de zale din cele mai ușoare și a cizmelor de călărie 
croite din piele de dragon cu irizaţii. Într-una din cizme avea înfiptă o 
cravașa, deosebită prin faptul că era lungă cât o suliță și că la vârf avea 
ţepi ascuţiţi de otel. 

— Puterea mea va fi prea de ajuns, răspunse ea rece. Silueta 
nelămurită a bărbatului păru să dea din cap sau cel puţin să tremure. 

— Îmi tot spui asta, zise el. 

Liessa pufni din nou și ieși din sală. 

Tatăl ei nu se deranjă să se uite după ea. Pe de-o parte, pentru că, 
fiind mort de trei luni, ochii lui nu erau, desigur, în cea mai bună 
stare. Pe de alta, pentru că un vrăjitor, chiar și mort, odată ce-a ajuns 
la gradul al cincisprezecelea, are de mult nervii optici adaptaţi la 
dimensiunile și nivelurile de dincolo de realitatea imediată, astfel 
încât aceștia nu prea mai dau rezultate în observarea detaliilor 
triviale. (Când era viu, multora li se părea că ochii lui au opt fațete și o 
privire de insectă.) În plus, pentru că acum era suspendat undeva 
între lumea vie și întunecata lume a umbrelor Morţii, avea ocazia să 
observe însăși Cauzalitatea. De aceea, dincolo de speranța că 
nenorocita de fiică-sa va reuși s-o mierlească de data aceasta, nu avea 
motive să investească puterile sale considerabile pentru a afla mai 
mult despre cei trei călători care galopau disperaţi ca să scape de pe 
tărâmul său. 


Câteva sute de metri mai departe, Liessa, aflată într-o dispoziție 
ciudată, cobora treptele tocite care duceau spre interiorul gol al 
muntelui Wyermenberg, urmată de șase Călăreți. Oare asta să fie 
șansa așteptată? Poate asta era cheia pentru înlăturarea obstacolului, 
cheia tronului din Wyermenberg. Ei i se cuvenea de drept; dar tradiţia 
cerea ca în Wyermenberg să guverneze un bărbat. Asta o enerva pe 
Liessa, și când era furioasă Puterea sporea, iar dragonii se făceau mai 
mari și mai urâţi. 

Lucrurile ar fi stat altfel dacă ar fi avut un bărbat. De preferat unul 
mare și puternic, dar cu creierul mic. Cineva care să facă ce i se 
spunea. Cel mai masiv dintre cei trei călători care fugeau acum din 
Ţara Dragonilor ar fi fost bun. lar dacă s-ar fi dovedit că nu e bun, 


dragonii erau oricum veșnic flămânzi și aveau nevoie de mese 
regulate. lar ea ar fi avut grijă să fie răi și urâţi. Mai răi și mai urâţi ca 
de obicei, oricum. 

Scările treceau pe sub o arcadă de piatră și se sfârșeau pe o 
platformă îngustă, lângă acoperișul sub care se adăposteau wyermii. 

Razele soarelui pătrundeau prin nenumăratele intrări scobite în 
zid și se încrucișau în praful încăperii ca niște baghete de chihlimbar 
în care se fosilizaseră milioane de insecte aurii. Dedesubt nu se vedea 
decât o ceață. Deasupra... 

Belciugele erau atât de aproape de capul Liessei încât le-ar fi putut 
atinge cu mâna. Se întindeau, cu miile, pe hectarele răsturnate ale 
acoperișului. Zeci de zidari munciseră zeci de ani ca să bată piroane 
pentru toate acele belciuge, înaintând deasupra hăului, atârnaţi de 
produsul muncii lor. Dar acele inele nu erau nimic față de cele optzeci 
și opt de belciuge mari înfipte aproape de vârful cupolei. Alte 
cincizeci, de aceleași dimensiuni, se pierduseră demult, când echipe 
de sclavi asudaţi (și existaseră sclavi din belșug în acele prime zile ale 
Puterii) încercaseră să le ridice spre acoperiș, iar ele se prăbușiseră în 
adâncuri, trăgându-i după ele și pe nefericiţii lucrători. 

Optzeci și opt fuseseră însă instalate, uriașe ca niște curcubee, 
ruginite ca sângele. lar de ele... 


Dragonii simt prezența Liessei. Aerul e pus în mișcare de optzeci și 
opt de perechi de aripi care se desfac precum un puzzle complicat. 
Capete masive cu ochi verzi, în mii de fațete, se îndreaptă către ea. 

Monștrii sunt încă ușor transparenți. În timp ce bărbații din jurul ei 
își iau cizmele cu cârlige din rastel, Liessa se concentrează asupra 
vizualizării complete; deasupra ei, în aerul stătut, dragonii prind 
contururi clare și barele de lumină solară se reflectă în solzii arămii. 
Capul îi pulsează, dar Puterea a fost eliberată, așa că acum, cu puțin 
efort, își permite să se gândească și la alte lucruri. 

Acum își încheie și ea cizmele și se răsucește grațios într-o parte 
pentru a le prinde cârligele, cu un mic zgomot metalic, de belciugele din 
tavan. 

Doar că acum tavanul a devenit podea. Lumea s-a schimbat. Ea stă 
pe marginea unui lighean sau crater adânc, acoperit de inele, pe care 
călăreții tocmai îl străbat, legănându-se ca niște penduluri. În centrul 
ligheanului îi așteaptă animalele lor uriașe. Undeva, deasupra, departe, 
se văd pietrele cu care e pavată grota, decolorate de balega de dragon 
căzută de-a lungul secolelor. 


Cu mișcări alunecoase devenite a doua ei natură, Liessa se 
îndreaptă spre dragonul ei, Laolith, care-și întoarce spre ea faţa 
cabalină. Are fălcile murdare de grăsime de porc. „A fost foarte gustos”, 
spune el în mintea ei. 

— N-am stabilit că nu mai sunt permise zboruri fără însoțitor? îl 
repede ea. 

„Mi-era foame, Liessa” 

— Stăpânește-ți foamea. Curând veţi primi cai. „Harnașamentul ne 
intră în măsele. Războinici nu sunt? Ne plac războinicii". 

Liessa se lasă în jos pe scară și aterizează cu genunchii în jurul 
gâtului moale al lui Laolith. 

— Războinicul e al meu. Dar mai sunt vreo doi pe care-i puteți 
mânca. Unul pare să fie un fel de vrăjitor, adaugă ea drept încurajare. 

„Parcă n-ai ști cum e cu vrăjitorii ăștia. După jumătate de oră ți se 
face din nou foame”, bombăne dragonul. 

Aripile i se desfac și cade în gol. 


— Ne ajung din urmă, ţipă Vânturache. Se lăsă și mai jos pe coama 
calului, gemând. Doiflori încerca să ţină pasul, dar se tot întorcea ca 
să vadă monștrii zburători. 

— Tu nu înţelegi! urlă turistul acoperind zgomotul asurzitor al 
aripilor. Toată viața mi-am dorit să văd dragoni! 

— Pe dinăuntru? strigă Vânturache. Taci și dă-i bice! Și dădu 
pinteni calului, uitându-se fix la pădurea din față de parcă încerca s-o 
aducă mai aproape doar cu puterea voinţei. Sub copaci vor fi la 
adăpost. Acolo dragonii nu pot să zboare... 

Auzi bătaia aripilor și umbre mari îl învăluiră. Instinctiv, se făcu 
mic în șa, apoi simți cum ceva ascuţit îi brăzdează umerii, 
provocându-i o durere ca un fier înroșit. În spatele lui auzi urletul lui 
Hrun, dar era mai curând un strigăt de furie decât unul de durere. 
Barbarul călărea sub burta calului, cu sabia neagră Kring în mână. O 
agită sălbatic când unul din dragoni porni din nou într-un atac în 
picaj. 

— Nici o afurisită de șopârlă nu-mi face mie una ca asta! mugi el. 

Vânturache se aplecă și smulse dârlogii din mâinile lui Doiflori. 

— Hai odată, șuieră el. 

— Dar dragonii... spuse Doiflori, în transă. 

— Să-i ia naiba de... începu Vânturache, dar înțepeni. Un alt 
dragon se desprinsese din norul de puncte din văzduh și cobora spre 
ei. Vânturache dădu drumul armăsarului lui Doiflori, înjură amarnic 


și se îndreptă, singur, spre copaci. Nu se uită înapoi când în spatele 
său auzi zgomote puternice, iar când o umbră ajunse deasupra lui, 
scânci și încercă să se ascundă în coama calului. 

Apoi, în loc de durerea ascuţită, sfâșietoare, pe care se aștepta să o 
simtă în spate, primi o serie de lovituri zdravene în față atunci când 
calul său înspăimântat intră la adăpostul pădurii. Vrăjitorul încercă să 
rămână în șa, dar o altă creangă joasă, mai zdravănă decât cele 
dinainte, îl dărâmă la pământ. Ultimul lucru pe care-l auzi înainte de- 
a fi orbit de girofarul albastru al leșinului fu un țipăt de reptilă 
frustrată și zgomot de aripi biciuind crengile. 


Când se trezi, un dragon se uita fix la el. Sau, în fine, cam în 
direcția lui. Vânturache gemu și încercă să-și sape cu omoplaţii o 
ascunzătoare în mușchiul de pe jos, dar un junghi crunt îl opri. 

Cu mintea încețoșată de frică și durere, se uită din nou la dragon. 

Creatura atârna de creanga unui stejar uscat, la vreo sută de metri 
depărtare. Își ţinea aripile de bronz auriu strâns lipite de corp, dar 
capul de cal se răsucea încoace și încolo la capătul unui gât extrem de 
flexibil. Părea să scaneze întreaga pădure. 

Părea, de asemenea, că ar fi semitransparent. Deși soarele se 
reflecta în solzi, Vânturache putea distinge limpede conturul crengilor 
din spatele lui. 

Pe una din ele stătea un bărbat, un pitic pe lângă enorma reptilă. 
Era gol, cu excepția cizmelor de călărie, a unui petic minuscul de piele 
peste vintre și a unui coif înalt. Legăna alene o sabie scurtă și se uita 
peste vârfurile copacilor cu aerul unuia silit să îndeplinească o sarcină 
plicticoasă și lipsită de glorie. 

O gânganie începu să-și croiască drum în sus pe piciorul lui 
Vânturache. 

Vrăjitorul se întrebă cât rău îi poate face un dragon semisolid. 
Oare s-ar mulțumi să-l semiomoare? Decise să nu afle pe pielea lui. 

Împingându-se din călcâie, vârfurile degetelor și omoplaţi, se târî 
până într-un loc unde frunzișul masca stejarul și pe cei doi ocupanți 
ai săi. Apoi se ridică anevoie în picioare și se tupilă în spatele 
copacilor. 

Nu avea nicio destinaţie în gând, nici provizii și nici cal. Dar atâta 
timp cât mai avea picioare, putea să fugă. Ferigile și mărăcinii îl 
răneau, dar nici nu simţea. 

Când distanţa dintre el și dragon fu de vreo doi kilometri, se 
prăbuși lângă un copac, care prinse să-i vorbească. 


— Psst, spuse acesta. 

Îngrozit de ce-ar fi putut să vadă, Vânturache lăsă privirea să-i 
urce în sus pe trunchi. Încercă să se oprească asupra porțiunilor 
inofensive de scoarță sau frunză, dar curiozitatea îl mână să caute mai 
departe. În sfârșit, dădu peste o spadă neagră, înfiptă chiar în ramura 
de deasupra capului său. 

— Nu sta acolo ca o momâie, șopti sabia (cu o voce care suna ca 
un deget frecat de gura unui pahar gol). Scoate-mă. 

— Ce? făcu Vânturache, gâfâind din greu. 

— Scoate-mă, repetă Kring. Dacă nu, o să petrec următorul milion 
de ani în vreun filon de cărbune. Nu ţi-am povestit niciodată cum am 
fost aruncată într-un lac di... 

— Ce s-a întâmplat cu ceilalți? întrerupse Vânturache, în 
continuare strâns înlănţuit de copac. 

— A, i-au prins dragonii. Şi pe cai. Și pe Lada aia sau ce-o fi. Și pe 
mine, doar că Hrun m-a scăpat. Ce noroc pe tine. 

— Păi... începu Vânturache. Kring îl ignoră. 

— Bănuiesc că te grăbești să-i salvezi, adăugă sabia. 

— Păi... 

— Așa că, dacă mă scoţi de aici, putem porni. Vânturache se uită 
chiorâș la sabie. O încercare de a-i salva pe ceilalți fusese până acum 
atât de departe de gândurile sale încât - dacă unele speculaţii despre 
natura și forma multiplexităţii pluridimensionale a universului sunt 
corecte - fusese de fapt chiar alături; o sabie magică era însă un lucru 
preţios... 

Şi era mult de mers până acasă, unde-o mai fi fost și aia... 

Se caţără pe trunchi și apoi înainta de-a lungul ramurii. Kring era 
înfiptă zdravăn în lemn. Apucă de mâner și trase până când văzu 
steluțe jucându-i în fața ochilor. 

— Mai încearcă o dată, spuse sabia încurajator. Vânturache gemu 
și scrâșni din dinți. 

— Putea fi și mai rău. Dacă în loc de creangă era o nicovală? 

— Deeaaahhh! mugi vrăjitorul, începând să se teamă serios de o 
hernie. 

— Am avut o existentă multidimensională, zise sabia. 

— Hmm? 

— Am avut multe nume, știi? 

— Uimitor, spuse Vânturache. Se lăsă pe spate, iar lama alunecă, 
liberă. Părea neașteptat de ușoară. 

Revenit cu picioarele pe pământ, încercă să-i dea lui Kring vestea: 


— Ştii, nu cred că o încercare de salvare e o idee prea bună, spuse. 
Mai bine ne-am îndrepta spre un oraș. Să aducem ajutoare. 

— Dragonii au luat-o spre Miez, zise Kring. Dar eu sugerez să 
începem cu cel care a rămas într-un copac, puţin mai încolo. 

— Îmi pare rău, însă... 

— Doar n-o să-i lași în plata Domnului! 

Vânturache avu un aer surprins. 

— Nu? făcu el. 

— Nu. Ascultă, o să fiu sinceră. Am lucrat și cu alții mai de soi. 
Dar am de ales între tine și... ai stat vreodată un milion de ani într-un 
strat carbonifer? 

— Bine, dar eu... 

— Așa că dacă nu încetezi cu tocmeala, îți tai capul. Vânturache 
văzu cum propriul lui braţ se repede și-i pune lama la un deget de 
beregată. Încercă să le comande degetelor să dea drumul sabiei. Nu-l 
ascultară. 

— Nu știu cum să fiu erou! ţipă el. 

— Mă ofer să te învăţ. 


Psepha cel de Bronz scoase un mârâit profund din gâtlej. K!sdra, 
călărețul, se aplecă și privi atent dincolo de luminiș. 

— L-am văzut, spuse. Se lăsă cu îndemânare să alunece din 
creangă în creangă și ateriza ușor pe iarba zburlită, scoțând sabia. 

Se uită curios la bărbatul care se apropia și care nu părea deloc 
dispus să iasă de la adăpostul copacilor. Era înarmat, dar călărețul 
observă cu interes felul bizar în care își ducea sabia la o lungime de 
braț înaintea lui, de parcă i-ar fi fost rușine să fie văzut în prezenţa ei. 

K!sdra ridică arma și rânji larg în timp ce vrăjitorul se apropia 
târându-și picioarele. Apoi făcu un salt. 

Mai târziu nu-și aminti din acea luptă decât felul neobișnuit în 
care sabia vrăjitorului se curbase și i-o smulsese pe a sa din mână. Și 
alt amănunt - care, mărturisea el, a fost adevărata cauză a înfrângerii 
sale - era că vrăjitorul își acoperise ochii cu mâna liberă. 

K!sdra sări înapoi ca să evite o lovitură și căzu cât era de lung în 
iarbă. Cu un muget, Psepha își desfăcu aripile uriașe și se desprinse de 
copac. 

O secundă mai târziu, vrăjitorul era deasupra adversarului său, 
strigând: 

— Spune-i că, dacă mă pârlește, dau drumul sabiei! Pe cuvânt! Îi 
dau drumul! Hai, spune-i! Vârful spadei negre era lângă beregata lui 


K!sdra. Mai ciudat era că vrăjitorul se lupta cu ea din răsputeri, în 
timp ce arma părea să fredoneze ceva în surdină. 

— Psepha! strigă K!sdra. 

Dragonul scoase un răget sfidător, dar se opri din picajul care i-ar 
fi smuls lui Vânturache capul de pe umeri și se întoarse greoi spre 
copac. 

— Vorbește! urlă Vânturache. K!sdra privi de-a lungul tăișului. 

— Ce-ai dori să spun? întrebă el. 

— Ce? 

— Am zis ce ai dori să spun. 

— Unde sunt prietenii mei? Adică Barbarul și omuleţul celălalt. 

— Presupun că au fost duși înapoi la Wyermenberg. 

Vânturache se împotrivi disperat impulsului sabiei, încercând să 
ignore îndemnurile sângeroase pe care aceasta le mormăia în barbă. 

— Ce e un Wyermenberg? întrebă el. 

— Wyermenbergul. E unul singur. Casa Dragonilor. 

— Şi presupun că tu așteptai să mă duci și pe mine acolo, nu? 

K!sdra scoase un țipăt involuntar când sabia îi extrase un bob de 
sânge de lângă mărul lui Adam. 

— Nu vreţi să afle lumea că ţineţi dragoni acolo, nu? se răsti 
Vânturache. 

Călărețul de dragoni se pierdu într-atâta încât încuviință din cap și 
fu la câţiva milimetri de a-și tăia singur beregata. 

Vânturache privi disperat în jur și își dădu seama că trebuie să 
ducă treaba până la capăt. 

— Bine, zise el fără prea multă convingere. Atunci ai face bine să 
mă duci la acest Wyermenberg al tău, da? 

— Trebuia să te duc mort, mormăi K!sdra mohorât. Vânturache se 
uită în jos la el și rânji. Era un rânjet lent, larg, maniacal și total lipsit 
de umor, genul de rictus acompaniat în general de diverse păsări 
acvatice care intră și ies prin el, adunând cu ciocul rămășițe din 
dantură. 

— O să te mulțumești cu mine viu, spuse. Dacă e să fie cineva 
mort, adu-ţi aminte cine ţine sabia în mână. 

— Dacă mă omori, nimic n-o să-l mai poată opri pe Psepha să te 
ucidă, strigă călăreţul. 

— Atunci o să tai câte o bucăţică, spuse vrăjitorul concesiv. 
Încercă din nou efectul rânjetului. 

— Bine, bine, spuse K!sdra posomorât. Crezi că n-am și eu 
imaginaţie? 


Se strecură de sub tăișul lamei și îi făcu semn dragonului, care 
veni din nou în zbor către ei. Vânturache înghiţi în sec. 

— Vrei să zici că trebuie să ne urcăm pe chestia asta? întrebă. 

K!sdra se uită la el dispreţuitor, cu tot vârful lui Kring care-i stătea 
proptit în ceafă. 

— Cum altfel ar putea cineva să ajungă la Wyermenberg? 

— Nu știu. Cum altfel? 

— Altfel nu se poate. În zbor sau deloc. Vânturache mai aruncă o 
privire la dragonul din fața lui. Prin el se vedea clar iarba strivită de 
gheare, dar când atinse ușurel unul dintre solzi, care arăta ca o sclipire 
incertă, simți ceva solid. Dragonii ar trebui fie să existe ca lumea, fie 
să nu mai existe deloc, fu de părere Vânturache. Un dragon pe 
jumătate existent era mai rău decât oricare din cele două variante. 

— N-am știut că dragonii sunt transparenţi, spuse el. K!sdra ridică 
din umeri. 

— Nu? 

Se aruncă pe dragon fără grație, pentru că de centură îi atârna 
Vânturache. Odată instalaţi incomod la bord, vrăjitorul se apucă 
strâns de tot de o bucată de harnașament și îl împunse ușor pe K!sdra 
cu sabia. 

— Ai mai zburat vreodată? întrebă călărețul fără să se întoarcă. 

— Nu propriu-zis, nu. 

— Nu vrei ceva de supt? 

Vânturache se uită prostit la ceafa omului, apoi își cobori privirea 
la săculețul cu dulciuri roșii şi galbene care îi era oferit. 

— E necesar? întrebă. 

— E tradițional, răspunse K!sdra. Servește. Dragonul se ridică, 
hurducăi greoi pe tăpșanul cu iarbă și se înălță în aer. 

Vânturache avea uneori coșmaruri în care se bălăbănea undeva 
într-un loc intangibil, incredibil de înalt, și zărea cum dispare sub el 
un peisaj albăstrit de depărtare, punctat de nori albi (de obicei aici se 
trezea scăldat în sudoare până la glezne; ar fi fost și mai îngrijorat 
dacă ar fi știut că visul nu era doar un vertij obișnuit, generat de 
înălțimile de pe Disc, cum credea el, ci o amintire despre un 
eveniment din viitorul său, unul atât de cumplit încât generase unde 
de spaimă pe tot parcursul vieţii sale). 

Ce i se întâmpla acum nu era acel eveniment, ci doar un mic 
antrenament. 

Psepha se agăța cu ghearele de văzduh, în salturi care-i zgâlțâiau 
vertebrele. La ultimul salt, aripile i se desfăcură cu zgomot și se 


întinseră cu o bufnitură care zgudui copacii din jur. 

Apoi pământul dispăru într-o serie de mici smucituri. 

Psepha se ridică deodată plin de graţie, cu lumina amurgului 
răsfrângându-i-se în aripile ce păreau o peliculă aurie. Vânturache 
făcu greșeala să se uite sub el și se trezi că vede drept prin dragon 
pădurea de jos. De foarte jos. Stomacul i se strânse. 

Nu era bine nici când închidea ochii, pentru că atunci dădea frâu 
liber imaginaţiei. Ajunse la o formulă de compromis, ținându-și ochii 
aţintiți undeva în zare, unde pădurea și câmpul care defilau prin față 
puteau fi privite cu indiferență. 

Vântul îl scutura puternic. K!sdra se răsuci și îi ţipă în ureche. 

— lată Wyermenbergul! 

Vânturache întoarse capul încet, având grijă ca vârful lui Kring să 
rămână ușor apăsat pe spatele dragonului. Printre lacrimi, văzu cum 
muntele răsturnat improbabil se ridica din valea împădurită, ca o 
trompetă dintr-o baie de mușchi. Chiar și de la distanța aceea se 
distingea o ușoară lucire octarină în aer, care indica o aură stabilă de 
magie de - i se tăie răsuflarea - câțiva miliPrimi? Cel puţin! 

— O, nu! zise el. 

Chiar și o privire în jos era mai ușor de suportat decât asta. Își feri 
ochii și observă că nu se mai vedea pământul prin dragon. Pe măsură 
ce se apropiau, în cercuri largi, de Wyermenberg, fiara căpăta un 
aspect mai solid, ca și cum trupul i s-ar fi umplut de o densă ceață 
aurie. Când Wyermenberg fu chiar în fața lor, balansându-se 
periculos, dragonul deveni la fel de real ca o stâncă. 

Lui Vânturache i se păru că vede cum prin aer ceva iese din munte 
și atinge reptila. Avu senzaţia stranie că dragonul devine astfel mai 
real. 

În față, muntele Wyermenberg se transformase dintr-o jucărie 
îndepărtată într-un masiv de mai multe miliarde de tone de stâncă 
înfipt între cer și pământ. Pe el se vedeau câmpuri, păduri și un lac. 
Din lac ieșea un râu care se revărsa peste margine... 

Făcu greșeala să urmărească apa spumegătoare cu privirile și în 
ultimul moment se trase înapoi. 

Platoul evazat al muntelui răsturnat se îndrepta către ei. Dragonul 
nici măcar nu încetini. 

Când muntele se năpusti asupra lor asemeni celui mai mare plici 
de muște din lume, Vânturache văzu gura unei peșteri. Psepha plană 
spre ea, cu mușchii umerilor zvâcnind. 

Vrăjitorul dădu un țipăt când întunericul se răspândi brusc, 


înghițindu-l. Stânci ca niște pete tulburi din cauza vitezei trecură pe 
lângă ei, apoi dragonul ieși din nou în aer liber. 

De fapt era interiorul unei peșteri, dar una mai mare decât are 
dreptul să fie o peșteră. Dragonul care aluneca prin imensa pustietate 
părea o biată muscă într-o sală de bal. 

Și alți dragoni - aurii, argintii, negri, albi - fâlfâiau prin aerul 
brăzdat de raze, văzându-si de treburi, sau ședeau cocoțaţi pe vârfuri 
de stâncă. Sus, pe acoperișul boltit al cavernei, alte zeci de dragoni 
spânzurau de niște inele colosale, cu aripile înfășurate în jurul 
trupurilor ca niște lilieci. Printre ei erau și oameni. Vânturache înghiți 
în sec când îi văzu, pentru că umblau pe suprafața uriașă a cupolei ca 
muștele pe tavan. 

Apoi observă miile de inele mai mici care împânzeau tavanul. Mai 
mulți bărbaţi cu capul în jos urmăreau cu interes zborul lui Psepha. 
Vânturache înghiţi din nou în gol. Pentru nimic în lume nu își dădea 
seama ce ar trebui să facă. 

— Ei, zise el în șoaptă, ai vreo sugestie? 

— Evident, să ataci, răspunse Kring disprețuitoare. 

— De ce oare nu m-am gândit și singur? Bombăni Vânturache. 
Poate pentru că sunt cu toţii înarmați cu arbalete? 

— Eşti un amărât. 

— Amărât? Asta pentru că o să mă bată măr? 

— Eşti cel mai rău dușman al tău, Vânturache, comentă sabia. 

Vânturache se uită la mutrele care rânjeau. 

— Pui pariu? întrebă el mohorât. 

Înainte ca Kring să-i mai poată replica, Psepha se dădu puțin 
înapoi și ateriza pe unul din inelele cele mari, care se bălăngăni 
periculos. 

— Dorești să mori acum sau mai întâi să te predai? întrebă K!sdra 
cu calm. 

Bărbaţii se apropiau din toate direcţiile, înaintând legănat pe 
măsură ce cizmele lor cu cârlige se agățau de inelele din tavan. Alte 
cizme stăteau orânduite pe un raft, care atârna pe o platformă 
construită lângă inelele dragonilor. Înainte ca Vânturache să-l poată 
opri, călărețul sări de lângă el și ateriza pe platformă, unde se opri ca 
să se amuze de postura jenată a vrăjitorului. 

Un sunet slab, dar foarte expresiv, sugeră că mai multe arbalete 
fuseseră armate. Vânturache se uită la chipurile impasibile, întoarse 
cu susul în jos. Gustul vestimentar al călăreţilor de dragoni nu trecea 
dincolo de un harnașament de piele bătut în bronz. Cuţitele și tecile 


de sabie erau purtate invers. Cei care nu purtau coifuri își lăsau părul 
liber, pe care curentul îl unduia ca pe niște alge de mare. Printre 
călăreți erau și câteva femei. Poziţia răsturnată opera schimbări 
ciudate în anatomia lor. Vânturache se uită la ele cu gura căscată. 

— Predă-te, spuse din nou K!sdra. 

Vânturache deschise gura ca să se execute. Kring murmură un 
avertisment și valuri de durere cruntă îi străpunseră brațul. 

— Niciodată, chițăi el. Durerea încetă. 

— Sigur că nu se predă! exclamă o voce sonoră din spatele său. 
Doar e un erou, nu-i așa? 

Vânturache se răsuci și dădu cu ochii de două nări păroase. 
Aparţineau unui tânăr bine clădit, care atârna nonșalant de tavan. 

— Cum te numești, eroule? întrebă el. Ca să știm cine ai fost. 

Din nou dureri în braţ. 

— Su-sunt Vânturache din Ankh, reuși acesta să îngaime. 

— lar eu sunt Lio!rt Lord al Dragonilor, spuse bărbatul atârnat, 
pronunţând cuvântul cu un soi de clic dur în fundul gâtlejului, pe care 
Vânturache îl interpretă ca pe un soi de semn universal de punctuație. 
Ai venit să mă provoci la luptă pe viaţă și pe moarte. 

— Păi de fapt nu... 

— Greșești. K!sdra, dă-i eroului nostru o pereche de cizme cu 
cârlige. Sunt sigur că abia așteaptă să începem. 

— Stai, ascultă, am venit după prietenii mei. Sunt sigur că nu e 
nicio... Începu Vânturache, în timp ce călăreţul îl conduse cu o mână 
fermă spre platformă, îl împinse într-un scaun și se apucă să-i tragă 
cizmele în picioare. 

— Grăbește-te, K!sdra. Nu trebuie să-l reținem pe prietenul nostru 
de la întâlnirea cu destinul, spuse Lio!rt. 

— Ascultă, presupun că prietenii mei o duc destul de bine aici, așa 
că, dacă aţi putea să mă lăsați undeva jos... 

— O să-ți vezi prietenii foarte curând, spuse Lordul Dragonilor 
amuzat. Vreau să zic, dacă ești un tip religios. Cei care intră în 
Wyermenberg nu mai pleacă niciodată. Decât metaforic vorbind, 
desigur. Arată-i cum să ajungă la inele, K!sdra. 

— Uite în ce m-ai băgat! șuieră Vânturache. 

Kring vibra în pumnul lui. 

— Nu uita că sunt o sabie magică, murmură ea. 

— Cum aș putea să uit? 

— Urcă-te pe scară și apucă-te de un inel, apoi ridică picioarele 
până când cârligele fac priză. 


ÎI ajută pe vrăjitorul recalcitrant să se atârne cu capul în jos, cu 
roba îndesată în pantaloni și Kring spânzurându-i de o mână. Priviţi 
din acest unghi, călăreţii de dragoni arătau mai rezonabil, dar 
dragonii, agățați de inele, dominau scena ca niște garguie imense. 
Ochii lor licăreau plini de interes. 

— Atenţiune, vă rog! spuse Lio!rt. Un călăreț îi înmâna o formă 
prelungă, ascunsă în mătase roșie. Vom lupta până la moarte, spuse. A 
ta. 

— Şi dacă ies eu învingător, sunt liber? zise Vânturache fără prea 
multă convingere. 

Lio!rt făcu semn cu capul spre adunarea de călăreţi. 

— Nu fi naiv, spuse. Vânturache trase adânc aer în piept. 

— Trebuie să te anunț, rosti el, cu o voce care abia dacă tremura 
un pic, că aceasta este o spadă magică. 

Lioirt lăsă fâșia de mătase roșie să cadă în hăul negru, dând la 
iveală o lamă neagră ca tăciunele. Scrieri runice străluceau pe 
suprafața ei. 

— Ce coincidenţă, spuse el atacând. 

Vânturache înlemni de spaimă, dar braţul lui se răsuci odată cu 
Kring, care se năpusti înainte. Săbiile se încrucișară într-o explozie de 
lumină octarină. 

Lio!rt se răsuci spre spate, cu ochii îngustaţi. Kring fentă apărarea 
și, cu toate că sabia Lordului Dragonilor pară cea mai mare parte din 
forţa loviturii, stăpânul ei se alese cu o delicată linie roșie pe piept. 

Cu un muget, acesta se aruncă asupra vrăjitorului, cu cizmele 
zăngănind din inel în inel. Din nou săbiile se întâlniră într-o 
descărcare violentă de magie, dar în același timp Lio!rt îl izbi pe 
Vânturache în cap cu cealaltă mână, zăpăcindu-l atât de tare încât un 
picior i se desprinse de pe inel și rămase zbătându-se disperat în gol. 


Vânturache știa despre sine aproape cu certitudine că este cel mai 
prost vrăjitor de pe suprafața Discului, de vreme ce cunoștea un 
singur descântec; pentru că era totuși vrăjitor, legile inexorabile ale 
magiei făceau ca la decesul său Moartea să vină personal să îl ia (în loc 
să trimită pe unul din numeroșii săi servitori, cum făcea de obicei). 

Astfel încât, în timp ce Lio!rt își lua avânt, iar sabia lui pornea pe o 
lentă traiectorie curbă, timpul se lichefie. 

În ochii lui Vânturache, lumea se lumină deodată în octarin, care 
căpăta nuanţe violet acolo unde fotonii se loveau de nou-creata aură 
magică. În interiorul acesteia, Lordul Dragonilor apărea ca o statuie 


colorată spectral, iar sabia i se mișca cu încetinitorul. 

Lângă Lio!rt se afla o altă siluetă, vizibilă doar celor care pot 
pătrunde cu ochii în cele patru dimensiuni magice suplimentare. Era 
o siluetă înaltă, întunecată, subţire, care, pe un fundal de stele 
înghețate răsărit de nicăieri, mânuia cu ambele brațe o coasă 
proverbial de ascuţită... 

Vânturache se lăsă în jos. Lama șuieră rece în spaţiul de lângă 
capul lui și trecu prin acoperișul peșterii fără să se oprească. Moartea 
înjură zgomotos cu vocea sa ca de criptă. Scena dispăru. Ceea ce pe 
Disc trecea îndeobște drept realitate își reafirmă prezenţa printr-un 
zgomot subit. Lio!rt scoase o exclamaţie gâtuită văzând cu ce viteză se 
ferise Vânturache de lovitura fatală. Cu acea disperare caracteristică 
doar celor înspăimântați, vrăjitorul se descolăci ca un șarpe, străbătu 
dintr-un salt spaţiul care-i despărțea, apucă cu ambele mâini brațul 
înarmat al Lordului și smuci. 

În acel moment, unicul inel care-l mai susținea pe Vânturache, 
deja supraîncărcat, ieși din piatră cu un antipatic sunet metalic. 
Vrăjitorul căzu, se legănă brutal și sfârși atârnat de braţul Lordului, pe 
care-l apucă atât de sălbatic încât omul ţipă de durere. Dedesubt - 
moarte sigură, prin pulverizarea oaselor. 

Liol!rt se uită spre picioarele sale. Bucăţele de piatră sfărâmată 
cădeau din jurul piroanelor de care erau prinse inelele. 

— Dă-mi naibii drumul, strigă el. O să murim amândoi! 

Vânturache nu răspunse. Era ocupat să-și țină pumnii strânși și 
creierul liber de imaginea morţii sale în hăul de dedesubt. 

— Omorâţi-l! răcni Lio!rt. 

Cu coada ochiului, Vânturache zări mai multe arbalete aţintite 
spre el. Lio!rt alese chiar acel moment pentru a-l lovi cu mâna rămasă 
liberă și a înfige un șir de inele în degetele vrăjitorului. Acesta își dădu 
drumul. 


Doiflori se apucă de gratii și se ridică în picioare. 

— Vezi ceva? întrebă Hrun de undeva de la nivelul tălpilor. 

— Doar nori. 

Hrun îl coborî pe omuleț și se așeză pe marginea unuia din 
paturile de lemn care alcătuiau întregul mobilier al celulei. 

— Fir-ar să fie, zise el. 

— Nu dispera, spuse Doiflori. 

— Nu disper. 

— Cred că e doar o neînțelegere. Probabil o să ne elibereze în 


curând. Par niște oameni foarte civilizați. 

Hrun se holbă la el pe sub sprâncenele lui stufoase. Vru să spună 
ceva, apoi se răzgândi. Se mulțumi să ofteze. 

— Şi când ne întoarcem putem să povestim că am văzut dragoni, 
continuă Doiflori. Ce zici de asta, eh? 

— Dragonii nu există, spuse Hrun fără intonaţie. Codice din 
Himeria l-a ucis pe ultimul acum două sute de ani. Nu știu ce-am 
văzut noi, dar dragoni nu sunt. 

— Dar ne-au purtat în zbor! lar în sala aceea trebuie să fi fost cu 
sutele... 

— Probabil că era ceva magic, zise Hrun dispreţuitor. 

— Oricum, arătau a dragoni, spuse Doiflori cu un aer sfidător. 
Totdeauna mi-am dorit să văd dragoni, de când eram mic. Dragoni 
care brăzdează cerul, care scuipă flăcări... 

— De fapt, dragonii se târau în general prin mlaștini și tot ce 
scuipau era răsuflarea lor puturoasă, spuse Hrun întinzându-se pe pat. 
Nici măcar nu erau așa mari. Se îndeletniceau cu strânsul surcelelor. 

— Eu unul am auzit că strângeau comori, replică Doiflori. 

— Și surcele. Hei, adăugă Hrun, luminându-se deodată. Ai 
observat sălile prin care ne-au adus până aici? Tare frumoase, zic eu. 
Multe lucruri faine, plus că unele din tapiserii trebuie să coste o avere. 
Se scarpină în bărbie, cu zgomotul unui arici care își croiește drum 
prin mărăcini. 

— Şi ce-o să se întâmple acum? întrebă Doiflori. 

Hrun își răsuci un deget în ureche și îl inspecta cu un aer absent. 

— A, zise el. Presupun ca ușa se va trânti de perete dintr-o clipă 
într-alta și voi fi târât într-un soi de arenă, în vreun templu, unde o să 
mă lupt cu niscai păianjeni uriași, cu vreun sclav înalt de doi metri 
jumate din junglele Klatchiene, apoi o să salvez o prinţesă de pe altar 
și o să omor ceva gardieni sau cine știe ce, și fata o să-mi arate pasajul 
secret care duce afară, unde o să furăm doi cai și o să fugim cu 
comoara. Hrun își sprijini capul pe mâini și privi tavanul fluierând un 
cântec fără melodie. 

— Toate astea? se miră Doiflori. 

— De obicei, da. 

Doiflori se așeză pe priciul lui și încercă să gândească. Se dovedi 
un lucru dificil, pentru că prin mintea lui umblau numai dragoni. 

Dragonii! 

De la doi ani fusese fascinat de ilustrațiile din Cartea Octarină de 
Basme, reprezentând aceste fiare cumplite, își amintea dezamăgirea 


cruntă pe care o simţise când sora lui îi explicase că ele nu există cu 
adevărat. Dacă nu conţinea asemenea creaturi minunate, decisese el, 
lumea nu merita să fie numită lume. Și mai târziu, când fusese dat 
ucenic la Nouătrestii, Maestrul Contabil, care, cenușiu la minte cum 
era, reprezenta opusul total al dragonilor, timp pentru visare nu mai 
avusese. 

Dar cu dragonii ăștia chiar era ceva în neregulă. Prea erau mici și 
îngrijiţi față de cei din mintea lui. Dragonii trebuie să fie mari și verzi, 
și cu gheare, și exotici, și să scuipe foc - mari, verzi, cu gheare lungi și 
ascuţite... 

Cu coada ochiului surprinse o mișcare, undeva în cel mai 
îndepărtat colț al donjonului. Când întoarse capul, nu văzu nimic, 
deși i se păru că aude un zgomot abia perceptibil de gheară care 
zgâria piatra. 

— Hrun? rosti el. 

De pe celălalt pat se auzi un sforăit. Doiflori tropăi până la colț 
uitându-se grijuliu la pietre, în caz că ar fi ascuns vreo intrare secretă. 
În clipa aceea, ușa se trânti de perete. Vreo șase gardieni se buluciră 
prin ea, apoi se așezară în formaţie, lăsaţi pe un genunchi. Toate 
armele fură îndreptate spre Hrun. Când își aminti mai târziu acest 
detaliu, Doiflori se simţi ofensat. 

Hrun sforăia. 

În încăpere păși o femeie. Nu multe femei pot păși atât de 
convingător, dar ea reușea. Lui Doiflori îi aruncă o singură uitătură, de 
parcă ar fi fost o piesă de mobilier, apoi îl fulgeră cu privirea pe 
bărbatul de pe pat. 

Purta același tip de harnașament de piele pe care îl aveau și 
călăreții de dragoni, dar în cazul ei era mult mai sumar. Acest detaliu, 
precum și superba coamă roșcată, care-i ajungea până la talie, erau 
singurele concesii făcute acelui comportament care, până și pe Disc, 
trecea drept decență. Mai purta și o expresie foarte îngândurată pe 
chip. 

Hrun scoase un horcăit, se întoarse pe partea cealaltă și continuă 
să doarmă. 

Cu o mișcare atentă, de parcă ar fi mânuit un instrument de mare 
fineţe, femeia trase de la cingătoare un pumnal subţire și negru și lovi. 

Înainte ca tăișul să fi străbătut jumătate din traiectorie, mâna 
dreaptă a lui Hrun se ridică atât de repede încât păru că se mutase 
dintr-un loc într-altul fără să parcurgă spaţiul intermediar. Se strânse 
în jurul încheieturii femeii cu un zgomot surd. Cealaltă mână căuta 


febril o sabie care nu se afla acolo... 

Hrun se trezi. 

— Hmphhm? zise el uitându-se la femeie cu o încruntătură 
perplexă. Apoi îi zări pe arcași. 

— Dă-mi drumul, porunci femeia cu o voce calmă, scăzută și 
tăioasă ca diamantul. Hrun desfăcu încet strânsoarea. 

Ea se dădu înapoi, masându-și ușor încheietura și urmărindu-l pe 
Hrun cu privirea cam cum urmărește pisica o gaură de șoarece. 

— Așadar, rosti ea într-un târziu, ai trecut primul test. Cum te 
numești, barbarule? 

— Cui îi spui tu barbar? se răsti Hrun. 

— Asta vreau și eu să aflu. 

Hrun numără arcașii binișor și făcu un mic calcul. Umerii i se 
relaxară. 

— Eu sunt Hrun din Himeria. Tu? 

— Liessa, Doamnă a Dragonilor. 

— Tu ești stăpânul aici? 

— Asta rămâne de văzut. Arăţi a mercenar, Hrun din Himeria. Te- 
aș putea folosi - dacă treci testele, bineînţeles. Sunt trei. Pe primul l-ai 
trecut. 

— Şi cum sunt celelalte... Hrun se opri o clipă, buzele i se mișcară 
mutește, apoi riscă... două? 

— Periculoase. 

— Şi plata? 

— Apreciabilă. 

— Scuzaţi-mă, spuse Doiflori. 

— Şi dacă nu trec testele? zise Hrun, ignorându-l. Spaţiul dintre 
Hrun și Liessa se umplu de scânteile carismei, în timp ce căutau să-și 
susțină privirile. 

— Dacă nu reușeai la primul test, acum erai mort. Cam asta ar fi 
pedeapsa uzuală. 

— Hmm, ascultă, începu Doiflori. Liessa îi acordă o scurtă privire 
și păru să-l observe pentru prima dată. 

— Luaţi chestia asta de-aici, ordonă ea calm și se reîntoarse spre 
Hrun. Doi dintre gardieni își puseră arbaletele pe umăr, îl apucară pe 
Doiflori de subsuori și îl ridicară de la podea. Apoi ieșiră în pas 
cadenţat. 

— Hei, strigă Doiflori în timp ce era purtat pe coridor. Unde (când 
se opriră în faţa altei uși) e Bagajul (în timp ce deschideau ușa) meu? 
Ateriza pe o grămadă de foste paie. Ușa se trânti, iar ecoul fu punctat 


de zgomotul zăvoarelor trase. 

În cealaltă celulă, Hrun nici nu apucase să clipească. 

— Bun, zise, care e al doilea test? 

— Trebuie să-i ucizi pe cei doi frați ai mei. Hrun stătu să se 
gândească. 

— Pe amândoi odată sau unul după altul? întrebă. 

— Fie consecutiv, fie simultan, îl linişti ea. 

— Ce? 

— Să-i omori și gata, spuse ea iritată. 

— Luptători buni, nu? 

— Renumiţi. 

— Și în schimbul acestor servicii...? 

— Te vei căsători cu mine și vei deveni Lord al Wyermenbergului. 

Urmă o pauză lungă. Ochii lui Hrun se mișcau în orbite, 
neobișnuiți cu calculele. 

— Adică te primesc pe tine și tot muntele ăsta? formulă el într-un 
final. 

— Da. ÎI privi drept în ochi și buzele i se ţuguiară. E un preţ bun, 
te asigur. 

Hrun cobori privirea pe inelele ei. Aveau pietre mari - care erau de 
fapt acele diamante de un albastru-lăptos, incredibil de rare, ce se 
găseau doar în bazinele de argilă din Mithos. Când reuși să-și 
desprindă ochii de la ele, o văzu pe Liessa privindu-l furioasă. 

— Atât de calculat? scrâșni ea. Hrun Barbarul, cel care nu s-ar sfii 
să intre și-n ghearele Morţii? 

Hrun ridică din umeri. 

— În ghearele Morţii nu te bagi decât ca să-i șterpeleşti inelele de 
aur. Coborî un braţ, la capătul căruia se afla priciul de lemn. Acesta fu 
lansat ca o ghiulea spre arcași, iar Hrun îl urmă, doborând un om 
dintr-o lovitură și dezarmându-l pe altul. După o secundă, totul se 
sfârșise. 

Liessa nici nu se clintise. 

— Ei bine? spuse ea. 

— Ei bine ce? zise Hrun din mijlocul măcelului. 

— Ai de gând să mă omori? 

— Ce? A, nu. Nu, asta e doar așa, un fel de obișnuinţă. Să mă 
mențin în formă. Deci unde ziceai că sunt fraţii ăia doi? Rânji. 


Doiflori ședea în paie și privea în beznă. Se întreba de cât timp 
zace acolo. De ore întregi, cel puţin. De zile întregi, probabil. Poate că 


fuseseră chiar ani și pur și simplu nu-și mai aducea aminte, speculă el. 

Nu, nu era bine să gândească așa. Încercă să-și mute gândurile la 
altceva - la iarbă, copaci, aer curat, dragoni. Dragoni... 

Prin întuneric se auzi un scrâșnet abia perceptibil. Doiflori simţi 
cum fruntea i se îmbrobonește de sudoare. 

În celulă se mai afla ceva. Ceva care scotea zgomote discrete, dar 
care până și prin bezna aceea neagră ca smoala părea foarte mare. 
Simţi o mișcare în aer. 

Ridică brațul și înregistra acea senzație unsuroasă și acele mici 
scântei care localizează un câmp magic. Doiflori își dădu seama că își 
dorea cu ardoare puţină lumină. 

Un jet de flăcări trecu pe lângă urechea lui, izbindu-se de zidul 
opus. La lumina pietrelor care dogoreau ca un furnal, zări deasupra sa 
un dragon care ocupa mai bine de jumătate de celulă. 

„Ascult și mă supun, rosti o voce în capul lui. 

În lucirea pietrelor care crăpau, Doiflori se văzu oglindit în doi 
uriași ochi verzi. În spatele lor se afla dragonul, la fel de multicolor, 
zimţat, solzos și unduitor ca cei din amintirea sa - un dragon 
adevărat. Aripile, așa strânse, erau atât de mari încât se frecau de 
ambii pereţi ai celulei. Stătea întins, iar omuleţul se afla între cele 
două gheare. 

— Te supui? zise Doiflori, cu vocea tremurându-i de teamă și 
încântare. 

„Desigur, stăpâne” 

Lumina păli. Doiflori arătă cu un deget tremurător locul unde își 
amintea că ar fi fost ușa și spuse: 

— Deschide-o! 

Dragonul își înălță capul masiv. O minge de foc se rostogoli din 
nou, dar de data aceasta, pe măsură ce fiara își încorda mușchii 
gâtului, flacăra devenea din portocalie galbenă, din galbenă albă și în 
final de un albastru extrem de pal. În momentul acela, limba de foc 
deveni și foarte îngustă, iar acolo unde atingea zidul, piatra sfârâia și 
se topea. Când atinse ușa, aceasta explodă într-o ploaie de picuri 
fierbinţi. 

Umbre negre jucau pe pereţi. Metalul se umflă și, cât ai simţi un 
junghi în ochi, ușa căzu frântă în două pe coridorul din spate. Flacăra 
dispăru la fel de brusc și surprinzător cum apăruse. 

Doiflori păși ușor peste ușa care se răcea încet și scrută coridorul. 
Era pustiu. 

Dragonul îl urmă. Pragul masiv al ușii îi cauză oarecare dificultăți, 


pe care le depăși cu o mișcare a umerilor ce smulse lemnul din piatră 
și îl scutură pe jos. Apoi se uită la Doiflori, în așteptarea unei porunci. 
Pielea i se cuta și zvâcnea de efortul de a-si desface aripile în spaţiul 
îngust al coridorului. 

— Cum ai ajuns aici? întrebă Doiflori. 

„Tu m-ai chemat, stăpâne” 

— Nu-mi aduc aminte să fi făcut așa ceva. 

„În gândul tău. Tu. M-ai chemat, în, gândul tău” gândi dragonul, cu 
răbdare. 

— Adică numai ce m-am gândit la tine și iată-te? 

„Da 

— A fost ceva magic? 

„Da” 

— Bine, dar m-am gândit la dragoni toată viaţa. 

„În acest loc, granița dintre gând și realitate este, probabil, ușor 
neclară. Nu știu decât că la un moment dat nu existam, apoi tu te-ai 
gândit la mine și am existat. De aceea, desigur, mă aflu la porunca ta” 

— Măiculiţă! 

O jumătate de duzină de gardieni aleseră acel moment pentru a 
apărea de după colțul coridorului. Se opriră cu gurile căscate. Apoi 
unul își veni destul în fire ca să ridice arbaleta și să tragă. 

Pieptul dragonului se umflă. Săgeata explodă în mii de fragmente 
incandescente înainte să-și atingă ţinta. Gardienii o luară la sănătoasa. 
După o secundă, un val de flăcări inunda locul în care se aflaseră. 
Doiflori era plin de admiraţie. 

— Poţi să și zbori? zise. 

„Bineînţeles” 

Se uită în dreapta și în stânga și decise că e mai bine să nu 
urmărească gardienii. De vreme ce tot era complet rătăcit, orice 
direcție era un pas înainte. Se strecură pe lângă dragon și porni grăbit, 
iar acesta întoarse cu greutate pe coridorul îngust, ca să îl urmeze. 

Trecură printr-o serie de tuneluri care se întrețeseau ca într-un 
labirint. La un moment dat, lui Doiflori i se păru că aude strigăte, dar 
acestea se stinseră curând. Din când în când distingeau deasupra lor, 
prin întuneric, praguri boltite de unde ușile se prăbușiseră. Lumina se 
strecura anevoie prin crăpături sau, ici colo, se reflecta în oglinzi care 
fuseseră zidite în perete la colțurile culoarelor. Uneori, câte o rază mai 
puternică răzbătea de la câte un luminator îndepărtat. 

Ciudat era, gândi Doiflori în timp ce cobora o scară lată, stârnind 
nori de praf argintiu, că aici coridoarele erau mult mai largi. Și mai 


bine construite. În nișele din pereţi erau așezate statuete, iar pe ici, pe 
colo se vedeau tapiserii decolorate, dar interesante. Reprezentau în 
special dragoni - dragoni cu sutele, în zbor, sau dragoni atârnând de 
inelele lor, dragoni cu oameni în spate la vânătoare de cerbi sau, 
uneori, de oameni. Doiflori atinse ușor una din tapiserii. Ţesătura se 
sfărâmă pe loc, lăsând în aerul cald și uscat doar câteva ițe atârnate 
acolo unde se folosise fir subțire de aur 

— Mă întreb de ce au părăsit toate astea? zise el. 

„Nu știu” răspunse o voce politicoasă în capul său. 

Doiflori se întoarse și privi chipul de cal solzos de deasupra lui. 

— Cum te numești, dragonule? întrebă. 

„Nu ştiu” 

— Cred că îţi voi spune Nouătrestii. 

„Atunci acesta e numele meu” 

Pășiră, prin praful atoatecuprinzător, printr-un șir de săli cu stâlpi 
întunecați, săpate direct în piatră. Şi nu fără dexteritate: de la podea 
până la tavan, pereţii erau ornaţi din belșug cu statui, garguie, 
basoreliefuri și coloane cu caneluri, care aruncau umbre stranii atunci 
când, la cererea lui Doiflori, dragonul făcea îndatoritor lumină. 
Traversară galerii interminabile și caverne transformate în amfiteatre 
spaţioase, toate scăldate în praful moale, gros și complet părăsite. 
Nimeni nu mai intrase de secole în aceste grote pustii. 

Atunci zări cărarea care ducea spre o altă gură întunecată de 
tunel. Cineva trecuse pe acolo frecvent în ultima vreme. În pătura de 
praf cenușiu se vedea o brazdă îngustă. 

Doiflori se luă după ea. Îl conduse prin săli și mai înalte, prin 
coridoare întortocheate, dar suficient de încăpătoare pentru un 
dragon (și se părea că dragonii ajunseseră pe acolo cândva; o încăpere 
era încă plină de harnașamente putrede, de dimensiuni dragonești, iar 
o alta conţinea armuri și zale bune și pentru niște elefanţi). Acestea se 
sfârșeau cu o pereche de uși de bronz coclit, atât de înalte încât 
capătul li se pierdea în întuneric. În faţa lui Doiflori, la nivelul 
pieptului, se afla un mic mâner de aramă, în formă de dragon. 

Îl atinse, iar ușile se deschiseră pe loc, într-o muţenie 
deconcertantă. 

Părul lui Doiflori începu să scoată scântei și un vânticel cald și 
uscat porni să bată, fără să stârnească însă praful, așa cum ar fi făcut 
un vânt obișnuit, ci ridicându-l în forme neplăcute, pe jumătate vii, și 
lăsându-l să cadă la loc după o clipă, ca neatins. La urechile lui 
Doiflori ajunse ciripitul ascuţit și straniu al Lucrurilor din 


Dimensiunile Subterane, de dincolo de ordinea fragilă a timpului și 
spaţiului. Umbrele se iveau în locuri unde nu aveau din ce să se nască. 
Aerul vibra ca un stup. 

Pe scurt, în jurul lui avea loc o descărcare masivă de magie. 

Încăperea de dincolo de ușă era luminată de o lucire verzuie. De-a 
lungul pereţilor stăteau, fiecare pe raftul lui de marmură, șiruri peste 
șiruri de sicrie. În centrul camerei, pe un postament mai ridicat se afla 
un jilț de piatră, iar în el o siluetă strâmbă, care nu se clinti, dar spuse 
cu o voce firavă și bătrânicioasă: 

— Intră, tinere. 

Doiflori înaintă. Silueta din jilț era a unui om, din câte putea 
distinge în semiobscuritate, dar ceva ciudat în felul în care era tolănită 
în jilț îl făcu pe turist să se bucure că nu se vedea așa de bine. 

— Sunt mort, înţelegi, spuse pe un ton de conversaţie o voce ieșită 
din partea în care, spera Doiflori din tot sufletul, trebuia să fie un cap. 
Presupun că ţi-ai dat seama. 

— Hmm, făcu Doiflori. Da. Începu să dea înapoi. 

— Sare în ochi, nu-i așa? fu de acord vocea. Dumneata trebuie să 
fii Doiflori, nu? Sau asta vine mai târziu? 

— Mai târziu? se miră omulețul. Mai târziu decât ce? Se opri. 

— Vezi dumneata, zise vocea, unul din dezavantajele de-a fi mort 
este acela că ești eliberat, cum s-ar zice, de sub controlul timpului și 
de aceea eu pot să văd simultan tot ce s-a întâmplat sau se va 
întâmpla, numai că acum știu că timpul nu există în mod real. 

— Nu prea îmi pare un dezavantaj, comentă Doiflori. 

— Nu? la imaginează-ţi că fiecare clipă ar fi în același timp o 
amintire îndepărtată și o surpriză neplăcută și o să-ti dai seama la ce 
mă refer. Oricum, îmi amintesc acum ce trebuia să-ți spun. Sau ţi-am 
spus deja? Frumos dragon, apropo. Sau asta spuneam mai încolo? 

— E destul de bun. Tocmai a apărut, zise Doiflori. 

— A apărut? spuse vocea. Dumneata l-ai chemat! 

— Da, păi n-am făcut decât... 

— Pentru că deţii Puterea! 

— N-am făcut decât să mă gândesc la el. 

— Asta și este Puterea. Ți-am spus că eu sunt Greicha întâiul? Sau 
asta vine după? Mă scuzi, nu prea am experienţă cu transcendenţa. 
Oricum, ce ziceam... Puterea. Ea aduce pe lume dragonii. 

— Mi se pare că mi-aţi mai spus, zise Doiflori. 

— Serios? În mod sigur aveam de gând, zise mortul. 

— Dar cum se face? M-am gândit la dragoni toată viaţa și e prima 


dată că îmi apare unul. 

— Ei, vezi dumneata, adevărul este că dragonii n-au existat 
niciodată în sensul în care dumneata și (până să fiu otrăvit acum vreo 
trei luni) eu înţelegem existența. Vorbesc despre adevăratul dragon, 
draconis nobilis, mă înţelegi; dragonul de mlaștină, draconis vulgaris, 
este o creatură de rând și nu merită luată în considerare. Adevăratul 
dragon este în schimb o ființă de un atare rafinament al spiritului 
încât se poate materializa în această lume doar dacă este conceput de 
o imaginație măiestrită. Şi chiar acea imaginaţie se cere să se afle într- 
un loc puternic impregnat cu magie, care ajută la șubrezirea pereților 
dintre lumea văzută și cea nevăzută. Atunci dragonii trec prin acești 
pereţi, cum ar veni, și își imprimă formele în matricea de posibilități a 
lumii noastre. Eram foarte priceput la așa ceva când eram în viață. Îmi 
puteam imagina până la, ehei, chiar cinci sute de dragoni o dată. lar 
acum Liessa, care e cel mai talentat dintre copiii mei, abia dacă 
reușește să-și închipuie cincizeci de creaturi anoste. Ce să mai zici de 
educația progresivă. Ea nu crede în dragoni, și de aceea ai ei sunt 
destul de plicticoși, în vreme ce al dumitale, rosti vocea lui Greicha, 
este aproape la fel de valoros ca unii dintr-ai mei. O încântare pentru 
ochi, nu că eu aș mai avea... 

Doiflori interveni grăbit. 

— Spuneţi mereu că sunteţi mort.. 

— Da, și? 

— Păi morţii, ăăă, cum să vă zic, nu vorbesc așa mult. De obicei. 

— Cândva am fost un vrăjitor excepţional de puternic. Fiica mea 
m-a otrăvit, desigur. Este metoda de succesiune îndeobște acceptată în 
familia noastră, dar - un suspin veni dinspre cadavru sau cel puţin de 
undeva de deasupra lui - s-a dovedit curând că niciunul dintre cei trei 
copii ai mei nu e suficient de puternic pentru a le smulge celorlalți doi 
coroana Wyermenbergului. Un aranjament cât se poate de prost. Un 
regat ca al nostru trebuie să aibă un singur stăpân. Așa că am decis să 
rămân în viață în calitate neoficială, ceea ce îi enervează îngrozitor pe 
toţi trei. N-o să le dau copiilor mei satisfacția să mă îngroape decât 
atunci când va rămâne unul singur ca să oficieze ceremonia. Se auzi 
un gâjâit scârbos. Doiflori trase concluzia că ţinea loc de chicoteală. 

— Deci unul dintre ei ne-a răpit și pe noi? întrebă el. 

— Liessa, zise vocea vrăjitorului defunct. Fiica mea, cea mai 
puternică dintre copii. Dragonii fiilor mei încep să pălească după nici 
două leghe. 

— Să pălească? Am observat eu că cel care ne-a adus aici era 


străveziu, zise Doiflori. Mi s-a părut puţin ciudat. 

— Firește, spuse Greicha. Puterea nu lucrează decât lângă 
Wyermenberg. Este inversul pătratului distanțelor, pricepi. Sau cel 
puţin așa cred. Pe măsură ce dragonii se depărtează, încep să dispară. 
Altfel, micuța mea Liessa ar fi stăpânit lumea până acum. Dar nu 
vreau să te mai rețin. Presupun că vrei să-ți salvezi prietenul. 

— Pe Hrun? se miră Doiflori. 

— Nu pe el. Pe vrăjitorul ăla slăbănog. Fiul meu Lio!rt tocmai 
încearcă să-l taie în bucăți. Admir felul în care l-ai salvat. Adică îl vei 
salva. 

Doiflori se semeţi, arătându-și întreaga înălțime, ceea ce oricum 
nu era mare lucru. 

— Unde e? zise îndreptându-se spre ușă cu pași — spera el - eroici. 

— Urmează cărarea din praf, spuse vocea. Liessa vine uneori să mă 
vadă. Încă mai vine să-l vadă pe tăticul ei, fetița mea. A fost singura 
care a avut tăria de caracter să mă omoare. Așchia nu sare departe de 
trunchi. Apropo, succes. Îmi amintesc că asta spuneam. Adică o să 
spun acum. 

Vocea hodorogită i se pierdu în labirintul de timpuri verbale, în 
timp ce Doiflori alerga de-a lungul coridoarelor moarte, cu dragonul 
săltând fără efort alături de el. Curând, însă, se sprijini de un stâlp, cu 
respiraţia tăiată. I se părea că nu mai mâncase de-o veșnicie. 

„De ce nu zbori?” întrebă Nouătrestii în interiorul capului lui. 
Dragonul întinse aripile și le bătu o dată, experimental, ridicându-se 
puţin în aer. Doiflori îl privi fix o clipă, apoi alergă să se caţere pe 
gâtul fiarei. În curând pluteau ușor, la mică înălțime, lăsând în urmă 
nori de praf. 

Doiflori se ținu cât putea de bine în timp ce Nouătrestii se 
strecură printr-o succesiune de caverne și zbură pe deasupra unei 
scări în spirală pe care ar fi încăput și o armată în retragere. 

Odată ajunși sus, își dădură seama că au nimerit într-o regiune 
mai populată, unde oglinzile de la fiecare cotitură erau bine lustruite 
și reflectau o lumină palidă. 

„Simt miros de dragoni” 

Aripile prinseră a i se mișca atât de repede că nici nu se mai 
vedeau, iar Doiflori fu smucit înapoi când dragonul coti și o luă pe un 
coridor lateral cu viteza unei rândunele înnebunite de pișcăturile 
păduchilor, încă o cotitură bruscă și ieșiră dintr-o gură de tunel direct 
într-o cavernă imensă. Undeva jos se zăreau niște stânci, iar lângă 
acoperiș se aflau niște găuri mari prin care pătrundea lumina. Tot 


acolo avea loc și o activitate intensă... În timp ce Nouătrestii plutea 
bătând aerul cu aripile, Doiflori se zgâia la formele dragonilor cocoțați 
și la omuleţii ca niște puncte care, într-un fel sau altul, umblau cu 
capul în jos. 

„Acesta este un cuibar, zise dragonul pe un ton mulțumit. 

Şi chiar în vreme ce Doiflori privea în sus, una dintre siluete se 
desprinse de tavan și se făcu tot mai mare. 


Vânturache se uită cum fața palidă a lui Lio!rt se îndepărta de el. E 
nostim, cotcodăcea o parte din creierul lui, de ce cad în sus? Apoi 
începu să se rostogolească în aer și realitatea prelua controlul. Se 
prăbușea către rocile distante, acoperite de guano. 

Mintea lui era copleșită de acest gând. Descântecul alese tocmai 
acel moment ca să se ivească din adâncul creierului, așa cum făcea 
mereu în momente de criză. De ce nu mă rostești, părea să-i 
șoptească, ce ai de pierdut? 

Vânturache ridică o mână în mijlocul suflului ascendent. 

— Ashonai! strigă el. Cuvântul se formă în faţa sa ca o flacără rece 
și albastră care pâlpâia în curent. Ridică cealaltă mână, îmbătat de 
teroarea magiei. Ehiris! intonă. Sunetul îngheţă într-un cuvânt de un 
portocaliu pâlpâitor care rămase suspendat lângă predecesorul său. 
Urshoring. Kvanti. Pythan. N'gurad. Feringomali. 

Cuvintele izbucneau de jur împrejurul lui în toate culorile 
curcubeului, iar Vânturache ridică mâna pentru a rosti al optulea și 
ultimul cuvânt, care urma să apară într-un octarin arzător și avea să 
finalizeze descântecul. Zdrobirea iminentă de stânci fu dată uitării. 

— ...! începu el. 

Respirația îi fu tăiată însă de o lovitură, iar vraja pe care o 
începuse se risipi, sufocată. O pereche se braţe i se încolăci peste talie 
și lumea se înclină brusc când dragonul se redresă după plonjonul 
prelungit, atingând pentru o clipă cu ghearele fundul puturos al 
Wyermenbergului. Doiflori râse triumfător. 

— L-am prins! 

lar dragonul, luând o curbă elegantă la capătul ascensiunii, mișcă 
leneș din aripi și ieși printr-una din gurile peșterii în aerul dimineţii. 


La amiază, pe un tăpșan verde de pe rodnica tăblie care forma 
vârful muntelui în echilibru imposibil - Wyermenberg, dragonii și 
călăreții lor se strânseseră într-un cerc larg. În spatele lor se afla o 
adunătură de servitori și sclavi și alți oameni care își duceau zilele 


aici, pe acoperișul lumii. Toţi ochii erau aţintiți asupra celor din 
centrul arenei de iarbă. 

Din acest grup făceau parte mai mulți lorzi de vază ai dragonilor, 
printre care Lio!rt și fratele lui, Liartes. Cel dintâi încă își mai oblojea 
piciorul, cu mici strâmbături de durere. Mai într-o parte stăteau 
Liessa și Hrun împreună cu o parte din gărzile personale ale femeii, 
între cele două facţiuni se afla Deţinătorul ereditar al înţelepciunii din 
Wyermenberg. 

— După cum știți, spuse el, nesigur, Greicha întâiul, stăpânul nu- 
întru-totul-defunct al Wyermenbergului, a lăsat cu limbă de moarte 
ca succesiunea să aibă loc doar când unul din copiii lui se simte 
suficient de puternic respectiv puternică - pentru a-i înfrânge pe 
ceilalți în luptă pe viaţă și pe moarte. 

— Da, da, asta știm deja, dă-i drumul mai departe, spuse o voce 
răutăcioasă de undeva din văzduh. 

Deţinătorul înțelepciunii înghiți în sec. Nu se împăcase niciodată 
cu moartea incompletă a fostului lui stăpân. Adică e mort sau nu 
ticălosul ăla bătrân? se tot întreba el. 

— E neclar, rosti el cu voce tremurată, dacă se poate accepta o 
provocare la luptă printr-un delegat. 

— Se poate, se poate, îl repezi vocea fără trup a lui Greicha. E un 
semn de inteligență. Hai să nu ne pierdem toată ziua cu asta. 

— Vă provoc, spuse Hrun, pe amândoi fraţii deodată. Lio!rt și 
Liartes schimbară priviri între ei. 

— Vrei să ne înfrunți pe amândoi odată? întrebă Liartes, un bărbat 
înalt, slab, cu plete lungi și negre. 

— Mda. 

— Nu prea sunt șanse egale, nu-i așa? 

— Mda. Vă depășesc cu unu la doi. Lio!rt se încruntă. 

— Barbar arogant ce ești... 

— Asta le întrece pe toate! răcni Hrun. O să te... 

Deţinătorul înţelepciunii ridică o mână străbătută de vene 
albastre și îl opri. 

— Orice luptă este interzisă pe Terenul Morţii, zise el și se opri ca 
să caute o noimă în ceea ce spusese. Înţelegeţi voi ce vreau să zic, se 
fofilă el, adăugând: Pentru că au fost provocaţi, lorzii Lio!rt și Liartes 
au dreptul să aleagă arma. 

— Dragonii, spuseră ei într-un glas. Liessa pufni. 

— Dragorii pot fi folosiți în atac, deci sunt arme, spuse cu hotărâre 
Lio!rt. Dacă nu ești de acord, putem să decidem prin luptă. 


— Mda, îi cuviinţă și fratele lui. 

Deţinătorul înțelepciunii simți un deget fantomatic împungându-l 
în piept. 

— Nu sta acolo cu gura căscată, zise vocea de mormânt a lui 
Greicha. Grăbește-te, da? 

Hrun se dădu înapoi, scuturând din cap. 

— A, nu, zise el. O dată mi-a ajuns. Mai bine mor decât să lupt 
călare pe una din chestiile alea. 

— Atunci mori, spuse Deţinătorul înțelepciunii cât putu de blând. 

Liol!rt și Liartes se îndreptau deja spre locul unde servitorii îi 
așteptau cu animalele pregătite. Hrun se întoarse către Liessa. Ea 
ridică din umeri. 

— Nu primesc nici măcar o sabie? se rugă el. Un cuţit barem? 

— Nu, zise ea. Nu mă așteptam la așa ceva. Deodată părea mai 
măruntă și tot aerul sfidător i se evaporase 

— Îmi pare rău. 

— Îți pare rău? 

— Da, îmi pare rău. 

— Da, te-am auzit spunând că-ţi pare rău. 

— Nu te uita așa la mine. Pot să-ți imaginez cel mai grozav 
dragon, dacă vrei să-l încaleci... 

— Nu! 

Deţinătorul înțelepciunii își șterse nasul într-o batistă, o ținu 
suspendată o clipă și apoi o lăsă să cadă. 

Un tunet de aripi îl făcu pe Hrun să se întoarcă. Dragonul lui Lio! 
rt era deja în aer și cobora în cercuri către ei. Când ajunse mai jos, din 
gură îi ţâșni o limbă de flăcări, care pârjoli iarba în linie dreaptă pe 
direcţia lui Hrun. 

În ultima clipă, eroul o împinse pe Liessa în lături și, în timp ce se 
arunca la pământ ca să se ferească, simţi pe braţ durerea vie a arsurii. 
Se rostogoli în cădere, apoi sări repede în picioare, uitându-se disperat 
după al doilea dragon. Acesta venea dintr-o parte, iar Hrun fu silit să 
facă o săritură în înălțime prost calculată ca să scape de jetul de 
flăcări. Coada dragonului se răsuci în trecere, arzându-i o lovitură 
zdravănă peste frunte. Barbarul se ridică din nou, scuturând din cap 
ca să alunge steluțele verzi. Arsura de pe spate urla de durere. 

Liol!rt atacă pentru a doua oară, mai încet de data aceasta, ca să 
facă faţă agilității neașteptate a uriașului. Când se apropie de sol, îl 
văzu pe barbar stând drept ca o stâncă, cu pieptul săltându-i de 
respiraţia grea, cu braţele lăsate în jos. O ţintă ușoară. 


După ce dragonul se înălță din nou, Lio!rt întoarse capul, 
așteptându-se să vadă o matahală carbonizată. Nu văzu însă nimic. 
Nedumerit, Lio!rt se răsuci la loc. 

Dinainte i se ivi Hrun, care cu o mână se sălta pe umărul 
dragonului și cu cealaltă încerca să-și stingă pletele în flăcări. Mâna 
lui Lio!rt ţâșni spre pumnal, dar durerea ascuţise la maximum 
reflexele și așa imbatabile ale lui Hrun. Cu dosul palmei lovi ca un 
ciocan încheietura lordului dragonilor, azvârlindu-i pumnalul cât colo, 
iar cu un pumn îl croi în bărbie. 

Dragonul, împovărat cu greutatea a doi bărbaţi, se afla la doar 
câțiva metri înălțime. Se dovedi un noroc, pentru că, în momentul în 
care Lio!rt își pierdu cunoștința, reptila dispăru. 

Liessa dădu fuga la Hrun să-l ajute să se ridice. EI clipi buimac. 

— Ce s-a-ntâmplat? Ce s-a-ntâmplat? zise el prostit. 

— A fost fantastic, spuse Ea. Cum ai făcut saltul ăla mortal în aer 
și tot restul. 

— Mda, da ce s-a-ntâmplat? 

— E cam greu să-ți explic... 

Hrun se uită spre cer. Liartes, pe departe cel mai prudent dintre 
cei doi fraţi, se învârtea undeva departe, deasupra lor. 

— Ai cam zece secunde să încerci, zise el. 

— Dragonii... 

— Mda? 

— Sunt imaginari. 

— Ca arsurile astea imaginare de pe braţul meu, vrei să zici? 

— Da. Nu! scutură ea din cap. O să-ţi spun mai târziu! 

— Foarte bine. Trebuie doar să găsești un medium priceput, o 
repezi Hrun. Se uită furios la Liartes, care începea să coboare în 
cercuri largi. 

— Ascultă o clipă! Dragonul nu poate exista decât dacă fratele 
meu e conștient, altminteri nu e chip... 

— Fugi! strigă Hrun. O împinse și se lipi de pământ chiar în clipa 
în care dragonul lui Liartes trecea ca un fulger, lăsând în iarbă o altă 
cicatrice fumegândă. 

În vreme ce creatura lua înălțime pentru un nou atac în picaj, 
Hrun se ridică și o rupse la fugă cât îl ţineau picioarele spre pădurea 
de la marginea luminișului. Copacii erau rari, un fel de tufăriș mai 
răsărit, dar un dragon n-ar fi putut zbura pe acolo. 

Nici nu încercă. Liartes își aduse reptila la sol, la liziera pădurii, și 
descăleca relaxat. Dragonul își strânse aripile și își vâri capul în 


verdeață, în vreme ce stăpânul lui se sprijini de un copac, fluierând. 

— Pot să te ard de viu, spuse acesta după o vreme. În desiș, nicio 
mișcare. Poate că te-ai ascuns acolo în brădet? Ramurile verzi se 
transformară într-un rug aprins. Sigur am văzut o mișcare în ferigi. 
Ferigile deveniră un schelet de cenușă albă. Nu faci decât să-ţi 
prelungești agonia, barbarule! De ce nu te predai chiar acum? Am ars 
mulți oameni, și nu doare deloc, spuse Liartes, trăgând cu coada 
ochiului spre tufăriș. 

Dragonul își continua incursiunea prin pădurice, incinerând 
fiecare tufă sau ferigă care ar fi putut ascunde un om. Liartes trăsese 
sabia și aștepta. 

Hrun sări dintr-un copac și ateriza în plină fugă. Lângă el, 
dragonul scoase un răget, zdrobind hăţișurile în timp ce încerca să se 
întoarcă, dar Hrun alerga, alerga, cu privirea fixată pe Liartes și cu o 
creangă uscată în mână. 

E puţin cunoscut, dar foarte adevărat, faptul că o ființă bipedă 
poate întrece un patruped într-o cursă pe distanță scurtă, pur și 
simplu pentru că durează mai puţin până-și descurcă picioarele. Hrun 
auzi scrâșnetul ghearelor în urma lui și apoi o bufnitură rău- 
prevestitoare. Dragonul își desfăcuse aripile și încerca să se ridice în 
văzduh. 

Când Hrun se năpusti asupra lordului dragonilor, Liartes ridică 
răutăcios spada, care fu oprită de bâta barbarului. Apoi Hrun se 
aruncă pe el și amândoi se rostogoliră pe jos. 

Dragonul dădu un muget. 

Liartes urlă când Hrun își ridică un genunchi cu precizie 
anatomică, dar reuși să-i spargă barbarului - pentru a câta oară - 
nasul. 

Hrun lovi cu picioarele, se ridică și se trezi nas în nas cu fața de 
cal nărăvaș a dragonului, cu nările dilatate. 

Zvârli dintr-un picior, lovindu-l pe Liartes, care încerca să se 
ridice, drept în tâmplă. Omul căzu grămadă. 

Dragonul dispăru. Mingea de foc care înainta spre Hrun se 
evaporă pe drum, ajungând la el sub forma unui suflu de aer călduţ. 
Apoi se făcu tăcere - se auzea doar trosnetul tufișurilor în flăcări. 

Hrun aburcă pe un umăr trupul inert al lordului și o luă la trap 
spre mijlocul arenei. Acolo îl găsi și pe Lio!rt, lăţit pe iarbă, cu un 
picior răsucit caraghios. Se aplecă și, cu un icnet, îl săltă și pe acesta 
pe umărul liber. 

Liessa și Deţinătorul înţelepciunii așteptau pe o platformă de la 


capătul pajiștii. Doamna dragonilor își recăpătase stăpânirea de sine și 
îi aruncă lui Hrun o privire neutră când acesta îi aruncă cei doi 
bărbaţi pe treptele de la picioarele ei. În juru-i, oamenii adoptaseră 
poze pline de respect, cum se cuvine în preajma maiestăţii. 

— Ucide-i, spuse ea. 

— Ucid când consider eu, răspunse Hrun. Oricum, nu se cade să 
omori oamenii când sunt inconștienţi. 

— Nu-mi pot imagina un moment mai prielnic, zise Deţinătorul 
înţelepciunii. Liessa pufni. 

— Atunci îi voi surghiuni. Odată ce vor ieși din zona magică a 
Wyermenbergului, nu vor mai avea nicio Putere. Vor fi niște tâlhari de 
rând. Îţi convine așa? 

— Da. 

— Mă surprinde că ești atât de mărinimos, bar... Hrun. 

Hrun ridică din umeri. 

— Când te afli în poziția mea nu poți fi decât mărinimos. Ai o 
imagine de apărat. Privi în jur. Unde e testul următor? 

— Te avertizez, e ceva periculos. Dacă vrei, poţi pleca acum. Dacă 
treci testul însă, vei deveni Lord în Wyermenbergului și, desigur, soțul 
meu legiuit. 

Hrun îi întâlni privirea. Se gândi la viața lui de până atunci. 
Deodată ea i se păru plină de nopţi lungi și umede petrecute sub cerul 
liber, de lupte disperate cu troli, membrii ai Gărzii, bandiți fără de 
număr, preoți infami și, în cel puțin trei ocazii, semizei în bună regulă 
- şi toate pentru ce? E drept, pentru o mulțime de comori, dar unde se 
duseseră? Salvarea fecioarelor în pericol reprezentase o răsplată 
trecătoare, dar de cele mai multe ori trebuise să le aranjeze prin vreun 
oraș, o zestre bunicică, pentru că și cea mai drăguță fostă fecioară 
devenea după o vreme posesivă și avea prea puţină înţelegere pentru 
eforturile lui de a-i salva alte surori de suferință. Pe scurt, viața nu-i 
adusese decât o oarecare reputaţie și o adevărată reţea de cicatrice. 
Viaţa de lord ar fi putut fi distractivă. Hrun rânji. Cu o bază ca asta, cu 
toți dragonii și cu o mână de luptători adevăraţi, puteai să te numeri 
printre competitorii de seamă. Şi-n plus, fătuca nu era rea de loc. 

— Al treilea test? întrebă ea. 

— O să fiu din nou dezarmat? zise Hrun. 

Liessa ridică mâna și își scoase coiful, lăsând buclele roșii să i se 
reverse pe spate. Apoi își desfăcu broșa care îi prindea roba. Pe 
dedesubt era goală. 

În timp ce Hrun o măsura cu privirea, două mașini de calcul 


noțional începură să opereze în mintea lui. Una evalua aurul din 
brățări, rubinele tigrate care ornau inelele de pe degetele de la 
picioare, diamantul din buric și cele două spirale de argint filigranat 
potrivite special pe anatomia ei. Cealaltă era conectată direct la 
libidoul lui. Ambele comunicau rezultate extrem de satisfăcătoare. 
Ea întinse mâna, oferindu-i un pahar de vin, și zâmbi, spunându-i: 
— Cred că nu. 


— Da el n-a încercat să te salveze, îi atrase atenţia Vânturache, 
făcând recurs la ultimul argument. 

Se ținea disperat de talia lui Doiflori în timp ce dragonul se 
învârtea încet, ținând lumea de dedesubt înclinată într-un unghi 
periculos. Noua știre, cum că spinarea solzoasă pe care stătea călare 
nu era decât o fantasmă tridimensională, nu era de natură, după cum 
se vedea, să-i calmeze senzațiile de ameţeală care-l făceau să strângă 
din genunchi până-i plesneau de durere. Tot răsucea în minte 
posibilele consecințe ale unei lipse de concentrare din partea lui 
Doiflori. 

— Nici măcar Hrun n-ar fi putut face față arbaletelor, explică 
Doiflori cu încăpățânare. 

Pe măsură ce dragonul se ridica deasupra peticului de pădure 
unde dormiseră toţi trei în umezeală și incomod, soarele se ridica și el 
peste marginea Discului, într-o secundă, nuanțele sumbre de albastru 
și cenușiu de dinaintea zorilor se transformară într-un râu de bronz 
strălucitor care inundă lumea, făcând ape aurii acolo unde atingea 
luciul gheții, ori oglinda unei ape, ori un baraj de lumină. (Datorită 
densității câmpului magic care înconjoară discul, lumina se 
deplasează cu viteze subsonice. Această interesantă proprietate a fost 
utilizată din plin de populaţiile Sorea de la Marele Nef, de exemplu, 
care au construit de-a lungul veacurilor baraje complicate și delicate 
și văi pavate cu siliciu șlefuit pentru a capta și stoca lumina lentă a 
soarelui. Rezervoarele sclipitoare din Nef, care după câteva săptămâni 
de soare neîntrerupt dădeau pe dinafară, erau o priveliște magnifică 
din văzduh, și de aceea e mare păcat că Vânturache și Doiflori nu s-au 
nimerit să privească în direcția aceea.) 

În faţa lor, imposibilitatea de miliarde de tone care era 
Wyermenbergul, muntele răsturnat prin magie, atârna din cer, și nici 
nu era așa rău, până când Vânturache nu se întoarse și nu văzu umbra 
masivului desfășurată peste panoramă... 

— Ce vezi? îl întrebă Doiflori pe dragon. 


„Văd o luptă pe vârful muntelui”, sosi răspunsul amabil al reptilei. 

— Vezi? spuse Doiflori. Chiar în clipa asta Hrun se luptă, probabil, 
ca să-și scape pielea. 

Vânturache nu răspunse. După un moment, Doiflori se uită la el. 
Vrăjitorul se uita hipnotizat în gol, iar buzele i se mișcau mutește. 

— Vânturache? Vrăjitorul scoase un croncănit slab. Scuză-mă, ce- 
ai zis? insistă Doiflori. 

— Până acolo... Marea Cascadă... îngăimă Vânturache. 


Ochii lui își recăpătară ţinta, privi buimac în jur o clipă, apoi 
pupilele i se măriră de groază. Făcu greșeala să se uite în jos. 

— Aaarhhh, fu el de părere și începu să alunece la vale. Doiflori îl 
sprijini. 

— Ce s-a întâmplat? 

Vânturache încercă să închidă ochii, dar imaginaţia lui nu avea 
pleoape, așa că se holba cu disperare. 

— Ție nu ţi-e frică de înălțime? reuși să îngaime. Doiflori se uită la 
peisajul miniatural, pătat cu umbre de nori. Chestia cu frica nu-i 
trecuse prin cap. 

— Nu, zise. De ce mi-ar fi? După părerea mea, ești la fel de mort 
dacă te prăbușești de la cinșpe metri sau de la patru mii. 

Vânturache încercă să ia opinia în considerare fără să se ambaleze, 
dar nu văzu nicio logică. Nu căderea propriu-zisă, ci lovitura i se... 
Doiflori îl apucă repede. 

— Stai cuminte, spuse el vesel. Aproape am ajuns. 

— Aș vrea să fim înapoi în oraș, se plânse Vânturache. Sau măcar 
jos, pe pământ. 

— Mă întreb dacă dragonii pot zbura până la stele, rosti visător 
Doiflori. Asta chiar că ar fi ceva... 

— Eşti nebun, decretă Vânturache. Turistul nu răspunse, iar când 
vrăjitorul întoarse capul spre el văzu îngrozit că Doiflori se uita cu un 
zâmbet straniu la aștrii care păleau. Nici să nu-ţi treacă prin cap! 
adăugă el ameninţător. 

„Bărbatul pe care îl cauţi stă de vorbă cu femeia dragonilor, zise 
dragonul. 

— Ha? făcu Doiflori cu ochii încă pe bolta cerului. 

— Ce? spuse Vânturache îngrijorat. 

— A, da, Hrun. Sper că am ajuns la timp. Coboară acum. Cât mai 
jos. 


Vânturache deschise ochii când vântul deveni un uragan șuierător, 
care oricum nu-i mai permitea să tină pleoapele lipite. Vârful plat al 
Wyermenbergului se ridică înspre el, se apropie ameninţător, apoi se 
dădu peste cap, transformându-se într-o pată verde care acoperea 
orizontul în ambele părți. Pădurile și câmpurile se amestecară într-o 
mare de petice care gonea pe lângă ei. Sclipirea argintie de o clipă ar fi 
putut fi râul care se revărsa în gol peste marginea platoului. 
Vânturache încercă să-și scoată această imagine din memorie, dar ea 
părea că se simte bine acolo, terorizându-i pe ceilalți ocupanţi și 
răsturnând mobila cu lovituri de picior. 


— Cred că nu, spuse Liessa. 

Hrun luă cupa cu vin, rânjind ca un dovleac. 

Dragonii începuseră să se adune în jurul arenei. Călăreţii ridicară 
capetele. Ceva ca o pată verde fulgeră deasupra arenei și Hrun 
dispăru. 

Cupa cu băutură rămase o clipă în aer, apoi se prăbuși pe trepte. 
Abia atunci se vărsă prima picătură de lichid. 

Asta pentru că, atunci când îl înhăţase pe Hrun cu binișorul în 
ghearele sale, dragonul Nouătrestii avusese grijă să sincronizeze 
ritmurile trupurilor lor. Şi cum dimensiunea imaginară este mult mai 
complexă decât cele ale timpului și spaţiului, care sunt niște 
dimensiuni pur și simplu novice, rezultatul a fost că Hrun cel 
staționar și priapic s-a transformat instantaneu în Hrun cel în 
deplasare cu o sută cincizeci de kilometri la oră, fără niciun efect 
secundar negativ, în afara celor câteva înghițituri de vin risipite. Un 
alt rezultat a fost acela că Liessa a scos un urlet de furie și și-a 
convocat dragonul. Când fiara arămie s-a materializat dinaintea ei, 
Liessa a încălecat, așa goală cum era, și smulgând o arbaletă din mâna 
unui gardian s-a ridicat în văzduh, în timp ce restul de călăreți se 
grăbeau și ei spre dragonii lor. 

Deţinătorul înțelepciunii, care urmărea totul de după stâlpul în 
spatele căruia se pitise, prudent, la începutul învălmășelii, surprinse 
întâmplător ecourile interdimensionale ale unei teorii care era 
concepută în clipa respectivă în mintea unui psihiatru dintr-un 
univers adiacent și - poate pentru că scurgerea dintre dimensiuni avea 
loc în ambele sensuri - psihiatrul zări și el pentru o clipă fata călare 
pe dragon. Deţinătorul înțelepciunii zâmbi. 

— Pui pariu că nu-l prinde? zise chiar lângă urechea sa Greicha, 
cu vocea lui care suna a viermi și morminte. 


Deţinătorul înțelepciunii închise ochii și înghiţi cu dificultate. 

— Credeam că Stăpânul s-a mutat de-acum cu totul pe Tărâmul 
Groazei, reuși el să murmure. 

— Sunt vrăjitor, spuse Greicha. Moartea trebuie să vină personal 
după un vrăjitor. Și - măi, măi - nu pare să se afle prin împrejurimi... 

PUTEM PLECA? întrebă Moartea. 

Era călare pe un cal alb, un cal în carne și oase, dar cu ochiul roșu 
și nara fremătându-i sălbatic. Întinse o mână osoasă, culegând din aer 
sufletul lui Greicha, învârtindu-l până când deveni un punct dureros 
de lumină și apoi înghițindu-l. 

Pe urmă dădu pinteni armăsarului, iar acesta se înălță în văzduh 
aruncând scântei din copite. 

— Lord Greicha! șopti bătrânul Deţinător al înțelepciunii, în timp 
ce universul din jurul lui pâlpâia. 

— Asta a fost o lovitură sub centură, veni vocea vrăjitorului, o 
urmă de sunet care se stingea în dimensiunile infinite ale nopții. 

— Stăpâne... cum e Moartea? întrebă cu voce tremurătoare 
bătrânul. 

— Te voi anunţa după ce o voi fi analizat pe de-a-ntregul, sosi 
răspunsul, o modulație abia perceptibilă purtată de vânt. 

— Bine, zise Deţinătorul înţelepciunii. Apoi fu izbit de un gând și 
se grăbi să adauge: în timpul zilei, vă rog frumos. 


— Paiaţe nenorocite! urlă Hrun aburcat pe ghearele din fată ale lui 
Nouătrestii. 

— Ce zice? urlă Vânturache, în timp ce dragonul despica aerul în 
ascensiunea sa. 

— N-am auzit, zbieră Doiflori prin vijelia care-i spulbera vocea. 
Când dragonul se îndreptă puţin, se uită înapoi spre uriașul 
Wyermenberg care se rotea dedesubt ca un titirez și văzu roiul de 
creaturi care se pornea pe urmele lor. Aripile lui Nouătrestii băteau 
aerul dispreţuitoare. Aer mai rarefiat acum. Lui Doiflori i se înfundară 
urechile pentru a treia oară. 

În fruntea stolului de urmăritori, observă, se afla un dragon auriu. 
Avea și un călăreț. 

— Hei, te simţi bine? întrebă Vânturache alarmat. 

Trebuise să tragă de câteva ori în plămâni aerul straniu distilat 
înainte să poată alcătui vorbele: 

— Puteam să fiu Lord, și a trebuit să apăreți voi, paiaţelor, ca să... 
gâfâi Hrun, căci aerul rece și rarefiat sugea viața chiar și din pieptul 


lui puternic. 

— Ce se-ntâmplă cu aerul? murmură Vânturache. În faţa ochilor îi 
jucară lumini albastre. 

— Hă, făcu Doiflori și leșină. Dragonul dispăru. 

Cei trei bărbați continuară să urce câteva secunde. Doiflori și 
vrăjitorul formau un grup caraghios, cum stăteau unul în fața celuilalt, 
călare pe ceva ce nu era acolo. Apoi, forța care ţinea loc de gravitație 
pe Disc își reveni din surpriză și puse stăpânire pe dânșii. 

În clipa aceea, dragonul Liessei trecu pe lângă ei în viteză, iar 
Hrun ateriza greoi pe gâtul lui. Liessa se aplecă peste el și îl sărută. 

Detaliul îi scăpă lui Vânturache, aflat în cădere liberă, cu braţele 
încă strânse în jurul taliei lui Doiflori. Discul se vedea ca o hartă mică 
și rotundă agăţată pe cer. Nu părea să se miște, dar Vânturache știa că 
de fapt se mișca. Venea spre ei ca o gigantică tartă cu frișca. 

— Trezește-te! strigă el încercând să acopere zgomotul vântului. 
Dragoni! Gândește-te la dragoni! 

Aripi fâlfâiră în jurul lor în timp ce treceau printre urmăritorii lor, 
care căzură în sus, depărtându-se. Dragonii mugeau și se roteau pe 
cer. 

De la Doiflori, niciun răspuns. Poalele robei lui Vânturache îl 
biciuiau, dar el nu se trezea. Dragoni, gândi Vânturache panicat. 
Încercă să-și adune minţile ca să-și imagineze un dragon adevărat. 
Dacă poate el, pot și eu, se gândi. Dar nu se întâmplă nimic. 

Discul era mai mare acum, un cerc înconjurat de nori care se 
ridica ușurel spre ei. 

Vânturache mai încercă o dată, strângând tare din ochi și 
încordându-și fiecare fibră a corpului. Imaginaţia lui, un organ 
suprasolicitat și cam uzat, se concentra să producă un dragon... orice 
fel de dragon. 

N-O SĂ-ȚI MEARGĂ, râse o voce ca un clopot de înmormântare. 
TU NU CREZI ÎN AȘA CEVA. 

Vânturache se uită la cumplita apariţie călare ce rânjea la el și 
mintea îi tresări de groază. 

Se făcu o lumină puternică. 

Se făcu întuneric total. 

Sub picioare simţi o podea moale, o lumină rozalie apăru în jur și 
se auzi o mulțime de oameni țipând cu disperare. 

Se uită în jur, speriat. Se afla într-un soi de tunel plin în cea mai 
mare parte cu scaune de care fuseseră legați oameni cu îmbrăcăminte 
exotică. Toţi ţipau la el. 


— 'Trezește-te! şuieră el. Ajută-mă! 

Târându-l pe turistul leșinat după el, se îndepărtă cu spatele de 
gloata jeluitoare, până când mâna sa liberă dădu peste o clanță de o 
formă ciudată. O apăsă, se strecură dincolo de ușă și o trânti după el. 

Îşi aruncă privirea prin camera în care intrase și dădu de ochii 
îngroziți ai unei tinere, care scăpă din mâini tava pe care o purta și 
dădu un țipăt. 

Era genul acela de țipăt care atrage după el sosirea unor ajutoare 
cu mușchi. Vânturache, scăldat în adrenalina generată de spaimă, se 
întoarse și țâșni pe lângă ea. Și aici erau scaune, iar oamenii legați de 
ele se fereau în timp ce el îl trăgea grăbit pe Doiflori pe culoarul 
central. În spatele rândurilor de locuri se vedeau mici ferestre. 
Dincolo de ferestre, pe un fundal de nori pufoși, se zărea o aripă de 
dragon. Era argintie. 

„Am fost înghiţit de un dragon”, se gândi el. „E ridicol”, își replică. 
„Doar din dragoni nu se vede afară”. Apoi umărul său izbi ușa de la 
capătul tunelului și se trezi într-o cameră în formă de con, încă și mai 
ciudată. 

Era plină de luminiţe strălucitoare. Printre acestea, în jilțuri 
confortabile, se aflau patru bărbaţi care se uitau la ei cu gurile căscate. 
Când le întoarse privirea, ei își feriră ochii în lături. 

Vânturache se răsuci încet. Lângă el stătea un al cincilea personaj, 
un bărbat tânăr, bărbos și tuciuriu ca popoarele nomade de la Marele 
Nef. 

— Unde mă aflu? întrebă vrăjitorul. În burta unui dragon? 

Tânărul se lăsă în jos și împinse în fața lui Vânturache o cutie 
mică, neagră. Bărbaţii din jilțuri se lăsară în jos. 

— Ce-i asta? zise Vânturache. O cutie cu picturi? Întinse mâna și 
o apucă, mișcare ce păru să-l surprindă pe tuciuriu, care strigă ceva și 
dădu s-o smulgă înapoi. Se auzi încă un strigăt, de la unul din 
oamenii din jilțuri. Doar că acum nu mai stătea jos. Se ridicase și 
aţintea un obiect mic de metal către tânăr. 

Gestul avu un efect uluitor. Bărbatul se lăsă pe vine, cu mâinile în 
sus. 

— Vă rog să-mi daţi bomba, domnule, îi spuse bărbatul cu 
obiectul metalic. Cu grijă, vă rog. 

— Chestia asta? zise Vânturache. Luaţi-o. Eu n-o vreau! Omul o 
luă cu mare atenţie și o puse pe jos. Bărbaţii din scaune se relaxară, iar 
unul din ei începu să vorbească pe un ton imperativ cu peretele. 
Vrăjitorul îl urmări uimit. 


— Nu mișca, porunci omul cu amuleta de metal. Vânturache 
decisese că trebuie să fie vorba de o amuletă. Tuciuriul se trase într-un 
colt. 

— Aţi făcut un gest foarte curajos, îi spuse Deţinătorul Amuletei 
lui Vânturache. Cred că știți. 

— Ce? 

— Ce s-a întâmplat cu prietenul dumneavoastră? 

— Prieten? 

Vânturache se uită jos la Doiflori, care dormea în continuare 
liniștit. Nimic deosebit. Deosebit într-adevăr era doar faptul că 
Doiflori purta haine noi. Haine ciudate. Pantalonii i se terminau acum 
deasupra genunchilor. În partea de sus purta un soi de veston cu 
dungi strălucitoare. Pe cap avea o pălărioară ridicolă de paie. Cu o 
pană înfiptă în ea. 

O senzaţie stranie în zona picioarelor îl făcu pe Vânturache să 
privească în jos. Și hainele lui se transformaseră. În locul robei lui 
vechi și comode, atât de perfect adaptată pentru viteză în toate 
situațiile posibile, avea acum picioarele împachetate în niște tuburi de 
pânză. Purta și o jachetă din același material cenușiu... 

Până acum nu mai auzise limba pe care o folosea omul cu 
amuleta. Era rudimentară și avea un vag accent Miezesc... cum se 
făcea deci că înțelegea fiecare cuvânt? 

la să vedem. Apăruseră dintr-odată în acest dragon, se 
materializaseră în acest drag... deod... se... se - se înfiripase o 
conversaţie atât de firească pe aeroport încât hotărâseră să se așeze 
alături în avion și îi promisese lui Jack Zweiblumen că o să-i fie ghid în 
Statele Unite. Da, asta era. Apoi lui Jack i se făcuse rău și el se speriase 
și trecuse pe acolo și îl luase prin surprindere pe piratul aerului. 
Normal. Ce-o fi însemnând „Miezesc”? Doctorul Van Tuurakye își 
frecă tâmplele. l-ar fi prins bine o băutură. 


Undele paradoxului se răspândiră pe marea cauzalității. 

Cel mai important lucru de reţinut de către cei aflați în afara 
totalității finale a multiversului este faptul că, deși vrăjitorul și turistul 
abia ajunseseră, într-adevăr, la bordul avionului aflat în zbor, ei 
fuseseră în același timp în avion de la începutul călătoriei, după 
procedura normală. Cu alte cuvinte: „deși era adevărat că tocmai 
apăruseră în acel set de dimensiuni, era la fel de adevărat că fuseseră 
acolo de la bun început”. În acest punct, limbajul obișnuit se lasă 
păgubaș și se duce să-și toarne ceva de băut. 


Problema era că mai multe catralioane de atomi tocmai se 
materializaseră (deși nu o făcuseră, după cum se va vedea mai jos) 
într-un univers unde, strict vorbind, nu ar fi trebuit să se afle. 
Rezultatul uzual al acestui gen de lucruri este, în general, o explozie 
uriașă, dar, pentru că universurile sunt entități destul de elastice, acel 
univers particular se salvase derulându-și instantaneu continuumul 
de spațiu-timp până într-un punct în care surplusul de atomi putea fi 
acceptat fără probleme, apoi revenise la acel cerc de foc pe care, în 
lipsa unui termen mai convenabil, locuitorii s-au obișnuit să-l 
numească Prezent. Desigur, acest lucru schimbase istoria - fură câteva 
războaie mai puţin, câțiva dinozauri mai mult etc. — dar, per total, 
episodul trecu remarcabil de neremarcat. 

În afara acelui univers anume, însă, repercusiunile acestei fise 
picate cu întârziere săriră de colo-colo pe suprafața Sumei Tuturor 
Lucrurilor, modificând dimensiuni întregi și făcând să dispară fără 
urmă galaxii. 

Nimic din toate astea nu îl afectă însă pe Dr. Van Tuurakye, de 33 
de ani, necăsătorit, născut în Suedia, crescut la New Jersey și specialist 
în fenomene de oxidare rapidă scăpate de sub control la reactoarele 
nucleare. Oricum, el nici n-ar fi crezut așa ceva. 

Zweiblumen era în continuare leșinat. Stewardesa, care îl 
condusese pe Van Tuurakye la locul său, în aplauzele pasagerilor, 
stătea aplecată deasupra lui cu îngrijorare. 

— Am anunţat prin radio, îi spuse ea lui Van Tuurakye. O 
ambulanţă o să-l aștepte la aterizare. Ăăă, pe lista pasagerilor scrie că 
sunteți doctor... 

— Nu știu ce are, zise repede Van Tuurakye. Sigur, dacă ar fi un 
reactor Magnox aș putea să-l ajut. Să fi suferit vreun șoc? 

— Eu n-am... 

Propoziția ei se încheie cu un zgomot asurzitor venit din spatele 
aeronavei. Câţiva pasageri ţipară. Un curent puternic smulse toate 
ziarele și revistele, aspirându-le într-un vârtej nebun de-a lungul 
culoarului. 

Și tot pe culoar mai apăru ceva. Era mare, paralelipipedic, din 
lemn legat în aramă. Avea sute de picioare. Dacă era, într-adevăr, ceea 
ce părea să fie - o ladă umblătoare ca în poveștile cu pirați și comori 
de aur și nestemate luate cu japca -, atunci presupusul capac i se 
căscă deodată. 

Nu conţinea nestemate, ci doar niște dinţi mari, albi ca lemnul de 
sicomor, și o limbă care vibra, roșie ca mahonul. 


Un geamantan vechi venea spre el să-l mănânce. Van Tuurakye îl 
apucă pe Zweiblumen, în căutarea unui cot de mic sprijin, și scânci. 
Îşi dori din răsputeri să se afle în altă parte... 

Se făcu întuneric total. 

Se făcu o lumină puternică. 

Plecarea subită a câtorva catralioane de atomi dintr-un univers în 
care oricum nu aveau dreptul să se afle provocă un dezechilibru 
extrem în armonia Sumei Tuturor Lucrurilor, pe care aceasta încercă 
cu ardoare să-l restabilească, anihilând pe parcurs o serie de 
subrealități. Valuri colosale de magie brută fierbeau necontrolat la 
baza multiversului însuși, tălăzuind în fiecare crevasă din dimensiuni 
până atunci pașnice, dând naștere la nove, supernove, coliziuni 
stelare, migrări sălbatice ale gâștelor și scufundări ale unor continente 
imaginare. Lumi de la celălalt capăt al timpului avură experiența unor 
apusuri de soare în nuanţe orbitoare de octarin, acolo unde particule 
puternic încărcate cu magie roiau prin atmosferă. În haloul de comete 
al celebrului Sistem de Gheaţă din Zeret, o nobilă cometă muri în 
clipa în care un prinț căzu arzând în spaţiu. 

Nimic din toate astea nu îl afectă însă pe Vânturache, care, ținând 
trupul inert al lui Doiflori de după talie, se prăbușea în marea 
Discului, aflată la vreo sută de metri dedesubt. Nici măcar convulsiile 
din toate dimensiunile nu puteau înfrânge Legea de fier a Conservării 
Energiei, iar scurta călătorie cu avionul a lui Van Tuurakye fusese 
suficientă pentru a-l deplasa câteva sute de kilometri orizontal și vreo 
două mii de metri vertical. 

Cuvântul „avion” se aprinse și se stinse în mintea lui Vânturache. 

Ce se vedea acolo jos, o corabie? 

Apele reci ale Mării Circulare se ridicară spre el, sugându-l în 
îmbrăţișarea lor verzuie. După o secundă se auzi încă o plescăitură, iar 
Bagajul, purtând pe el atotputernica rună a călătorului TWA, ajunse și 
el în mare. 

Ulterior, îl folosiră ca plută. 


APROAPE DE MARGINE 


Facerea durase mult timp. Acum era aproape gata, iar sclavii 
curățau ultimele urme ale matriței de lut. Acolo unde alți sclavi 
șlefuiau de zor cu nisip de argint fuzelajul metalic, acesta începuse să 
reflecte în soare acel luciu mătăsos al bronzului nou. Se simţea încă 
fierbințeala, chiar după ce forma se răcise timp de o săptămână. 
Arhiastronomul din Krull făcu un semn discret cu mâna, iar purtătorii 
lecticei așezară tronul jos, la umbra chilei. 

„Ca un pește”, gândi el. „Un mare pește zburător. Dar din ce mări, 
oare?” 

— E într-adevăr magnifică, șopti. O adevărată operă de artă. 

— Meșteșugită, spuse bărbatul îndesat de lângă el. 
Arhiastronomul se uită la fața impasibilă a omului. Nu e prea greu ca 
o față să pară impasibilă atunci când în loc de ochi are două sfere de 
aur. Acestea străluceau deconcertant. 

— Cu adevărat meșteșugită, încuviință astronomul zâmbind. Îmi 
închipui că nu există meșteșugar mai iscusit ca tine pe tot Discul, 
Ochi-de-Aur. Am dreptate? 

Meșteșugarul făcu o pauză, cu trupul său gol - gol dacă n-ar fi 
purtat o centură cu scule, un abac la încheietură și un bronz sănătos — 
încordându-se în timp ce mintea lui socotea implicaţiile ultimei 
remarci. Ochii lui aurii păreau să privească spre o altă lume. 

— Răspunsul este și da, și nu, zise el într-un târziu. Unii dintre 
astronomii mai mici în grad din spatele tronului tresăriră la această 
lipsă de etichetă, dar Arhiastronomul nu păru să o bage de seamă. 

— Continuă, spuse el. 

— Îmi lipsesc câteva însușiri esenţiale. Totuși sunt Ochi-de-Aur 
Mână-de-Argint  Dactilos, spuse  meșteșugarul. Eu am făurit 
Războinicii de Metal care păzesc Mormântul lui Pitchiu, am creat 
Barajele de Lumină de la Marele Nef, am construit Palatul celor Șapte 
Deșerturi. Şi cu toate acestea - ridică mâna și ciocăni într-unul din 
ochii săi, care răsună ușor -, când i-am făcut lui Pitchiu armata de 
golemi, m-a umplut de aur și apoi mi-a scos ochii, să nu mai pot crea 
lucruri care să rivalizeze cu ce avea el. 

— Înţelept, dar plin de cruzime, rosti înțelegător Arhiastronomul. 

— Mda. Așa că am învăţat să simt sufletul metalelor și să văd cu 
degetele. Am învăţat să deosebesc minereurile după gust și miros. Mi- 
am meșterit acești ochi, dar nu-i pot face să și vadă. Apoi am fost 


chemat să înalț Palatul celor Șapte Deșerturi și drept răsplată Emirul 
m-a acoperit cu argint, iar după aceea, lucru care nu m-a surprins 
prea tare, a pus să mi se taie mâna dreaptă. 

— Un impediment serios în meseria ta, dădu din cap 
Arhiastronomul. 

— Am folosit o parte din argint ca să-mi fac acesta mână nouă, 
utilizând cunoștințele mele inegalabile despre pârghii și scripeţi. Mă 
slujeşte bine. După ce am ridicat primul mare Baraj de Lumină, cu o 
capacitate de 50.000 de ore-lumină, consiliul tribal din Nef m-a dăruit 
cu mătăsuri fine și apoi mi-a tăiat tendoanele de la picioare ca să nu 
mai pot pleca. A trebuit, așadar, să folosesc mătasea și niște bambus 
pentru a-mi construi o mașină zburătoare cu care m-am lansat de pe 
cel mai înalt turn al închisorii mele. 

— Şi care te-a adus, cu unele ocoluri, până în Krull, completă 
Arhiastronomul. Și nu pot să nu mă gândesc că o ocupaţie alternativă 
- o fermă de legume, să zicem - te-ar feri de riscul de a fi condamnat 
la moarte în rate. De ce continui? 

Dactilos Ochi-de-Aur ridică din umeri. 

— La asta sunt bun, zise. 

Arhiastronomul privi din nou peștele de bronz care lucea acum ca 
un gong în soarele amiezii. 

— Ce frumuseţe, murmură el. Și unică. Hai, Dactilos, aminteşte- 
mi care urma să fie răsplata ta. 

— Mi-aţi cerut să creez un pește care să străbată mările spaţiale ce 
despart lumile, recită marele meșteșugar. lar drept răsplată pentru 
asta... drept răsplată... 

— Da? Memoria mea nu mai e ce-a fost, toarse Arhiastronomul 
mângâind forma de bronz. 

— ... drept răsplată, continuă Dactilos fără prea multă nădejde, ați 
spus că mă veţi elibera și vă veți abține să-mi mai tăiați vreo parte a 
corpului. Nu cer nicio bogăţie. 

— A, da. Acum îmi amintesc. Bătrânul ridică o mână cu vene 
albăstrii și adăugă: am minţit. 

Urmă un zgomot abia audibil, iar omul cu ochii de aur se clătină 
pe picioare. Apoi se uită la vârful de săgeată care-i ieșea din piept și 
încuviință posomorât din cap. O pată de sânge îi înflori pe buze. 

În piaţă se lăsă o linişte de moarte (cu excepţia bâzâitului câtorva 
muște pline de speranţe) când Dactilos ridică mâna de argint și pipăi 
capătul săgeții. 

— 'Treabă de mântuială, bombăni el și se prăbuși pe spate. 


Arhiastronomul împunse trupul cu degetul de la picior și suspină. 

— Vom ţine un scurt doliu, așa cum se cuvine pentru un meseriaș 
de talia lui, zise el. Văzu cum o muscă albastră aterizează pe unul din 
ochii de aur și apoi zboară mai departe nedumerită... Cred că a durat 
destul, rosti, și chemă sclavii să ia cadavrul de acolo. Chelonauţii sunt 
pregătiți? întrebă. 

Maestrul de Lansări înaintă grăbit. 

— Sunt, proeminențţa voastră, răspunse. 

— Se rostesc rugăciunile potrivite? 

— Întocmai, proeminenţa voastră. 

— Cât mai e până la poartă? 

— Fereastră de lansare, îl corectă prudent Maestrul de Lansări. 
Trei zile, proeminență. Coada marelui A'Tuin se va afla într-o poziție 
fără egal. 

— Atunci nu mai rămâne, conchise Arhiastronomul, decât să 
găsim sacrificiul potrivit. Controlorul de lansări se înclină. 

— Oceanul ni-l va aduce, spuse. 

Bătrânul zâmbi. 

— Ca întotdeauna. 


— Dacă te-ai pricepe să vâslești... 

— Dacă te-ai pricepe să cârmești... 

Un val spălă puntea. Vânturache și Doiflori se uitară unul la altul. 

— Scoate apa! zbierară la unison și se repeziră la găleți. După o 
vreme, vocea certăreaţă a lui Doiflori răzbătu din cabina plină de apă. 

— Nu văd de ce ar fi vina mea, zise. Întinse o găleată, pe care 
vrăjitorul o vărsă peste bord. 

— 'Tu erai de cart, îl repezi Vânturache. 

— Te-am salvat de negustorii de sclavi, dacă îți mai amintești, zise 
Doiflori. 

— Mai bine sclav decât mort, replică vrăjitorul. Se ridică și privi 
marea. Fu nedumerit. 

Se simţea un alt Vânturache față de cel care scăpase, cu șase luni 
în urmă, din incendiul ce mistuise Ankh-Morporkul. Avea mai multe 
cicatrice, de exemplu. Și mai multe leghe străbătute. Vizitase Tărâmul 
Miezului, descoperise tradiţiile excentrice practicate de câte și mai 
câte popoare - alegându-se cu noi și noi cicatrice pe parcurs - și chiar 
navigase, timp de câteva zile de neuitat, pe legendarul Ocean 
Deshidratat din inima celui mai uscat deșert, cunoscut sub numele de 
Marele Nef. Apoi, pe o mare mai rece și mai umedă, văzuse munți de 


gheață plutind pe valuri. Călărise un dragon imaginar. Aproape că 
rostise cel mai puternic descântec de pe Disc. Făcuse... 

În față avea în mod clar mult mai puţin orizont decât ar fi trebuit. 

— Hmmm? făcu Vânturache. 

— Ziceam că nimic nu e mai rău decât sclavia, continuă Doiflori. 
Gura i se deschise când îl văzu pe vrăjitor că-și aruncă găleata cât colo 
și se lasă pe puntea inundată, cenușiu la chip. Ascultă, îmi pare rău că 
ne-am ciocnit de recif, dar barca asta nu pare să se scufunde 
deocamdată și mai devreme sau mai târziu o să dăm de pământ, îl 
liniști Doiflori. Curentul ăsta trebuie să ne împingă undeva. 

— Uită-te la orizont, spuse Vânturache inexpresiv. Doiflori își 
încorda privirile. 

— Mi se pare în regulă, răspunse el după un timp. Să zicem că e 
ceva mai puțin decât de obicei, dar... 

— Asta din cauza Cascadei, zise Vânturache. Suntem împinși 
dincolo de marginea lumii. 

Urmă o tăcere lungă, întreruptă doar de clipocitul valurilor pe 
ambarcaţiunea care se răsucea încet, purtată de curent. Curent care 
căpătase deja forță. 

— Probabil de-aia am și lovit stânca, adăugă Vânturache. Am fost 
deviațţi de la curs peste noapte. 

— Nu vrei ceva de mâncare? întrebă Doiflori. Începu să 
cotrobăiască prin bocceaua pe care o legase de balustrada punţii, la 
adăpost de umezeală. 

— Nu pricepi? îl apostrofă Vânturache. O să cădem peste Margine, 
ce mama naibii! 

— Nu putem face nimic? 

— Nu! 

— Atunci ce rost are să intrăm în panică, spuse calm Doiflori. 

— Stiam eu că nu trebuie să înaintăm atât de mult pe direcţia 
Marginii, se văicări Vânturache cu ochii la cer. As vrea... 

— Aș vrea să am cutia cu picturi, zise Doiflori, dar a rămas pe 
corabia de sclavi, cu restul Bagajului, și... 

— Unde mergem noi nu-i nevoie de bagaj, i-o tăie Vânturache. Se 
prăbuși, uitându-se prost dispus în depărtare, la o balenă care se 
rătăcise din neatenţie în curentul mărginaș și acum lupta împotriva 
lui. 

O linie albă se zărea la orizontul prea apropiat, iar vrăjitorul își 
închipui că aude tunetul depărtat al unei cascade. 

— Ce se întâmplă când o corabie cade peste Margine? vru să afle 


Doiflori. 

— Cine ştie? 

— Păi, în cazul ăsta, poate vom continua să plutim prin spațiu 
până vom ajunge într-o altă lume. O privire pierdută se ivi în ochii 
omuleţului. Mi-ar plăcea, spuse. 

Vânturache pufni. 

Soarele se ridica pe cer, simţitor mai mare acum, așa aproape de 
Margine. Se sprijiniră cu spatele de catarg, fiecare adâncit în propriile 
gânduri. Din când în când, câte unul mai lua găleata și mai scotea a 
lehamite niște apă, fără vreun motiv inteligent. 

Marea din jurul lor părea să se aglomereze. Vânturache observă 
mai multe trunchiuri de copac care pluteau în ritm cu ei, iar la 
suprafață puzderie de pești de toate soiurile. Desigur, apa era probabil 
plină cu lucruri bune de mâncat, aduse de pe toate continentele de la 
Miez încoace. Se întrebă ce fel de viată o fi aia, să fii silit să înoţi tot 
timpul ca să rămâi exact în același loc. Foarte asemănătoare cu a lui, 
decise. Observă o broscuță verde care vâslea disperată în mijlocul 
curentului inexorabil. Spre marea mirare a lui Doiflori, apucă o vâslă 
și o întinse cu grijă spre mica vietate amfibie, care se cațără pe ea 
recunoscătoare. După o secundă, o pereche de fălci ieșiră din apă, 
clănțănind neputincioase chiar în locul respectiv. 

Din căușul palmelor, broasca se uită la Vânturache și apoi îl mușcă 
gânditoare de deget. Doiflori chicoti. Vânturache băgă animalul într- 
un buzunar și se făcu că n-aude. 

— Foarte omenos, dar de ce? se interesă Doiflori. Peste o oră va fi 
totuna. 

— De-aia, veni răspunsul ambiguu al lui Vânturache, care începu 
să scoată din nou apa din barcă. Marea stropea cu forță, iar curentul 
era atât de puternic încât se formaseră valuri care se spărgeau de 
barcă. Părea nefiresc de cald. Pe mare plutea o ceaţă aurie, fierbinte. 

Mugetul căderii de apă se auzea acum mai clar. Un calmar mai 
mare decât văzuse Vânturache vreodată ieși la suprafaţă la câteva sute 
de metri de ei și bătu sălbatic apa cu tentaculele înainte de a se 
scufunda din nou. Altceva, tot mare și din fericire neidentificabil, urlă 
undeva în ceață. O escadrilă întreagă de pești zburători săltă într-un 
nor de picături în toate culorile curcubeului și reuși să înainteze câțiva 
metri înainte de a fi suptă de un vârtej. 

Lumea începuse să se termine. Vânturache lăsă găleata și se apucă 
de catarg văzând cum sfârșitul tuturor lucrurilor se apropia vertiginos. 

— Așa ceva merită văzut, spuse Doiflori, pe jumătate căzând și pe 


jumătate aruncându-se spre prova. 

Ceva tare și rezistent lovi chila, răsucind barca la nouăzeci de 
grade și proptind-o cu o latură în obstacolul invizibil. Ambarcaţiunea 
se opri brusc și o mare de spumă rece se prăvăli peste punte, astfel 
încât, timp de câteva secunde, Vânturache se află sub câțiva metri de 
apă verde, spumegândă. Începu să ţipe, apoi lumea subacvatică deveni 
purpurie, cum e de obicei starea de inconștientă, deoarece cam în acel 
moment Vânturache începu să se înece. 


Se trezi cu gura plină de un lichid care ardea, iar când îl înghiți 
durerea sfâșietoare din gât îl făcu să-și revină cu totul. 

Scânduri din puntea unei bărci îl apăsau în spate, iar deasupra se 
afla Doiflori, care îl privea cu o expresie de maximă îngrijorare. 
Vânturache gemu și se ridică în capul oaselor. 

Se dovedi o greșeală. Marginea lumii era la numai câţiva pași. 

Dincolo de ea, chiar sub buza nesfârșitei Cascade Circulare, se afla 
ceva cu totul și cu totul magic. 


La vreo cincizeci de leghe mai încolo, la distanță sigură de 
curentul de Margine, o joncă având pânzele roșii specifice corăbiilor 
cu sclavi plutea în derivă prin lumina catifelată a apusului. Echipajul - 
atât cât mai rămăsese - era adunat pe puntea din față, în jurul 
oamenilor care meștereau zoriţi la o plută. 

Căpitanul, un bărbat voinic care purta cotierele specifice triburilor 
de la Marele Nef, călătorise mult și cunoscuse numeroase popoare 
ciudate și lucruri bizare - dintre care pe multe le luase în sclavie, 
respectiv furase, își începuse cariera ca marinar pe Oceanul 
Deshidratat, aflat în inima celui mai uscat deșert al Discului. (Apa are 
pe disc o a patra stare de agregare, rezultatul arșiței și al ciudatului 
efect de uscare al luminii octarine: se deshidratează, lăsând în urmă o 
pudră argintie, ca nisipul, prin care o chilă bine proiectată poate 
naviga cu ușurință. Oceanul Deshidratat este un loc neobișnuit, dar 
nu așa de neobișnuit ca peștii care trăiesc în el.) Căpitanul nu se 
temuse niciodată cu adevărat. Acum era de-a dreptul înspăimântat. 

— Nu aud nimic, îi șopti el secundului. Acesta scrută penumbra. 

— Poate că a căzut peste bord? își dori el. 

Drept răspuns, de pe puntea vâslașilor aflată chiar sub picioarele 
lor se auzi o bufnitură furioasă și un sunet de lemn sfărâmat. 
Marinarii se traseră laolaltă, temători, ţinând strâns în mâini topoare 
și torţe. 


N-ar fi îndrăznit, probabil, să le folosească nici dacă Monstrul ar fi 
venit drept spre ei. Înainte să-i fi înțeles adevărata natură, câțiva 
oameni îl atacaseră cu toporiștile, la care Monstrul renunțase să mai 
cotrobăiască obsedat pe navă și, fie că îi făcuse să se arunce peste 
bord, fie că... îi mâncase! Căpitanul nu era sigur. Lucrul arăta ca o ladă 
oarecare de lemn. Puțin mai mare decât de obicei, dar nimic suspect. 
Însă, cu toate că uneori părea să conţină obiecte precum ciorapi vechi 
sau alte produse de necesitate, alteori - îl trecu un frison - părea să 
fie, părea să aibă... încercă să nu se mai gândească. Doar că oamenii 
care se înecaseră erau, după toate aparențele, mai norocoși decât cei 
pe care îi prinsese. Încercă să nu se mai gândească. Văzuse dinți. Dinţi 
ca niște pietre funerare din lemn alb și o limbă roșie ca mahonul... 

Încercă să nu se mai gândească. Nu reuși. 

Dar la un anumit lucru se gândi cu un gust amar. Era pentru 
ultima dată când salva niște naufragiaţi nerecunoscători în asemenea 
circumstanţe misterioase. Mai bine sclav decât pradă rechinilor, nu? Și 
când evadaseră, iar marinarii cercetaseră conţinutul cufărului - și, 
oricum, de unde apăruseră în mijlocul oceanului călare pe un cufăr? 
— acesta îi mușc... încercă din nou să nu se mai gândească, dar se 
trezi întrebându-se ce o să se întâmple când drăcovenia avea să 
descopere că proprietarul ei nu mai e la bord... 

— Pluta e gata, domnia-voastră, spuse secundul. 

— La apă! strigă căpitanul și adăugă: Toată lumea îmbarcarea! Și 
apoi: Daţi foc corabiei! 

Până la urmă, o altă corabie nu era așa de greu de găsit, filozofă el, 
pe când un om putea să aștepte mult și bine în acel Paradis la care 
făceau reclamă mullahii înainte de a căpăta o altă viaţă. Las să 
mănânce cutia magică nectar și ambrozie. 

Unii pirați deveneau nemuritori prin faptele lor de mare cruzime 
sau îndrăzneală, alții prin averile uriașe pe care le adunau. Dar 
căpitanul decisese de ceva timp că, în ceea ce-l privea, ar fi preferat să 
devină nemuritor evitând pur și simplu să moară. 


— Ce dracu” e asta? vru să știe Vânturache. 

— E minunat, spuse Doiflori fermecat. 

— O să decid cât e de minunat după ce o să știu ce e, zise 
vrăjitorul. 

— E Cercubeul, răspunse prompt o voce din spatele urechii lui 
stângi. Și aveţi mare noroc să-l vedeţi. De sus, cel puţin. 

Vocea era însoţită de o răsuflare rece cu miros de pește. 


— Doiflori? zise vrăjitorul. 

— Da? 

— Dacă mă întorc, ce o să văd? 

— ÎI cheamă Tethis. Spune că e un trol de mare. Suntem în barca 
lui. El ne-a salvat, explică Doiflori. Acum vrei să te întorci? 

— Deocamdată nu, mulțumesc. Şi de ce nu cădem peste Margine, 
mă rog? mai întrebă Vânturache, cu un calm rigid ca sticla. 

— Pentru că barca voastră s-a izbit de Circungrădinţă, rosti vocea 
din spatele lui (pe un ton care-i sugeră lui Vânturache fose submarine 
și Lucruri ce stau la pândă printre recifele de corali). 

— De Circungrădință? repetă el. 

— Da. Se întinde de-a lungul marginii lumii, spuse trolul nevăzut. 
Peste vuietul cascadei, lui Vânturache i se păru că distinge clipocitul 
unor vâsle. Speră că era vorba de vâsle. 

— A, vrei să spui circumferința! zise el. Cea care mărginește orice 
lucru. 

— Asta și face Circungrădinţă, spuse trolul. 

— Se referă la asta, zise Doiflori, arătând în jos. Ochii lui 
Vânturache urmară traiectoria degetului, îngroziți de ce ar fi putut să 
vadă... 

La Miez de barcă se afla o parâmă suspendată la vreo doi metri 
deasupra apei alburii. De ea era legată barca, ancorată și totuși mobilă 
grație unui sistem de scripeți și unor mici rotițe de lemn. Acestea 
alunecau de-a lungul parâmei pe măsură ce vâslașul din spate 
împingea barca chiar pe buza Cascadei. Așa se explica unul dintre 
mistere. Dar ce anume susținea parâma? 

Vânturache se uită de-a lungul ei și văzu un stâlp zdravăn de lemn 
ieșind din apă la câţiva pași depărtare, în timp ce el privea, barca se 
apropie, apoi depăși stâlpul, iar rotițele țăcăniră în jurul lui, în șanțul 
special săpat. 

Vânturache văzu că alte frânghii, mai subţiri, atârnau de parâmă la 
intervale de vreun metru. Se întoarse spre Doiflori. 

— De văzut văd ce e. Dar ce e, de fapt? 

Doiflori ridică din umeri. În spatele lui Vânturache, trolul de mare 
zise: 

— Ceva mai departe e casa mea. Vorbim când ajungem. Acum am 
de vâslit. 

Ca să vadă ce însemna mai departe, Vânturache ar fi trebuit să se 
întoarcă și să descopere cum arăta de fapt un trol de mare, ceea ce nu 
era sigur că își dorește. Preferă să se uite la Cercubeu. 


Atârna deasupra cețurilor, dincolo de marginea lumii, și strălucea 
doar dimineaţa și seara, când lumina soarelui ce orbita Discul trecea 
de silueta masivă a lui A'Tuin, Țestoasa Lumii, și atingea câmpul 
magic discar într-un unghi anume. 

Un dublu curcubeu începea să se formeze. Pe buza Cascadei, cele 
șapte culori minore sclipeau și dansau în apa pulverizată de mările în 
agonie. 

Dar ele păleau în comparaţie cu banda mai lată care plutea 
deasupra lor, necatadicsind parcă să împartă același spectru. 

Era Regina Culorilor, față de care toate celelalte nu sunt decât 
niște vagi reflecţii spălăcite. Era octarinul, culoarea magiei. Viu, aprins 
și vibrant, și în mod indiscutabil pigmentul imaginaţiei, deoarece 
oriunde se ivea era semn că materia se supune puterii unei minţi 
magice. Era vraja însăși. 

Dar lui Vânturache i se păruse totdeauna că arăta ca un fel de 
purpuriu-verzui. 


După o vreme, o pată care se ivise, mică, pe marginea lumii se 
contură sub forma unui vârf de stâncă, atât de periculos aplecat încât 
apele cascadei se învolburau în jurul lui chiar înainte să-și înceapă 
căderea nesfârșită. Pe el fusese ridicată o colibă din bușteni aduși de 
curent, iar  Vânturache observă că odgonul care alcătuia 
Circungrădinţa urca pe insula stâncoasă pe niște piloni de fier și că 
intra în căsuță printr-o mică fereastră rotundă. Mai târziu află că niște 
clopoței de bronz, atârnaţi delicat de frânghie, îl înștiințau imediat pe 
trol dacă vreo pradă era adusă de ape pe porțiunea lui de 
Circungrădinţă. 

Un dig rudimentar fusese construit, tot din lemn venit în derivă, 
pe partea dinspre Miez a insuliței. Adăpostea vreo două epave și o 
mare cantitate de lemn care plutea sub formă de scânduri, bușteni sau 
chiar trunchiuri de copac, unii având încă frunze verzi. Aici, atât de 
aproape de Margine, câmpul magic al Discului era atât de intens încât 
toate lucrurile erau înconjurate de o aură cețoasă, iar iluziile se 
produceau în combustie spontană. 

Cu câteva ultime smucituri și scârțâituri, barca trase lângă un mic 
ponton înjghebat din scânduri disparate. În timp ce acosta rotindu-se 
în loc, Vânturache simţi toate senzațiile specifice unei prezenţe oculte 
masive - uleioasă, cu gust albăstriu și miros metalic. De jur împrejurul 
lor, magia pură burniţa asupra lumii, fără nicio ţintă. 

În timp ce se cățăra, împreună cu Doiflori, pe ponton, vrăjitorul 


zări pentru prima dată trolul. 

Nu era nici pe departe atât de cumplit cum și-l imaginase. 

„Hmmm, făcu imaginaţia lui după o vreme. 

Nu că trolul ar fi fost oribil la vedere. În locul monstruozității 
descompuse și pline de tentacule pe care se aștepta să o vadă, 
Vânturache se trezi în faţa unui bătrân cam scurt de picioare, dar nu 
neapărat urât, și care ar fi trecut practic neobservat pe stradă, cu 
condiţia ca pe strada respectivă oamenii să fie obișnuiți să vadă 
bătrânei compuși în cea mai mare parte din apă. Era ca și când 
Oceanul s-ar fi hotărât să creeze viață sărind peste toată tevatura aia 
plicticoasă cu evoluţia și ar fi pus pur și simplu o parte din sine într-o 
formă bipedă, pe care ar fi expediat-o să lipăie pe plajă. Trolul era de- 
un albastru translucid foarte plăcut. În timp ce Vânturache se holba la 
el, prin piept îi trecu un mic banc de peștișori care sclipeau argintiu. 

— E nepoliticos să te zgâiești așa, spuse trolul. Gura i se deschise 
făcând o dâră mică de spumă și se închise ca un val care acoperă o 
stâncă. 

— Este? De ce? întrebă Vânturache. „Cum se ţine în picioare”, se 
întreba înnebunită mintea lui. „De ce nu curge”? 

— Dacă mă urmaţi până acasă, o să vă găsesc ceva de mâncare și 
niște haine uscate, zise trolul solemn. O luă în sus pe stânci, fără să se 
uite înapoi ca să vadă dacă veneau după el. La urma urmei, unde s-ar 
fi putut duce? Se întuneca și o briză rece și umedă venea de dincolo 
de marginea lumii. Cercubeul pălise deja, iar ceața de deasupra 
cascadei începuse să se rărească. 

— Hai, zise Vânturache apucându-l pe Doiflori de un braţ. Dar 
turistul nu părea dornic să se urnească din loc. Haide! repetă 
vrăjitorul. 

— Crezi că după ce se întunecă o să-l putem vedea pe Marele 
A'Tuin, Țestoasa Lumii? întrebă Doiflori cu ochii fixaţi pe norii ce se 
rostogoleau pe cer. 

— Sper că nu, zise Vânturache. Sincer. Acum hai să mergem, bine? 

Doiflori îl urmă fără entuziasm în colibă. Trolul aprinsese câteva 
lămpi și se instalase comod într-un balansoar. Când intrară, se ridică 
și turnă două cești de lichid verzui dintr-o carafă cu gâtul lung. În 
lumina aceea scăzută, părea fosforescent, așa cum e uneori apa mării 
în nopţile catifelate de vară. Și pentru a da o tentă barocă spaimei lui 
Vânturache, trolul părea acum și cu o palmă-două mai înalt. 

Cea mai mare parte a mobilierului din încăpere părea format din 
cutii. 


— Mmm. Ai o locuinţă grozavă, zise Vânturache. Rustică. 

Luă una din cești și se uită la lichidul verde care sclipea înăuntru. 
„Sper să fie bun de băut”, își spuse. „Pentru că am de gând să-l beau.” 

Înghiţi. 

Era aceeași băutură pe care Doiflori i-o administrase în barcă, doar 
că la momentul respectiv nu o băgase în seamă din cauza unor 
chestiuni mai presante. Acum avea timp să-i savureze gustul. 

Gura i se strâmbă. Scânci un pic. Unul dintre picioare i se 
contractă convulsiv, izbindu-l zdravăn în piept. 

În timpul acesta, Doiflori rotea gânditor paharul, adulmecându-i 
aroma. 

— Ghlen Livid!6!, zise. Băutura fermentată din nucă populară pe 
care la noi în ţară o distilează prin înghețare. Un ușor iz afumat... 
Picant. Din plantațiile vestice ale... ăăă... Provinciei Rehigreed, nu? 
După culoare aș spune că din recolta de anul viitor. Pot să te întreb de 
unde îl ai? 

(Plantele de pe Disc, deși includ categoriile cunoscute sub numele 
de plante anuale, care se seamănă într-un an și se recoltează mai 
târziu în cursul aceluiași an, bianuale, plantate într-un an și recoltate 
în anul următor, și perene, adică semănate într-un an și care cresc 
până la o dată ulterioară, includ și câteva plante rare din categoria 
reanualelor, care, din pricina unei modificări genetice 
cvadridimensionale, pot fi semănate anul acesta și recoltate anul 
trecut. Viţa de nucă populară era cu totul specială, pentru că dădea 
rod cu până la opt ani înainte de a fi plantată. Se spune că vinul din 
nucă populară le oferă unora dintre băutori viziuni din viitorul care, 
din punctul de vedere al nucii, este în trecut. Straniu, dar adevărat.) 

— Toate lucrurile ajung la Circungrădință mai devreme sau mai 
târziu, spuse trolul sentenţios, legănându-se ușurel în balansoar. 
Treaba mea e să recuperez tot ce vine plutind pe apă. Lemn, desigur, 
şi corăbii. Butoaie cu vin. Baloturi de pânză. Pe voi. 

În capul lui Vânturache se făcu lumină. 

— E un năvod, nu? Ai un năvod întins chiar pe marginea mării! 

— Circungrădinţă,  încuviință trolul. Pieptul i se văluri. 
Vânturache privi spre bezna fosforescentă care înconjura insula și 
zâmbi tâmp. 

— Normal, zise el. Formidabil! Poţi să folosești stâlpi sau să-l legi 
de recife... Măiculiță, da trebuie să fie un năvod zdravăn. 

— Este, răspunse Tethis. 

— Poate să se întindă și pe câteva leghe, dacă găsești destule 


stânci și locuri de ancorat, zise vrăjitorul. 

— Cincisprezece mii de kilometri. Eu patrulez doar în zona asta. 

— O treime din Disc! 

Tethis dădu iarăși din cap, plescăind ușor. În timp ce invitaţii săi 
se mai serviră o dată cu vin verde, el le povesti despre Circungrădinţă, 
despre cât efort fusese depus pentru a o construi, și despre înțeleptul 
și străvechiul regat Krull, care instituise sistemul cu câteva veacuri în 
urmă, și despre cele șapte flote care patrulau zona permanent pentru 
a menţine totul în stare de funcționare și a duce în regat prada care se 
pescuia din mare, și despre felul în care Krull devenise un tărâm 
bogat, condus de cei mai mari învăţaţi, şi despre felul în care aceștia 
căutau tot timpul să cunoască și să înțeleagă în toate detaliile posibile 
minunata complexitate a universului, și despre cum marinarii 
naufragiați la Circungrădință deveneau sclavi, și cum de obicei li se 
tăia limba. După cele câteva interjecţii care îl întrerupseră în acest 
punct, le vorbi prietenește despre inutilitatea folosirii forței, despre 
imposibilitatea de a părăsi insula altfel decât cu barca și în direcția 
uneia din cele trei sute optzeci de alte insule aflate în drumul spre 
Krull sau aruncându-te direct peste Margine, precum și despre marile 
avantaje ale muţeniei în comparaţie cu, să zicem, moartea. 

Urmă o pauză. Mugetul surd și noptatic al cascadei nu făcea decât 
să dea greutate acestei tăceri. 

Balansoarul începu să scârțâie din nou. Tethis părea să fi crescut 
îngrijorător în timpul monologului. 

— N-am nimic personal cu voi, adăugă el. Și eu sunt sclav. Dacă o 
să încercați să mă înfruntați o să trebuie, firește, să vă omor, dar n-o 
să-mi facă nicio plăcere. 

Vânturache se uită la pumnii tremurători care se odihneau în 
poala trolului. Avu bănuiala că puteau lovi cu forța unui tsunami. 

— Nu cred că înţelegi, explică Doiflori. Sunt cetățean al 
Imperiului De Aur. Sunt convins că regatul Krull nu ar dori să atragă 
supărarea împăratului. 

— Și cum o să afle împăratul? întrebă trolul. Crezi că ești primul 
din Imperiu care ajunge la Circungrădință? 

— N-o să ajung sclav! strigă Vânturache. Mai bine... mai bine sar 
peste Margine! Fu uimit de sunetul propriei sale voci. 

— Crezi? întrebă trolul. Balansoarul se dădu de perete și un braț 
albăstrui îl apucă pe vrăjitor de talie. După o secundă, trolul ieșea din 
colibă cu Vânturache strâns neglijent în pumn. 

Nu se opri până nu ajunse la marginea dinspre Margine a insulei. 


Vânturache chelălăi. 

— Termină sau chiar că îți dau drumul, îl repezi trolul. 
Deocamdată te ţin, da? Ia te uită. 

Vânturache se uită. 

Dinaintea lui se întindea noaptea neagră, mângâietoare, cu stele 
amuţite de ceață, care luceau liniștite. Dar ochii îi fură atrași în jos cu 
o fascinaţie irezistibilă. 

Pe Disc era miezul nopții și deci soarele era undeva dedesubt, 
departe, alunecând ușor pe sub vasta carapace îngheţată a Marelui 
A'Tuin. Vânturache mai făcu o încercare de a-și fixa privirea pe vârful 
încălțărilor care-i ieșeau peste buza prăpastiei, dar simpla adâncime a 
hăului i-o atrase inexorabil. 

Într-o parte și alta două perdele de apă se prăbușeau la infinit, în 
timp ce marea tălăzuia în jurul insulei în curgerea ei către marea 
Cascadă. La vreo sută de metri mai jos, cel mai mare somon pe care-l 
văzuse vreodată făcu un ultim, sălbatic și disperat salt în mijlocul 
spumei, după care căzu rostogolindu-se în lumina aurită a neantului. 

Umbre uriașe creșteau din acea lumină precum niște coloane care 
susțineau cupola universului. La sute de kilometri sub el, vrăjitorul 
distinse o anumită formă, un anumit contur... 

Ca într-unul din acele desene curioase în care silueta unui pahar 
decorativ devine deodată conturul a două chipuri, scena de la 
picioarele lui i se dezvălui brusc într-o nouă și înspăimântătoare 
perspectivă. Pentru că se vedea acolo jos un cap de elefant mare cât 
un continent de dimensiuni rezonabile. Unul dintre fildeșii săi 
nemăsuraţi se profila precum un vârf de munte în lumina aurie, 
aruncând o umbră care se lățea în direcţia stelelor. Capul era ușor 
înclinat, iar ochiul rubiniu care se vedea ar fi putut la fel de bine să fie 
o gigantă roșie care reușea să strălucească și în plină lumină a amiezii. 

lar mai jos de elefant... 

Vânturache înghiți în sec și încercă să nu se gândească mai 
departe... 

Dincolo de elefant nu mai era decât discul dureros de îndepărtat 
al soarelui. Și ceea ce aluneca încet pe lângă el era în mod cert — 
judecând după solzii săi cât orașele, găurile ca niște cratere și 
rugozitatea selenară - o înotătoare. 

— Să-ţi dau drumul? întrebă trolul. 

— Aăău, făcu Vânturache, încordându-se tot. 

— Trăiesc aici, pe Margine, de cinci ani și nu am avut curajul, vui 
Tethis. Și nici tu n-ai, după câte-mi dau eu seama. Se dădu înapoi, 


permițându-i lui Vânturache să se arunce la pământ. 

Doiflori veni și el pe marginea stâncii și privi în jos. 

— Fantastic! exclamă el. Of, dac-aș avea cutia de picturi! Ce 
altceva mai e acolo jos? Adică dacă te-ai prăbuși în gol, ce ai vedea? 

Tethis se așeză pe o ridicătură. Deasupra discului, luna se ivi de 
după un nor, făcându-l să pară ca de gheaţă. 

— Casa mea e, probabil, acolo pe undeva, zise el încet. Dincolo de 
elefanții voştri tâmpiţi și de broasca aia idioată. O lume adevărată. 
Uneori vin aici și privesc, dar cumva nu reușesc să fac acel pas 
hotărâtor... O lume reală, cu oameni adevăraţi. Acolo undeva sunt 
nevestele și micuţii mei... Se opri și își șterse nasul. Aici, pe Margine, 
îţi dai seama cu adevărat din ce material ești croit. 

— Te rog încetează cu asta, gemu Vânturache. 

Se întoarse și îl văzu pe Doiflori așezat nepăsător chiar pe buza 
stâncii. 

— Puah! făcu el, încercând să se cuibărească mai adânc în piatră. 

— Deci acolo jos mai există o lume? zise Doiflori, scrutând lung 
adâncimea. Unde anume? 

Trolul făcu un gest incert cu mâna. 

— Pe undeva, răspunse el. Asta-i tot ce știu. Era o lume destul de 
mică. Albastră, în cea mai mare parte. 

— Şi atunci tu de ce ești aici? vru să știe Doiflori. 

— Nu vă e clar? se răsti trolul. Am căzut peste margine. 

Le povesti despre lumea de pe Bathys, pierdută undeva printre 
stele, unde oamenii mării construiseră un număr de civilizaţii 
înfloritoare în cele trei oceane care ocupau suprafaţa acelui disc. El 
fusese cărnar, membru unei caste care își câștiga existența pe iahturi 
mari, cu vele, ce navigau printre pericolele uscatului, aventurându-se 
adânc pe continente și vânând bancurile de căprioare și bizoni care 
creșteau din abundență pe tărâmurile bântuite de furtuni. lahtul său 
fusese împins de un uragan neașteptat în largul unui teritoriu 
neexplorat. Restul echipajului se îmbarcase pe micul cărucior de 
salvare și se îndreptase spre cel mai apropiat lac, dar Tethis, în calitate 
de căpitan, alesese să rămână alături de vasul lui. Furtuna purtase 
vasul peste marginea stâncoasă a lumii lui, sfărâmându-l în mii de 
bucățele. 

— La început am căzut, zise Tethis, dar căderea nu-i așa de rea. 
Doar aterizarea e dureroasă, iar sub mine nu era nimic. În timp ce 
cădeam, am văzut cum lumea se rotea, îndepărtându-se în spaţiu, 
până când s-a pierdut printre stele. 


— Și pe urmă? întrebă Doiflori cu sufletul la gură, cu ochii țintă 
pe universul dintre cețuri. 

— Am îngheţat bocnă, spuse 'Tethis simplu. Din fericire, cei din 
rasa mea pot supravieţui după așa ceva. Mă mai dezghețam când 
treceam pe lângă alte lumi. Era una care mi s-a părut că are un lanț 
ciudat de munţi de jur împrejur, dar acesta s-a dovedit a fi cel mai 
mare dragon imaginabil, acoperit cu zăpadă și ghețari și cu coada în 
gură... în fine, eram la câteva leghe de chestia asta, dar am trecut pe 
lângă ea ca o cometă și am căzut mai departe. Apoi, la un moment 
dat, m-am trezit și am văzut cum lumea voastră se îndrepta spre mine 
ca o tartă cu frişcă aruncată de Creator și, vedeți bine, am aterizat în 
mare, nu departe de Circungrădinţă, în Sensul Opus Rotirilor față de 
Krull. La îngrădire ajung tot felul de creaturi, iar în momentul acela se 
căutau sclavi care să administreze staţiile intermediare, așa că am 
sfârșit aici. Se opri și se uită fix la Vânturache. În fiecare seară vin și 
mă uit în jos, încheie el, și niciodată nu sar. E greu să-ţi faci curaj. Aici, 
pe Margine. 

Vânturache începu să se târască încet, încet spre colibă. Dădu un 
mic țipăt când trolul îl ridică, nu fără gingășie, și îl așeză la loc pe 
picioare. 

— Uimitor, spuse Doiflori aplecându-se și mai tare peste Margine. 
Deci acolo sunt o mulțime de alte lumi? 

— Destule, îmi imaginez, zise trolul. 

— Cred că s-ar putea inventa un fel de, nu știu, un fel de chestie 
care să te apere de frig, zise omuleţul gânditor. Un fel de navă cu care 
să poţi naviga dincolo de Margine, până la lumile cele îndepărtate. Mă 
întreb... 

— Nici să nu te gândești, gemu Vânturache. Să nu te mai aud 
vorbind așa, m-auzi? 

— Așa vorbesc toți în Krull, spuse Tethis. Cei care mai au limbă, 
vreau să zic. 


— Dormi? Doiflori sforăia. Vânturache îl împunse cu ciudă în 
coaste. Dormi, te întreb? îl repezi el. 

— Mhnmm... 

— Trebuie s-o ștergem de-aici până nu apare flota aia de 
recuperare! 

Lumina ca o spălătură de vase a răsăritului musti prin unica 
fereastră a colibei, vărsându-se peste mormanele de cutii și boccele cu 
pradă adunate în interior. Doiflori mormăi din nou, încercând să se 


îngroape printre blănurile și păturile pe care i le dăduse Tethis. 

— Ascultă, avem aici tot felul de arme și alte chestii, zise 
Vânturache. Acum e plecat pe undeva. Când se întoarce, putem să-l 
imobilizăm și pe urmă vedem noi cum facem. Ce zici? 

— Nu mi se pare o idee prea bună, spuse Doiflori. Oricum, ar fi 
cam ingrat din partea noastră, nu? 

— Ghinion, comentă Vânturache. Trăim într-o lume ingrată. 

Cotrobăi prin grămezile înșirate pe lângă pereţi și alese o sabie 
curbată, grea, care fusese, probabil, mândria și bucuria vreunui pirat. 
Părea genul de armă care conta nu numai pe tăiș, ci și pe greutate ca 
să facă ravagii. O ridică neîndemânatic. 

— Crezi că ar lăsa astfel de lucruri la îndemână dacă l-ar putea 
răni? se întrebă Doiflori cu voce tare. 

Vânturache nu-l luă în seamă și ocupă poziţia de după ușă. Când 
aceasta se deschise, după vreo zece minute, înainta fără ezitare, lovind 
la înălțimea la care estimase că trebuie să se afle capul trolului. 
Paloșul șuieră în gol, înfigându-se în pragul ușii și făcându-l pe 
vrăjitor să cadă grămadă la podea. 

Deasupra lui se auzi un oftat. Privi drept către fața lui Tethis, care 
se legăna tristă. 

— Nu m-ar fi rănit, zise trolul, dar mă simt rănit oricum. Foarte 
rănit. Întinse mâna pe deasupra vrăjitorului și smulse paloșul din 
lemn. Fără niciun efort, îl făcu covrig și îl aruncă pe deasupra 
stâncilor, iar acesta ricoșa de o piatră și căzu, învârtindu-se în 
continuare, în mijlocul ceţurilor care se ridicau peste Cascadă. Extrem 
de rănit, încheie el. 

Se aplecă după ușă și-i aruncă lui Doiflori un sac. 

— Aveţi carne de cerb, cam în starea în care vă place vouă, 
oamenilor, câțiva homari și un somon. Circungrădință e generoasă, 
completă el pe un ton neutru. 

Se uită cu mânie la turist, apoi din nou la Vânturache. 

— La ce te holbezi? întrebă. 

— Doar că... făcu Doiflori. 

— ... faţă de aseară..., făcu Vânturache. 

— Eşti așa de mic, încheie Doiflori. 

— Înţeleg, zise trolul cu răbdare. Acum trecem la remarci 
personale. Se înălță cât putu, adică la vreun metru și un pic, și rosti: 
Faptul că sunt făcut din apă nu înseamnă și că sunt făcut din lemn, să 
ştiţi. 

— Îmi pare rău, spuse Doiflori ieşind repede de sub blănuri. 


— Voi sunteți făcuți din noroi, dar eu nu m-am apucat să 
comentez lucruri pentru care nu sunteţi vinovaţi, nu-i așa? Păi nu. Nu 
suntem noi de vină pentru cum ne-a creat Cel de Sus, eu așa zic. Dar 
dacă ţineţi neapărat să știți, luna voastră de aici e mult mai puternică 
decât cele din jurul lumii mele. 

— Luna? se miră Doiflori. Nu price... 

— Văd că e nevoie să o spun cu toate cuvintele, făcu trolul, iritat. 
Sufăr de maree cronică. 

În întunericul colibei răsună un clopot. Tethis traversă dușumeaua 
care scârțâia până la delicatul sistem de pârghii, sfori și clopoței 
cocoţat pe malul cel mai înalt al Circungrădinţei, de unde intra direct 
în colibă. 

Clopotul sună din nou, apoi începu să bată într-un ritm smucit, 
neobișnuit, timp de mai multe minute. Trolul rămase cu urechea 
lângă el. Când se făcu liniște, se îndreptă spre cei doi cu o figură 
îngrijorată. 

— Sunteţi persoane mai importante decât am crezut, zise el. Nu 
mai trebuie să așteptați flota de recuperare. O să fiți luaţi de un 
zburător. Ordin din Krull. Ridică din umeri. Nici măcar nu trimisesem 
vreun mesaj că vă aflaţi aici. lar o fi băut cineva vin de nucă populară. 

Luă un ciocan de lemn care atârna de un stâlp, lângă clopot, și 
bătu cu el un scurt mesaj sonor. 

— Asta se va transmite din Lungaș în Lungaș tocmai până la Krull. 
Nu-i așa că-i grozav? 


Sosi în mare viteză, cam la un stat de om deasupra apei, lăsând 
totuși o dâră de spumă în urma sa, acolo unde puterea care-l ținea sus 
lovea brutal suprafața mării. Vânturache știa ce fel de putere era 
aceea. Era primul care să admită că e un laș, un incompetent și nici 
măcar un ratat ca lumea; dar într-o oarecare măsură tot mai era 
vrăjitor, știa unul din cele Opt Mari Descântece, iar Moartea avea să 
vină personal după el, așa că putea să recunoască magia rafinată, 
atunci când o întâlnea. 

Ambarcaţiunea în formă de lentilă care venea spre insulă nu avea 
nici opt metri diametru și era total transparentă. De jur împrejurul ei 
erau așezați numeroși bărbați în robe negre, toți legaţi bine cu 
harnașamente de piele și privind valurile cu expresii atât de chinuite 
încât ziceai că discul străveziu era tivit cu garguie. 

Vânturache răsuflă ușurat. Era un sunet atât de neobișnuit încât 
Doiflori se îndură să-și ia ochii de pe ambarcaţiune și să-i îndrepte 


asupra lui. 

— Chiar că suntem importanţi, explică Vânturache. Nimeni n-ar 
irosi atâta magie pe doi sclavi în devenire. Zâmbi. 

— Ce e? întrebă Doiflori. 

— Păi discul ăsta cică ar fi fost creat cu Concentratorul Minune al 
lui Fresnel!7), spuse Vânturache pe un ton expert. Pentru așa ceva e 
nevoie de multe ingrediente rare și instabile precum răsuflare de drac 
și altele, care necesită munca de o săptămână a cel puţin opt vrăjitori 
de gradul patru ca să se materializeze. Apoi vrăjitorii de la bord 
trebuie să fie toți hidrofobi de mare talent... 

— Adică să urască apa? întrerupse Doiflori. 

— Nu, nu ar fi îndeajuns. Ura e o forță de atracţie, ca și dragostea. 
Trebuie să aibă un dispreț atât de profund pentru apă încât doar 
gândul la ea să le provoace scârbă. Un hidrofob adevărat e antrenat cu 
apă deshidratată încă de la naștere. Asta costă o avere de magie. Dar 
devin excelenți vrăjitori-meteorologi. Norii de ploaie se lasă imediat 
păgubași și pleacă în alte părți. 

— Sună groaznic, spuse trolul de apă din spatele lor. 

— Mor toţi foarte tineri, continuă Vânturache fără să-l bage în 
seamă. Pur și simplu nu pot trăi în propria lor piele. 

— Uneori am senzaţia că poţi călători pe Disc toată viața fără să 
apuci să vezi tot ce e de văzut, opina Doiflori. lar acum se pare că mai 
există și alte lumi. Gândul că aș putea muri fără să văd nicio sutime 
din lucrurile interesante mă face să mă simt oarecum... se opri un pic 
și adăugă... umil, presupun. Și foarte furios, normal. 

Zburătorul se opri la câțiva metri de malul dinspre Miez al insulei, 
împroșcând-o cu o peliculă de apă. Rămase acolo, rotindu-se încet. O 
siluetă cu glugă aflată lângă pilonul central al navei le făcu un semn 
cu mâna. 

— Ar fi bine să vă duceţi, spuse trolul. Nu face să-i lăsaţi să 
aștepte. Mi-a părut bine de cunoștință. Le scutură la amândoi, umed, 
mâinile. Când îi conduse câţiva pași, doi dintre hidrofobii cei mai 
apropiaţi își întoarseră chipurile pe care se citea un dezgust total. 

Silueta cu glugă întinse mâna și aruncă o scară de frânghie. În 
cealaltă mână ţinea o baghetă de argint, care avea acel aer 
inconfundabil al unui obiect conceput pentru a ucide oameni. Această 
primă impresie a lui Vânturache fu confirmată când personajul ridică 
bagheta și o îndreptă neglijent spre mal. O bucată din stâncă dispăru, 
iar în urma ei rămase doar ceața cenușie a nimicniciei. 

— Asta ca să nu vă închipuiţi că mă tem s-o folosesc, îi avertiză 


personajul. 

— Să nu credem că te temi? se miră Vânturache. Silueta cu glugă 
pufni. 

— Ştim totul despre tine, vrăjitorule Vânturache. Eşti un bărbat de 
o mare șiretenie și ingeniozitate. I-ai râs în față Morţii. Aerul acesta de 
lașitate prefăcută nu mă prostește pe mine. 

Îl prosti însă pe Vânturache. 

— Văd... începu el, dar păli văzând bagheta nimicitoare aţintită 
asupra lui... văd că știți totul despre mine, sfârși neputincios și se 
așeză greoi pe suprafața alunecoasă. La instrucțiunile comandantului 
cu glugă, el și Doiflori se legară de inelele fixate pe discul translucid. 

— La cel mai mic semn că rostești un descântec ești mort, veni 
din întunericul de sub glugă. Al treilea cadrant împăcarea! Al nouălea 
cadrant dublaţi! Cu toată viteza înainte! 

Un zid de apă se ridică în spatele lui Vânturache și discul fu 
smucit brusc din loc. Probabil că oribila prezenţă a trolului de mare 
făcuse minţile hidrofobilor să se concentreze perfect, căci nava ţâșni 
drept în sus și nu-și îndreptă traiectoria decât după ce se ridicase la 
metri buni deasupra valurilor. Vânturache se uită în jos prin fundul 
transparent al navei și îi păru rău. 

— Ei, iată-ne din nou la drum, zise Doiflori vesel. Se întoarse și îi 
făcu cu mâna trolului, acum o biată pată pe marginea lumii. 

Vânturache se uită la el cu furie. 

— Pe tine chiar nu te îngrijorează nimic, niciodată? întrebă. 

— Păi, suntem încă în viaţă, nu-i așa? Și tu însuţi spuneai că nu s- 
ar fi deranjat atâta doar ca să ne transforme în sclavi. Cred că Tethis 
exagera. Bănuiesc că e vorba de o neînțelegere. Probabil o să ne 
trimită acasă. După ce vizităm regatul Krull, desigur. Și trebuie să-ți 
spun că mi se pare fascinant! 

— Cum să nu, făcu Vânturache sec. Fascinant. Și se gândi: am 
văzut lucruri incitante și lucruri plicticoase. Le prefer pe cele 
plicticoase. 

Dacă vreunul din ei s-ar fi nimerit să privească în momentul acela 
în jos, ar fi observat un val în formă de V care se ridica din apele de 
dedesubt ca o săgeată cu vârful îndreptat spre insula lui 'Tethis. Dar nu 
s-a nimerit. Cei douăzeci și patru de magicieni hidrofobi priveau însă, 
deși pentru ei nu era decât o altă formă a odioșeniei, fără mari 
diferenţe față de toată oroarea lichidă care-i înconjura. Probabil că 
aveau dreptate. 


Cu puţin înainte de aceste evenimente, corabia arzândă a piraţilor 
se scufundase sfârâind sub valuri și își începuse lungul drum spre 
fundul silicios al mării. Era mai îndepărtat decât de obicei, pentru că 
exact sub chila perforată se afla Fosa Gorunna, o crevasă atât de 
neagră, de profundă și de reputată pentru spiritul ei nefast încât nici 
krakenii(8) nu se aventurau pe acolo decât cu teamă și câte doi. În alte 
crevase, mai puțin reputate pentru spiritul lor nefast, peștii pluteau 
purtând pe capete luminile lor naturale și una peste alta se descurcau 
destul de bine. În Gorunna le lăsau însă stinse și se strecurau tiptil, în 
măsura în care ceva fără picioare se poate strecura tiptil; așa se și 
ciocneau de tot felul de lucruri. Lucruri oribile. 

Apa din jurul corabiei deveni din verde purpurie, din purpurie 
neagră, iar din neagră de o întunecime atât de totală încât negrul 
părea, prin comparaţie, un fel de gri. Scândurile fuseseră deja sparte 
în mii de fărâme din cauza presiunii. 

Nava coborî în spirală pe lângă crânguri de polipi coșmarești și 
păduri unduitoare de alge care străluceau în culori leșinate, bolnave. 
Diverse lucruri o atingeau în treacăt cu tentacule moi, reci, care se 
retrăgeau apoi în tăcerea înghețată. 

Ceva se ivi apoi din beznă și o înfulecă dintr-o înghițitură. 

Ulterior, locuitorii unui mic atol de pe lângă Margine fură uimiţi 
să descopere că în mica lor lagună apele aduseseră cadavrul unui 
monstru marin hidos, tot numai ciocuri, ochi și tentacule. Fură și mai 
uimiți de dimensiunile lui, având în vedere că era ceva mai mare decât 
satul în care locuiau. Dar surprinderea lor nu era nimic pe lângă 
expresia de groază totală întipărită pe fața monstrului, ce părea să fi 
fost călcată în picioare. 

Puțin și mai spre Margine, două mici șalupe care întindeau un 
năvod ca să prindă ferocele stridii înotătoare, ce se găseau din 
abundență în apele acelea, prinseră în plase altceva; ceva care târî cele 
două ambarcaţiuni câteva mile bune înainte ca unul din căpitani să 
aibă prezenţa de spirit să taie frânghiile. 

Dar nici perplexitatea lui nu era nimic față de cea a localnicilor de 
pe ultimul atol al arhipelagului. În cursul nopţii următoare, ei fură 
treziți de niște trosnete și bufnituri care veneau din minijungla locală; 
când cei mai curajoși dintre ei se duseră dimineaţa în recunoaștere, 
găsiră copacii doborâți pe o porţiune lată, care începea pe malul 
dinspre Miez și se sfârșea în linie perfect dreaptă pe cel dinspre 
Margine; o zonă total distrusă, podită cu liane rupte, tufișuri zdrobite 
și câteva stridii confuze și furioase. 


Erau suficient de sus acum ca să vadă curba largă a Marginii 
depărtându-se de ei, tivită de norii pufoși care, slavă domnului, 
ascundeau Cascada în cea mai mare parte a timpului. De acolo, de 
sus, marea albastră pătată cu umbre de nori părea aproape primitoare. 
Vânturache se scutură de un fior. 

— Mă scuzaţi, zise. Silueta cu glugă abandonă contemplarea 
cețurilor din zare și se întoarse cu bagheta ridicată ameninţător. 

— Nu mă face s-o folosesc, spuse. 

— Nu? făcu Vânturache. 

— Ce-i aia, de fapt? se interesă Doiflori. 

— Bagheta lui Ajandurah pentru  Negativism Total, spuse 
Vânturache. Și aș prefera să n-o mai agitați încoace și încolo. Se poate 
declanșa, adăugă, arătând cu capul spre vârful strălucitor al baghetei. 
Adică, ne flataţi cu atâta magie consumată doar pentru noi, dar nu e 
necesar un asemenea deranj. Și... 

— Taci din gură. Personajul ridică mâna și își trase gluga de pe 
cap, dezvăluind un chip de femeie de o nuanţă cu totul neobișnuită. 
Avea pielea neagră. Nu acel maron închis al băștinașilor din Urabewe, 
nici negrul albăstrui lucios al celor din Klatchul bântuit de musoni, ci 
negrul acela profund, de miez de noapte în fund de peșteră. Părul și 
sprâncenele erau ca lumina lunii. Aceeași nuanță palidă îi contura 
buzele. Arăta de vreo cincisprezece ani și foarte speriată. 

Vânturache nu putu să nu observe că mâna care ținea bagheta îi 
tremura; asta pentru că e foarte greu să nu bagi în seamă moartea 
sigură atunci când ți se bălăngăne nesigur la un metru sub nas. Își 
dădu seama - deși cu mare greutate, pentru că senzaţia era complet 
nouă - că exista cineva pe lume care se temea de el. Atât de des se 
întâmplase taman pe dos încât ajunsese să creadă că asta e un fel de 
lege a naturii. 

— Cum te cheamă? întrebă pe un ton cât mai liniștitor. Era ea 
speriată, dar bagheta se găsea la ea. Dacă aș avea o astfel de baghetă, 
gândi el, nu mi-ar fi frică de nimic. Ce, doamne iartă-mă, își închipuie 
că pot să fac? 

— Numele meu e irelevant. 

— Drăguţ nume, spuse Vânturache. Unde ne duci și pentru ce? Nu 
văd de ce nu ne-ai putea spune. 

— Veţi fi duși la Krull, spuse fata. Și nu-ţi bate joc de mine, 
Miezarule. Altfel pun bagheta în acţiune. Te vor ei în viață, dar nu 
neapărat într-o singură bucată. Și mă cheamă Marchesa, vrăjitoare de 


nivelul cinci. Ai priceput? 

— Păi dacă tot știi atâtea despre mine, poate ai aflat că eu nici 
Neofit nu am ajuns, spuse Vânturache. Nici măcar nu sunt cu adevărat 
vrăjitor. Surprinse privirea uimită a lui Doiflori și adăugă repede: doar 
un fel de vrăjitor. 

— Nu poţi face vrăji din cauză că unul din cele Opt Mari 
Descântece s-a cuibărit definitiv în capul tău, spuse Marchesa, 
mutându-și elegant centrul de greutate în timp ce lentila zburătoare 
descria o curbă largă pe deasupra mării. De-aceea ai fost dat afară de 
la Universitatea Nevăzută. Știm asta. 

— Dar tocmai aţi spus că e un vrăjitor de o mare șiretenie și 
ingeniozitate, protestă Doiflori. 

— Da, căci oricine supraviețuiește situaţiilor prin care a trecut el — 
și în care a ajuns din cauza tendinței de a se considera vrăjitor - 
trebuie să fie oarecum magician, răspunse Marchesa. Te previn, 
Vânturache. Dacă îmi dai cea mai mică bănuială că încerci să rostești 
Marele Descântec, te ucid. Se încruntă la el, speriată. 

— Cred că cea mai bună soluţie ar fi să ne lăsaţi undeva în drum, 
zise Vânturache. Vreau să zic că suntem recunoscători că ne-ați salvat 
și tot restul, dar de-acum ne-am putea fiecare vedea de vieţile noastre 
şi sunt sigur că... 

— Sper că nu aveţi de gând să ne transformați în sclavi, spuse 
Doiflori. 

Marchesa păru sincer şocată. 

— Firește că nu! De unde v-a mai venit și ideea asta? Viaţa voastră 
la Krull va fi bogată, plină și confortabilă... 

— A, perfect, spuse Vânturache. 

— ... doar că nu foarte lungă. 


Krull se dovedi a fi o insulă destul de mare, de muntoasă și de 
împădurită, cu clădiri albe, aspectuoase, răsărind ici și colo din 
verdeață. Relieful insulei era în pantă, urcând într-atâta încât malul 
dinspre Margine venea chiar deasupra cascadei. Aici își construiseră 
localnicii principalul lor oraș, numit de asemenea Krull, și, cum cea 
mai mare parte a materialelor de construcție fuseseră recuperate de la 
Circungrădință, casele din Krull aveau un stil cu puternice înclinații 
nautice. 

Mai pe șleau, corăbii întregi fuseseră lipite îndemânatic cu 
tencuială și transformate în clădiri. Galere, trireme și caravele se iveau 
în cele mai bizare unghiuri din haosul general al fațadelor de lemn. 


Statuetele pictate, capetele de dragoni care împodobeau provele 
Miezarilor le aminteau cetăţenilor acestui oraș că bogăţia lor provenea 
de pe mare; brigantinele și galioanele dădeau clădirilor mai mari o 
notă distinctă. lar orașul se ridica strat după strat între oceanul verde- 
albăstrui al Discului și marea de nori de la Margine, cu cele opt culori 
ale Cercubeului reflectate în fiecare fereastră și în numeroasele lentile 
de telescop ale nenumăraţilor astronomi locali. 

— E absolut sinistru, spuse Vânturache mohorât. 

Lentila se apropia acum chiar de-a lungul Cascadei. Insula nu 
numai că se înălța acolo, dar se și îngusta, astfel încât lentila rămase 
tot deasupra apei chiar și când ajunsese deja foarte aproape de oraș. 
Parapetul care mărginea stânca de deasupra cascadei era marcat de un 
fel de schele proiectate în gol. Ambarcaţiunea lunecă ușor către una 
din ele și andocă la fel de lin ca o barcă ce plutește spre chei. Patru 
gardieni, cu același păr auriu și fețe negre ca și Marchesa, îi așteptau. 
Nu păreau să fie înarmaţi, dar când Vânturache și Doiflori se 
împleticiră către parapet fură înșfăcați atât de zdravăn încât orice 
gând de evadare le pieri pe dată. 

Marchesa și vrăjitorii hidrofobi îi petrecură din ochi pe gardieni și 
pe prizonierii lor, care dispărură iute pe o alee șerpuită printre 
corăbiile-case. Curând, drumul o luă în jos, spre ceea ce părea un fel 
de palat pe jumătate săpat în stânca pe care se înălța. Vânturache 
observă în treacăt tunelurile bine luminate și curțile interioare, 
descoperite. Câţiva bătrâni, având robele împodobite cu nişte 
misterioase simboluri oculte, stăteau deoparte, urmărind cu mare 
interes sextetul care trecea. De câteva ori, Vânturache văzu și 
hidrofobi - cu expresiile de scârbă față de propriile lor fluiduri 
fiziologice întipărite pe chip -, iar ici și colo bărbaţi ocupați cu diverse 
treburi și care nu puteau fi decât sclavi. Nu avu timpul să reflecteze 
prea bine la tot ce văzuse, pentru că dinainte li se deschise o ușă prin 
care fură împinși, cu blândeţe dar și cu fermitate, într-o încăpere. 
Apoi ușa se trânti în spatele lor. 

Vânturache și Doiflori își recăpătară echilibrul și studiară camera 
în care se găseau. 

— Măiculiță! exclamă Doiflori moale, după o pauză în care tot 
încercase să găsească un cuvânt mai bun. 

— Asta e o temniță? se minună Vânturache cu voce tare. 

— Ce de-a mai aur, și mătase, și bogății, adăugă Doiflori. N-am 
mai văzut așa ceva! 

În centrul încăperii opulent decorate, pe un covor atât de gros și 


moale încât Vânturache calcă pe el cu mare băgare de seamă, să nu 
cumva să fie vreun animal păros, iubitor al podelelor, se afla o masă 
strălucitor încărcată cu bunătăţi. Majoritatea erau fructe de mare, 
inclusiv cel mai mare și mai decorat homar pe care Vânturache pusese 
vreodată ochii, dar erau și multe castroane și farfurii pline cu creaţii 
ciudate, nemaiîntâlnite. Vrăjitorul întinse mâna prudent și culese un 
soi de fruct violet încrustat cu cristale verzi. 

— Arici-de-mare în caramel, spuse o voce veselă, hodorogită, din 
spatele lui. O delicatesă rară. 

Vânturache dădu repede drumul delicatesei și se întoarse. Din 
spatele draperiei grele se ivise un bătrânel. Era înalt, slab și arăta 
aproape cumsecade în comparaţie cu mutrele pe care le văzuse în 
ultima vreme. 

— Și piureul de castraveți de mare e foarte bun, spuse noul-sosit 
pe un ton de conversaţie. lar bucăţelele alea verzi sunt pui de stele de 
mare. 

— Mulţumesc că mi-aţi spus, rosti Vânturache neconvins. 

— De fapt sunt chiar gustoase, zise Doiflori cu gura plină. 
Credeam că-ți plac fructele de mare. 

— Da, și eu credeam, spuse Vânturache. Din ce e vinul ăsta, din 
ochi de caracatiță tescuiți? 

— Struguri de mare, răspunse bătrânul. 

— Grozav, zise Vânturache dând pe gât un pahar. Nu-i rău. Poate o 
idee prea sărat. 

— Strugurii de mare sunt o specie de meduze minuscule, explică 
străinul. Și acum cred că e timpul să mă prezint. De ce s-a 
congestionat prietenul dumitale în halul ăsta? 

— Şocul cultural, presupun, zise Doiflori. Cum ziceați că vă 
numiți? 

— Încă n-am zis. Mă numesc Garhartra. Sunt Maestrul de 
Ceremonii. E plăcerea mea să vă fac șederea aici cât mai încântătoare 
cu putinţă. Se înclină. Dacă doriţi ceva, ajunge să spuneți. 

Doiflori se așeză pe un jilț încrustat cu sidef, cu un pahar de vin 
uleios într-o mână și cu un calmar zaharisit în cealaltă. 

— Cred că ceva ne-a scăpat pe parcurs, spuse. Întâi ni s-a spus că 
vom ajunge sclavi... 

— Ce cancan infam! îl întrerupse Garhartra. 

— Ce e un cancan? întrebă Doiflori. 

— Mi se pare că e un fel de dans cu picioarele-n tavan, zise 
Vânturache din capul mesei. Credeţi că biscuiții ăștia sunt făcuți din 


ceva foarte grețos? 

— ... apoi am fost salvaţi cu o mare cheltuială de magie... 

— Sunt din alge presate, îl repezi Maestrul de ceremonii. 

— ... dar apoi am fost ameninţaţi, tot cu o mare cheltuială de 
magie... 

— Mă gândeam eu că trebuie să fie pe bază de alge, încuviință 
Vânturache. Au în mod sigur gustul ăla de alge, dacă cineva ar fi atât 
de masochist încât să le guste. 

— ... apoi am fost luaţi pe sus de gărzi și aruncați aici... 

— Împinși cu blândeţe, îl corectă Garhartra. 

— ... unde am dat peste o încăpere de o bogăţie incredibilă, cu 
toate bunătățile lumii, și peste un om care spune că scopul vieţii lui e 
să ne mulțumească pe noi, încheie Doiflori. Mi se pare că avem aici 
de-a face cu o ușoară inconsecvenţă. 

— Mda, completă Vânturache. Amicul meu vrea să știe, cu alte 
cuvinte, când o să reînceapă necazurile? A fost o pauză de masă sau 
ce? 

Garhartra ridică mâinile împăciuitor. 

— Vă rog, vă rog, protestă el. A fost nevoie să vă aducem aici cât 
mai repede cu putinţă. În mod cert nu avem de gând să vă facem 
sclavi. Puteţi fi siguri de asta! 

— Asta-i bine. 

— Da, de fapt o să fiți sacrificați, continuă el placid. 

— Sacrificaţi? Aveţi de gând să ne omorâţi? strigă vrăjitorul. 

— Să vă omoram? Da, firește. Desigur! Nici nu s-ar putea numi 
sacrificiu dacă nu v-am omorî, nu? Dar să nu vă temeţi, va fi 
comparativ nedureros. 

— Comparativ? În comparaţie cu ce? zise Vânturache. Ridică o 
sticlă verde, înaltă, plină cu vin de meduze-struguri-de-mare și o 
lansă cu toată puterea spre Maestrul de Ceremonii, care ridică o 
mână, ca și cum ar fi vrut să se apere. 

O lumină octarină îi ieși din vârful degetelor și aerul prinse 
deodată acea textură groasă, grasă, care indica o descărcare magică de 
proporţii. Sticla încetini, apoi se opri în aer și se roti ușor. 

În același timp, o forță invizibilă îl ridică pe Vânturache și îl 
azvârli în celălalt capăt al încăperii, lăsându-l cu spatele lipit pe 
undeva pe la jumătatea peretelui opus, fără prea mult aer în plămâni. 
Atârnă acolo cu gura căscată de furie și uimire. 

Garhartra coborî mâna și și-o șterse ușurel de robă. 

— Nu mi-a făcut plăcere, să știi, zise el. 


— Mi-am dat seama, murmură Vânturache. 

— Dar pentru ce vreţi să ne sacrificați? întrebă Doiflori. Abia dacă 
ne cunoaşteţi. 

— Asta nu-i relevant, nu? Nu e prea politicos să sacrifici o 
cunoștință apropiată. În plus, voi aţi fost, ăăă, desemnaţi. Nu știu 
exact ce-i cu zeul în cauză, dar a insistat asupra acestui lucru. 
Ascultaţi, acum trebuie să plec. Sunt multe de organizat, știți cum e. 
Maestrul de ceremonii deschise ușa, apoi le aruncă o ultimă privire de 
după ea: Vă rog să vă faceți comozi și să nu vă îngrijorați. 

— Dar nu ne-ai spus nimic exact! se plânse Doiflori. 

— Nici n-ar avea rost, nu-i așa? Dacă tot urmează să fiți sacrificați 
mâine dimineaţă, nu merită să vă bateți capul dinainte, zău. Somn 
ușor. Comparativ uşor, vreau să zic. 

Închise ușa. Flăcările octarine care izbucniră pentru o clipă în 
jurul ei sugerară că niciun lăcătuș din această lume n-ar mai fi putut-o 


deschide. 


Ding, dang, dong, sunară clopotele de-a lungul Circungrădinţei, în 
noaptea luminată de lună și legănată de vuietul cascadei. 

Terton, Lungaș la a 45-a Lungime, nu mai auzise așa larmă din 
noaptea în care un kraken uriaș se prinsese în năvoade, cu cinci ani în 
urmă. Se aplecă în afara colibei, care din lipsa unei stânci convenabile 
în zonă fusese construită direct pe niște stâlpi înfipţi în fundul mării, 
și scrută întunericul. O dată sau de două ori i se păru că zărește ceva 
mișcându-se în depărtare. La drept vorbind, ar fi trebuit să se suie în 
barcă și să vadă ce provoca tot acel zgomot, dar în întunericul ăla de 
miez de cochilie vâslitul nu i se părea o idee prea bună. Așa că trânti 
ușa, puse niște saci peste clopotele care se agitau nebunește și încercă 
să adoarmă la loc. 

Nu reuși, pentru că acum și partea de sus a îngrădirii se mișca, de 
parcă ceva mare și greu se izbea în plase. După ce se uită la tavan preţ 
de câteva minute, încercând din greu să nu se gândească la fiinţe cu 
tentacule și ochii cât lacurile, Terton stinse lampa și crăpă încet ușa. 

De-a lungul îngrădirii se apropia ceva, cu salturi uriașe, de câțiva 
metri. La un moment dat se ivi chiar în faţa lui, iar Terton zări ceva 
dreptunghiular, cu multe picioare, plin de alge și - deși nu existau 
indicii concrete care să sugereze asta - foarte furios. 

Coliba fu spulberată în clipa în care monstrul dădu buzna prin ea, 
dar Terton supraviețui agățându-se de Circungrădinţă; câteva 
săptămâni mai târziu fu salvat de o ambarcaţiune a flotei de 


recuperare, iar ulterior evada din Krull deturnând o lentilă zburătoare 
(se pare că hidrofobia i se dezvoltase într-o măsură de necrezut) și 
după numeroase peripeții găsi drumul spre Marele Nef, o regiune a 
Discului atât de uscată încât cunoaște fenomenul de antiploaie. Se 
stabili acolo, dar suferi mereu din cauza umezelii. 


— Ai încercat ușa? 

— Da, zise Doiflori. Și nu era cu nimic mai descuiată decât ultima 
dată când m-ai întrebat. Ar mai fi și fereastra. 

— O excelentă cale de scăpare, mormăi Vânturache, cocoţat în 
continuare la mijlocul peretelui. Ziceai că are vedere dincolo de 
Margine. Sărim, nu? Şi cădem în spaţiu, sau poate ne congelăm și 
nimerim într-o altă lume, în mare viteză, sau aterizăm meteoric în 
mijlocul fierbinte al vreunui soare? 

— Merită încercat, comentă Doiflori. Vrei un biscuit de alge? 

— Nu! 

— Când cobori de acolo? 

Vânturache mârâi. Asta în parte pentru că se simţea jenat. 
Garhartra folosise Reversul Gravitaţional al lui Atavarr, un descântec 
greu de învăţat și rar folosit, al cărui rezultat era că, până când efectul 
nu trecea de la sine, corpul lui Vânturache avea să rămână cu 
convingerea că „josul” se află la go de grade față de direcţia general 
acceptată de locuitorii Discului drept „orientare coborâtoare”. De fapt, 
stătea în picioare pe perete. 

Între timp, sticla continua să atârne în gol la câţiva metri mai 
încolo. În cazul ei, timpul fusese nu atâta oprit cât încetinit cu câteva 
ordine de mărime, așa că în ultimele ore parcursese doar câțiva 
centimetri din traiectorie. Conturul ei reflecta lumina lunii. 
Vânturache suspină și încercă să se așeze cât mai comod pe perete. 

— Tu de ce nu-ţi faci niciodată griji? întrebă el enervat. lată-ne 
aici, gata să fim oferiţi drept sacrificiu nu știu cărui zeu mâine 
dimineaţă, iar tu stai și mănânci tartine cu scoici. 

— Probabil că o să apară ceva. 

— Vreau să zic, nici măcar nu știm de ce o să fim omorâți, 
continuă vrăjitorul. „Ai vrea, nu-i așa?” 

— Tu ai spus asta? întrebă Vânturache. 

— Ce să spun? 

„Auzi voci”, rosti o voce în interiorul capului lui Vânturache. 
Acesta tresări. 

— Cine ești? 


Doiflori se uită la el îngrijorat. 

— Mă numesc Doiflori. Sunt convins că-ti amintești de mine. 

Vânturache își îngropa capul în mâini. 

— Uite că s-a întâmplat, în sfârșit. Îmi ies din minți. „Bună idee”, 
spuse vocea. „Oricum era cam înghesuială pe aici.” 

Vraja care-l ţintuise pe Vânturache pe perete se epuiză cu un 
pocnet ușor. Vrăjitorul căzu grămadă la podea, cu faţa în jos. 

„Ai grijă - era să mă strivești.” 

Vânturache se ridică pe coate și genunchi și se căută în buzunarul 
robei. Când scoase mâna, găsi în palmă broscuţa cea verde, ai cărei 
ochi luminau ciudat în semiobscuritate. 

— Tu? făcu Vânturache. 

„Pune-mă pe podea și îndepărtează-te”, clipi Broscuţa. 

Vrăjitorul se execută, trăgându-l din drum și pe Doiflori, uimit 
peste măsură. 

Încăperea se întunecă. Urmă un sunet ca vuietul de vânt. Fuioare 
de nori verzi, purpurii și octarini apărură din nimic și începură să se 
rotească în jurul vietății amfibii, aruncând mici fulgere din mijlocul 
vârtejului. În curând broasca dispăru în centrul unei ceți aurii care se 
alungi, umplând încăperea cu o caldă lumină gălbuie. În interior se 
zărea o formă mai întunecată, incertă, care se transforma chiar sub 
ochii lor. Și tot timpul se auzea șuieratul ascuţit, de-ţi făcea creierul 
măciucă, al unui câmp magic gigantic... 

Ciclonul magic dispăru la fel de brusc cum apăruse. lar în centru, 
în locul unde fusese broasca, se afla o broască. 

— Formidabil, zise Vânturache. Broasca îl privi cu reproș. Absolut 
formidabil, spuse el cu amărăciune. O broască e transformată prin 
farmece într-o broască. Minunăţie. 

— Întoarce-te, porunci o voce din spatele lor. 

Era o voce caldă, feminină, aproape ademenitoare, genul de voce 
alături de care ţi-ar plăcea să golești câteva pahare, dar venea dintr-un 
loc unde n-ar fi trebuit să se afle nicio voce. Reușiră să se întoarcă fără 
să facă nicio mișcare, ca niște statui montate pe plăci turnante. 

O femeie stătea în lumina de dinaintea zorilor. Arăta... era... avea... 
de fapt în realitate era... 

Mai târziu, Vânturache și Doiflori n-au fost în stare să cadă de 
acord nici asupra celui mai mic detaliu în ceea ce o privea, cu excepţia 
faptului că părea frumoasă (trăsăturile care o făceau să fie frumoasă 
nu au putut fi precizate) și că avea ochii verzi. Și nu acel verde pal al 
ochilor obișnuiți - aceștia erau ochi de un verde aprins ca al 


smaraldului proaspăt și cu irizaţii ca de libelulă. Iar unul din puţinele 
lucruri despre magie pe care Vânturache le știa sigur era că niciun zeu 
și nicio zeiță, oricât de contradictorii și schimbătoare ar fi fost în orice 
altă privință, nu putea să-și schimbe culoarea sau natura ochilor... 

— Şşş... începu el. 

Ea ridică o mână. 

— Ştii că dacă-mi rostești numele trebuie să plec? șuieră ea. Cu 
siguranţă, îți amintești că eu sunt singura zeiță care vine doar când nu 
este chemată. 

— Ah. Da, cred că da, croncăni vrăjitorul, încercând să nu se uite 
în ochii ei. Ești cea căreia i se spune Doamna? 

— Da. 

— Eşti zeiță, așadar? zise Doiflori încântat. Totdeauna mi-am 
dorit să cunosc o zeiţă. 

Vânturache se încordă, așteptându-se la o explozie de furie. În 
schimb, Doamna se mulțumi să zâmbească. 

— Prietenul dumitale, vrăjitorul, ar trebui să facă prezentările, 
spuse. 

Vânturache tuși. 

— Ăă, mda, zise. El e Doiflori, Doamnă. Este turist... 

— ... am avut plăcerea să-l asist în mai multe ocazii... 

— ... Doiflori, dânsa este Doamna. Doar Doamna, bine? Să nu 
încerci să-i spui pe alt nume, s-a făcut? continuă el disperat, aruncând 
priviri cu subînțeles pe care omulețul le rată în totalitate. 

Vânturache se scutură de un fior. Nu era, în niciun caz, ateu; pe 
Disc, zeii îi tratau pe atei cu mare severitate. De puţinele dăți când 
avusese niște mărunțţiș în plus se ocupase totdeauna să lase câțiva 
bănuți în cutia pentru ofrande a unui templu sau altul, pe principiul 
că omul are nevoie oricând de prieteni. Dar în general se limita să nu-i 
supere pe zei, în speranţa că nici zeii nu-l vor supăra pe el. Viaţa era și 
așa destul de complicată. 

Existau însă doi zei care erau cu adevărat cumpliți. Restul 
zeităților erau un fel de oameni la scară mai mare, ahtiaţi după vin, 
războaie și curvăsăreală. Dar în fața Destinului și a Doamnei te lua cu 
răcori. 

În Cartierul Zeilor din Ankh-Morpork, Destinul avea un mic 
templu, o construcție greoaie de plumb, unde adoratorii slăbănogi și 
cu ochii adânciţi în orbite se reuneau în nopţile întunecate pentru 
ritualurile lor predestinate și relativ inutile. Doamna nu avea niciun 
fel de templu, deși era probabil cea mai puternică zeiță din toată 


istoria Creaţiei. Câţiva dintre membrii mai curajoși ai Breslei 
Jucătorilor experimentaseră la un moment dat o formă de adoraţie, 
undeva în cele mai adânci subsoluri ale sediului Breslei, și muriseră cu 
toţii de lipsuri, boli sau pur și simplu de Moarte în cursul aceleiași 
săptămâni. Era Zeița Ce Nu Poate Fi Numită; cei care o căutau nu o 
aflau niciodată, dar era cunoscută pentru ajutorul pe care îl dăduse 
celor în mare nevoie. Sau nu-l dăduse. Așa era Ea. Nu-i plăcea sunetul 
mătăniilor, dar era atrasă de zaruri. Nimeni nu știa cum arată, dar cei 
care-și jucau viața pe o carte deseori ridicau pasa de jos și se trezeau 
că O privesc drept în față. Sau poate că nu. Dintre toţi zeii, era în 
același timp cea mai iubită și cea mai hulită. 

— În ţara mea nu avem zei, zise Doiflori. 

— Ba aveţi, să știi, răspunse Doamna. Toată lumea are. Doar că nu 
știți că sunt zei. 

Vânturache încercă să-si adune minţile. 

— Uite ce e, spuse. Nu vreau să par nerăbdător, dar în câteva 
minute o să vină unii să ne ia și să ne omoare. 

— Da, zise Doamna. 

— Ne-ai putea spune și de ce? se rugă Doiflori. 

— Da, zise Doamna. Krulienii vor să lanseze o navă de bronz peste 
Marginea Discului. Principalul lor scop e să afle sexul Marelui A'Tuin, 
Țestoasa Lumii. 

— Mi se pare cam inutil, comentă Vânturache. 

— Nu chiar. la gândește-te. Într-o bună zi, undeva prin beznele în 
care plutește, Marele A'Tuin s-ar putea întâlni cu un alt membru al 
speciei chelis galactica. Se vor lupta? Se vor împerechea? Cu puţină 
imaginaţie, îți poți da seama că sexul Marelui A'Tuin poate fi o 
chestiune primordială pentru noi. Cel puțin așa susțin krulienii. 

Vânturache încercă să nu se gândească la împerecherea 
estoaselor Lumii. Nu-i fu însă ușor. 

— Așadar, continuă zeița, vor să lanseze această navă spaţială cu 
doi călători la bord. Va fi încununarea a zeci de ani de cercetări. Va fi, 
de asemenea, un drum extrem de periculos pentru cei doi. De aceea, 
pentru a reduce riscurile, Arhiastronomul din Krull s-a înțeles cu 
Destinul să-i sacrifice doi oameni în momentul lansării. În schimb, 
Destinul a fost de acord să-i zâmbească navei spaţiale. Un aranjament 
bunicel, nu? 

— Şi noi vom fi cei sacrificați? întrebă Vânturache. 

— Da. 

— Credeam că Destinul nu se încurcă cu astfel de aranjamente. 


Credeam că e implacabil, zise Vânturache. 

— În mod normal este. Dar voi doi îi staţi ca niște ghimpi în 
coaste de la o vreme. A specificat că pe voi doi vă vrea sacrificați. V-a 
ajutat să scăpaţi de pirați. V-a permis să cădeți în năvoadele 
Circungrădinţei. Destinul știe să fie un zeu al naibii de crud uneori. 

Urmă o pauză. Broasca suspină și se ascunse sub masă. 

— Dar tu poţi să ne ajuţi? sugeră Doiflori. 

— Mă amuzaţi, spuse Doamna. Am o fire sentimentală. Dacă ați fi 
jucători, aţi înțelege. Așa că o vreme am călătorit în mintea unei 
broaște, iar tu m-ai salvat cu mărinimie, pentru că, știm cu toții, 
nimănui nu-i place să vadă cum niște creaturi jalnice și neajutorate 
sunt lăsate să moară. 

— Mulţumesc, spuse Vânturache. 

— Destinul este îndreptat cu toate puterile împotriva voastră, zise 
Doamna. Eu nu pot decât să vă dau o șșș... ocazie. O singură și 
neînsemnată portiță. Restul depinde de voi. 

Dispăru. 

— Mamă! exclamă Doiflori după o vreme. E prima dată că văd o 
zeiță în carne și oase. 

Ușa se deschise. Garhartra intră ţinând în fata lui o baghetă. Îl 
urmau doi gardieni înarmaţi mai convenţional, cu săbii. 

— Aha, spuse el amabil. Văd că sunteţi gata. 

„Fiţi gata”, spuse o voce în capul lui Vânturache. Sticla pe care 
vrăjitorul o aruncase cu opt ore în urmă atârna în aer, încarcerată de 
magie în propriul ei plan temporal. Dar de-a lungul acelor ore, 
manaua descântecului se scursese încet, până când energia magică ce 
făcea obiectul să se opună puternicului câmp de normalitate al 
Universului nu mai fu suficientă. Când acest lucru se întâmplă, 
Realitatea se restabili în câteva microsecunde. Cel mai vizibil efect fu 
acela că sticla își încheie traiectoria, spărgându-se de tâmpla 
Maestrului de Ceremonii și împroșcând gărzile cu cioburi și vin de 
meduze. 

Vânturache îl înșfăcă pe Doiflori de braţ, îi trase un șut între 
picioare celui mai apropiat gardian și îl târî pe turistul perplex pe 
coridor. Înainte ca Garhartra să apuce să se prăbușească la podea, 
pașii lor se îndepărtaseră deja pe dalele de piatră. 

Vânturache dădu colţul și se trezi pe un pridvor care înconjura pe 
toate cele patru laturi o curte interioară. Aceasta era ocupată în cea 
mai mare parte de un bazin ornamental, în care câteva țestoase 
stăteau la soare printre frunze de nufăr. 


lar în faţa lui Vânturache se aflau doi vrăjitori extrem de surprinși, 
îmbrăcaţi în robele negru-albastre ale hidrofobilor. Unul dintre ei, mai 
pe fază decât colegul lui, ridicase o mână și rostea deja primele 
cuvinte ale unui descântec. 

De lângă Vânturache se auzi un mic zgomot. Doiflori scuipase. 
Hidrofobul ţipă și lăsă mâna jos de parcă fusese înțepat. 

Cel de al doilea nici nu apucă să miște înainte ca Vânturache să 
sară pe el, luându-l sălbatic la pumni. O lovitură zdravănă, trasă cu 
toată puterea spaimei, îl trimise pe hidrofob peste balustradă, drept în 
bazin, ceea ce produse un efect foarte bizar; apa se dădu la o parte, 
împinsă parcă de un uriaș balon invizibil, iar vrăjitorul rămase urlând 
în mijlocul propriului câmp de repulsie. 

Doiflori se uită la el cu mirare până când Vânturache îl smuci de 
umăr, indicându-i un posibil loc de trecere. Se grăbiră să coboare, 
lăsându-l pe hidrofob zvârcolindu-se pe jos și ţinându-se de mâna 
care îi fusese udată. 

O vreme se auziră niște strigăte în urma lor, dar o cotiră pe un 
coridor lateral și în curând o a doua curte interioară puse oarecare 
distanţă între ei și zvonul urmăritorilor. Până la urmă, Vânturache 
alese o ușă care părea mai sigură, se uită pe după ea, găsi încăperea 
goală, îl trase pe Doiflori înăuntru și o trânti în urma lor. Apoi se 
rezemă de ușă horcăind oribil. 

— Suntem total pierduţi într-un palat de pe o insulă și nu avem 
nicio șansă, gâfâi el. Şi ce-i mai rău e că... hei! se întrerupse el când 
aspectul interior al camerei ajunse în fine la nervul său optic 
traumatizat. 

Doiflori era deja cu ochii pe pereţi. 

Ce era atât de ciudat la încăperea aceea era că îngloba tot 
Universul. 


Moartea ședea în grădina Sa, petrecând o bucată de gresie peste 
tăișul coasei. Acesta era oricum atât de ascuţit încât orice vânticel care 
trecea peste el se trezea feliat discret în doi zefiri perplecși, deși de 
obicei rar bătea vreun vânticel în grădina tăcută a Morţii. Grădina 
ocupa un platou ferit, care domina dimensiunile complexe ale lumii 
Disc, iar în spatele ei se ridicau, reci, neclintiți, extrem de înalți și 
sumbri, munții Eternității. 

Hârști! făcea gresia. Moartea fredona un imn funebru, bătând 
ritmul cu talpa Sa osoasă pe piatra acoperită de chiciură. 

Cineva se apropie prin livada întunecată în care creșteau merele 


noptatice, aducând cu sine mirosul dulce-bolnăvicios de crini striviţi. 
Moartea ridică privirea cu iritare și Se trezi că Se uită în niște ochi 
negri ca interiorul unei pisici și plini de stele care nu-și aveau 
echivalentul în constelaţiile universului real. 

Moartea și Destinul se priviră în față. Moartea rânji - desigur, nu 
avea altă alternativă, fiind făcută numai din oase. Își continuă 
activitatea făcând gresia să cânte ritmic pe lama coasei. 

— Am o sarcină pentru tine, zise Destinul. Cuvintele sale plutiră 
spre tăișul implacabil și se despărţiră în două panglici - una de vocale 
și una de consoane. 

AM DESTULE SARCINI PENTRU ASTĂZI, zise Moartea pe un glas 
greu ca neutroniul, CIUMA ALBĂ FACE RAVAGII ÎN PSEUDOPOLIS 
ȘI TREBUIE SĂ AJUNG ACOLO CA SĂ-I SCAP PE CETĂȚENI DIN 
GHEARELE EI. AȘA O EPIDEMIE NU S-A MAI POMENIT DE O 
SUTĂ DE ANI. E DE DATORIA MEA SĂ BÂNTUI STRĂZILE. 

— Mă refeream la problema micului călător și a vrăjitorului celui 
netrebnic, spuse Destinul cu blândeţe, așezându-se lângă silueta în 
robă neagră a Morţii și uitându-se în jos, la acel giuvaer cu multe 
fațete care era Discul văzut de la acea distanță strategică 
extradimensională. 

Coasa se opri din cântat. 

— Vor muri peste câteva ore, zise Destinul. E predestinat. Moartea 
se foi, iar gresia își începu din nou mișcarea. 

— Credeam că o să te bucuri, spuse Destinul. Moartea ridică din 
umeri, un gest de o deosebită expresivitate la cineva al cărui trup are 
formă de schelet. 

I-AM URMĂRIT CÂNDVA DIN RĂSPUTERI, E ADEVĂRAT, zise, 
DAR PÂNĂ LA URMĂ MI-AM DAT SEAMA CĂ MAI DEVREME SAU 
MAI TÂRZIU TOȚI OAMENII MOR. TOTUL MOARE PÂNĂ LA 
URMĂ. POT FI OCOLITĂ, DAR NU EVITATĂ, MI-AM SPUS EU. AȘA 
CĂ DE CE SĂ-MI BAT CAPUL? 

— Nici eu nu pot fi înșelat, se răsti Destinul. 

AȘA SE AUDE, zise Moartea, rânjind în continuare. 

— De-ajuns! strigă Destinul sărind în picioare. Vor muri! Și 
dispăru într-un val de flăcări albastre. 

Moartea dădu din cap ca pentru Sine și își văzu de treabă. După 
câteva minute, tăișul păru să fie pe gustul Său. Se ridică, trecu coasa 
peste lumânarea grasă și gălăgioasă care ardea la capătul băncii și din 
trei mișcări îndemânatice tăie flacăra în trei așchii strălucitoare. Rânji. 

La scurt timp după aceea își înșeua armăsarul alb care ocupa 


grajdul din spatele locuinţei Morţii. Animalul îl adulmecă prietenos; 
deși avea ochii stacojii și pielea ca o mătase uleioasă, era totuși un cal 
în carne și oase și, într-adevăr, era probabil mai bine tratat decât toate 
animalele de povară de pe Disc. Moartea nu era un stăpân rău. 
Cântărea foarte puţin și, cu toate că adesea revenea din călătoriile sale 
cu sacii de la oblânc îndesaţi până la refuz, aceștia nu cântăreau 
aproape nimic. 


— Atâtea alte lumi! zise Doiflori. E ceva fantastic! 

Vânturache mormăi ceva și continuă să cerceteze hoţește 
încăperea plină de stele. Doiflori găsi un astrolab complicat, în centrul 
căruia se afla un sistem Mare A'luin-Elefant-Disc turnat în bronz și 
încrustat cu pietre scumpe minuscule. În jurul lui gravitau stele și 
planete prinse pe niște fire subţiri de argint. 

— Fantastic! repetă el. Pe pereţii din jur, constelații de perluțe 
fosforescente de crescătorie alcătuiau tapiserii pe un fundal de catifea 
neagră ca smoala, dându-le ocupanților încăperii senzaţia că plutesc 
într-un golf interstelar. Pe șevalete se aflau schițe de mari dimensiuni 
ale Marelui A'Tuin, văzut din diverse unghiuri ale Circungrădinţei, cu 
fiecare solz și crater însemnat cu minuţiozitate. Doiflori se uita în jur 
cu o privire dusă. 

Vânturache era adânc tulburat. Ce-l tulbura cel mai tare erau cele 
două costume care atârnau pe niște suporturi chiar în mijlocul 
camerei. Le dădu roată suspicios. 

Păreau făcute dintr-o piele fină, albă, prinsă cu chingi și dotată cu 
tubuleţe de alamă și alte accesorii neobișnuite și suspecte. Cracii se 
terminau cu niște cizme înalte, cu talpa groasă, iar mânecile cu niște 
mănuși mari, dar suple. Cele mai bizare erau coifurile mari de cupru, 
în mod evident croite astfel încât să se potrivească pe colanele de la 
gâtul costumelor. Coifurile nu erau pentru protecţie, căci și o spadă 
ușoară le-ar fi despicat cu ușurință, chiar dacă nu lovea direct 
ferestruica aceea ridicolă de sticlă din față. Fiecare coif avea în vârf un 
mănunchi de pene albe, care nu contribuia în niciun fel la 
îmbunătăţirea aspectului general. 

Lui Vânturache începea să-i încolțească o oarecare bănuială în 
legătură cu costumele. 

În faţa lor se afla o masă acoperită cu hărți celeste și bucăţi de 
pergament având pe ele tot felul de semne. Cei care ar fi urmat să 
poarte costumele, conchise Vânturache, aveau de gând să meargă 
acolo unde niciun om - cu excepția câte unui marinar ghinionist, care 


oricum nu se punea - nu îndrăznise să se aventureze vreodată, iar 
bănuiala i se transformă într-o oribilă presimţire. 

Se întoarse și-l descoperi pe Doiflori că se uita la el cu o expresie 
speculativă. 

— Să nu..., începu grăbit Vânturache. Doiflori îl ignoră. 

— Zeița a spus că doi bărbaţi vor fi trimiși peste Margine, spuse el 
cu ochii strălucitori, și îți amintești de trolul Tethis, care zicea că ai 
avea nevoie de un fel de protecţie? Krulienii au rezolvat problema. 
Astea sunt armuri spațiale. 

— Mie nu mi se par așa spaţioase, spuse grăbit vrăjitorul, 
apucându-l pe turist de o aripă, așa că vino, n-are sens să mai 
rămânem pe aici... 

— De ce trebuie să te panichezi de fiecare dată? întrebă Doiflori. 

— Pentru că toată viața mea viitoare mi-a trecut prin fata ochilor, 
și era extrem de scurtă, și dacă nu te miști acum plec fără tine, fiindcă 
presimt că dintr-o clipă în alta o să-mi sugerezi să ne punem cos... 

Ușa se deschise. 

În încăpere intrară doi bărbaţi vânjoși. Purtau doar niște izmene 
de lână. Unul dintre ei se ștergea energic cu un prosop. Amândoi îi 
salutară pe fugari fără surprindere. 

Cel mai înalt se așeză pe una din băncile din faţa costumelor. Îi 
făcu un semn lui Vânturache și spuse: 

— ? Ty yur atl hỌ sooten gâtrunen? 

Era ciudat, pentru că, deși Vânturache se considera expert în 
majoritatea limbilor din zonele vestice ale Discului, era pentru prima 
dată când cineva i se adresa în kruliană, iar el nu înțelegea o boabă. 
Ca de altfel nici Doiflori. Dar asta nu-l împiedică pe omuleţ să facă un 
pas înainte, trăgând aer în piept. 

Viteza luminii printr-o aură magică de forța celei care înconjoară 
Discul este destul de mică, fiind similară cu viteza sunetului din 
universuri mai puțin armonioase. Lumina deținea totuși recordul de 
viteză din zonă, mai puţin în astfel de momente, când mintea lui 
Vânturache o întrecea. 

Într-o clipită își dădu seama că turistul are de gând să pună la 
încercare marca sa specială de lingvistică, ceea ce însemna că avea să 
vorbească, tare și răspicat, pe limba lui maternă. 

Cotul lui Vânturache ţâșni, scoțând tot aerul din plămânii lui 
Doiflori. Când omuleţul ridică ochii îndurerat și uimit, Vânturache îi 
surprinse privirea, îi scoase din gură o limbă imaginară și i-o reteză cu 
o pereche imaginară de foarfece. 


Cel de-al doilea chelonaut - căci asta era profesiunea celor doi 
bărbaţi a căror soartă era să călătorească până la Marele A'Tuin - 
ridică ochii de pe masa cu hărți și îi urmări nedumerit. Fruntea sa 
eroică se încreţi ușor din cauza efortului de a vorbi. 

— ? Hr yu latruin n®r u? zise. 

Vânturache zâmbi, încuviințând din cap și îl împinse pe turist în 
direcţia vorbitorului. Cu o imensă ușurare, văzu că atenţia turistului e 
captată de un telescop mare de bronz, instalat pe masă. 

— ! Sooten u! ordonă chelonautul de pe bancă. Vânturache dădu 
din cap, zâmbi, luă unul din coifurile de cupru de pe suport și îl 
îndesă cu toată puterea pe capul omului. Chelonautul căzu grămadă 
cu un mic geamăt. 

Celălalt apucă să facă, mirat, un singur pas înainte ca Doiflori să-l 
pocnească, inexpert, dar eficient, cu telescopul. Se prăbuși peste 
colegul lui. 

Vânturache și Doiflori schimbară priviri pe deasupra măcelului. 

— Fie, se răsti Vânturache, conștient că pierduse un fel de 
concurs, dar fără să-și dea prea bine seama de ce fel. Nici nu te mai 
deranja să-mi spui. Cineva se așteaptă ca băieții ăștia să iasă de aici, în 
costume, peste câteva minute. Probabil că ei ne-au luat drept sclavi. 
Ajută-mă să-i ascund în spatele draperiilor și pe urmă... pe urmă... 

— ... am face mai bine să ne îmbrăcăm, zise Doiflori ridicând al 
doilea coif. 

— Da, zise Vânturache. Știi, de îndată ce am văzut costumele 
astea am presimțit că voi sfârşi prin a purta unul. Nu mă întreba de ce, 
probabil pentru că era cel mai rău lucru care putea să mi se întâmple. 

— Păi tu singur ai spus că nu avem cale de scăpare, zise Doiflori 
cu vocea deodată înăbușită de jumătatea de sus a costumului pe care 
tocmai și-o trăgea peste cap. Orice e mai bine decât să fii sacrificat. 

— Oricum, de îndată ce prindem ocazia, o ștergem. Să nu-ți faci 
vreo iluzie. 

Îşi înfundă nervos un braţ în mâneca de la costum și se pocni cu 
capul de coif. Asta îl făcu să se gândească în fugă că era cineva acolo 
sus care veghea asupra lui. 

— Mulţumesc frumos! zise el amar. 


Chiar la marginea orașului și a regatului Krull se afla un mare 
amfiteatru semicircular, în care încăpeau zeci de mii de persoane. 
Arena era doar semicirculară pentru motivul foarte elegant că oferea 
vedere la marea de nori ce fierbea deasupra Cascadei, la mare distanță 


dedesubt. Toate locurile erau ocupate acum, iar mulțimea devenea 
nerăbdătoare. Se adunase să vadă un dublu sacrificiu și lansarea marii 
nave spaţiale de bronz. Niciunul dintre evenimente nu se 
materializase încă. 

Arhiastronomul îl convocă pe Maestrul de Lansări. 

— Ei bine? rosti, punând în cele șase litere prăpădite un întreg 
lexicon al furiei și amenințării. Maestrul de Lansări păli. 

— Nu avem vești, stăpâne, spuse el, adăugând cu o veselie silită: 
doar că proeminenţa voastră se va bucura să afle că Garhartra si-a 
revenit. 

— Ceea ce s-ar putea să ajungă să regrete, răspunse 
Arhiastronomul. 

— Da, stăpâne. 

— Cât timp mai avem? 

Maestrul de Lansări aruncă o privire spre soarele care se ridica cu 
repeziciune. 

— Treizeci de minute, proeminenţă. După care Krull se va 
îndepărta de coada Marelui A'Tuin și Preapotentul Voyager va fi sortit 
să plutească în derivă către golful interterrațestos. Totul funcționează 
deja pe control automat, așa că... 

— Bine, bine, spuse Arhiastronomul, expediindu-l. Lansarea 
trebuie să meargă înainte. Menţineţi paza în port, firește. Când cei doi 
nenorociţi vor fi prinși, o să îmi rezerv enorma plăcere de a-i executa 
personal. 

— Da, stăpâne. Aăă... 

Arhiastronomul se încruntă. 

— Ce mai ai de spus, omule? 

Controlorul de Lansări înghiţi în sec. I se părea nedrept, el era 
expert în magie practică, nu diplomat, și tocmai de aceea cineva mai 
deștept avusese grijă ca el să fie cel care transmite vestea. 

— Un monstru a ieșit din mare și ne atacă navele din port, zise. 
Tocmai a sosit un mesager de acolo. 

— Un monstru mare? întrebă Arhiastronomul. 

— Nu prea mare, deși se spune că ar fi extraordinar de feroce, 
stăpâne. 

Stăpânitorul regatului Krull și al Circungrădinţei se gândi o clipă, 
apoi ridică din umeri. 

— Marea e plină de monștri, spuse. Este unul din principalele ei 
atribute. Ocupaţi-vă de el. Și... Maestre de Lansări? 

— Stăpâne? 


— Dacă mai apar neplăceri, adu-ţi aminte că urmează să fie 
sacrificați doi oameni. S-ar putea ca într-un acces de generozitate să le 
sporesc numărul. 

— Da, stăpâne. Maestrul de Lansări dispăru tiptil, ușurat să iasă 
din raza vizuală a autocratului. 

Preapotentul Voyager, care nu mai semăna deloc cu cochilia de 
bronz brut scoasă din forme cu câteva zile înainte, se odihnea în 
leagănul său, pe vârful unui turn de lemn plasat în centrul arenei. În 
faţa navei, o şină cobora spre Margine, unde pe o porţiune de câţiva 
metri era curbată în sus. 

Defunctul Dactilos Ochi-de-Aur, care proiectase și rampa de 
lansare și nava, susținuse că această ultimă tușă era necesară doar 
pentru a împiedica nava să se ciocnească de vreo stâncă la începutul 
lungului ei plonjon. Poate că era doar o coincidenţă faptul că, datorită 
acelei mici curburi a șinei, vasul de bronz urma să facă un salt ca de 
somon și avea să strălucească teatral în lumina soarelui înainte de a 
dispărea în marea de nori. 

O fanfară de trompete aștepta la marginea arenei. Garda de 
onoare a chelonauțţilor își făcu apariţia, în uralele mulțimii. Apoi se 
iviră cei doi exploratori în costume albe. 

Arhiastronomul realiză instantaneu că ceva nu e în regulă. Eroii 
pășesc întotdeauna într-un anumit fel. Un erou, de exemplu, nu se 
bălăbăne pe picioare, în timp ce unul din chelonauţi se bălăbănea în 
mod cert. 

Urletele populaţiei reunite din Krull erau asurzitoare, în timp ce 
chelonauţii și garda lor traversau arena vastă, trecând printre 
numeroasele altare care fuseseră ridicate pentru ca diverșii vrăjitori și 
preoți ai multiplelor secte din Krull să poată asigura succesul lansării, 
Arhiastronomul se încruntă. Când grupul ajunsese pe la jumătatea 
drumului, mintea lui ajunsese și ea la o concluzie. Când chelonauţii se 
aflau la picioarele scării care ducea la navă - și nu cumva se putea 
distinge o reţinere aproape evidentă din partea lor? - Arhiastronomul 
era în picioare, cuvintele pierzându-i-se în vuietul maselor. Ridică o 
mână cu degetele rășchirate dramatic, în poziţia clasică de rostire a 
descântecelor, și orice cititor de pe buze care s-ar fi aflat în trecere pe 
acolo, având și ceva experienţă cu textele standard ale magiei, ar fi 
recunoscut primele cuvinte din Blestemul Plutitor al lui Vestcake și ar 
fi luat-o prudent la sănătoasa. 

Ultimele cuvinte rămaseră însă nerostite. Arhiastronomul se 
întoarse mirat auzind scandalul ce izbucnise în jurul intrării boltite a 


arenei. Gărzile ieșeau din umbra ei în fugă, aruncându-și armele și 
pitindu-se după altare, sau săreau peste parapete, în tribune. 

Din spatele lor apăru ceva, iar mulțimea din preajma intrării 
abandonă uralele stridente și începu o luptă hotărâtă, mută, pentru a 
se da la o parte din drum. 

Ceva-ul era un mic morman de alge care avansa încet, dar cu un 
scop implacabil. Una dintre gărzi își învinse teama suficient cât să i se 
pună înainte și să-și arunce sulița, care ateriza drept între buruieni. 
Mulțimea îl aclamă, dar amuţi în clipa în care movila se aruncă 
înainte și-l înghiți pe om cu totul. 

Arhiastronomul anulă cu un gest scurt conturul pe jumătate 
format al vestitului Blestem al lui Vestcake și rosti repede cuvintele 
uneia din cele mai puternice vrăji pe care le avea în repertoriu: 
Enigma Combustiei Infern(al)e. 

Flăcări octarine i se învălătuceau pe degete, în timp ce el crea în 
aer runa complexă a descântecului și o trimise, cu vuiet și cu o dâră de 
fum albăstriu, spre acel Ceva. 

Urmă o explozie mulțumitoare și un mănunchi de flăcări se înălță 
pe cerul senin al dimineţii, împrăștiind cenușă de alge. Un nor de fum 
și aburi ascunse monstrul timp de câteva minute, iar când se risipi 
movila dispăruse cu totul. 

Pe pavajul de piatră se vedea un cerc carbonizat în jurul căruia mai 
fumegau resturi de alge brune și spirulină. 

lar în centrul cercului se afla o foarte banală ladă de lemn, chiar 
dacă puțin mai mare decât de obicei. Nu era nici măcar pârlită. Cineva 
din partea mai îndepărtată a arenei începu să râdă, dar se potoli brusc 
când cufărul se ridică pe zeci de... da, picioare, că altceva nu puteau fi, 
și se întoarse cu fața spre Arhiastronom. Lăzile de lemn, chiar cele 
mari, nu au în general față, ca să se întoarcă cu ea spre tine, dar 
această ladă avea cu certitudine una. Arhiastronomul era sigur de 
acest lucru, după cum era oribil de conștient de faptul că această ladă 
foarte banală își îngustă, într-un mod imposibil de descris, ochii. 

Porni spre el cu hotărâre. Autocratul se scutură de un fior. 

— Magicienii! urlă el. Unde sunt magicienii mei? 

De jur împrejurul arenei, fețe palide se iviră de după altare și de 
sub bănci. Unul dintre cei mai îndrăzneţi, văzând expresia de pe 
chipul Arhiastronomului, ridică o mână tremurătoare și încercă un 
trăsnet grăbit. Acesta fâsâi spre cufăr și îl lovi, producând o cascadă 
de scântei albe. 

Fu semnalul ca toți magicienii, descântătorii și taumaturgii din 


Krull să sară ca la comandă și, sub ochii îngroziți ai stăpânului, să 
elibereze disperaţi prima vrajă care le trecu prin minte. Farmecele se 
rotiră și se încolăciră în aer. 

În curând lada dispăru din nou sub norul tot mai dens de 
particule magice, care se extinse și o înconjură cu forme 
contorsionate, neliniștitoare. Vrajă după vrajă intra urlând în acest 
ghiveci. Flăcări și fulgere de toate culorile Cercubeului izbucneau 
orbitoare din obiectul fumegător care ocupa acum locul lăzii. 

De la Războiul Magilor nu se mai văzuse atâta magie concentrată 
într-un singur loc. Aerul însuși tremura și sclipea. Vrăjile ricoșau 
unele de altele, creând alte vrăji mutante, cu viață scurtă, dar bizară și 
incontrolabilă. Dalele de piatră apăsate de acea masă vibrantă 
începură să se umfle și să plesnească. Una din ele se transformă în 
ceva care mai bine să nu fie menţionat și dispăru într-o dimensiune 
lugubră. Începură să apară și alte efecte secundare. O ploaie de mici 
cubuleţe de plumb se abătu din mijlocul furtunii magice și se 
rostogoli pe pavajul care respira greu; forme vrăjitorești chicoteau și 
făceau semne obscene; triunghiuri cu patru laturi și cercuri cu două 
capete luau ființă pentru un moment, înainte de a se dizolva la loc în 
turnul de magie brută dezlănțuită care clocotea pe piatra topită și se 
răspândea în tot regatul. Nu mai conta că majoritatea vrăjitorilor 
încetaseră să mai rostească descântece și o rupseseră la fugă - ceea ce 
creaseră ei se hrănea acum din curentul de particule magice care este 
totdeauna mai dens în apropiere de Marginea Discului. Pe întreaga 
insulă Krull, activitățile magice curente încetaseră, pentru că toată 
manaua disponibilă din regiune era suptă de norul ce ajunsese deja 
înalt de un sfert de leghe și se întindea în continuare, luând forme 
care-ţi înghețau mințile; hidrofobii care zburau în lentilele lor se 
prăbușiră răcnind în mare, poțiunile magice din fiole se transformară 
în apă murdară, săbiile magice se topiră și se scurseră picătură cu 
picătură din teci. 

Dar nimic din toate acestea nu putu să împiedice în vreun fel 
lucrul aflat la baza norului să înainteze - strălucind acum ca oglinda 
în intensitatea furtunii magice care-l înconjura - cu viteză constantă 
spre Arhiastronom. 


Vânturache și Doiflori urmăreau totul îngroziţi, de la adăpostul 
turnului de lansare a Preapotentului Voyager. Garda de onoare 
dispăruse de mult, lăsându-și armele aruncate în toate părțile. 

— Ei bine, suspină Doiflori într-un târziu. S-a dus și Bagajul meu! 


— Nici vorbă, îi spuse Vânturache. Lemnul de păr înţelept este 
total imun la orice formă de magie. A fost făcut să te urmeze oriunde. 
Şi asta înseamnă că, după ce o să mori și o să ajungi în Rai, vei avea 
oricând o pereche de ciorapi curaţi la îndemână, pe tot parcursul 
vieții de apoi. Dar eu nu vreau să mor deocamdată, așa că hai s-o 
luăm din loc, bine? 

— Încotro? 

Vânturache culese de pe jos o arbaletă și o mână de săgeți. 

— Oriunde în altă parte, răspunse. 

— Şi Bagajul? 

— N-avea grijă. După ce furtuna va utiliza toate resursele 
disponibile de magie din zonă, se va stinge de la sine. 

De fapt, chiar asta începea să se întâmple. Norul clocotitor 
continua să se ridice, dar acum căpătase un aer inconsistent și 
inofensiv. Sub ochii lui Doiflori, începu să pâlpâie incert. 

Curând devenise un fel de fantomă palidă. Bagajul se zărea, 
ghemuit printre flăcările invizibile. În jurul lui, pietrele care se răceau 
rapid începuseră să crape și să se umfle. 

Doiflori își chemă Bagajul încetișor. Acesta se opri din înaintarea 
sa imperturbabilă și păru să ciulească urechea; apoi, mișcându-și 
zecile de piciorușe pe un traseu complicat, făcu stânga-mprejur și o 
luă spre Preapotentul Voyager. Vânturache îl urmări fără entuziasm. 
Bagajul avea o natură primitivă, niciun pic de creier, o atitudine 
ucigașă față de tot ce îi ameninţa stăpânul și nici măcar nu era sigur 
dacă interiorul lui ocupa același cadru spaţio-temporal ca exteriorul. 

— N-are nicio zgârietură, spuse bucuros Doiflori când lada se 
așeză în faţa lui. Deschise capacul. 

— Bun moment ţi-ai ales să-ți schimbi lenjeria, îl repezi 
Vânturache. Într-un minut, toți gardienii și preoţii ăia o să fie înapoi, 
și cam supăraţi, omule! 

— Apă! murmură Doiflori. Toată lada e plină de apă! 

Vânturache se uită peste umărul lui. Nici urmă de haine, saci cu 
bani sau altceva din lucrurile lui Doiflori. Toată lada era plină de apă. 

Un val se înălță de nicăieri și împroșcă peste marginea cufărului. 
Ajunse pe piatră, dar, în loc să se răspândească, începu să ia forma 
unei tălpi. Urmă un al doilea picior, apoi partea de jos a unui trup, 
care se umplea ca o formă invizibilă pe măsură ce lada se golea de apă. 
După o clipă, Tethis, trolul de mare, se afla în faţa lor, clipind din 
ochi. 

— Înţeleg, zise. Iarăşi voi. Trebuia să-mi închipui. Se uită în jur, 


fără să ţină seama de expresiile lor stupefiate. Stăteam lângă coliba 
mea, privind apusul, când chestia asta a apărut vuind din apă și m-a 
înghițit, spuse. Mi s-a părut destul de ciudat. Unde ne aflăm? 

— La Krull, spuse Vânturache. Se uită insistent la Bagajul de acum 
închis, care reușea să afișeze o expresie dispreţuitoare. De înghiţit 
înghițea oameni destul de des, dar totdeauna, când deschideai 
capacul după aceea, nu găseai înăuntru decât lenjeria lui Doiflori. Se 
repezi și deschise lada. Înăuntru nu era decât lenjeria lui Doiflori. 
Perfect uscată. 

— Măi, măi, făcu Tethis. Apoi ridică ochii. Hei! zise, nu-i asta nava 
pe care voiau să o trimită peste Margine? Nu-i așa? Asta trebuie să fie! 

O săgeată îi trecu prin piept, stârnind mici vălurele. Tethis nu o 
observă, Vânturache da. Soldaţii începeau să-și facă apariţia la 
marginea arenei și câteva capete se iviseră la intrări. 

O a doua săgeată se lovi de turnul din spatele lui Doiflori. De la 
distanța aceea, săgețile nu aveau prea mare forță, dar era doar o 
chestiune de timp... 

— Repede, strigă Doiflori. La navă! În ea nu vor îndrăzni să tragă! 

— Știam că asta o să propui, se văicări Vânturache. Ştiam eu! 

Încercă să dea un șut în Bagaj. Acesta se feri și ridică amenințător 
capacul. O suliță căzu de sus și se înfipse zbârnâind în lemnul de 
lângă urechea vrăjitorului, care dădu un țipăt și o luă în sus pe scări 
după ceilalți. 

Săgeţile șuierau în jurul lor pe pasarela îngustă care trecea pe 
spinarea Preapotentului Voyager. Doiflori se afla în frunte, țopăind 
într-un fel pe care Vânturache îl interpretă drept expresia unei prea 
mari tensiuni nervoase refulate. 

În mijlocul punţii se afla o trapă rotundă de bronz prinsă cu 
clapete de jur împrejur. Trolul și turistul îngenuncheară, făcându-și de 
lucru cu ele. 

În inima Preaputernicului Voyager, nisipul picurase timp de câteva 
ore în căușul unui vas special conceput. Acum vasul era plin cu exact 
cantitatea de nisip necesară pentru a-l răsturna, dând peste cap o 
balanță echilibrată cu mare grijă. Greutatea de pe balanță căzu, 
trăgând un ac ce bloca un mecanism complicat. Un lanţ începu să se 
miște. Se auzi un zgomot metalic... 

— Ce-a fost asta? tresări Vânturache. Privi în jos. 


Grindina de săgeți se oprise. Mulțimea de preoți și soldați stătea 
neclintită, uitându-se fix la navă. Un omuleţ îngrijorat își făcu loc 


printre oameni cu coatele și începu să răcnească ceva. 

— Ce să fie? întrebă Doiflori, ocupat cu o piuliţă. 

— Mi s-a părut că aud ceva, zise Vânturache. Ascultă, dacă nu de 
dau drumul, îi amenințăm că stricăm nava. Asta facem, bine? 

— Deh, răspunse Doiflori fără convingere. Se lăsă pe călcâie. Asta 
a fost. Acum ar trebui să se ridice. 

Câţiva bărbați musculoși se grăbeau pe scara care ducea la navă. 
Vânturache îi recunoscu printre ei pe cei doi chelonauţi. Erau 
înarmați cu săbii. 

— Eu... începu el. 

Nava se zgâlțâi. Apoi, cu infinită încetineală, începu să alunece în 
jos pe șine. 

În acel moment de groază totală, Vânturache văzu că Doiflori și 
trolul reușiseră să ridice trapa. O scară metalică ducea spre cabina de 
dedesubt. Trolul dispăru. 

„Trebuie să coborâm”, șopti Vânturache. Doiflori îl privi cu un 
zâmbet ciudat, nebunesc pe chip. 

— Stele, spuse turistul. Alte lumi. Tot cerul ăla plin de lumi noi. 
Locuri pe care nimeni nu le va vedea vreodată. În afară de mine. 
Coborî prin trapă. 

— Eşti total dement, spuse Vânturache răgușit, încercând să-și 
păstreze echilibrul în timp ce nava prindea viteză. Se întoarse cât să-l 
vadă pe unul din chelonauţi cum încearcă să acopere dintr-un salt 
distanţa dintre navă și turnul de lansare, aterizează pe suprafaţa curbă 
a navei, se luptă să-și găsească un punct de sprijin, nu reușește și cade 
în gol cu un țipăt. 

Voyager-ul înainta acum destul de repede. Vânturache vedea pe 
după capul lui Doiflori până la marea de nori scăldată în soare și la 
imposibilul Cercubeu care plutea ademenitor, dincolo de ea, 
chemându-i pe proști să se aventureze în depărtări... 

Vedea și un grup de oameni care se cățărau disperaţi pe partea de 
jos a rampei de lansare și se chinuiau să așeze un buștean mare de-a 
curmezișul șinelor, într-o încercare disperată de-a face nava să 
deraieze înainte de a o pierde dincolo de Margine. Roţile loviră 
bușteanul, dar singurele efecte fură că nava se clătină, Doiflori se 
desprinse de scară și căzu în cabină, iar trapa căzu cu un zgomot 
urmat de sunetul oribil al câtorva clapete greu de manipulat care se 
închideau peste ea. Vânturache se aruncă pe burtă și începu să tragă 
de ele, scâncind. 

Marea de nori era acum mult mai aproape. Perimetrul stâncos al 


arenei, unde se afla Marginea însăși, era înfiorător de aproape. 

Vânturache se ridică. Îi rămăsese un sigur lucru de făcut și îl făcu: 
se panică total chiar în momentul în care nava ajunse pe porțiunea 
ascendentă a șinei și o parcurse lucind în soare ca un somon, până 
ajunse pe cer și dincolo de Margine. 

După câteva clipe, un tropăit de piciorușe anunţă că Bagajul 
părăsise și el Marginea, zvâcnind puternic din gambe, și se prăbușea 
în Univers. 


SFÂRȘIT 


Vânturache se trezi și se scutură de un fior. Era mort de frig. 

Deci asta e, își spuse. Când mori, mergi într-un loc rece, umed, 
înghețat și plin de ceață. Hadesul, unde spiritele îndoliate ale 
Morților, cu lumânările lor minuscule licărind în căușul palmelor, 
mărșăluiesc de-a pururi de-a lungul mlaștinilor sumbre... 

Totuși Hadesul n-ar trebui să fie chiar așa de incomod. lar el se 
simţea extrem de incomod. O creangă noduroasă i se înfigea în spate 
dureros, ramuri mai tinere îi tăiau braţele și picioarele și, judecând 
după cum își simţea capul, și acesta fusese recent lovit cu ceva. Dacă 
aici era Hades, era iadul curat - stai o clipă... 

Copac. Se concentră asupra cuvântului care tocmai îi zburase din 
minte, deși țiuitul din urechi și luminile care-i jucau în fața ochilor nu 
lăsau prea multe speranţe pentru o astfel de realizare. Copac. Ceva de 
lemn. Da, asta era. Cu ramuri și lăstari și alte de-astea. Și cu 
Vânturache, care atârna în el. Copac. Ud leoarcă. Nor alb și rece de jur 
împrejur. Și dedesubt. Asta chiar că era ciudat. 

Era în viaţă și plin de vânătăi într-un mic arbust cu spini care 
creștea dintr-o crăpătură a unei stânci ieșite din peretele alb de spumă 
al Cascadei. Când înţelese, fu ca o lovitură rece de ciocan în moalele 
capului. Se scutură. Copacul scârțâi prevestitor. 

Ceva albastru trecu pe lângă el cu repeziciune, se cufundă în apele 
care cădeau cu tunet, se întoarse și poposi pe o ramură de lângă capul 
lui Vânturache. Era o pasăre micuță, cu un smoc de pene albastre- 
verzui. Înghiţi peștișorul argintiu pe care îl prinsese din Cascadă și se 
uită curioasă la vrăjitor. 

Vânturache își dădu seama că în jur erau multe păsări de același 
fel. Planau, săreau și plonjau cu ușurință prin cascadă, și de cele mai 
multe ori sporeau risipa de stropi a căderii de apă când își înșfăcau 
prada, și-așa sortită pieirii. Câteva ședeau chiar în copacul lui. Aveau 
irizaţii, ca niște bijuterii. Vânturache era fermecat. 

De fapt, era primul om care vedea pescărușii mărginași, micile 
creaturi care își creaseră acest mod de viaţă unic chiar și pentru Disc. 
Cu multă vreme înainte ca regatul Krull să construiască 
Circungrădință, pescărușii mărginași dezvoltaseră propria lor metodă 
de a patrula pe marginea lumii pentru a-și asigura existenţa. 

Vânturache nu părea să-i deranjeze. Avu o scurtă, dar dezolantă 
viziune despre cum își va petrece restul vieţii în acel copac, hrănindu- 
se cu păsări crude și cu peștii pe care reușea să-i prindă în cădere. 


Copacul se clătină zdravăn. Vânturache scânci când se trezi că 
alunecă în jos, dar reuși să apuce o altă creangă. Doar că, mai devreme 
sau mai târziu, avea să adoarmă... 

Avu însă loc o subtilă schimbare de decor. Cerul căpătă o tentă vag 
purpurie. O siluetă înaltă, cu mantie neagră, stătea în aer lângă copac. 
În mână ţinea o coasă. Faţa îi era ascunsă sub o glugă. 

AM VENIT SĂ TE IAU, spuse gura invizibilă, pe un ton grav ca 
bătaia inimii unei balene. 

Trunchiul copacului scârțâi din nou, în semn de protest, și o 
pietricică ricoșă de coiful lui Vânturache, după ce una din rădăcini 
cedă, desprinzându-se de stâncă. 

Moartea venea întotdeauna personal să culeagă sufletele 
vrăjitorilor. 

— Şi de ce anume o să mor? întrebă Vânturache. 

Silueta neagră ezită. 

POFTIM? zise. 

— Păi, nu mi-am rupt nimic, nu m-am înecat, de ce anume o să 
mor? Moartea nu poate să te omoare, pur și simplu; trebuie să existe 
un motiv, explică Vânturache. Spre marea lui mirare, nu se mai simţea 
înfricoșat. Pentru prima dată în viața lui, nu-i era teamă. Păcat că 
experiența nu promitea să dureze prea mult. 

Moartea păru să fi ajuns la o concluzie. 

AI PUTEA SĂ MORI DE FRICĂ, intonă gluga. Vocea avea încă acel 
sunet de cimitir, dar în ea se strecurase și un ușor tremolo de 
nesiguranţă. 

— Nu ţine, spuse Vânturache infatuat. 

NU E NEVOIE DE NICIUN MOTIV, zise Moartea, POT SĂ TE 
OMOR ȘI GATA. 

— Ei, nu poţi face una ca asta! Ar fi o crimă! 

Silueta drapată oftă și își trase gluga. În locul capului rânjit al 
Morţii, la care se aștepta Vânturache, se trezi că privește chipul unui 
soi de demon, palid, ușor transparent și destul de îngrijorat. 

— Nu prea mă pricep, nu? zise el cu mâhnire. 

— Nu ești Moartea, nu-i așa!? Cine ești? strigă Vânturache. 

— Scrofuloza. 

— Scrofuloza? 

— Moartea n-a putut să vină, zise demonul, nefericit. E o 
epidemie mare la Pseudopolis. A trebuit să se ducă să bântuie pe 
străzi. Așa că m-a trimis pe mine. 

— Nimeni nu moare de scrofuloza! Am și eu drepturile mele. Sunt 


vrăjitor! 

— Bine, bine. Uite ce e, asta urma să fie șansa carierei mele, zise 
Scrofuloza. De ce să nu privim lucrurile altfel: dacă te lovesc cu coasa, 
vei fi la fel de mort ca și cum te-ar fi lovit Moartea însăși. Cine o să 
mai știe? 

— Eu! 

— Ba nici tu. Tu o să fii mort, explică, pe un ton logic, Scrofuloza. 

— Cară-te, zise Vânturache. 

— Foarte bine, zise demonul, cântărindu-și coasa, dar de ce nu 
încerci să te pui în locul meu? Pentru mine înseamnă foarte mult, în 
timp ce tu trebuie să recunoști că nu ai așa o viață grozavă. 
Reîncarnarea nu poate fi decât o îmbunătăţire... ha? 

Duse mâna la gură, văzând că Vânturache îndreptase spre el un 
deget tremurător. 

— Reîncarnarea! rosti el cu interes. Deci e adevărat ce spun 
misticii! 

— Eu n-am zis nimic, spuse Scrofuloza iritată. Mi-a scăpat. Așadar 
- ai de gând să mori de bunăvoie sau nu? 

— Nu, răspunse Vânturache. 

— Cum poftești, zise demonul. Ridică coasa, care șuieră destul de 
profesional, dar Vânturache nu mai era acolo. Era de fapt cu câţiva 
metri mai jos, pentru că ramura alesese tocmai acel moment pentru a 
ceda, trimițându-l mai departe în călătoria sa întreruptă către golful 
interstelar. 

— Întoarce-te! strigă demonul. 

Vânturache nu răspunse. Stătea cu burta-n jos în curentul de aer, 
uitându-se la norii care se subțiau. Și care dispărură. 

Dedesubt, întregul Univers sclipea la Vânturache. Era Marele 
A'Tuin, masiv și plin de cratere. Era micuța lună a Discului. Era o 
strălucire îndepărtată care nu putea fi decât Preapotentul Voyager. Și 
erau toate stelele alea, semănând foarte bine cu un praf de diamant 
presărat pe o catifea neagră, stelele care-i ademeneau și până la urmă 
îi aduceau la ele pe cei mai îndrăzneți... 

Întreaga Creaţie îl aștepta pe Vânturache să cadă în ea. 

Ceea ce și făcu. 

Nu părea să aibă altă variantă. 


( În acest punct merită poate amintit câte ceva despre forma și 
cosmologia sistemului discar. 

Pe disc există, desigur, două direcții majore: spre Miez și spre Margine. 
Dar cum discul însuși face o rotaţie o dată la opt sute de zile (pentru a-și 
distribui greutatea în mod egal asupra pachidermelor care îl susţin, conform 
lui Reforgule din Krull), există și două direcţii subordonate: sensul Rotirilor 
de Disc și sensul Contrar Rotirilor de Disc. 

De vreme ce micul soare ce orbitează în jurul Discului menţine o 
traiectorie fixă în timp ce maiestosul Disc se învârtește leneș dedesubt, e ușor 
de dedus că un an are nu patru, ci opt anotimpuri. Verile sunt atunci când 
soarele răsare și apune în cel mai apropiat punct de pe Margine, iar iernile 
atunci când răsare și apune la un unghi de go de grade măsurat pe 
circumferință. 

Astfel, în teritoriile din jurul Mării Circulare, anul nou începe în noaptea 
de Lăsata Porcului, trece printr-o Primăvară Primă și un prim Solstițiu 
(ajunul Zeilor Mărunţi), urmat de Toamna Primă și de Iarna Secundă 
(cunoscută și sub numele de Iarna Fusului, căci în acel moment soarele 
răsare în sensul rotirii), care cuprinde și momentul Fluxului Crud. Apoi vine 
Primăvara Secundă, cu Vara Secundă după ea, trecerea a trei trimestre din an 
fiind marcată de noaptea Pârloagei - singura în care, potrivit legendei, 
vrăjitoarele și vrăjitorii rămân în pat. Apoi frunzele căzătoare și nopţile cu 
brumă aduc Răs-iarna Fusului, cu o nouă noapte a Lăsatei Porcului cuibărită 
ca un giuvaer îngheţat în mijlocul ei. 

Cum la Miez soarele bate pieziș și nu încălzește niciodată tare, 
pământurile sale rămân captive sub o calotă de gheață. Marginea este, 
dimpotrivă, o regiune cu insule însorite și zile călduroase. 

Desigur, o săptămână pe Disc are opt zile, iar spectrul solar are opt culori. 
Opt e o cifră cu semnificaţii oculte considerabile pe disc și nu trebuie 
niciodată, dar niciodată rostită de un vrăjitor. 

Nu e foarte clar de ce toate cele arătate mai sus sunt așa cum sunt, dar ele 
ne ajută să explicăm de ce, pe disc, zeii sunt mai curând blestemaţi decât 
preamăriți. 


t2) Trol - fiinţă din folclorul germanic și scandinav, având uneori forma unui 
pitic și alteori pe cea a unui uriaș, care locuiește în munţi sau în peșteri. În 
basmele britanice, trolii sunt uriași agresivi care stau de pază la poduri și cer 
taxă de la trecători. (n.t.) 


3) Gnol - ființă imaginară, pe care autorul o descrie drept „un fel de troll, 
dar fără atâta inteligenţă și nobleţe sufletească” (Terry Pratchett şi Stephen 
Briggs, „The Discworld Companion”, Londra, editura Gollancz, 1997). (n.t.) 


t} Gnom - ființă din folclorul britanic având aspectul unui pitic, adeseori 
diform, care trăiește sub pământ și veghează asupra unor comori sau 
minereuri prețioase, (n.t.) 


5) Wurm - (germ.) balaur, șarpe, vierme; Berg - (germ.) munte, (n.t.) 


(6) Ghlen Livid - fonetic, cuvântul e identic cu Glenlivet, o marca populară de 
wiskey de mal, simplu distilat. (n.t.) 


(7 Concentratorul Minune al lui Fresnel - aluzie la fizicianul francez 
Augustin Fresnel (mort în 1827), inventatorul lentilei care-i poartă numele. 
Lentila Fresnel se folosește pentru a concentra lumina farurilor și are 
avantajul de a fi mult mai subţire decât ar fi o lentilă obișnuită de același 
diametru, (n.t.) 


(8) Kraken - monstru marin din folclorul scandinav, asemănător cu un calmar 
uriaș, (n.t.) 


